
TITUS ANDRONICUS
Titus Andronicus, 1588-1593

Persoanele

Saturninus, fiul defunctului împărat al Romei, ulterior proclamat împărat
Bassianus, fratele lui Saturninus, îndrăgostit de Lavinia
Titus Andronicus, un nobil roman, general în războiul împotriva goţilor
Marcus Andronicus, tribun al poporului, fratele lui Titus
Lucius, Quintus, Martius, Mutius, fiii lui Titus Andronicus
Micul Lucius, fiul lui Lucius
Publius, fiul lui marcus Andronicus
Sempronius, Caius, Valentin, rude ale lui Titus
Aemilius, un nobil roman
Alarbus, Demetrius, Chiron, fiii Tamorei
Aaron, un maur, iubitul Tamorei
Un căpitan, un tribun, un sol şi un ţăran.
Goţi şi romani
Tamora, regina goţilor
Lavinia, fiica lui Titus Andronicus
O doică şi un copil negru
Senatori, tribuni, ofiţeri, soldaţi şi oameni din suită.

Acţiunea se petrece la Roma şi în împrejurimi.

Actul I

Scena 1

Roma. Mormântul Andronicilor.
Pe o estradă, tribuni şi senatori; intră Saturninus
şi sprijinitorii săi dintr-o parte, şi Bassianus cu
sprijinitorii săi din cealaltă parte, cu tobe şi stindarde.

Saturninus:
Prea nobili patricieni, sprijinitori,
Cu armele-apăraţi dreptatea mea;
Şi cetăţeni, prieteni buni şi dragi,
Pledaţi cu spada dreptul meu la tron:
Sunt primul fiu al celui ce purtă
Până deunăzi diadema Romei;
Ci dăinuiască-n mine cinstea tatii
Şi nu-mi nedreptăţiţi întâietatea.
Bassianus:
Romani, sprijinitorii mei, prieteni,
Dacă Bassianus, fiul lui Cezar,
E drag privirilor regeştii Rome,
Păziţi acest urcuş spre Capitoliu
Şi nu lăsaţi necinstea să râvnească
împărătescul tron, ce-i hărăzit
Celui mai drept, mai cumpătat, mai bun;
Doar meritul să strălucească viu.
Romani, luptaţi s-alegeţi după voie.
(Intră Marcus Andronicus, sus pe estradă, ducând coroana în mână.)
Marcus:
Voi, prinţi, ce, dezbinaţi în două taberi,
Râvniţi pizmaş puterea şi imperiul,
Aflaţi prin mine că poporul Romei,
Al cărui reazem suntem, într-un glas
Numeşte drept ales pentru domnie
Pe-Andronicus, supranumit şi Pius,
Cinstindu-i faptele în slujba Romei:
Bărbat mai nobil, mai viteaz războinic
Azi nu trăieşte-ntre-ale urbei ziduri.
Senatul îl recheamă în cetate
Din lung război cu goţii cei barbari.
Cu fiii săi, a dúşmanilor spaimă,
A-ngenuncheat un neam călit în lupte.
Sunt zece ani de când a luat asupră-şi
A Romei cauză, şi-a-nfrânt cu fierul
Orgoliul dúşmanului: de cinci ori
S-a-ntors la Roma-nsângerat, purtându-şi
în racle fiii bravi căzuţi;
Şi astăzi, în sfârşit, cu prăzi bogate,
Ni s-a întors Andronicus cel bun,
Vestitul Titus, în deplin triumf.
Noi vă rugăm, de dragu-acelui nume
Ce vrednic vreţi să-l duceţi mai departe,
Şi întru dreptu-acestui Capitoliu,
Faţă de care v-arătaţi cucernici,
Să vă-nfrânaţi avântul, forţa strânsă
S-o-mprăştiaţi, precum vă cere legea,
Iar meritele vi le-mpărtăşiţi
Poporului în pace şi-umilinţă.
Saturninus:
Mi-alină gândurile vorba-i caldă.
Bassianus:
Marcus Andronicus, atât mă-ncred
în cinstea ta, tu, om dintr-o bucată,
Şi-atât te venerez, cu toţi ai tăi,
Cu Titus, frate vrednic, şi-ai săi fii,
Cu cea spre care mă smeresc cu gândul,
Lavinia, cerească întrupare,
Podoaba cea fără de preţ a Romei,
Încât am să-mi împrăştii credincioşii,
Lăsând fortuna şi voinţa obştii
Să cântărească-n taler dreptul meu.
(Sprijinitorii lui Bassianus ies.)
Saturninus:
Prieteni, ce m-aţi sprijinit cu sârg,
Vă mulţumesc; plecaţi acum în voie.
Încredinţez fiinţa-mi şi norocul
Iubirii şi bunăvoinţei ţării.
(Sprijinitorii lui Saturninus ies.)
Fii dreaptă, Romă, şi-ngăduitoare,
Cât te iubesc şi eu şi-ţi port de grijă.
Deschideţi porţile, să intru.
Bassianus:
Şi eu, tribuni, râvnind umil coroana.
(Trompete. Amândoi urcă la Senat. Intră un căpitan.)
Căpitanul:
Loc, loc, romani! Andronicus cel bun,
Virtutea-ntruchipată, scutul Romei,
în bătălii învingător de-a pururi,
Cu cinste şi noroc s-a-napoiat
Din locul unde-a stăvilit cu spada
Şi-a aruncat în jug vrăjmaşii Romei.
(Sunet de tobe şi trompete, după care intră Martius şi Mutius; după ei doi bărbaţi purtând o raclă acoperită cu giulgiu negru; apoi Lucius şi Quintus. După ei Titus Andronicus; apoi Tamora, regina goţilor, şi fiii ei, Alarbus, Demetrius şi Chiron; Aaron maurul şi alţi goţi, captivi; soldaţi urmaţi de mulţime. Purtătorii aşază racla jos, apoi vorbeşte Titus.)
Titus:
Cernită Romă-nvingătoare, Ave!
Ca nava care, descărcându-şi marfa,
Se-ntoarce grea de preţuri la limanul
De unde s-a desprins de ţărm, pornind,
La fel Andronicus, încins cu lauri,
Venit-a-n lacrimi să-şi salute ţara,
în lacrimi de voioasă regăsire.
Tu, mare zeu ce aperi Capitoliul,
Primeşte-acum smerite-a’ noastre rituri!
Din douăzeci şi cinci de fii viteji –
Priam avu de două ori atâţia –
Aceştia-s rămăşiţa, vii şi morţi!
Pe vii cinstească-i Roma cu iubire;
Pe cei căzuţi îi duc la-ngropăciune,
în ultimul lăcaş, lângă strămoşi.
Mi-a dat răgaz duşmanul să-mi culc spada.
O, Titus, rău şi uitător cu-ai tăi,
Cum rabzi ca fiii dragi, neîngropaţi,
Să zăbovească pe temutul Styx?
Făceţi-mi loc, să-i culc lângă-ai lor fraţi.
(Se deschide mormântul.)
Vă-ntâmpinaţi tăcuţi, ca toţi cei duşi,
Şi-n pace odihniţi, eroi răpuşi!
Lăcaş sfinţit al bucuriei mele,
Chilie scumpă-a celor buni şi vrednici,
Câţi fii de-ai mei îi ţii sub lespezi reci,
Departe de-al lor tată până-n veci!
Lucius:
Pe cel mai mândru got captiv ni-l dă
Ca să-l trunchiem de mâini şi-apoi pe rug
Ad manes fratrum carnea să-i jertfim
’Naintea temniţei lumeşti ce-i strânge;
Iar umbrele atunci vor fi-mpăcate
Şi noi iertaţi de-a zeilor urgie.
Titus:
Vi-l dau pe cel mai bun din cei rămaşi,
Pe fiul mare-al jalnicei regine.
Tamora:
Staţi, fraţi romani! Învingător prea nobil,
îndură-te de lacrimile mele,
De plânsul unei mame sfâşiate;
Şi de ţi-au fost vreodată dragi feciorii,
Gândeşte-te că drag îmi e şi-al meu.
Nu e de-ajuns c-am fost aduşi la Roma
Să-ncununăm intrarea-ţi triumfală,
Captivii tăi şi-ai jugului roman;
Dar trebuie să-mi sfârteci fiii-n stradă
Fiindcă-au luptat, vitejii, pentru ţară?
De-s vrednici de cinstire fiii tăi,
Deopotrivă sunt şi-aceştia vrednici.
O, Titus, nu-ţi mânji cu sânge morţii.
Vrei să te-nalţi cu duhul pân’ la zei?
Înalţă-te-arătându-ţi îndurarea,
Căci îndurarea-i semnul celor nobili:
De trei ori nobil Titus, cruţă-mi fiul.
Titus:
Te stăpâneşte, doamnă, şi mă iartă,
Sunt fraţii lor, pe care goţii tăi
Văzutu-i-au murind; pentru-ai lor fraţi
Ucişi, vor jertfă după rit: alesul
E fiul tău, şi trebuie să moară
Spre alinarea umbrelor ce gem.
Lucius:
Duceţi-l! Faceţi focul de îndată;
Pe rug de lemne, cu-ale noastre spade
Să-l căsăpim şi focul mistuiască-l.
(Ies Lucius, Quintus, Martius şi Mutius, ducându-l pe Alarbus.)
Tamora:
O, crudă şi păgână pietate!
Chiron:
Mai blândă-mi pare barbaria Sciţiei.
Demetrius:
N-o pune-alături de semeaţa Romă.
Alarbus odihni-va; noi rămânem
Să tremurăm când Titus se încruntă.
Fii tare, mamă, şi nădăjduieşte
C-aceiaşi zei ce-au dat reginei Troiei
Prilej de cruntă răzbunare-asupra
Tiranului din Tracia-n casa lui
Vor întări-o pe regina gotă –
Când goţii erau goţi, şi tu regină –
Să răsplătească sângele vărsat.
(Lucius, Quintus, Martius şi Mutius se înapoiază cu spadele însângerate.)
Lucius:
Priveşte, tată, ritu-i împlinit:
Trunchiat-am mădularele lui Alarb,
Iar măruntaiele hrănesc văpaia
Şi ca tămâia-nmiresmează cerul.
Rămâne doar să-i îngropăm pe fraţi
Şi Roma să-i primească-n zvon de trâmbiţi.
Titus:
Aşa să fie: sufletelor lor
Un ultim bun rămas le spune Titus.
(Sunet de trompete; racla este coborâtă în mormânt.)
în pace odihniţi, copii, şi-n cinste;
Scut vajnic Romei, odihniţi în pace,
Feriţi de-a lumii mreje şi năpaste!
Aici trădarea nu-şi arată colţii,
Aici nu creşte pizma, nici nu cresc
Veninuri blestemate, nu-s furtuni,
Nici larmă, ci tăcere şi somn veşnic:
în pace odihniţi, copii, şi-n cinste!
(Intră Lavinia.)
Lavinia:
În pace şi-n cinstiri trăiască Titus;
Prea nobil tată, să trăieşti în slavă!
Pe-acest mormânt aduc prinos de lacrimi
Iubiţilor mei fraţi, şi-ngenunchez
’Naintea ta, şi plânsul mă îneacă
De bucurie că te văd acasă.
O! Binecuvântează-mă cu mâna
A’ cărei fapte Roma le slăveşte.
Titus:
Prea bună Romă, mi-ai păstrat cu drag
Balsamul bătrâneţii şi-al durerii!
Să-ntreci, Lavinia,-n zile pe-al tău tată
Şi faima veşnică, spre slava cinstei!
(Intră Marcus Andronicus şi tribunii; se înapoiază Saturninus, Bassianus şi alţii.)
Marcus:
Trăiască Titus, fratele meu drag,
Triumfător slăvit în ochii Romei!
Titus:
Cinstit tribun şi nobil frate Marcus,
îţi mulţumesc.
Marcus:
Şi bun venit, nepoţi, de la izbândă,
Şi voi cei vii, şi voi cei duşi spre slăvi!
Norocul vostru-i una, prinţi viteji,
Ce-aţi tras din teacă spada-n slujba ţării;
Mai trainic însă e triumful lor
Ce, năzuind spre pacea lui Solon,
Înfrânge sorţii, odihnind în glorie.
Titus Andronicus, poporul Romei,
De care eşti legat întru dreptate,
Ţi-a-ntins prin mine, al său tribun şi reazim,
Această robă albă nentinată
Şi te numeşte-ales pentru domnie
Alături de-aceşti fii ai celui dus:
Fii candidatus deci, şi te-nveşmântă
Spre-a da un rege ne-mplinitei Rome.
Titus:
Mai bună împlinire i se cade
Decât un moş împovărat de ani.
De mă-nveşmânt, mai rău vă-ncurc la treabă:
Să fiu alesul vostru azi, iar mâine
Să las domnia, să mă lase viaţa,
Şi iar să dau de furcă tuturor?
De patruzeci de ani te apăr, Romă,
Şi te-am purtat în lupte cu izbândă.
Din fiii mei viteji, înnobilaţi
Pe câmpul de bătaie, pentru jertfă,
Am dus la groapă douăzeci şi unu.
Dă-mi un toiag să-mi sprijin bătrâneţea
Şi nu un sceptru să domnesc în lume.
Cel de pe urmă l-a purtat spre slavă.
Marcus:
Vei cere, Titus, şi-ţi vor da domnia.
Saturninus:
Aşa de sigur eşti, tribun semeţ?
Titus:
Domol, Saturninus.
Saturninus:
Romani, dreptate:
Sus spada, patricieni, şi n-o culcaţi
Cât nu va fi Saturnin împărat.
Andronicus, mai bine-n iad să pleci
Decât să-mi furi iubirea celor mulţi!
Lucius:
înfumurate prinţ, curmi gândul bun
Ce-ţi hărăzea prea nobilul meu tată!
Titus:
Ci fii pe pace, prinţe, îţi redau
Iubirea lor, şi-i fac să vrea altfél.
Bassianus:
Andronicus, eu nu te măgulesc,
Eu te respect, de-acum până la moarte;
De-mi întăreşti puterea cu ai tăi
Ţi-oi dovedi recunoştinţa mea,
Răsplata vrednică a celor nobili.
Titus:
Popor al Romei şi tribuni ai obştii,
Lăsaţi-l pe Andronic să aleagă
în locul vostru. Vă-nvoiţi din inimi?
Tribunii:
Spre-a mulţumi pe-Andronicus cel bun
Şi spre-a-i cinsti întoarcerea cu bine,
Poporul se închină vrerii lui.
Titus:
Tribuni, vă mulţumesc, şi iată-mi vrerea:
Făceţi-l împărat pe-ntâiul fiu
Al celui dus, şi cred c-a lui virtute
Va străluci asupra Romei noastre
Ca razele lui Titan pe pământ,
Dând rod dreptăţii-n ţară. Dac-alegeţi
După-al meu sfat, atunci încununaţi-l
Strigând: „Trăiască împăratul nostru!”
Marcus:
Cu ropote şi voci, cu mic şi mare,
Plebei şi patricieni, îl proclamăm
Pe Saturnin mare-mpărat al Romei:
„Trăiască împăratul Saturnin!”
(Sunet prelung de trâmbiţe.)
Saturninus:
Titus Andronicus, pentru-al tău sprijin
întru a noastră-alegere de astăzi
îţi mulţumesc acuma prin cuvinte
Şi-ţi voi plăti cu fapte bunătatea:
Ca început, o, Titus, spre-a-nălţa
Şi numele şi neamul tău cinstit,
Lavinia-mi va fi împărăteasă,
Stăpâna Romei, inimii stăpână,
Şi-n sfântul Pantheon ne-om cununa,
îţi e plăcută hotărârea, Titus?
Titus:
Da, vrednic prinţ; şi iau unirea voastră
Ca pe un semn de-adâncă preţuire.
Aici în văzul Romei, lui Saturnin,
Cezér şi duce-al statului roman,
Imperator al lumii largi, i-nchin
Carul de luptă, spada-mi şi captivii;
Sunt daruri vrednice de-al Romei Cezar:
Primeşte, deci, tribut, ale onoarei
însemne prosternate dinainte-ţi.
Saturninus:
îţi mulţumesc, părinte-al vieţii mele!
Va scrie-n hronici cât de mândru sunt
De tine şi de darul tău; de uit
Vreunul din nespusele-ţi prinoase,
Uitaţi, romani, credinţa ce-mi purtaţi.
Titus (către Tamora):
Eşti, doamnă, prinsa unui împărat,
Ce, pentru treapta şi onoarea ta,
Te va ţinea, cu toţi ai tăi, în cinste.
Saturninus:
Mândreţe de femeie;-aş lua-o, zău,
De-ar fi s-aleg din nou pe gustul meu.
Alungă-ţi norii din priviri, frumoaso.
Ai luptei sorţi îţi răvăşiră duhul,
Dar n-ai venit să fii dispreţul Romei:
Regească îţi va fi primirea-n toate,
încrede-te în mine şi nu-ţi pierde
Nădejdea. Te mângâie-acel ce poate
Să-ţi dea mai mult decât coroana gotă.
Te supără, Lavinia, ce spun?
Lavinia:
Nu, doamne, căci nobleţea e chezaşă
Regeştii curtenii din vorba ta.
Saturninus:
îţi mulţumesc, prea gingaşă Lavinia.
Toţi prinşii-s liberi, fără de răscumpăr.
Trompetele şi tobele să-mi sune.
(Trâmbiţe. Saturninus o curtează pe Tamora în şoaptă.)
Bassianus (către Titus):
îngăduie, fecioara e a mea.
(O cuprinde pe Lavinia.)
Titus:
Ei, cum aşa? Vorbeşti chiar înadins?
Bassianus:
Da, nobile Andronicus, şi, încă,
Sunt hotărât să-mi fac dreptate singur.
Marcus:
Suum cuique este legea Romei:
Pe drept ia prinţul numai ce-i al lui.
Lucius:
Aşa va fi, cât Lucius trăieşte.
Titus:
în lături, trădători. Să vie garda!
Trădare, doamne.-O fură pe Lavinia.
Saturninus:
O fură? Cine?
Bassianus:
Cel ce cu dreptate
Şi-ar lua aleasa şi din fund de lume.
(Marcus şi Bassianus ies cu Lavinia.)
Mutius:
Daţi ajutor s-o ducem, fraţii mei,
Iar eu cu spada voi păzi intrarea.
(Lucius, Quintus şi Martius ies.)
Titus:
Spre ei, stăpâne. Ţi-o voi da-napoi.
Mutius:
Pe-aici nu treci.
Titus:
Cum! Fiu nelegiuit,
Mi-aţii intrarea-n Roma?
(îl înjunghie pe Mutius.)
Mutius:
Lucius, mor!
(Moare. Intră Lucius.)
Lucius:
Nedrept eşti, tată, şi mai rău de-atâta;
în ceartă strâmbă ţi-ai ucis feciorul.
Titus:
Nici tu, nici el nu sunteţi fiii mei;
Ei nu mi-ar face-asemenea necinste.
Mişelule, dă-i fata înapoi.
Lucius:
Moartă, de vrei, dar nu spre-a fi a lui,
Ea legiuit făgăduită-altúia.
(Iese.)
Saturninus:
Nu, Titus, nu; nu-i trebuie lui Cezar
Nici ea, nici tu, nici cei din osul tău:
Mă-ncred, nu mă pripesc, în cel ce-a râs
De mine-odată; dar în tine nu,
Şi-n trădătorii-ţi fii cu nasul sus,
încârdăşiţi să mă batjocorească.
în Roma altă ciucă n-au găsit
Decât pe Saturnin? I-ai aţâţat
Chiar tu la faptă, când te lăudai
Umflat că ţi-am cerşit din mâini imperiul.
Titus:
îngrozitor! Ce-nvinuiri sunt astea?
Saturninus:
Dar mergi pe drumul tău: dă-ţi schimbăcioasa
Cui a răpit-o cu-nfloriri de spadă.
Breaz ginere ţi-ai luat, bun să se-nhaite
Cu alde ticăloasele-ţi odrasle,
Să umple Roma de blestemăţii.
Titus:
Cuţit ţi-e vorba-n inima-mi rănită.
Saturninus:
Regină-a goţilor, Tamora mândră,
Ce adumbreşti frumoasele din Roma
Ca maiestuoasa Phoebe printre nimfe,
De ţi-e plăcut să-mi fii aleasă, iată,
Te-aleg să fii mireasa mea, Tamora,
Şi te voi face-mpărăteasa Romei.
Crăiasă-a goţilor, vorbeşte, vrei?
Şi jur aici, pe zeii toţi ai Romei,
Căci preotul şi-aiasma sunt aproape,
Şi lumânările ard viu, şi totul
Stă-n aşteptare pentru taina nunţii,
Că n-oi mai saluta a’ Romei străzi,
Nici n-oi urca-n palat, cât nu-mi voi duce
Mireasa cununată lângă mine.
Tamora:
Şi-aici, în văzul cerului, jur Romei
Că de-o înalţi pe-a goţilor regină,
Dorinţelor ea slujnică-ţi va fi,
Şi mamă bună tinereţii tale.
Saturninus:
Spre Pantheon, frumoasa mea. Urmaţi-l
Pe nobilul Cezár cu-aleasa-i mândră,
De cer trimeasă prinţului Saturnin
Ce-nţelepţeşte-i cuceri norocul:
Acolo implini-vom ritul nunţii.
(Ies toţi, afară de Titus.)
Titus:
Eu nu-s chemat să însoţesc mireasa.
Când ţi-a mai fost dat, Titus, să mergi singur,
Aşa-njosit şi-nvinuit de rele?
(Intră Marcus, Lucius, Quintus şi Martius.)
Marcus:
Priveşte, Titus! Uite ce-ai făcut:
în ceartă rea ucis-ai un fiu vrednic.
Titus:
O, nu, tribun smintit, nu-i fiul meu
Nici tu, nici ăştia, înhăitaţi la fapta
Ce-a necinstit familia noastră toată:
Nevrednic frate, şi nevrednici fii!
Lucius:
Să-l îngropăm măcar cum se cuvine.
Înmormântaţi-l lângă fraţii noştri.
Titus:
Mişei, plecaţi! Aicea nu va zace!
Acest lăcaş, pe care mai măreţ
L-am reclădit, se-nalţă de cinci veacuri,
în slavă dorm aici soldaţii Romei,
Nu cei ucişi în laşe-ncăierări.
Duceţi-l unde ştiţi: aici nu intră.
Marcus:
E nepios din partea ta, o, frate.
Măcar de dragul faptelor viteze
Se cade să-l culcăm cu fraţii săi.
Quintus şi martius:
Da, trebuie, de nu, îl însoţim.
Titus:
Ce ticălos rosti cuvântul „trebui’”?
Quintus:
Cel ce l-ar dovedi, dar nu aici.
Titus:
Cum? Vreţi să-l îngropaţi în ciuda mea?
Marcus:
Nu, nobil Titus, însă te rugăm
Să-i ierţi lui Mutius, să-l îngropăm.
Titus:
Chiar şi tu, Marcus, herbul mi-ai străpuns
Şi cinstea mi-ai rănit, cu-aceşti băieţi:
Duşman îl ţin pe fiecare-n parte.
Plecaţi acum şi nu mă tulburaţi.
Martius:
Nu este-ntr-ale lui: mai bine haidem.
Quintus:
Eu nu plec până nu-l îngrop pe Mutius.
(Marcus şi fiii lui Titus îngenunchează.)
Marcus:
Frate, căci astfel sângele se roagă…
Quintus:
O, tată, căci acelaşi sânge strigă…
Titus:
Tu nu vorbi, de vrei să fie bine…
Marcus:
Vestite Titus, sufletul meu geamăn…
Lucius:
Părinte drag, noi os din osul tău…
Marcus:
îngăduie-i lui Marcus să-şi îngroape
în al virtuţii cuib nepotul vrednic
Ce-n cinste a murit pentru Lavinia.
Tu eşti roman. O, nu fi ca barbarii.
Şi grecii l-au înmormântat pe Aiax
Când s-a-njunghiat şi înţeleptul fiu
Al lui Laertes i-a rugat milos.
Pe Mutius, mândria ta, nu-l ţine
Afară-n drum.
Titus:
Ridică-te, o, Marcus.
E cea mai neagră zi din viaţa mea,
Să fiu de-ai mei dezonorat în Roma.
Înmormântaţi-l, şi apoi pe mine!
(Mutius este aşezat în mormânt.)
Lucius:
Dormi, dragul nostru, lângă fraţii tăi;
Trofee ţi-om aşterne pe mormânt.
Toţi (îngenunchind):
Niciunul dintre noi nu verse lacrimi.
Trăieşte-n slăvi cel mort pe-altarul cinstei.
Marcus:
Ca să ieşim din negura tristeţii:
Prin ce tertipuri s-a-nălţat şireata
Crăiasă gotă-aşa de sus la Roma?
Titus:
Eu, Marcus, nu ştiu cum; dar asta este.
Tertip sau nu, doar cerul poate spune.
Cum să nu-i cate-n coarne celui care
O cocoţă când ea nici nu visa?
Marcus:
Ba da, şi cu prisos l-o răsplăti.
(Trompete. Intră, de o parte, Saturninus cu suita, Tamora, Demetrius, Chiron şi Aaron; de partea cealaltă, Bassianus, Lavinia şi alţii.)
Saturninus:
Deci, Bassianus, izbândişi cu bine:
Dea Domnul bucurie de mireasă.
Bassianus:
Aşijderi, doamne. Eu mai mult nu spun,
Nici nu-ţi urez mai rău; şi-acum, adio.
Saturninus:
Mişelule! Pentru-acest furt,
De are Roma legi sau noi putere,
Te vei căi, şi tu şi cârdul tău.
Bassianus:
Furt, doamne,-i spui, când iau ce este-al meu
Aleasă dragă şi acum soţie?
Dar hotărască legile cetăţii;
Până pe-atuncea, ce-i al meu e-al meu.
Saturninus:
Mă rog, te văd tăios cu noi la vorbă,
Dar mi-e c-ai să ne simţi şi tu tăişul.
Bassianus:
De ce-am făcut eu, doamne, da-voi seama
Cum voi putea mai bine, chiar cu viaţa.
Atâta ţin măria ta să ştie,
în numele credinţei ce port Romei:
Acest señior din faţa noastră, Titus,
A fost lovit în inimă şi-n cinste;
Spre a-ţi aduce înapoi mireasa
El şi-a ucis feciorul cel mai mic,
Din dragostea ce-ţi poartă şi stârnit
Când şi-a văzut călcată hotărârea,
Primeşte-l, dar, în graţii, Saturninus,
Pe cel ce se-arătă în toată fapta
Părinte ţie şi prieten Romei.
Titus:
Domol cu laudele, Bassianus,
Căci tu şi-aceştia mi-aţi mânjit onoarea.
Să-mi fie jude cerul drept şi Roma
Cât mi-am iubit şi venerat Cezárul!
Tamora:
înaltul meu stăpân, dacă Tamora
E dragă-acestor ochi regeşti ai tăi,
Ascultă-mi ruga nepărtinitoare
Şi iartă tot trecutul, bunul meu.
Saturninus:
Cum, doamnă, terfelit să fiu pe faţă
Şi să mă-mpac nerăzbunat, ca laşii?
Tamora:
Nu, doamne, nu; păzească zeii Romei
Ca eu să-ngădui necinstirea ta!
Dar iau asupră-mi nevinovăţia
Lui Titus cel cuminte: furia lui
Dă glas neostoitului amar.
La ruga mea, priveşte-l cu ochi blânzi:
Pe-un gând deşert, nu-ţi pierde un prieten,
Nici nu-i răni simţirea cu-ncruntări.
(aparte lui Saturninus):
Stăpâne, fă cum spun, şi vei învinge;
Ascunde-ţi tot necazul şi obida;
Eşti nou înscăunat; ca nu cumva
Popor şi patricieni, scurmând dreptatea,
Să treacă lângă Titus şi să-ţi smulgă
Domnia, pentru nerecunoştinţă –
îngrozitor păcat în ochii Romei –
Te pleacă rugii, şi-apoi, las’ pe mine.
Găsi-voi eu o zi să-i căsăpesc
Şi să le răzui şleahta şi tot neamul.
Călăi haini ai fiului meu drag:
îi fac eu să priceapă ce înseamnă
Ca o regină să-ngenunche-n stradă
Şi să cerşească milă în zadar.
(tare):
Hai, vin’, Andronicus; hai, bunul meu.
Îmbrăţişează-l şi alină-i gândul
Ce se-nfioară sub privirea-ţi cruntă.
Saturninus:
Sus, Titus, sus; a-nvins împărăteasa.
Titus:
îţi mulţumesc, măria ta; şi dânsei;
Prind viaţă nouă din privirea-ţi caldă.
Tamora:
Sunt parte vie-acum din Roma, Titus,
Romană înfiată spre noroc,
Şi caut să dau sfatul bun lui Cezar.
Azi moară toate certurile, Titus;
Şi fie cinstea mea, stăpâne bun,
Că am adus între prieteni pacea.
Iar pentru tine, prinţe Bassianus,
M-am pus chezaşă faţă de-mpărat
Că mai blajin vei fi şi mai supus.
Nu vă sfiiţi, señiori, şi tu, Lavinia,
La sfatul meu, umil îngenuncheaţi,
Să-i cereţi împăratului iertare.
Lucius:
Îi cerem; şi jurăm în faţa lui
şi-a cerului că încă prea uşor
Păzit-am cinstea sorii şi a noastră.
Marcus:
Acestea le-ntăresc cu spusa mea.
Saturninus:
În lături. Încetaţi şi daţi-mi pace.
Tamora:
Nu, bunul meu, să fim cu toţi prieteni:
Doar vezi că-ţi cer iertare în genunchi.
Fă-mi voia, dragul meu, întoarceri capul.
Saturninus:
De-al tău hatâr, şi-al fratelui tău, Marcus,
Şi pentru rugăciunea prea frumoasei,
Le păsuiesc cumplitele greşeli:
Sculaţi-vă!
Lavinia, m-ai zvârlit ca pe-o otreapă,
Dar mi-am găsit perechea, şi-am jurat
Holtei din templu să nu ies. Să mergem!
Vom prăznui la curte două nunţi.
Lavinia, eşti poftita mea, cu-ai tăi.
Azi fi-va ziua dragostei, Tamora.
Titus:
Iar mâine de vrea Cezar să vâneze
Cu mine cerbul şi pantera,-n zvon
De corn şi de copoi i-oi da bineţe.
Saturninus:
Aşa să fie, Titus. Mulţumesc.
(Trompete. Ies.)

Actul II

Scena 1

Roma. În faţa palatului.
Intră Aaron.

Aaron:
Spre culmi, Tamora suie-acum Olimpul,
Ieşită din bătaia întâmplării.
Rămas în văi e trăsnetul furtunii,
Iar gheara pizmei n-o mai poate-ajunge.
Ca soarele de aur, dimineaţa,
Ce-nvăpăind cu-oglinzi de foc oceanul
Goneşte-n car de flăcări peste zodii
Şi din tării priveşte-n jos la culmi,
Aşa e şi Tamora.
La semnul ei, virtutea se-ncovoaie
Şi tremură la încruntarea-i rece.
Croieşte-ţi inima şi gândul, Aaron,
Să urci cât ea de sus, crăiasca ta
Ibovnică, pe care-ncătuşată
în lanţul dragostei, mai strâns o ţii
Legată de-ai lui Aaron ochi vrăjiţi,
Decât fu Prometeu de Caucaz.
În lături strai de sclav şi gând de slugă!
În aur şi mărgăritar sclipi-voi,
Slujind acestei noi împărătese.
Slujind, zic? Desfrânându-mă cu ea,
Zeiţa mea, semiramidă, nimfă,
Sirenă, ce-l vrăji pe Saturnin,
Sortindu-i, lui şi Romei, naufragiul.
Hei, ce furtună-i asta?
(Intră Demetrius şi Chiron, certându-se.)
Demetrius:
Ai mintea scurtă, Chiron, duhul bont,
Şi eşti mojic de vrei să-mi furi iubirea
Ce poate cu iubire îmi răspunde.
Chiron:
în toate caţi să fii mai breaz, Demetrius,
Şi-acum încerci cu ifos să mă-ncaleci.
C-un an sau doi, cât ne desparte vârsta,
Nu-s mai sărman, nici tu mai norocit:
La fel de înzestrat sunt ca şi tine
Să merit farmecele celei dragi.
Şi spada mea ţi-o dovedi pe piele
Ce aprig caut dragostea Laviniei.
Aaron:
Ei, nu se mai astâmpără flăcăii!
Demetrius:
Măi, ţâncule, nesocotită, mama,
Ţi-a prins la brâu o sabie de lemn,
Şi-acum, înfierbântat, te dai la oameni.
Hai, pleacă, încleiază-ţi spanga-n teacă
Până te-nveţi s-o mânuieşti mai bine.
Chiron:
Cu bruma de pricepere ce am,
Mă tem că ai să-mi simţi din plin curajul.
Demetrius:
Se oţărăşte ţâncul!
(îşi trag spadele.)
Aaron (înaintând):
Vai, se poate?!
Cum cutezaţi, aproape de palat,
în văzul tuturor, să trageţi spada?
Mi-e cunoscut deplin temeiul certei:
N-aş vrea nici pentru-un milion de galbeni
Să-l afle cei pe care îi priveşte,
Nici pentru mult mai mult n-ar vrea regina
S-ajungă de ocară pe la curte.
în teacă spada, că-i ruşine…
Demetrius:
Teacă
îmi fac din pieptul lui, şi-apoi cu pumnul
îi vâr pe beregată înapoi
Ocara ce mi-a împroşcat-o-n faţă.
Chiron:
încearcă numai, laş spurcat la gură,
Ce ştii să fulgeri şi să tuni din clanţă
Şi nu-ndrăzneşti nimic să-ncepi cu arma!
Aaron:
Destul, vă spun!
Pe zeii dragi ai goţilor războinici,
Mărunta voastră harţă ne-o veni
De hac la toţi. Voi nu ştiţi că-i primejdie
Să-ncerci să-ncaleci dreptul unui prinţ?
Cum? A ajuns Lavinia de doi bani,
Sau Bassianus s-a prostit, de-ncap
Asemeni certuri pentru-a ei iubire
Fără de frâu sau fără răzbunare?
Băgaţi de seamă, domnişorilor,
De află-mpărăteasa, nu-i de bine.
Chiron:
Din parte-mi, afle ea şi lumea-ntreagă.
Lavinia e mai mult decât o lume.
Demetrius:
Mucosule, o slujnică ţi-ajunge.
Lavinia-i visul fratelui mai mare.
Aaron:
Sunteţi nebuni? Au nu ştiţi că la Roma
Bărbaţii-s iuţi din fire şi nu rabdă
Potrivnici în iubire? Voi, copii,
Vă căutaţi cu dinadinsul moartea.
Chiron:
De mii de ori aş cere moartea, Aaron,
Spre-a dobândi iubirea celei dragi.
Aaron:
Spre-a dobândi-o, cum?
Demetrius:
Ce mare lucru?
Femeie e, deci poate fi curtată,
Femeie e, deci poate fi supusă,
Lavinia e, deci trebuie iubită.
Morarul, vezi, nu ştie toată apa
Ce trece pe la moară; şi-i uşor
Să furi un pic din pâinea începută.
O fi Bassianus frate de-mpărat,
Dar alţii mai semeţi purtat-au coarne.
Aaron (aparte):
Şi tot atât de mândre ca Saturnin.
Demetrius:
Cum nu şi-ar face vise-acel ce ştie
S-o-ncânte cu priviri şi vorbe dulci?
De câte ori n-ai doborât o ciută
Şi-ai dus-o-acasă pe sub nasul pazei?
Aaron:
O mică prădăciune, aşadară,
V-ar fi pe plac.
Chiron:
O, da, mi-ar fi pe plac.
Demetrius:
Deştept eşti, Aaron.
Aaron:
Dacă-aţi fi la fel,
Am fi scutiţi de-atâta tura-vura.
Măi flăcăiaşi! Da’ proşti mai sunteţi voi
Să vă certaţi! Te superi de se-nfruptă
Şi celălalt?
Chiron:
Pe cinstea mea, eu nu.
Demetrius:
Nici eu, de-mi capăt partea.
Aaron:
Porniţi atunci uniţi asupra prăzii:
Prin şiretlic uşor veţi dobândi
Ce jinduiţi; şi să vă intre-n cap
Că de nu poate fi cum aţi dori-o,
Mai bine fie cum se nimereşte.
Lucreţia, vă spun, n-a fost mai castă
Decât Lavinia, draga lui Bassianus.
Nu lâncede oftări, ci cale scurtă
Ne trebuie, şi eu i-am dat de rost.
La marea vânătoare ce ne-aşteaptă
Frumoasele romane vor da buzna.
Pădurea se întinde-n lung şi-n lat,
Şi firea a păstrat şi neumblate
Coclauri bune de blestemăţii.
Momiţi uşoara ciută într-acolo
Şi-o luaţi cu sila de nu vrea cu vorba.
Aşa, şi nu altfél, pândiţi norocul.
Veniţi să-mpărtăşim ce-am pus la cale
Crăiesei noastre-al cărei sacru spirit
Frământă fărdelegi şi răzbunări;
Iar ea ne-o unge osiile cu sfaturi,
Şi ceartă nu va-ngădui-ntre voi,
Ci v-o purta spre culmile dorinţei.
La curte bârfa stă în mare cinste:
Palatu-i plin de şoapte, ochi, urechi;
Pădurea-i aspră, surdă, grea şi deasă;
Acolo-n bunget, lei viteji, vă faceţi,
Sub pleoapa cerului închisă, pofta,
Şi vă-mbăiaţi în farmecul Laviniei.
Chiron:
Povaţa ta nu ştie frica, Aaron.
Demetrius:
Sit fas aut nefas până prind şuvoiul
Şi-mi răcoresc dogoarea, leac s-alin
Zvâcnirile. Per Styga, per manes vehor.
(Ies.)

Scena 2

O pădure. Se aud sunete de corn şi câini lătrând.
Intră Titus Andronicus, însoţit de vânători, Marcus,
Lucius, Quintus şi Martius.

Titus:
Vânatu-aşteaptă, soarele mijeşte,
Mireasmă-i în poieni, pădurea-i verde.
Porniţi copoii să răsune codrul,
Şi să-l trezim pe Cezar cu frumoasa-i
Mireasă, şi pe prinţ, în lung răsunet
De corn, ce va răzbate pân’ la curte.
Băieţi, purtaţi de grijă, ca şi noi,
Să facem scut în jurul lui Saturnin.
M-a chinuit cu vise rele noaptea,
Dar zorii îmi insuflă noi nădejdi.
(Lătrat de câini şi lung răsunet de corn. Intră Saturnin, Tamora, Bassianus, Lavinia, Demetrius, Chiron şi suita.)
Mariei tale, bună dimineaţa;
Domniţă, tot atât de bună, vouă;
Făgăduit-am, doamne, zvon de corn.
Saturninus:
Şi l-ai sunat voios; dar prea din noapte
Să placă proaspetelor cununate.
Bassianus:
Lavinia, ce spui?
Lavinia:
Spun nu. Sunt trează
De două ceasuri şi mai bine încă.
Saturninus:
Şi-acum, pe cai şi-n care, la vânat!
(Către Tamora):
Domniţă, vei vedea o vânătoare
Romană.
Marcus:
Câinii mei, măria ta,
Vor fugări pantera cea mai mândră
Şi vor urca pe culmi de râpi ca zidul.
Titus:
Iar caii mei, în zbor de rândunea,
Vor urmări vânatul peste plaiuri.
Demetrius (aparte):
Noi, Chiron, nu vânăm cu cai şi câini,
Dar ne-o pica o căprioară-n mâini.
(Ies.)

Scena 3

O parte singuratică a pădurii.
Intră Aaron ducând o pungă de aur.

Aaron:
Un om mintos ar crede că eu-s prost
Să-ngrop atât bănet sub un copac
Ca să m-aleg pe urmă fără el.
Ci afle cel ce mă socoate tâmp
Că galbenii vor bate o urzeală
Ce, iscusit ţesută, va-nnoda
O bine măiestrită fărdelege.
Dormi, aur scump, să nu-şi închidă geana
Cei ce Tamorei îi primesc pomana.
(Intră Tamora.)
Tamora:
Frumosul meu Aaron, de ce stai crunt
Când totu-n bucurie se desfată?
E ciripit de păsări în hăţişuri,
Stă şarpele încolăcit la soare,
Frunzişu-nfiorat de vântul proaspăt
întinde joc de umbre-ntretăiate.
Să stăm sub dulcea lui răcoare, Aaron,
Cât gângavul ecou, cu vocea spartă,
întoarnă cornul dar, prostind copoii,
Ce parc-aud îndemn din două părţi.
Să ne lungim să le-auzim lătratul.
Iar după încleştare, cum gustară
Pe vremi rătăcitorul prinţ şi Dido,
Când, prinşi de fericit potop de ape,
Au stat feriţi în peştera ascunsă,
Şi noi, uşori de dulcea-nfiorare,
Ne-om cufunda-mpletiţi în somn de aur;
Pe când copoi şi corni şi viers de mierle
Ne-or fi ca îngânatul unei mame
Ce-n legănat de cânt şi-adoarme pruncul.
Aaron:
Domniţă, setea ta e a Venerei,
Saturn o stăpâneşte pe a mea:
Ce-nseamnă ochiul meu ţintind ca moartea,
Tăcerea mea, înneguratul gând,
Şi-nvârtejatul păr ce se desfaşă
Cum se descolăceşte o năpârcă
Pândind s-arunce moarte?
Nu, doamnă, nu sunt semne-ale Venerei:
Am răzbunarea-n piept, am moarte-n mâini,
Sânge şi ură îmi zvâcnesc sub frunte,
împărăteasa sufletului meu,
Ce nu-şi doreşte-alt cer decât e-n tine,
Azi e sorocul negru-a’ lui Bassianus,
Iar Philomela lui îşi pierde limba,
Feciorii tăi dau iama-n cinstea ei
Şi mâinile îşi spală-n sânge cald.
Vezi ce-am aici? Ia, rogu-te, răvaşul
De moarte ticluit şi dă-l lui Cezar.
Nu mă-ntreba nimic; am fost zăriţi;
Se-apropie doi miei din turma noastră
Ce încă nu visează ce-i aşteaptă.
Tamora:
O, maur scump, mai scump decât mi-e viaţa.
Aaron:
Domniţă, taci, căci vine Bassianus;
Găseşte-i pricină, iar eu îi caut
Pe fiii tăi, să ţină hangul sfadei.
(Iese. Intră Bassianus şi Lavinia.)
Bassianus:
Măi, măi, pe cine văd? Crăiasa Romei
Despovărată de alai domnesc?
Sau chiar Diana,-n straiele reginei,
A părăsit olimpicele crânguri
Să vadă vânătoarea din pădure?
Tamora:
Hăitaş sfruntat ce-adulmeci paşii noştri,
De aş avea putere ca Diana,
Te-ai pomeni împodobit la tâmple
Cu coarne, ca Actèon, iar copoii
Ţi-ar sfârteca piciorul nou strunjit,
Iscoadă necioplită ce ne eşti!
Lavinia:
Cu voia voastră, prea suavă doamnă,
Se spune c-aveţi daru-ncornorării;
Şi să mai stai în cumpeni că voi doi
V-aţi tras deoparte şi-i cercaţi puterea.
Păzească-ţi zeii soţul de copoi!
Mai mare mila să ţi-l ia drept cerb.
Bassianus:
Regină, cinstea ta ajunse, vai,
Cum e şi pielea pe harapul tău:
Pătată, urâcioasă şi scârnavă.
De ce te-ai rupt de-alai, de ce-ai lăsat
Hăt colo armăsarul alb ca neaua,
Şi-ai rătăcit spre-acest desiş ascuns,
Având de-nsoţitor un maur barbar
De nu te-ar fi mânat porniri murdare?
Lavinia:
Iar de-ţi curmarăm jocul, ai cuvânt
S-arunci ocară soţului meu nobil
Că-i necioplit. Hai, rogu-te, să mergem,
Şi s-o lăsăm cu-amorul ei corbesc.
E locul tocmai bun în hăul ăsta.
Bassianus:
Mă duc să-i dau de veste lui Saturnin.
Lavinia:
De mult îi merge vestea de-a’ ei fapte,
Biet rege,-atât de crunt nedreptăţit!
Tamora:
De ce-am răbdare să le-ndur veninul?
(Intră Demetrius şi Chiron.)
Demetrius:
Dar ce-i, regină scumpă, mamă bună,
Obrajii tăi de ce sunt palizi, stinşi?
Tamora:
Degeaba crezi că s-au golit de sânge?
Aceştia doi m-au îmbiat încoace;
Un hău pustiu şi negru, cum vedeţi;
E vară, dar copacii-s goi, sfrijiţi,
Acoperiţi cu muşchi şi vâsc hidos.
O rază nu răzbate,-un suflet nu-i
Afar’ de buha nopţii şi corbi cobe.
Şi arătându-mi groapa asta-a groazei
Mi-au spus c-aici, în bezna grea a nopţii,
Puzderii de strigoi şi şerpi cu şuier,
Broscoi umflaţi şi-arici, tot mii şi mii,
Înalţă-atâtea vaiere-ascuţite,
Că orice muritor care le-aude
Pe loc îşi pierde minţile sau moare.
Şi cum sfârşiră basmul lor drăcesc
îndată-au spus că m-or lega de vrejul
Unui schelet de jneapăn, chiar aicea,
Şi pradă m-or lăsa cumplitei morţi;
Şi mi-au strigat: „căţea destrăbălată”
Şi „gotă nesătulă” şi cuvinte
Cum nu i-e dat urechii să audă;
Iar voi de nu veneaţi ca prin minune,
Aş fi căzut jertfită răzbunării.
Ci răzbunaţi-o, de vi-i dragă mama,
Sau nu vă mai numiţi copiii mei.
Demetrius:
Dovada iat-o, că-s feciorul tău.
(Îl înjunghie pe Bassianus.)
Chiron:
Şi mărturia mea, până-n plăsele.
(Îl înjunghie şi el pe Bassianus, care moare.)
Lavinia:
Da, vin, Semiramidă, nu, Tamora,
Căci niciun nume nu ţi-ar sta mai bine.
Tamora:
Dă-mi junghiul; veţi vedea, băieţii mei,
Că răul mamei mâna ei l-îndreaptă.
Demetrius:
Stai, doamnă, căci mai mult i se cuvine:
Întâi baţi spicu,-apoi dai foc la paie.
Cocuţa-şi trâmbiţa neprihănirea
Şi jurământul nunţii şi credinţa,
Şi-n visu-i gol ţi-nfruntă maiestatea.
S-o laşi să-şi ducă zestrea în mormânt?
Chiron:
De-o duce,-atunci mai bine eunuc.
Târăşte-i soţul în vreo groapă-ascunsă
Şi-om face hoitul pernă poftei noastre.
Tamora:
Dar după ce-aţi luat mierea, n-o cruţaţi,
Căci de rămâne viespea, ne înţeapă.
Chiron:
Avem noi grijă, doamnă, fii pe pace,
Hai, domnişoară,-acum vom lua cu sila
Neprihănirea ta gingaş păstrată.
Lavinia:
Tamora! Chipul tău e de femeie…
Tamora:
Nu vreau s-o mai aud; plecaţi cu ea!
Lavinia:
Rugaţi-o să asculte doar o vorbă.
Demetrius:
Ascult-o, doamnă: lacrimile ei
Ţi-aduc doar slavă; inima să-ţi fie
Ca steiul nendurat la plânsul ploii.
Lavinia:
Când şi-au mai dăscălit tigruţii mama?
O! N-o-nvăţa tu ură; ea ţi-a dat-o;
Căci laptele s-a preschimbat în marmur;
Chiar de la sânul ei ai supt câinie.
Dar nu toţi fiii mamei sunt asemeni.
(Către Chiron):
înduplecă-i tu mila de femeie.
Chiron:
Cum, ai voi să mă arăt fiu vitreg?
Lavinia:
Aşa-i!
Corboaica nu cloceşte ciocârlii.
Şi totuşi mi s-a spus, o, de-ar fi astfel
Că leu-nduioşat a suferit
Să-i sfârtece crăieştile lui labe.
Hrăneşte corbul pui de cuc, zic unii,
în timp ce-ai săi se sting lihniţi în cuib:
Deşi din inimă spui nu, arată-mi
Nu bunătate, dar un pic de milă.
Tamora:
Eu nu cunosc ce-i mila: hai, luaţi-o!
Lavinia:
Atunci să te-nvăţ eu! De dragul tatei,
Ce te-a cruţat când te putea ucide,
Nu fi-mpietrită:-auzul surd destupă-ţi.
Tamora:
De nu-mi vei fi făcut vreun rău tu însuţi,
Vezi, tocmai pentru el sunt nendurată.
Vă amintiţi, băieţi, c-am plâns zadarnic
Să-l scap pe-al vostru frate de la jertfă.
Dar crudul Titus nu s-a-nduplecat.
Luaţi-o, deci, şi daţi-o prin tărbacă:
Cel mai câinos din voi mi-e cel mai drag.
Lavinia:
Tamora, fii regină milostivă,
Cu mâna ta omoară-mă pe loc
Căci nu de viaţă m-am rugat atâta;
Ucisă-am fost cu el odat’, sărmana.
Tamora:
Ce-mi ceri, atunci? Dă-mi pace, miorlăito.
Lavinia:
Cerşesc o moarte iute; şi-ncă-un lucru:
Sfiala mă opreşte să-i dau glas.
Mă apără de pofta lor cumplită
Şi zvârle-mă-ntr-o groapă urâcioasă
Ca ochi de om să nu-mi mai vadă trupul;
Fii astfel ucigaşă milostivă.
Tamora:
Să-i jefuiesc de ce li se cuvine?
Ba potolească-şi poftele cu tine.
Demetrius:
Hai, hai, că prea-ndelungă ni-i zăbava.
Lavinia:
Nici milă! Nici sfială! O, tu, fiară
Ce-ai pângărit cuvântul de femeie.
Urgie să se-abată…
Chiron:
Atunci ţi-astup guriţa. Adu-i soţul.
Aici ne spuse Aaron să-l ascundem.
(Demetrius aruncă trupul lui Bassianus în groapă; apoi Demetrius şi Chiron ies, târând-o pe Lavinia.)
Tamora:
Spor, fiii mei, şi treabă împlinită.
Dar inima-mi nu-şi afle-alinul plin
Cât n-or fi toţi Andronicii răpuşi.
Şi-acum să-mi caut eu frumosul maur
Cât fiii mei focoşi rup floarea caţei.
(Iese. Intră Aaron, cu Quintus şi Martius.)
Aaron:
Hai, domnii mei, cu pasul mai vârtos:
Vă duc eu drept la groapa-aceea hâdă,
Unde-am zărit pantera adormită.
Quintus:
Mi-s ochii ca de plumb; o fi vreun semn?
Martius:
Ai mei la fel: de nu mi-ar fi ruşine,
Lăsa-m-aş de vânat, să dorm oleacă.
(Cade în groapă.)
Quintus:
Cum! Ai căzut? Ce groapă-ascunsă-i asta,
Acoperită cu măceşi sălbatici
Pe-a’ căror frunze-s stropi de sânge proaspăt
Ca roua presărată-n zori pe floare?
Aducător de moarte-mi pare locul.
Vorbeşte, frate, te-ai lovit căzând?
Martius:
Loviţi mi-s ochii, frate, de-o cumplită
Privelişte ce inima-ţi îneacă.
Aaron (aparte):
Mă duc acum s-aduc pe rege-aici:
Doar n-o să dea el greş cu bănuiala
Că ei l-au căsăpit pe frate-său.
(Iese.)
Martius:
De ce nu-mi vii într-ajutor, să ies
Din groapa asta hâdă, necurată?
Quintus:
Mă simt cuprins de-o teamă peste fire,
Tot trupu-mi tremură-n sudori de gheaţă
Şi inima din mine bănuieşte
Mai multe decât pot vedea cu ochii.
Martius:
Spre-a dovedi că inima-ţi nu minte
Priviţi, aici în copcă, tu şi Aaron,
Vedenie de sânge şi de moarte.
Quintus:
Aaron s-a dus; şi inima miloasă
Nu-mi lasă ochii să privească-o dată
În faţă presimţirea ce-o-nfioară.
O, spune-mi cum e; căci nicicând nainte
N-am fost copil, să tremur de ce nu ştiu.
Martius:
Scăldat în sânge zace Bassianus,
Căzut grămadă ca un miel junghiat
în groapa-ntunecată care-l soarbe.
Quintus:
De-i întuneric, cum de ştii că-i el?
Martius:
Pe degetul mânjit de sânge poartă
Un nestemat ce-nvăpăiază groapa,
Dezvăluind pereţii-i zgrunţuroşi
Şi ca o luminiţă-ntr-un mormânt
Străluce pe obrajii lui de mort.
La fel de pal lucea pe Pyram luna
Când sta scăldat în sânge de fecioară.
O, frate! Adă-mi mâna ta pierită,
De eşti pierit de groază ca şi mine,
Să ies din hăul căpcăun ca gura
înceţoşată-a Cocyt-ului antic.
Quintus:
întinde-mi mâna, iar de n-am tăria
Să-ţi fac atâta bine, s-ar putea
Să mă înghită pântecele lacom,
Mormântu-adânc al bietului Bassianus.
N-am vlagă-n mine să te trag la mal.
Martius:
Nici eu să ies, făr’ de-ajutorul tău.
Quintus:
Mai dă-mi o dată mâna; nu te las
Cât n-ai urcat, sau nu m-am prăvălit.
Nu poţi veni la mine:-atunci, vin eu.
(Cade în groapă. Intră Aaron cu Saturninus.)
Saturninus:
Hai, vino: vreau să văd ce groapă-i colea
Şi ce dihanie sări într-însa.
Hei, cine-a coborât acum pe urmă
în gura asta de pământ căscată?
Martius:
Nefericitul fiu al lui Andronic,
Adus aici în ceasul blestemat
Ca să-l găsesc pe fratele tău mort.
Saturninus:
Pe fratele meu mort! Vorbeşti în şagă:
Doar i-am lăsat, pe el şi pe domniţă,
Nu-i niciun ceas de-atunci, în foişorul
De miazănoapte-al vânătoarei noastre.
Martius:
Noi nu ştim unde l-ai lăsat în viaţă,
Dar, vai! Aici găsitu-l-am răpus.
(Intră Tamora, cu suita; Titus Andronicus şi Lucius.)
Tamora:
Unde-i stăpânul meu, Cezarul?
Saturninus:
Aici, Tamora; strâns de jalea morţii.
Tamora:
Şi unde-ţi este fratele, stăpâne?
Saturninus:
Îmi scormoneşti până-n străfunduri rana:
Sărmanul Bassianus zace mort.
Tamora:
Atunci târziu aduc răvaşul morţii.
(Îi dă o scrisoare.)
Urzeala prea grăbitei tragedii.
Cum poate oare chip de om să-mbrace
în zâmbet sângeroasa lui câinie?
Saturninus (citeşte):
„Iar de dăm greş, iubite vânător,
Şi nu-l găsim (e vorba de Bassianus),
Fii bun şi sapă-i groapa dumneata:
Ştii ghidul nostru. Caută-ţi răsplata
Printre urzicile de lângă socul
Ce adumbreşte căscătura gropii
Unde-am statornicit să-l azvârlim.
Vei dobândi, astfel, prieteni veşnici.”
Mai pomenit-ai faptă ca aceasta,
Tamora! Iată groapa, iată socul.
Señiori, poate-l aflaţi pe vânătorul
Ce l-a ucis aici pe Bassianus.
Aaron:
Stăpâne milostiv, găsit-am punga.
Saturninus (către Titus):
Doi pui de-ai tăi, jivine sângeroase,
Pe frate mi l-au jefuit de viaţă.
La temniţă cu ei, señiori, şi-acolo
S-aştepte până ce vom născoci
Nemaigândite cazne pentru ei.
Tamora:
Cum! Sunt aici în groapă? O, minune!
Cât de uşor se dă-n vileag omorul!
Titus:
Slăvite Cezar! Pe genunchii-mi slabi
Atât hatâr îţi cer, cu lacrimi grele,
Ca vina blestemaţilor mei fii,
Da, blestemaţi, de s-o vădi a lor…
Saturninus:
De s-o vădi! E limpede ca ziua.
Cine-a găsit răvaşul? Tu, Tamora?
Tamora:
Andronicus el însuşi l-a găsit.
Titus:
Da, doamne, eu; dar ia-mă de zălog
Şi pe mormântul sfânt al tatei, jur
Că vor fi gata, la porunca ta,
Să dea răspuns cu viaţa bănuielii.
Saturninus:
N-ai să le fii zălog: tu vii cu mine.
Aduceţi mortul; voi, pe ucigaşi;
O vorbă să nu scoată; vina-i clară.
Şi, zei, de e sfârşit mai rău ca moartea,
Acel sfârşit va fi răsplata lor.
Tamora:
Andronicus, mă voi ruga de rege:
Nu-ţi teme fiii, căci le-o merge bine.
Titus:
Hai, Lucius, vin’; nu sta cu ei la vorbă.
(Ies pe rând.)


Scena 4

O altă parte a pădurii.
Intră Demetrius şi Chiron, cu Lavinia, siluită;
mâinile îi sunt retezate, limba tăiată.

Demetrius:
Hai, mergi şi spune, de-ţi mai umblă limba,
Cin’ ţi-a tăiat-o şi te-a siluit.
Chiron:
Aşterne-ţi gândul, fă-te înţeleasă,
De poţi cu cioatele să faci pe scribul.
Demetrius:
Priveşte-o cum mai bâiguie prin semne.
Chiron:
Mergi, cere apă să te speli pe mâini.
Demetrius:
N-ai limbă să mai ceri, nici mâini să speli.
Hai s-o lăsăm să umble în muţenie.
Chiron:
De-aş fi în halul ei, m-aş spânzura.
Demetrius:
Dar ştreangul cu ce mâini l-ai înnoda?
(Demetrius şi Chiron ies. Intră Marcus, venind de la vânătoare.)
Marcus:
Pe cine văd? Nepoata mea fugind?
Stai, unde-i soţul tău? O, de visez,
Mi-aş da averea toată să fiu treaz!
De-s treaz, trăsnească-mă vreun meteor
Să mă cufund în somnul cel de veci!
Copilă dragă, spune-mi, ce mâini crude
Au retezat trupşorul tău de ramuri,
Podoabe scumpe,-a căror umbră dulce
Visatu-şi-o-au regi, s-adoarmă-ntr-însa?
Mai mare fericire nu-şi doreau
Decât iubirea ta. De ce stai mută?
Vai! Vai! Un roş şuvoi de sânge cald
Ca şipotu-nspumat, zburlit de vânt,
Se umflă şi se soarbe între buze
O dată cu suflarea ta de miere.
Desigur, vreun Tereu te-a necinstit
Şi limba ţi-a tăiat-o ca să taci.
Ah! Îţi întorci obrazul ruşinată,
Şi-oricât de rău te-ai vlăguit de sânge,
Ce dă ca din trei braţe de fântână,
Obrajii tăi sunt purpurii ca Titan
Roşind când îl înfruntă câte-un nor.
Să-ţi fiu tălmaci? Să spun că e aşa?
De ţi-aş citi în gând, de-aş şti eu fiara,
Să-mi vărs pe ea tot focul, să m-alin.
Amarul zăvorât ca un cuptor
îţi arde inima şi-o face scrum.
Şi Philomela limba şi-a pierdut-o,
Dar ea-şi ţesu durerea pe-un gherghef.
Copilă, tu n-ai parte nici de-atâta;
Un mai viclean Tereu a retezat
Gingaşe degetele tale dragi,
Ce-ar fi ţesut mai bine decât ea.
O, de-ţi vedea el mâinile de crin,
înfiorate pe-a’ lăutei strune
Ce se topeau de-atâtea dezmierdări,
Nu le-atingea nici pentru-o lume, fiara.
Sau de-auzea cereasca armonie
Din viersul tău suav, scăpa cuţitul
Şi adormea ca Cerber, la piciorul
Poetului din Tracia. Hai, să mergem,
Şi-orbeşte-ţi tatăl. Astfel de privelişti
Răpesc lumina ochilor de tată.
Potopul de un ceas îneacă lunca,
Dar luni întregi de lacrimi ochii lui?
Nu, nu fugi, căci vom jeli cu tine,
De-ar fi ca jalea noastră să te-aline.
(Ies.)










Actul III

Scena 1

O stradă din Roma.
Intră senatori, tribuni şi judecători, cu Martius
şi Quintus legaţi, îndreptându-se spre locul execuţiei; Titus merge înaintea lor, pledând.

Titus:
O, ascultaţi-mă, tribuni, senatori,
Din milă pentru anii ce-i pierdui
în greu război, cât voi dormeaţi în tihnă,
Şi sângele vărsat de dragul Romei,
Şi nopţile geroase cât vegheam,
Şi lacrimile-amare ce vedeţi
Că-mi umplu brazdele-n obrajii supţi;
Fiţi milostivi cu fiii osândiţi,
Al căror suflet nu-i mârşav, cum credeţi.
La douăzeci şi doi de fii n-am plâns,
Căci au murit în pat înalt de cinste.
Dar pentru ei, tribuni, scriu în ţărână,
(se aruncă la pământ.)
Cu lacrimi grele, sfâşierea mea,
Să-i potolesc cu plânsul meu nesaţul,
Căci ar roşi de sânge nentinat.
(Ies senatorii, tribunii etc., împreună cu osândiţii.)
Pământe! Te-oi cinsti cu ploi mai multe
Din negurile ochilor bătrâni,
Decât April cel tânăr cu averse.
De-i secetă, eu tot îţi da-voi stropi,
Şi iarna-ţi voi topi cu lacrimi neaua,
Şi-n primăvară veşnică te-oi ţine,
Dar nu sorbi al fiilor dragi sânge.
(Intră Lucius cu spada trasă.)
Cinstiţi tribuni! Bătrâni senatori nobili,
Curmaţi osânda morţii, dezlegaţi-i,
Să pot să spun că lacrimile mele
Dintâi vărsate-s vajnici oratori.
Lucius:
Părinte drag, în van te jeluieşti.
Tribunii nu te-aud, aici nu-i nimeni
Şi-ţi povesteşti amarul unor pietre.
Titus:
O, Lucius, lasă-mă să-ţi apăr fraţii.
Cinstiţi tribuni, vă mai implor o dată…
Lucius:
Niciun tribun nu te aude, tată.
Titus:
Totuna-i, omule: de-ar auzi
Ei nu m-ar lua în seamă; de m-ar lua,
Lor milă nu le-ar fi; dar eu, eu trebui’
Să-i rog, de-a surda.
De-aceea-mi spun amarul unor pietre
Ce nu pot da răspuns durerii mele,
Dar totuşi sunt mai bune ca tribunii,
Căci ele nu voiesc să-mi curme vorba.
Când plâng, îmi stau umile la picioare
Sub plânsul meu, şi parcă plâng şi ele;
Şi de-ar purta veşminte maiestuoase
N-ar mai găsi tribuni ca ele Roma.
Ca ceara-i piatra, piatră sunt tribunii;
Dar piatra tace, ea nu face rău,
Tribunii c-un cuvânt te-aruncă morţii.
(Se ridică.)
Dar tu ce stai aici cu spada trasă?
Lucius:
Am încercat să-i izbăvesc pe fraţi;
Iar pentru fapta mea judecătorii
M-au surghiunit de-acum şi până-n veci.
Titus:
O, fericitule! Te-au îndrăgit.
Vai, Lucius, prost ce eşti, nu vezi că Roma
E doar pustia tigrilor sălbatici,
Şi tigrii pradă; Roma n-are pradă
Decât pe mine şi pe-ai mei: ferice
C-ai fost de-aceste fiare surghiunit!
Dar cine vine înspre noi cu Marcus?
(Intră Marcus şi Lavinia.)
Marcus:
Găteşte ochii tăi bătrâni să plângă
Sau inima ta mare să se sfarme;
Mistuitoare jale îţi aduc.
Titus:
Mă mistuie? Atunci s-o văd cu ochii.
Marcus:
Aceasta era fiica ta.
Titus:
De bună seamă, Marcus, e şi-acum.
Lucius:
O, zei! Ce văd mă sfâşie.
Titus:
Sus, inimă de ceară, şi priveşte-o.
Lavinia, ce mână blestemată
Te-aduse ciungă-n ochii mei de tată?
Ce om nebun mai toarnă apă-n mare,
Sau mai aruncă-un vreasc pe Troia-n flăcări?
Durerea mea şi-aşa era la culme,
Şi-acum, ca Nilul, potopeşte zarea.
O spadă, să-mi tai mâinile şi eu
Căci pentru Roma au luptat zadarnic;
Când mă hrăneau, mi-au alăptat năpasta;
în rugă vană le-nălţam spre cer
Şi-o viaţă m-au slujit spre nemplinire;
Atâta slujbă le mai cer acum:
Ca una s-o reteze pe cealaltă.
Lavinia, e bine că n-ai mâini,
Căci mâini, în slujba Romei, tot degeaba-s.
Lucius:
Şi cine mi te-a chinuit, vorbeşte!
Marcus:
O, clopoţelul gândurilor ei,
Ce clincăia în gureş zvon de-argint,
E smuls acum din fragedu-i lăcaş.
Ucisă e privighetoarea dulce
Ce ne-ncânta, cu viersul ei, auzul.
Lucius:
O, spune tu, făptaşul cine este?
Marcus:
Aşa cum o vedeţi am întâlnit-o
Gonind prin crâng, umblând să se ascundă,
întocmai ca o ciută săgetată.
Titus:
O, draga tatei dragă; dacă fiara
Mă sfâşia pe mine, nu-ncercam
Dureri mai mari; eu stau ca pe o stâncă
împresurat de marea nesfârşită
Şi-o văd crescând spre mine val cu val
Şi-aştept, acum, acum, talazul lacom
Să mă înghită-n hăul lui de sare.
Pe-aici au mers spre moarte bieţii-mi fii;
Şi tot aici stă fiul surghiunit,
Şi-aici îmi plânge fratele năpasta;
Dar greul sufletului-i ea, cea dragă,
Mai dragă decât sufletul din mine.
De te vedeam doar zugrăvită astfel,
Aş fi înnebunit: au ce m-aşteaptă
Acum când văd nenorocirea vie?
N-ai mâini să ştergi de lacrimi ochii tăi,
Nici glas să-mi spună cin’ te-a chinuit.
Bărbatul tău e mort, şi pentru el
Doi fraţi ai tăi sunt osândiţi să moară.
Priveşte, Marcus, fiule, priveşte-o,
Când am vorbit de fraţii ei, noi lacrimi
I-au stat pe obrăjori, ca stropi de miere
Pe crinul rupt ce stă să ofilească.
Marcus:
Ea plânge fiindcă i-au ucis bărbatul,
Sau fiindcă-şi ştie fraţii fără vină.
Titus:
De ţi-au ucis ei soţul, fii voioasă.
Căci fapta lor a răzbunat-o legea.
Nu, nu sunt ei în stare de-aşa faptă;
Priviţi şi voi durerea sorii lor.
Copilă, dă-mi să te sărut pe buze,
Sau tu mă-nvaţă cum să te alin.
Ai vrea să stăm în jur lâng-o fântână,
Şi unchiul tău cel drag, şi bunul Lucius,
Şi tu, şi eu să ne privim obrajii,
Mânjiţi cum sunt, ca lunca încă moale
De mâzga ce rămâne după ape?
Şi îndelung să ne privim într-însa
Cât cerul ei şi-o tulbura seninul
De sarea lacrimilor noastre-amare?
Sau mâinile să ne tăiem şi noi?
Sau limba să ne-o retezăm cu dinţii,
Şi, muţi, urâtul zilelor să-l ducem,
Sau ce să facem? Hai să stăm la sfat,
Noi cei cu grai, să născocim o caznă
Ce-o uluí şi peste veacuri lumea.
Lucius:
O, nu mai plânge, tată, jalea ta
Priveşte cum o frânge, sărăcuţa.
Marcus:
Destul, copilă! Titus, şterge-ţi ochii.
Titus:
O, Marcus, frate Marcus, tu îmi spui?
Năframa ta o lacrimă nu-mi soarbe,
Căci e-necată de-ale tale, bietul.
Lucius:
Lavinia mea, să-ţi şterg eu obrăjorii.
Titus:
O, Marcus, uite! O-nţeleg din senine;
De-ar avea glas, lui Lucius i-ar spune
Acelaşi lucru ce ţi-am spus eu ţie:
Năframa lui, scăldată-n plâns de frate,
Nu-i de folos obrajilor ei jalnici.
Ce-mpărtăşire a durerii-i asta
Ce-ajută cât dă, iadul fericire?
(Intră Aaron.)
Aaron:
Andronicus, Cezárul m-a mânat
Să te vestesc că de ţi-s dragi feciorii,
El, Lucius, sau tu, bătrâne Titus,
Sau unul din ai tăi, să-şi taie mâna
Şi s-o trimeată regelui; drept care
îşi va trimite cei doi fii în viaţă
Şi vina lor va fi răscumpărată.
Titus:
O, rege milostiv; o, scumpe Aaron!
A mai cântat vreun corb ca dulcea mierlă
Ce ne vesteşte soarele în zori?
Din inimă-i trimit lui Cezar mâna:
O, Aaron, bunul meu, m-ajuţi s-o tai?
Lucius:
Opreşte, tată! Mâna ta cea sfântă
Care-a culcat atâţi duşmani în lupte
N-ai s-o trimiţi; mai bine dreapta mea:
Eu am prisos de sânge, căci sunt tânăr,
De-aceea mâna mea să-i izbăvească.
Marcus:
Din voi, a cărui mână n-a rotit
Securea-nsângerată pentru Roma
Şi-a scris pe zidul duşman nimicire?
Greu să-l măsori din doi pe cel mai vrednic.
Dar mâna mea a fost trândavă; ea
Răscumpere-mi nepoţii de la moarte.
Aşa voi fi păstrat-o cu folos.
Aaron:
Ei, haide, învoiţi-vă; te pomeni
Că pân’ le duc iertarea, mor cu zile.
Marcus:
Să cadă mâna mea.
Lucius:
Pe ceruri, nu!
Titus:
O, nu vă mai certaţi; aceste vreascuri
Sunt bune doar de rupt; du mâna mea.
Lucius:
Părinte scump, de mă socoţi fiu vrednic,
O, lasă-mă să-mi izbăvesc eu fraţii.
Marcus:
De dragul tatei şi-amintirea mamei,
Vreau să-ţi arăt iubirea mea de frate.
Titus:
Cădeţi la învoială; eu mă cruţ.
Lucius:
Mă duc s-aduc o bardă.
Marcus:
Pentru mine.
(Lucius şi Marcus ies.)
Titus:
Ia vino, Aaron; vreau să-i păcălesc:
O mână de-ajutor, şi-ţi dau o mână.
Aaron (aparte):
Eu-s om cinstit, şi păcăleli de astea
în viaţa mea eu n-am să trag niciuna.
Îţi pregătesc eu altă păcăleală
Şi-ai s-o înghiţi curând: un bob zăbavă.
(îi taie mâna lui Titus. Lucius şi Marcus se înapoiază.)
Titus:
V-am împăcat: ce-a fost să fie, este.
Tu, Aaron, du lui Cezar mâna mea.
Să-i spui că mâna asta i-a scutit
Primejdii multe; roagă-l s-o îngroape.
Mai mult a meritat, să-i recunoaştem.
Cât despre fiii mei, să-i spui că-i ţin
Ca nestemate ieftin dobândite;
Şi totuşi scump, căci cumpăr ce-i al meu...
Aaron:
Mă duc, Andronicus, şi-n schimbul mâinii,
Curând îi vei avea pe fii cu tine.
(aparte):
De la grumaz în sus. A, cum mă-ngraşă
Chiar numai gândul faptei mele crunte!
Să-ncerce proştii albi ce-i rău să dreagă,
în Aaron sufletu-i ca pielea-i neagră.
(Iese.)
Titus:
Ridic spre ceruri mâna mea stingheră,
Iar ciotul slab îl plec până-n pământ:
De sunt puteri ce milă au de lacrimi,
Spre ele strig!
(Către Lavinia):
Da, suflete,-ngenunche,
Căci ruga noastră va răzbi în ceruri,
Sau plânsul nostru va-mpâcli seninul
Şi soarele l-o aburi cu ceaţă
Cum îl îngroapă-n sânul lui vreun nour.
Marcus:
O, frate, nu vorbi ce nu se poate
Şi nu-ncerca adâncuri fără fund.
Titus:
Genune fără fund îmi e durerea:
Tot fără fund şi patima să-mi fie.
Marcus:
Dar plânsul drămuieşte-ţi-l cu rost.
Titus:
De-ar fi-n năpasta mea un dram de rost,
Atunci mi-aş ţine-n ţarc durerea, poate,
Când plânge cerul, nu se-neacă glia?
Când vânturi rag, nu-nnebuneşte marea
Şi-ameninţă, buhavă, cerul tot?
Tu cauţi rosturi în turbarea asta?
Eu sunt oceanu.-Auzi cum urlă jalea?
Ea cerul care plânge, eu pământul;
Sunt marea; plânsul ei mă răscoleşte.
Sunt glia; nesfârşitele ei lacrimi
Se fac puhoi, m-acoperă, mă-neacă.
În pântece nu-i pot ţinea amarul,
Ci trebuie să-l vărs ca omul beat.
Dă-mi voie dar, căci cei ce pierd au voie
Să-şi lepede din măruntaie fierea.
(Intră un sol, aducând două capete şi o mână.)
Solul:
Cinstite Titus, rea răsplată capeţi
în schimbul mâinii ce-ai jertfit lui Cezar.
Ai capetele fiilor tăi vrednici
Şi mâna ta, zvârlită înapoi.
Durerea-ţi le e joacă, jertfa râs.
Şi jale mi-e de jalea ta, mai rău
Decât de amintirea morţii tatei.
(Iese.)
Marcus:
Acum îngheţe Etna cea fierbinte
Şi inima să-mi fie iad nestins!
Nu poţi răbda urgii după urgii.
De plângi cu cei ce plâng, un pic îi mângâi,
Dar jalea zeflemită-i fund de iad.
Lucius:
Vederea lor îţi lasă rană-adâncă
Şi totuşi viaţa hâdă nu sleieşte.
Îi lasă moartea numele de viaţă
Când n-a rămas din ea decât suflarea.
(Lavinia îl sărută pe Titus.)
Marcus:
Biet suflet, nu-i balsam sărutul tău,
Cum nu-i e gheaţa şarpelui flămând.
Titus:
Când va-nceta înfricoşatul vis?
Marcus:
Piei, dulce amăgire: mori, Andronic:
Tu nu visezi: vezi capetele lor,
Viteaza mână, fiica ta ciuntită,
Şi fiul surghiunit, pe toţi îi vezi
Cu văzul stins; mă vezi pe mine, frate,
Ca pe o stană rece, fără simţuri.
Acum nu-ţi voi mai ţine-n frâu durerea.
Ci smulge-ţi părul de argint, şi mâna
Cu dinţii sfâşie-o; iar groaza asta
S-o strângem pe vecie între pleoape!
E vreme de furtună: ce stai molcom?
Titus:
Ha, ha, ha!
Marcus:
Cum, Titus, râzi? Nepotrivită-i clipa.
Titus:
Eu nu mai am o lacrimă să vărs;
Şi-afară de-asta, jalea mi-i duşmană:
Ea ar voi să-mi roadă ochii umezi
Şi să-i orbească-n lacrimi. Dar atunci
Cum să mai aflu hăul Răzbunării?
Căci aste două tigve m-amenínţă
Şi parcă-mi strigă să nu ştiu ce-i tihna
Atâta timp cât n-oi întoarce răul
în gâtul celor ce l-au făptuit.
Aşa, să văd acum ce-am de făcut.
Voi, crunt loviţilor, staţi roată-n juru-mi
Ca să mă-ntorc spre fiecare-n parte,
Să jur în mine c-am să-ndrept tot răul.
Da, am jurat. Tu, frate, ia o tigvă,
Iar eu voi duce-n mână pe cealaltă.
Lavinia, ajută-ne şi tu:
Du-mi mâna, draga tatei, între dinţi.
Iar tu, băiatule, tu pleacă, du-te,
Eşti surghiunit, nu-i loc să mai rămâi;
Tu fugi la goţi, şi-acolo strânge oaste;
Şi de ţi-s drag, sărută-mă şi-ascultă:
Te du; pe noi ne-aşteaptă treabă multă.
(Titus, Marcus şi Lavinia ies.)
Lucius:
Rămâi cu bine,-Andronic, nobil tată;
Cel mai năpăstuit bărbat al Romei:
Cu bine, mândră Romă;-ţi lasă Lucius
Zăloage mai de preţ ca viaţa lui.
Cu bine, soră nobilă, Lavinia;
O, ce n-aş da să fii ce-ai fost odată;
Azi Lucius şi Lavinia trăiesc
Doar în uitare şi în chin amarnic.
De are Lucius zile, i-o plăti
Semeţului Saturnin şi reginei,
Făcându-i să cerşească pe la porţi,
Precum Tarquinius şi crăiasa lui.
Acum la goţi; voi ridica o oaste
Să mă răzbun pe Roma şi Saturnin.
(Iese.)

Scena 2

Tot Roma. O cameră în casa lui Titus, unde este întinsă o masă de ospăţ. Intră Titus, Marcus, 
Lavinia şi micul Lucius.

Titus:
Aşa, aşa, şedeţi; şi să-mbucăm
Doar cât să ne păstrăm în noi tăria
De-a răzbuna amara noastră jale.
Destramă-ţi, Marcus, nodul de pe frunte;
Nici ea, nici eu, sărmanii, n-avem mâini
Şi nu putem da strigăt viu durerii
Cu braţe cruce. Mi-a rămas doar dreapta
Să-mi ciocănească pieptul, nemiloasă.
Iar când în golul temniţei de carne,
înnebunită, inima mă rupe,
Atunci izbesc, aşa.
(Către Lavinia):
Durere vie, tu vorbeşti prin semne!
Când biata inimă zvâcneşte-avană,
Tu nu o poţi lovi, s-o potoleşti.
Răneşte-o cu oftări, ucide-o-n geamăt;
Sau ia un cuţitaş în dinţi, şi fă-ţi
în dreptul inimii o crestătură
Ca toată lacrima din bieţii ochi
Să curgă-n golul ei, şi, năpădind-o,
Să-nece-n apă-amară plângăcioasa.
Marcus:
Ruşine, frate, s-o înveţi să-şi curme,
Cu mâna ei, plăpânda tinereţe.
Titus:
Alei! Te-a şi scrântit la cap durerea?
Eu singur am temei să mă smintesc.
Cu care mână vrei să-şi curme viaţa?
Şi ce tot pomeneşti de mâini, o, Marcus?
Îi ceri tu lui Eneas iar să-nşire
Cum arse Troia şi nădejdea lui?
Mai schimbă vorba, nu tot mâini, într-una,
Să ne-aminteşti că noi rămas-am ciungi.
O, păcătos ce sunt, pripit la gură,
De parcă noi uitam că n-avem mâini
De n-ar fi pomenit de mână Marcus:
Hai să mâncăm: să te hrănesc, copilă.
Dar n-avem de băut. Auzi-o, Marcus;
Eu pot să-i desluşesc vorbirea ciungă:
Ea spune că se-adapă doar cu lacrimi,
Dospite-n chin, mustite pe obraji.
O, jale mută,-nvăţ să te citesc.
Fără de greş ţi-oi înţelege semnul,
Precum sihastrii adânciţi în rugă.
Înalţă-ţi cioatele spre cer, suspină,
Clipeşte,-ngenunchează, pleacă-ţi capul,
Iar eu din semnul tău oi smulge slove
Şi-ncet, încet, ţi-oi învăţa vorbirea.
Băiatul:
Bunicule, mai lasă plânsul jalnic
Şi-nveseleşte-i gândul cu vreo snoavă.
Marcus:
Cum îşi frământă inima, micuţul,
Şi-l plânge pe bunicul sfâşiat.
Titus:
Taci, lăstăraş; tu eşti făcut din lacrimi,
Şi lacrimile te-or topi curând.
(Marcus loveşte în taler cu cuţitul.)
în ce dai cu cuţitul, frate Marcus?
Marcus:
În ceea ce-am ucis; o muscă, doamne.
Titus:
Ruşine, ucigaş! M-ai săgetat.
Mi-s ochii îmbâcsiţi de hidoşenii.
Când căsăpeşti făpturi nevinovate,
Nevrednic eşti să-i fii lui Titus frate.
Hai, pleacă, n-ai ce sta cu mine-alături.
Marcus:
Dar, doamne, n-am ucis decât o muscă.
Titus:
Dar dacă avea musca tată, mamă?
Cum a lăsat să-i cadă aripioara
Şi-şi bâzâie văzduhului durerea!
Sărmana muscă blândă,
Care-a venit cu zumzetu-i zglobiu
S-aducă voioşie! Şi-ai ucis-o!
Marcus:
Era o muscă neagră, urâcioasă
Ca maurul reginei; şi-am ucis-o.
Titus:
O, o, o!
Atunci te rog să-mi ierţi dojana, frate,
Căci ai făcut o faptă milostivă.
Ia dă-mi cuţitul, să-mi bat joc de ea,
Şi să mă-ncânt că-i maurul venit
Cu moartea-n gând, să-mi dea otravă mie.
Na, ţie,-aşa! Şi na! Pentru Tamora.
Ah! Ticăloasa!
Şi totuşi cred că nu ne înjosim
Şi că putem zdrobi aici o muscă
Ce vine-n chip de maur negru-tuci.
Marcus:
Biet om! Atât de crunt lovit, încât
Ia umbre mincinoase drept făpturi.
Titus:
Hai, strângeţi. Noi, Lavinia, să mergem
La tine în iatac, şi să-ţi citesc
Istorii triste din trecute vremi.
Hai, fiule, şi tu: ţi-i văzul bun
Şi-ai să citeşti când abureşte-al meu.
(Ies.)

Actul IV

Scena 1

Roma. Grădina lui Titus.
Intră Titus şi Marcus. Apoi intră micul Lucius,
cu Lavinia alergând după el.

Băiatul:
Ajută-mă, bunicule! Lavinia
M-aleargă peste tot. De ce, nu ştiu:
Priveşte-o, unchiule, ce iute vine:
O, mătuşică scumpă, ce-oi fi vrând?
Marcus:
Stai lângă mine, n-ai de ce te teme.
Titus:
Prea mult te îndrăgeşte, să-ţi vrea răul.
Băiatul:
Da, mă-ndrăgea când era tata-n Roma.
Marcus:
Ce spune, oare, prin aceste semne?
Titus:
N-ai frică, Lucius: spune ea ceva.
Vezi, tu, ce mult aşteaptă de la tine;
Ar vrea să mergi cu ea, s-o însoţeşti.
O, mai cu sârg Cornelia n-a citit
Fiilor ei, decât ea ţie versuri
Măiestre şi Orátorul lui Tullius.
Marcus:
Şi nici nu bănuieşti de ce te-aleargă?
Băiatul:
Nu, doamne, nu ştiu; nici nu bănuiesc,
Afară doar de n-o fi apucată;
Căci tata-mare deseori spunea
Că marile dureri îţi fură mintea.
Şi am citit că, la troieni, Hecuba
A-nnebunit de jale; şi mi-e frică.
Cu toate că ştiu bine că mătuşa
Mă are drag cum drag m-avea şi mama,
Şi nu m-ar spăimânta decât în furie.
Şi-atunci zvârlit-am cărţile, fugind,
Mai ştiu eu, fără rost. Dar să mă ierţi,
Mătuşă scumpă, şi de vrea să meargă
Şi unchiul Marcus, te-nsoţesc voios.
Marcus:
Da, Lucius, vin şi eu.
(Lavinia întoarce cărţile pe care le-a scăpat Lucius.)
Titus:
Dar ce-i, Lavinia? Marcus, ce-o fi asta?
O carte parc-ar vrea să răsfoiască.
Copilă, care carte? Tu deschide-i;
Eşti mai citit, şi te pricepi mai bine;
Hai, să-ţi alegi o carte dintr-a’ mele
Şi amăgeşte-ţi chinul, până cerul
Va da-n vileag făptaşul blestemat.
De ce-şi ridică braţele pe rând?
Marcus:
Socot că vrea să spună că-s mai mulţi
Încârdăşiţi la faptă; da, aşa-i;
Sau poate roagă cerul s-o răzbune.
Titus:
Ce carte tot împinge ea acolo?
Băiatul:
Ovid, bunicule, Metamorfozele;
Mi-a dat-o mama.
Marcus:
Poate c-o alege
Pe ea din toate,-n dorul dispărutei.
Titus:
Priviţi ce-nfrigurat o răsfoieşte!
(O ajută.)
Ce vrea să afle? Să-ţi citesc, Lavinia?
E basmul cel de jale-al Philomelei,
Cu mârşavul Tereu, siluitorul;
Mă tem că siluirea-i rădăcina
Durerii tale.
Marcus:
Vezi, frate, vezi! Cum caută prin pagini.
Titus:
Te-au prins, copile drag, te-au siluit,
Te-au pângărit, precum pe Philomela,
în codrul nemilos, pustiu şi negru?
Vedeţi, vedeţi!
Da, e un loc aidoma, o vale
Unde-am vânat, – de n-am mai fi vânat –
Lăsat de fire pentru ucigaşi
Şi siluiri, cum l-a descris poetul.
Marcus:
De ce-ar clădi natura locuri rele
De nu s-ar desfăta cu rele zeii?
Titus:
Dă semn, copilă,-n jur ai doar prieteni.
Ce prinţ roman s-a-ncumetat la faptă:
S-a strecurat Saturnin, ca pe vremi
Tarquin ce-a pângărit-o pe Lucreţia?
Marcus:
Stai jos, copilă; frate, stai cu mine.
Apollo, Pallas, Jupiter, Mercur.
Mă luminaţi să dau de rost trădării!
Priveşte, Titus; uită-te, Lavinia;
Nisipu-i neted; mână, dacă poţi,
Toiagul ca şi mine.
(îşi scrie numele cu toiagul, conducându-l cu piciorul şi cu gura.)
M-am semnat
Şi nu m-am folosit de nicio mână.
Blestem cui ne-a silit la joaca asta!
Copilă, scrie, dă-n vileag ce zeii
S-au învoit să ştim spre răzbunare.
Mânat de ei, condeiul scrijeli-va
Durerea ta, trădarea şi-adevărul!
(Lavinia ia toiagul în gură şi scrie, conducându-l cu cioatele.)
Titus:
O, frate Marcus, ai citit ce scrie?
Stuprum, Chiron, Demetrius.
Marcus:
Cum, ai Tamorei desfrânaţi feciori,
Făptaşii sângeroasei barbarii?
Titus:
Magni dominator poli,
Tam lentus audis scelera? Tam lentus vides?
Marcus:
Te linişteşte, frate, chiar de ştiu
Că ce e scris în ţărnă-i prea destul
Să răzvrătească gândul cel mai blând
Şi să stârnească-n prunci porniri de ură.
Să-ngenunchem uniţi; şi tu, Lavinia;
Şi tu, nădejdea lui Hectór al Romei,
Juraţi cu mine,-aşa cum a jurat
Cu-ndureratul tată al Lucreţiei
Cea castă, pângărită, Junius Brutus,
Că vom urzi cu râvnă răzbunare
Asupra-acestor goţi ticăloşiţi,
Sau vom muri neîmpăcaţi cu cerul.
Titus:
Ar fi cum zici, de-ai şti şi cum să-ncepi;
Dar de te dai la pui de urs, ia seama,
Trezeşti ursoaica, şi de te-a simţit…
Ea încă e legată strâns cu leul:
îl leagănă cât joacă tolănită
Şi-şi face mendrele, când el adoarme.
Eşti vânător prea proaspăt: lasă, Marcus.
Staţi, vreau s-aduc o tablă de alamă
Să sap în ea aceste trei cuvinte.
Turbatul vânt din nord va spulbera
Nisipul ca pe frunzele Sibilei,
Şi-atunci îndemnul unde-i? Ce-i, copile?
Băiatul:
Voiam să spun că eu de-aş fi bărbat,
Nici sânul mamei lor n-ar fi liman
Acestor sclavi scăpaţi din jugul Romei.
Marcus:
Aşa băiat! Şi tatăl tău la fel
Slujea nerecunoscătoarea-i ţară.
Băiatul:
De voi trăi, o voi sluji la fel.
Titus:
Hai, vin’ cu mine-n camera de arme
Să te-nveşmânt. Şi, fiule, vei duce
Feciorilor împărătesei daruri
Ce am de gând să le trimit. Hai, vino.
Doar vrei să-mi porţi solia, nu-i aşa?
Băiatul:
Da, cu pumnalu-n pieptul lor, bunice.
Titus:
Nu, nu aşa. Te-nvăţ eu altă cale.
Lavinia, vin’. Veghează-mi casa, Marcus;
Lucius şi eu ne-nfăţişăm la curte
Cu-alai, să-i luăm de sus, da, da, de sus.
(Ies Titus, Lavinia şi băiatul.)
Marcus:
O, zei! S-auzi cum geme-un om de treabă
Şi tu să nu te-nmoi, să nu-l căinezi?
Fii, Marcus, sprijin celui chinuit
Ce poartă-n suflet răni ale durerii
Mai mult decât pe scut izbiri duşmane;
Şi-atât de drept, că nu vrea răzbunare.
O, ceruri, răzbunaţi în locul lui!
(Iese.)

Scena 2

Tot Roma. O sală în palat.
Intră dintr-o parte Aaron, Demetrius şi Chiron;
din partea cealaltă micul Lucius şi un însoţitor,
purtând un mănunchi de arme,
înfăşurate într-o inscripţie în versuri.

Chiron:
Demetrius, s-a-nfăţişat feciorul
Lui Lucius; ne-aduce o solie.
Aaron:
Smintită ca bunic-său ce-o trimite.
Băiatul:
îngăduiţi, señiori, cu plecăciune
Să vă salut din partea lui Andronic.
(Aparte):
Şi iadul să vă-nghită pe-amândoi.
Demetrius:
Cu mulţumiri, drăguţă. Ei, ce veste?
Băiatul (aparte):
Că amândoi aţi fost dezvăluiţi
Siluitori mârşavi, aceasta-i vestea.
(Tare):
De vi-i pe plac, bunicul vă trimite,
Cu gândul bun, aceste scumpe arme
Drept mulţumită tinereţii voastre,
Nădejdea Romei, cum mi-a dat de grijă
Să spun, şi-o spun; iar eu vă-nfăţişez
Prinosul său; şi-n vremuri de nevoie
Vă înarmaţi şi le purtaţi cu bine.
Şi-acum vă las!
(Aparte):
Jivine sângeroase!
(Băiatul şi însoţitorul ies.)
Demetrius:
Ce-i asta? Un răvaş, jur-împrejur.
Ia să vedem:
(citeşte):
„Integer vitae, scelerisque purus,
Non eget Mauri jaculis, nec arcu.”
Chiron:
Sunt versuri din Horaţiu; le cunosc,
Le-am întâlnit de mult într-o bucoavnă.
Aaron:
Da, versuri din Horaţiu; nimerişi.
(Aparte):
Urât mi-a fost de dobitoci pe lume!
Nu-i glumă asta! Moşul i-a ghicit
Şi le trimite arme şi un stih
Ce taie pân’ la os, dar ei nu simt;
De-ar fi crăiasa noastră pe picioare,
Ar preamări urzeala lui Andronic:
Dar las-o-acum să zacă-n chinuri dulci.
(Către ei):
Ei, prinţişori, n-a fost ferice steaua
Ce ne-a mânat la Roma, venetici,
Ba mai mult, robi, ca să urcăm spre culmi?
M-a uns pe piept când faţă de-al său frate
L-am înfruntat, la poartă, pe tribun.
Demetrius:
Mai mult m-a uns când l-am văzut pe Titus
Umblând cu sărut-mâna şi plocoane.
Aaron:
Şi-adică n-a avut temei, Demetrius,
Nu v-aţi purtat frumos cu fiica lui?
Demetrius:
Aş vrea s-avem o mie de femei
Romane la picioare, să ne-ajungă.
Chiron:
Cucernică dorinţă de iubire.
Aaron:
Lipseşte doar aminul mamei voastre.
Chiron:
Şi ni l-ar da de-ar fi-nmiit şiragul.
Demetrius:
Hai să-l rugăm pe zeu s-o uşureze
Pe maica noastră dragă de dureri.
Aaron (aparte):
Rugaţi pe diavoli; zeul ne-a-nţărcat.
(Sunet de trompete.)
Demetrius:
De ce răsună trâmbiţele curţii?
Chiron:
O fi având Cezárul un fecior.
Demetrius:
Stai! Cine vine-ncoace?
(Intră o doică, purtând în braţe un copil negru.)
Doica:
Iertare, doamne. N-aţi văzut cumva
Pe Aaron, maurul?
Aaron:
Mai mult sau mai puţin, sau chiar de loc,
Aaron sunt eu: dar ce doreşti cu Aaron?
Doica:
O, Aaron, Aaron! S-a sfârşit cu noi.
Ajută-ne, de nu, blestém asupră-ţi.
Aaron:
Ce te jeleşti ca mâţele-n călduri,
Şi ce tot cocoleşti acolo-n braţe?
Doica:
Ceva ce-aş vrea s-ascund de ochii zilei…
Ruşinea doamnei noastre,-ocara Romei!
E gata, señiori, e izbăvită.
Aaron:
Ce-i gata?
Doica:
Vreau să spun că a născut.
Aaron:
Eh! Zeul aibe-o-n pază. Ce-i trimise?
Doica:
Un drac.
Aaron:
Atunci e mama dracului: frumos.
Doica:
E groaznic, e cumplit, e jale neagră.
Priveşte pruncul, hâd ca un broscoi
în sânul neamului bălai al nostru.
E aşchie din tine, şi regina
îţi cere să-l botezi cu vârful spadei.
Aaron:
Taci, târfă! Cum? Socoţi că negru-i josnic?
Cârnat umflat: te-oi fi crezând vreo roză!
Demetrius:
O, ticăloase, ce-ai făcut?
Aaron:
Ceva ce tu nu poţi desface.
Chiron:
Ai dat de gol pe mama.
Aaron:
Nu, ticăloase,-am împlinit-o.
Demetrius:
Şi-ai dat-o, câine-al iadului, de gol.
Blestem pe sorţi, blestem pe cel ales,
Blestem pe fătul unui diavol scârnav!
Chiron:
Nu va trăi.
Aaron:
Nu va muri.
Doica:
O, trebui’, Aaron, asta-i voia mamei.
Aaron:
Cum, trebuie? Atunci doar eu tăia-voi,
Şi nimeni altul, os din osul meu.
Demetrius:
Ba eu voi trage-n ţeapă mormolocul.
Ia dă-mi-l, doică. – îi vin de hac îndată.
Aaron:
Mai lesne spada-mi te-o goli de maţe.
(Ia copilul din braţele doicii şi trage spada.)
Staţi, ucigaşi! Vreţi să tăiaţi un frate?
Vă jur pe luminiţele din cer,
Ce-au ars mai viu la zămislirea lui,
Că cel ce-atinge primul meu născut
Va nimeri în buza spadei mele.
Vă spun, ţângăi, că nici Enceladus
Cu toată seminţia lui Taifun,
Nici marele Alcid, nici cruntul Marte
N-or smulge prada mâinilor de tată.
Voi, inimi găunoase, ucigaşi,
Pereţi lăptoşi, boiţi ca semnul crâşmei!
Mai bun dintre culori e negrul tuci:
El nici că rabdă-mpestriţări: le-alungă!
Păi toată apa mării nu-nălbeşte
A’ lebedei picioare de catran
Deşi le scaldă-n undă ceas de ceas.
Spuneţi crăiesei că-s destul de copt
Să-mi apăr ce-i al meu: de iartă, bine.
Demetrius:
Vrei să trădezi regeasca ta stăpână?
Aaron:
Stăpâna mi-i stăpână; pruncu-s eu:
Icoana anilor vânjoşi ai mei.
’Naintea lui nu pun o lume-ntreagă,
Şi-n ciuda lumii-ntregi, trăi-va teafăr.
De nu, cu fumul vostru-ntunec Roma.
Demetrius:
Atunci pe veci ni-i mama înfierată.
Chiron:
Şi scârbă-i va fi Romei de-a ei faptă.
Doica:
Furios, Cezárul îi va cere moartea.
Chiron:
Roşesc la gândul groaznicei ruşini.
Aaron:
Acesta-i dreptul frumuseţii voastre.
Ptiu, alb mişel, ce dai de gol, roşind,
A’ inimii lucrări de taină, ptiu!
Priviţi un făt croit din alt aluat:
Cum râde, drăcuşorul, la tăticu,
De parc-ar zice: „Sunt al tău, bătrâne”.
E frate bun cu voi, flăcăi, hrănit
Cu-acelaşi sânge ce v-a dat viaţă:
Din pântecele-n care-aţi stat şi voi
Ieşi micuţul slobod la lumină,
Vi-i frate dinspre partea nendoioasă,
Deşi asupră-i eu mi-am pus pecetea.
Doica:
Şi ce-am să-i spun împărătesii, Aaron?
Demetrius:
Învaţă-ne, tu, Aaron, ce să facem,
Şi ne-om supune-nvăţăturii tale.
Cruţat să-ţi fie pruncul, de ne scapi.
Aaron:
Atunci să ne-aşezăm la sfat cu toţii.
Noi doi stăm mai deoparte, că-i mai sigur.
Acum puteţi vorbi de ce vă doare.
(Se aşează cu toţii.)
Demetrius:
Câţi au văzut acest copil al lui?
Aaron:
Aşa, băieţi! Când ne unim la treabă
Sunt mieluşel; dar de-l stârniţi pe maur,
Mistreţu-ntărâtat, leoaica stepei,
Oceanul răscolit nu rup ca Aaron.
Dar ia s-aud, câţi au văzut copilul?
Doica:
Cornelia moaşa, eu şi nimeni altul
Decât lăuza,-mpărăteasa noastră.
Aaron:
împărăteasa, moaşa şi cu tine:
Doi pot tăcea când cel de-al treilea-i dus.
Dă fuga şi să-i spui c-am zis aşa:
(o înjunghie.)
„Guiţ, guiţ!”
Cum ţipă porcul când îi vâri frigarea.
Demetrius:
Ce-nseamnă asta, Aaron? Pentru ce?
Aaron:
Ei, doamne, asta-i faptă-nţelepţească:
Voiai ca ţaţa asta rea de clanţă
Să ne trădeze? Nu se poate, doamne.
Şi-acum vă spun ce facem: nu departe
Trăieşte unul, Muli, neam cu mine;
Nevastă-sa născu azi-noapte-un prunc
Ce-i seamănă leit, bălai ca voi:
Făceţi cu Muli treaba, daţi femeii
Bănet şi îndrugaţi-le povestea:
Cum va ajunge pruncul om de seamă,
Că-l vor primi moştenitor al Romei,
Şi că-l schimbăm în locul alui meu
Spre-a potoli furtuna de la curte;
Şi legene-l Cezarul ca pe-al lui.
Ian ascultaţi; eu unul i-am dat leacul,
(arătând spre doică.)
Iar voi rămâne-acum s-o îngropaţi.
Câmpia-i ici, voi, cruce de voinici;
De-aţi terminat, nu staţi să pierdeţi vremea,
Trimiteţi-o pe moaşă-ncoa’ de-ndată.
Cu moaşa şi cu doica pe cea lume
Să trăncănească doamnele cât vor.
Chiron:
Tu n-ai încredinţa o taină, Aaron,
Nici vântului.
Demetrius:
Tamora şi ai săi
îţi mulţumesc de grija ce i-o porţi.
(Demetrius şi Chiron ies, ducând trupul doicii.)
Aaron:
Şi-acum la goţi, în zbor de rândunea
Să-mi pun la loc ferit comoara dragă,
Şi-n taină să-i salut pe credincioşii
Reginei; hai, buzilă mic, să mergem,
Căci jarul de sub tălpi mi-e de la tine.
Cu mure te-oi hrăni, şi rădăcini,
Cu zer şi caş, şi-i suge de la capră,
Om sta prin peşteri şi te-oi creşte mare,
S-ajungi războinic, căpitan de oşti.
(Iese cu copilul.)




Scena 3

Tot Roma. O piaţă publică.
Intră Titus, ducând săgeţi, de coada cărora sunt legale răvaşe; împreună cu el, Marcus, micul Lucius, Publius, Sempronius, Caius şi alţi nobili, cu arcuri.

Titus:
Hai, Marcus, hai; nepoţi, aici e locul.
Tu, flăcăiaş, arată-ţi măiestria:
Struniţi vârtos şi trageţi drept la ţintă,
Terras Astraea reliquit.
Gândeşte, Marcus, că-i plecată, dusă.
La treabă fiecare. Voi, nepoţi,
Cercaţi oceanul şi-aruncaţi năvoade,
O veţi găsi în apa mării, poate:
Dar şi-n ocean, dreptatea-i tot puţină.
Sempronius, Publius, nu vă mai codiţi;
Săpaţi cu târnăcopul şi cazmaua
Şi borteliţi pământul până-n miez.
Şi-o dată-ajunşi pe alt tărâm, la Pluton,
înfăţişaţi-i, rogu-vă, o jalbă:
Spuneţi-i că Andronic cel bătrân
îi cere lui dreptate şi-ajutor,
Că-i crunt lovit de vitregia Romei.
Ah, ce păcate mi-am făcut cu tine,
O, Romă, când cârmii voinţa obştii
Spre cel ce-acum mă urgiseşte-atât.
Plecaţi, şi ochii-n patru; nu rămână
O navă de război nescotocită;
O fi trimis-o peste mări, tiranul,
Şi-atunci mai fluierăm după dreptate.
Marcus:
O, Publius, nu te doboară jalea
Să-l vezi pe unchi cu mintea rătăcită?
Publius:
De-aceea-i datoria noastră, tată,
Să fim în preajma lui şi zi şi noapte
Şi să-i intrăm în voie, până ce
îi va aduce vremea leacul bun.
Marcus:
Durerea lui e fără leac. Daţi mâna
Cu goţii, şi-n război de răzbunare
Plătiţi-i Romei nerecunoştinţa,
Şi-aşijderi trădătorului Saturnin.
Titus:
Ei, Publius, ce veste? Ei, señiori!
Ce! Aţi găsit-o?
Publius:
Nu, însă Pluton îţi trimite vorbă
Că răzbunare-ţi poate da din iad.
Dreptatea, cică, nu mai pridideşte
Cu Jupiter în ceruri, sau aiurea,
Aşa că trebui’ să mai rabzi oleacă.
Titus:
E rău de mă hrăneşte cu zăbave.
Am să m-afund în lacul cel de flăcări
Şi de-un călcâi s-o scot din Acheron.
Noi suntem tufe doar, nu cedri, Marcus,
Mărunţi la os, nu ca Ciclopii, munţi:
Dar în oţel turnaţi, din tălpi în creştet,
Deşi zdrobiţi de-atâtea nedreptăţi;
Cum nu-i dreptate pe pământ şi-n iad,
îi vom stârni pe zeii toţi din cer
Să ne-o trimită spre-a-ndrepta tot răul.
La treabă, Marcus, tu eşti bun arcaş.
(Le împarte săgeţile.)
Ad Jovem, tu: ia, ad Apollinem;
Ad Martem, asta-i pentru mine:
Copile, pentru Pallas: na, Mercur:
Tu, Caius, lui Saturn, nu lui Saturnin:
Trăgeţi potrivnic vântului, mai bine.
Hai, fiule! Tu tragi când spun eu, Marcus.
Am scris cu socoteală fiecărui;
N-a mai rămas un zeu; pe toţi îi rog.
Marcus:
Trăgeţi, nepoţi, săgeţile spre curte:
îi vom ciobi Cezarului mândria.
Titus:
Acum, băieţi, daţi drumul.
(Trag.)
Bine, Lucius!
Drept la Fecioară-n poală: pentru Pallas.
Marcus:
Eu trag vreo zece stânjeni peste lună,
Şi Jupiter a şi primit răvaşul.
Titus:
Ha! Publius, Publius, ce-ai făcut, băiete?
Trăseşi în Taur şi-i zburaşi un corn.
Marcus:
Când trase Publius, Taurul străpuns
Se năpusti-n Berbec cu-atâta foc,
Că-l văduvi de coarnele-amândouă,
Care-au picat drept la palat în curte.
Şi cine crezi că le-a găsit? Harapul!
Iar doamna, râzi! „Nu sta pe gânduri, zice,
Ci du-i-le stăpânului în dar.”
Titus:
Da, uite-l. Bucura-s-ar împăratul!
(Intră, un ţăran purtând un coş cu doi porumbei în el.)
Veşti! Veşti din ceruri! Marcus, vine poşta.
Ce noutăţi, voinice? Vreo scrisoare?
Îmi fac dreptate? Jupiter ce spune?
Ţăranul: A! Ăl de face spânzurătorile? Cică le-a dat iar jos, c-abia săptămâna ailaltă îl spânzură pe ăla.
Titus: Dar Jupiter ce spune, te întreb?
Ţăranul: Vai, stăpâne, da’ de un’ să-l ştiu eu pe Jupiter, că n-am băut cu el de când sunt.
Titus: Cum, secătură, nu duci tu răvaşe?
Ţăranul: Eu, stăpâne, îmi duc porumbeii, şi alta nimic.
Titus: Păi n-ai venit din cer?
Ţăranul: Din cer, stăpâne? Vai de capul meu, pe-acolo n-am fost niciodată. Ba să mă ferească zeii de-atâta îndrăzneală, să mă-nghesui la poarta cerului aşa de tânăr. Eu mă duc cu porumbeii ăştia la trebonalul plebeilor să potolesc o gâlceavă între unchi-meu şi un obraz de la Curte.
Marcus: Ascultă, Titus, nici că se poate ceva mai nimerit pentru plângerea ta; pune-l să-i dăruiască împăratului porumbeii ca din parte-ţi.
Titus: Ia spune-mi, poţi tu să înfăţişezi o plângere aşa, cu graţie?
Ţăranul: Pe cinstea mea, stăpâne, că de când mă ştiu nu mi-a fost greaţă; de mâncare prea multă nici atâta.
Titus:
Hai, măi băiete: ce mai tura-vura,
Du-i tu lui Cezar porumbeii ăştia
Din partea mea, şi vei găsi dreptate.
Stai, pentru osteneală, ţine-aicea.
Daţi-mi o pană şi cerneală.
Măi omule, poţi tu să înfăţişezi o plângere cu graţie?
Ţăranul: Pot, stăpâne.
Titus: Atunci uite, ţine plângerea asta pentru tine. Şi când te înfăţişezi dinaintea lui, mai întâi trebuie să îngenunchezi, pe urmă îi săruţi piciorul; apoi îi dăruieşti porumbeii; şi-apoi ţi-aştepţi răsplata. Am să fiu şi eu pe aproape, băiete; vezi de fă treabă bună.
Ţăranul: Nicio grijă, stăpâne; las’ pe mine.
Titus:
Ai un cuţit, băiete? Dă-mi să-l văd.
Ia-l, Marcus, înfăşoară-i-l în jalbă;
Să ştii c-ai scris-o ca un om umil;
Şi după ce i-o-nfăţişezi lui Cezar,
Să baţi la uşa mea, să-mi spui ce-a zis.
Ţăranul: Domnul să te aibe în pază, stăpâne; chiar aşa am să fac.
Titus:
Să mergem, Marcus. Publius, mă urmează.
(Ies.)

Scena 4

Tot Roma. În faţa palatului.
Intră Saturninus, Tamora, Demetrius, Chiron, curteni şi alţii. Saturninus duce în mână 
săgeţile trase de Titus.

Saturninus:
Dar ce-i dezmăţul ăsta? Oare Roma
A pomenit vreodată ca un Cezar
Să fie astfel înfruntat, sfidat,
Luat în râs, fiindc-a-mpărţit dreptatea?
Voi ştiţi, cum ştiu şi zeii cei puternici –
Oricât ar zumzăi-n urechea gloatei
Aceşti tulburători ai păcii noastre –
Că legiuită plată şi-au primit
Toţi fiii înrăiţi ai lui Andronic.
Şi ce-i dacă-i luă minţile durerea?
Să tragem noi ponoasele smintelii,
Şi urii şi amărăciunii lui?
Le scrie zeilor să-ndrepte răul:
Lui Jupiter, şi asta lui Mercur,
Şi lui Apollo: asta către Marte;
Mai mare dragul să le vezi pe străzi!
N-aduce el Senatului jignire
Şi trâmbiţează strâmbătatea noastră?
Frumoasă treabă, oameni buni, ce ziceţi?
La Roma nu-i dreptate, va să zică?
Dar cât trăiesc, sminteala-i prefăcută
Nu-i va sluji de scut blestemăţiei;
Şi el şi-ai lui să afle că dreptatea
Trăieşte în Saturnin; iar de doarme,
O va trezi, şi-n furii, ea cresta-va
Pe urzitor, cât de semeţ s-ar ţine.
Tamora:
Stăpâne bun, iubitul meu Saturnin,
Stăpân pe viaţa şi pe gândul meu,
Te linişteşte. Celui crunt lovit
Să-i crezi greşeala, că-şi pierdu fii vrednici
Şi-adânc străpunsă-i inima-i bătrână;
Alină-i mai degrabă sfâşierea
Decât să-l hăituieşti, rău, bun, cum este,
Că te-a jignit.
(Aparte):
Tamora cea isteaţă
îi cântă fiecăruia în strună,
Dar te-am pălit de moarte, Titus, viaţa
S-a scurs din tine: Aaron de-i deştept,
Scăpăm cu bine… ancora-i în port.
(Intră ţăranul.)
Ce vânt, om bun? Ai vrea să ne vorbeşti?
Ţăranul: Taman aşa, dacă domnişoria ta eşti de soi împărătesc.
Tamora:
Da, sunt, dar împăratul şade colo.
Ţăranul: El e. Cu bineţe de la Domnul şi de la sfântul Ştefan. Iacă v-aduc un răvaş şi o pereche de porumbei.
(Saturninus citeşte scrisoarea.)
Saturninus:
Plecaţi cu el şi spânzuraţi-l grabnic.
Ţăranul: Ce bani am de primit?
Tamora: Hai, pleacă, băiete, trebuie să fii spânzurat.
Ţăranul: Spânzurat! Măiculiţă Doamne, va să zică mi-am lungit gâtul ca să aibă parte de un sfârşit înalt.
(Iese străjuit.)
Saturninus:
Atâtea mârşăvii de nendurat!
Să rabd ticăloşia asta eu?
Ştiu bine cine-a pus la cale totul:
De parcă trădătorii săi feciori
Care-au murit, căci mi-au ucis pe frate,
Au fost măcelăriţi nedrept prin mine!
Târâţi-l pe mişel de păr, în faţă-mi;
Nici vârsta şi nici cinstea nu-i dau drepturi.
Că m-ai sfidat, voi fi casapul tău!
Viclean turbat, ce m-ai săltat pe tron
Visând să-ncaleci Roma şi pe mine.
(Intră Aemilius.)
Ce veşti ne-aduci, Aemilius?
Aemilius:
Stăpâne,
Găteşte-ţi oastea! Roma e-n primejdie.
Căci goţii strâns-au hoarde, şi puhoaie
De oameni hotărâţi, porniţi pe pradă,
Vin iureş înspre noi, mânaţi din frunte
De Lucius, feciorul lui Andronic,
Ce-ameninţă, răzbunător, s-aducă
Prăpăd, ca-n vremi trecute, Coriolan.
Saturninus:
în fruntea lor e Lucius cel războinic?
Mă seacă vestea şi mă frâng de mijloc
Ca floarea degerată sau ca iarba
Pălită de furtună. – începe-amarul.
Mulţimile pe el îl îndrăgesc;
I-am auzit chiar eu spunând adesea,
Când mă plimbam pe străzi ca om de rând,
Că surghiunirea lui a fost nedreaptă,
Şi că l-ar vrea pe el de împărat.
Tamora:
De ce te-ai teme? Nu-i de fier cetatea?
Saturninus:
O fi, dar cetăţenii ţin cu Lucius,
Şi spre-al sluji, sunt gata la răscoală.
Tamora:
Fii, rege, dârz în gând, cum eşti la nume.
E astrul stins, de dau ţânţarii-ntr-însul?
Vultúrul rabdă cânt de păsărele
Şi nu ia seama la sporoava lor,
Când poate cu o umbră de arípă
Să le reteze viersul după plac.
La fel şi tu, supuşii ameţiţi.
Tresaltă, dar: şi află, împărate,
Că-l voi vrăji pe-Andronic cel bătrân
Cu vorbe miere, grele de primejdii,
Mai grele decât nada sau trifoiul,
Căci peştele îşi rupe gura-n nadă,
Iar oaia crapă tot rozând dulceaţă.
Saturninus:
Nu-l roagă el pe Lucius pentru noi.
Tamora:
Tamora dacă-l roagă,-aşa va face.
Eu pot s-alint urechea lui bătrână
Cu visuri aurite,-ncât, de-ar fi
Auzu-i stins şi inima de piatră,
Eu le-aş descetlui să mă asculte.
(Către Aemilius):
Fii solul nostru: spune că-mpăratul
Ar vrea să stea cu Lucius cel războinic
La sfat. Şi rânduieşte întâlnirea
Acasă la bătrânul său părinte.
Saturninus:
Solia-ndeplineşte-ţi-o cu cinste.
De-i temător şi vrea morţiş ostateci,
Să spună ce-şi doreşte drept zălog.
Aemilius:
Voi împlini porunca fără greş.
(Iese.)
Tamora:
Iar eu mă duc la Titus cel bătrân,
Şi-l voi momi cu marea-mi iscusinţă
Să-l smulgă de la goţi pe mândrul Lucius.
Şi-acum, stăpân iubit, fii iarăşi vesel
Şi-ngroapă-ţi teama în urzeala mea.
Saturninus:
Mergi cu noroc, şi cată să-l îndupleci.
(Ies.)









Actul V

Scena 1

O câmpie în apropiere de Roma. Trompete.
Intră Lucius şi o armată de goţi, cu tobe şi stindarde.

Lucius:
Viteji căliţi, prieteni credincioşi,
Primit-am veşti din Roma ce ne spun
De câtă ură-i însoţit Cezárul
Şi cât de mult li-i dor de chipul nostru.
Fiţi, dar, prinţi nobili, cum v-arată cinul,
Semeţi şi ne-mpăcaţi cu nedreptatea;
Iar răul tot ce vi-l aduse Roma
Să vi-l plătească Roma întreit.
Primul got:
Lăstar viteaz din marele Andronic,
Pe vremuri groaza noastră, azi nădejdea;
A’ cărui fapte nentrecute-n cinste
Le-mproaşcă Roma cu dispreţu-i josnic,
Te-ncrede-n noi: te vom urma ca roiul
Albinelor mânate-n toiul verii
De craiul lor spre pajiştea cu flori,
Să-i cerem blestematei socoteală.
Goţii:
Şi tot ca el, rostim noi toţi deodată.
Lucius:
îi mulţumesc plecat, şi-asemeni vouă.
Dar cine vine, dus de-un got sprinţar?
(Intră un got, conducându-l pe Aaron, care duce pruncul în braţe.)
Al doilea got:
Vestite Lucius, m-abătui din rânduri
Ca să privesc ruina unui schit,
Şi cum căscam eu ochii mai cu sârg
La zidul ros de vreme, ce s-aud?
Un prunc scâncind pe undeva sub bolţi
Dau fuga într-acolo, când, un glas
îl potolea pe prunc aşa: „Taci, drace!
De nu-ţi dădeai părintele de gol,
Iar firea te-nzestra cu chipul mamei,
Ai fi ajuns, tâlhare, împărat:
Când taurul şi vaca-s albi ca urda
Nu zămislesc viţei de smoală. Taci,
Taci, hoţomane!” – Aşa-l certa pe prunc –
„Căci mergem la un got, un om de treabă;
De-i spun că eşti copilu-mpărătesei
Te-o ţine-n puf, de dragul mamei tale.”
Cu spada trasă am sărit asupră-i,
L-am luat de scurt şi l-am adus încoace,
Să-i faceţi ce credeţi că-i cuvenit.
Lucius:
Got vrednic, ăsta-i dracu-mpeliţat
Ce-l văduvi pe-Andronicus de-o mână:
E al Tamorei scump mărgăritar,
Şi-acesta-i rodul poftei lui aprinse.
Ia spune, ochi scrâşnit, cui vreai să-i duci
Icoana feţei tale de satană?
De ce stai mut? Eşti surd? Nu scoţi o vorbă?
Oşteni, un ştreang! Mi-l spânzuraţi de-o cracă
Şi rodul desfrânării lângă el.
Aaron:
Să n-atingi pruncul: e din os domnesc.
Lucius:
Prea-i tat-său-ntreg să poată fi soi bun.
(Către soldaţi):
Copilu-ntâi, nainte-i să se zbată
Şi să-i sfâşie inima de tată.
Aduceţi scara.
(Este adusă o scară, pe care Aaron e suit cu sila.)
Aaron:
Lucius, cruţă pruncul
Şi du-l din partea mea împărătesei.
îţi voi dezvălui cumplite taine
Şi bine ţi-o mai prinde să le ştii.
De nu vrei, tac. Ce-o fi să fie-apoi.
Dar „Răzbunarea deie iama-n voi!”
Lucius:
Ba spune: şi de mi-e pe plac ce-mi spui,
îl cruţ pe prunc şi-l dau să-l alăpteze.
Aaron:
De ţi-e pe plac! Nu, Lucius, dimpotrivă,
Tot sufletul din tine am să-l zgudui
Cu siluiri, măceluri şi omoruri.
Cumplite fapte ale nopţii negre,
Urzeli câineşti, trădări, ticăloşii
Prea jalnice, dar, vai, adevărate,
Iar de mor eu, vor fi-ngropate toate,
Afară doar de juri să-l cruţi pe prunc.
Lucius:
Vorbeşte.-Am spus: Copilul va trăi.
Aaron:
Întâi să juri; apoi încep să spun.
Lucius:
Pe ce să jur? Tu doar n-ai Dumnezeu,
Cum poţi atunci să crezi în jurăminte?
Aaron:
Şi dacă, ce-i? E-adevărat, nu cred,
Dar fiindcă ştiu că eşti pios, şi porţi
în tine-aceea ce se cheamă cuget,
Şi te-am văzut că împlineşti habotnic
O seamă de scălămbăieli popeşti,
De-aceea-ţi cer să juri; când ştiu că prostul
îşi ia un băţ vopsit drept Dumnezeu,
Şi de-a jurat pe el, jurat rămâne,
Atunci îi cer să jure: şi-ai să juri
Pe Dumnezeul tău, sau cum i-oi zice,
Pe care cu smerenie-l iubeşti,
Că-mi cruţi băiatul şi-ai să-l creşti voinic:
Altminteri nu-ţi voi da-n vileag nimic.
Lucius:
îţi jur pe Dumnezeu c-aşa voi face.
Aaron:
Ci află-ntâi că mi-l făcu Tamora.
Lucius:
Femeie dezmăţată, nesătulă!
Aaron:
Stai, Lucius, c-asta-i faptă milostivă
Pe lângă ce-ai să afli chiar acum.
Feciorii ei ucis-au pe Bassianus,
Şi surioara ei ţi-au siluit-o,
Ferchezuind-o cum văzuşi tu însuţi.
Lucius:
Mârşavule! Şi-i spui ferchezuială?
Aaron:
N-au îmbăiat-o ei, n-au potrivit-o
Pe ici-coló, aşa cum stă mai bine?
Lucius:
Barbari, jivine, fiare, ca şi tine!
Aaron:
Ce-i drept, învăţătura eu le-am dat-o.
Nesaţul li se trage dinspre mamă,
Mai sigur decât cartea ce câştigă.
Câinia, cred, cu mine au deprins-o,
Câinia care-ţi sare-n beregată.
Tu cântăreşte-mi preţul după fapte:
Eu i-am momit pe fraţii tăi spre groapa
în care l-au zvârlit pe Bassianus;
Eu ticluii răvaşu-aflat de Titus
Şi aurul tot eu l-am îngropat,
în cârd cu cei doi fii şi cu regina;
Şi câte pricini ai avut de jale
în care nu-mi vârâi eu coada neagră?
Eu l-am scurtat pe taică-tău de-o mână
şi după ce-o-nhăţai, m-am tras deoparte
Şi-am râs de era gata să plesnesc.
Chitii prin crăpătura unui zid
Când i-au adus a’ fiilor lui tigve;
Şi-am râs de plânsul lui cu-atâta poftă
Că mi s-au înecat şi mie ochii:
Iar doamna, auzind isprava asta,
Mai-mai c-a leşinat de bucurie
Şi zece sărutări mi-a dat drept plată.
Primul got:
Şi nu roşeşti spunând acestea toate?
Aaron:
Cât câinele cel negru, vorba ceea.
Lucius:
Nu te căieşti de faptele-ţi haine?
Aaron:
Ba da, de-atâta doar că-s prea puţine,
Şi blestem ziua asta, dar îmi spun
Că n-au rămas prea mulţi ce-mi stară-n preajmă
Pe care nu-i pălii cu vreo urgie:
Să tai un om, sau să-i urzesc pieirea,
Să siluiesc, sau să-i îndemn pe alţii,
Să-i pierd pe cei nevinovaţi, minţind,
S-asmut de moarte doi prieteni buni;
Sărmanului să-i zvârl în râpă vita,
Şi să dau foc la clăi de fân în noapte,
Strigând: „Acum stingeţi-le cu lacrimi!”
Adesea dezgropat-am morţi, şi, ţepeni,
I-am proţăpit la uşa celor dragi,
Când ei îşi amorţiseră durerea;
Şi le-am crestat pe piele, ca pe coaja
Copacului, în litere romane:
„Sunt mort, dar vouă nu vă moară jalea!”
Da, am făcut blestemăţii cu carul,
Senin de parc-aş fi stâlcit o muscă,
Şi n-am alt foc la inimă decât
Că nu pot face mii şi mii la fel.
Lucius:
Dă-l jos pe diavol: nu e drept să moară
De moartea dulce-a ştreangului. Prea iute-i.
Aaron:
Aş vrea să fiu un diavol, de sunt diavoli,
Ca să trăiesc să ard în focul veşnic,
Iar voi să-mi fiţi tovarăşi jos în iad,
Să muşc din voi cu limba mea de fiere!
Lucius:
Băgaţi-i pumnu-n gură ca să tacă.
(Intră un got.)
Gotul:
Stăpâne, a sosit un sol din Roma
Şi roagă să-i îngădui să-ţi vorbească.
Lucius:
Să vină-n faţa noastră.
(Intră Aemilius.)
Aemilius! Bun sosit! Ce veşti din Roma?
Aemilius:
Stăpâne Lucius, şi voi, prinţi goţi,
Prin mine voie bună de la Cezar,
Care, aflându-vă-narmaţi, vă cheamă
La sfat în casa lui Andronic, tatăl,
Poftindu-vă să cereţi drept zălog
Pe cine vreţi, şi vi-l va da îndată.
Primul got:
Ce spune generalul nostru?
Lucius:
Cezárul să se lege prin cuvânt
Faţă de tata şi de unchiul Marcus,
Şi vom veni. Porneşte.
(Ies.)

Scena 2

Roma. În faţa casei lui Titus.
Intră Tamora, Demetrius şi Chiron, travestiţi.

Tamora:
Şi-n hainele-astea triste şi ciudate
îi voi ieşi în faţă lui Andronic,
Strigând că-s Răzbunarea cea din iad
Trimisă lui să-i frângă pe haini.
Bateţi. Aici stă el însingurat
Şi rumegă răsplăţi nemaigândite.
Spuneţi că Răzbunarea a venit
Să-i prindă în vârtej pe toţi duşmanii.
(Bat la uşă. Apare Titus, sus.)
Titus:
Cine mă tulbură din gânduri?
Viclenilor, mă faceţi să deschid
Ca toate a’ mele negre hotărâri
Şi truda mea să zboare-n vânt, pe uşă?
Dar vă-nşelaţi; căci ce-am în gând să fac
E scris aici în slove-nsângerate,
Şi ce e scris va fi înfăptuit.
Tamora:
Nu, Titus. Am venit să stăm de vorbă.
Titus:
Niciun cuvânt; cum să-mi plinesc vorbirea,
Când îmi lipseşte-o mână s-o-ntregesc?
Nu suntem deopotrivă;-am terminat.
Tamora:
De m-ai cunoaşte,-ai sta la sfat cu mine.
Titus:
Eu nu-s nebun; ştiu bine cine-mi eşti.
Mi-i martor ciotul ăsta sângerat;
Şi brazdele durerii îmi sunt martori;
Istovitoarea zi şi noaptea grea,
Mi-i martoră durerea că te ştiu,
Trufaşă şi puternică Tamora.
Nu vii cumva să-mi iei şi mâna-aceasta?
Tamora:
Nefericite, nu sunt eu Tamora.
Ea ţi-i duşmancă, eu prieten bun:
Sunt Răzbunarea din infern trimeasă
Să potolesc vulturúl ce te rupe,
Dând plată cruntă duşmanilor tăi.
Coboară şi priveşte-mă-n lumina
Acestei lumi; şi să vorbim de-omoruri.
Nu-i hău adânc, nu-i gaură de şarpe,
Noian de beznă, vale-nnegurată,
în care să se poată-ascunde-Omorul
Şi Siluirea, fără să-i găsesc;
Atâta să le şuier: Răzbunare.
Titus:
Eşti Răzbunarea? Mi-eşti trimeasă mie
Să-i pui la cazne pe duşmanii mei?
Tamora:
Da, sunt; de-aceea vino să mă-ntâmpini.
Titus:
Dar, până vin, te rog să-mi faci un bine.
Priveşte: lângă tine-s Siluirea
Şi-Omorul; dovedeşte-mi cine eşti:
înjunghie-i, sau de roţile căruţei
Sfâşie-i, şi-ţi voi fi eu surugiul
Şi voi goni cu tine-n jurul lumii.
Doi murgi să-mi dai, mai negri decât smoala,
Să-ţi poarte-n zbor căruţa răzbunării,
Să-i afle pe-ucigaşi şi-n fund de peşteri:
Şi-o dată carul încărcat de tigve,
Voi coborî, şi paşii-mi grei târî-voi
Pe lângă roţi, ca un rândaş umil,
De când se-aprinde-n răsărit Hyperion
Şi până se afundă în ocean.
Zi după zi trudi-voi pentru tine,
Dar curmă Siluirea şi Omorul.
Tamora:
Aceşti feciori mă însoţesc pe mine.
Titus:
Feciori? Dar cum îi cheamă?
Tamora:
Siluirea
Şi-Omorul; cu temei numiţi astfel,
Căci ei răzbună fapte ca acestea.
Titus:
Cum seamănă cu fiii-mpărătesei,
Şi tu cu ea! Dar vezi, noi pământenii
Avem toţi ochi smintiţi, înşelători.
O, dulce Răzbunare! Vin la tine;
Şi de te mulţumeşti c-un singur braţ,
Cu el te voi îmbrăţişa îndată.
(Se retrage.)
Tamora:
Nebunului să-i cânţi mereu în strună.
Orice i-aş îndruga eu spre-a-i hrăni
Bolnava minte, voi să-mi ţineţi hangul,
Căci, hotărât, mă ia drept Răzbunarea.
Şi cum se-ncrede-n gândul lui smintit,
îl pun ca să trimeată după Lucius.
Şi-n vreme ce-l îmbiu la un ospăţ,
Găsesc eu un tertip să-i risipesc,
Să-i spulber pe cei goţi înfierbântaţi,
Sau să-i asmut, măcar, asupra lui.
Priviţi-l, vine.-Acum să batem fierul.
(Intră Titus.)
Titus:
Mult singur m-am simţit fără de tine:
Binevenită fii în casa-mi plânsă,
Tu, Furie spăimoasă; voi, aşijderi,
Omor şi Siluire. Semănaţi
Leit cu-mpărăteasa şi-ai ei fii.
Aţi fi deplini de-aţi mai avea şi-un maur.
Tot iadul n-are-n el un drac asemeni?
împărăteasa, ştiu, un pas nu face
De nu-i cu ea un maur; dacă vrei
S-o întrupezi aşa cum se cuvine
îţi trebuie un drac asemeni lui.
Dar bine mi-ai venit şi-aşa. Ce facem?
Tamora:
Ce-ai vrea să facem noi, Andronicus?
Demetrius:
Să-mi dai un ucigaş, şi-l judec eu.
Chiron:
Arată-mi un mişel ce-a siluit,
Căci sunt trimis să mă răzbun pe ei.
Tamora:
Să-i văd pe cei ce te-au năpăstuit,
Şi tuturora le voi da răsplata.
Titus:
Tu caută pe-a’ Romei străzi haíne
Şi de găseşti un om asemeni ţie
înjunghie-l, scump Omor: e-un ucigaş.
Tu mergi cu el; şi dacă se întâmplă
Să-ţi întâlneşti un geamăn, Siluire,
înjunghie-l, dragul meu: a siluit.
Tu mergi cu ei; la curtea-mpărătesei
Se află o regină şi-al ei maur;
O vei cunoaşte după boiul tău:
Din creştet până-n tălpi îţi e leită.
Ci dă-le-o moarte cruntă, rogu-te,
Căci crunţi au fost cu mine şi ai mei.
Tamora:
Ne-nveţi de bine; chiar aşa vom face.
Dar dac-ai vrea, prea bunule Andronic,
Să-ţi chemi aici viteazul fiu, pe Lucius,
Ce mână-asupra Romei hoarde gote,
Poftindu-l la ospăţ în casa ta.
La praznicul acela voi aduce
Pe-mpărăteasă şi pe fiii ei,
Pe împărat şi pe duşmanii tăi.
Iar ei îngenunchea-vor dinainte-ţi,
Cerşindu-ţi astăzi mila în zadar.
E bine ticluită răzbunarea?
Titus:
Coboară, Marcus! Eu te strig, eu, Titus.
(Intră Marcus.)
Mergi, bune Marcus, mergi la goţi şi-ntreabă
De Lucius, nepotul tău, şi roagă-l
Să vină-aici îndată, împreună
Cu cei mai acătării principi goţi;
înduplecă-l să-şi lase oastea-acolo:
Să-i spui că şi-mpăratul şi crăiasa
Sunt la ospăţ în casa mea, iar el
Va ospeţi cu ei: de dragul meu
Te du; şi de i-s drag, să vină, spune-i.
Marcus:
Merg bucuros şi mă întorc îndată.
(Iese.)
Tamora:
Acuma plec să-ţi pun la cale treaba
Şi-mi iau şi ajutoarele cu mine.
Titus:
Ba nu, ba nu, ei doi să, stea aici;
De nu, îl chem pe Marcus înapoi
Şi-aştept doar de la Lucius răzbunare.
Tamora (aparte fiilor ei):
Băieţi, ce ziceţi? Vreţi să staţi cu el,
În timp ce eu mă duc să-i spun lui Cezar
Cum ticluii anume gluma noastră?
Intraţi în voia lui, vorbiţi-i blând,
Şi zăboviţi cu el până mă-ntorc.
Titus (aparte):
Eu îi cunosc, deşi mă cred nebun;
Şi-i voi izbi cu propria lor armă:
Doi câini ai iadului cu muma lor.
Demetrius (aparte, Tamorei):
Te du în voie, doamnă, noi rămânem.
Tamora:
Cu bine, Titus; plec să-ncheg un plan
Ce-o destrăma duşmanilor urzeala.
Titus:
Aşa! Drum bun, iubită Răzbunare.
(Tamora iese.)
Chiron:
Ia spune-ne, bătrâne, ce să facem?
Titus:
Ehei! Am muncă pentru voi destulă.
Hai, Publius, Caius, Valentin, veniţi!
(Intră Publius şi alţii.)
Publius:
Ce porunceşti?
Titus:
îi ştii pe-aceştia doi?
Publius:
Feciorii-mpărătesei, socotesc,
Demetrius şi Chiron.
Titus:
Vai, Publius, vai! Amarnic te înşeli;
Omoru-i el, iar cellalt Siluirea;
De-aceea leagă-i bine, dragă Publius.
Caius şi Valentin, ia înşfăcaţi-i;
Mult am tânjit de doru-acestei clipe.
Dar iată, a sosit. Legaţi-i bine!
Iar dacă strigă, pumnu-n gura lor!
(Iese. Publius şi ceilalţi se năpustesc asupra lui Chiron şi Demetrius.)
Chiron:
Jos laba, suntem fiii-mpărătesei.
Publius:
De-aceea şi-mplinim porunca dată.
Puneţi-le căluş, să nu crâcnească!
E bine strâns? Vedeţi, legaţi-i ţeapăn.
(Intră Titus cu un cuţit în mână şi Lavinia, ducând un lighean.)
Titus:
Copilă, vin’: duşmanii-ţi sunt legaţi.
Ţineţi-i strâns: o vorbă să nu scoată,
Dar să asculte cruntul meu cuvânt.
Voi, ticăloşi, Demetrius şi Chiron!
Priviţi aici izvorul întinat
De voi, noroaie; primăvară dulce
De crudul vostru crivăţ sfâşiată.
Ucisu-i-aţi bărbatul, şi-au plătit
Doi fraţi ai ei nelegiuirea voastră.
Iar eu pierdui un braţ, ca voi să râdeţi.
I-aţi chinuit şi sfârtecat, barbari,
Gingaşele ei mâini şi limba dulce,
Şi mai de preţ, neprihănirea ei.
De v-aş lăsa, ce-aţi spune, ticăloşi!
Ruşine-ar fi să cereţi îndurare.
Aflaţi, jivine, ce sfârşit v-aşteaptă:
Mai am o mână să vă spintec gâtul,
Iar sângele va curge în ligheanul
Ce-l va ţinea Lavinia-ntre cioate.
Voi ştiţi că muma voastră, Răzbunarea,
Va ospăta cu mine, cu nebunul.
Am să vă macin oasele, tâlhari;
Din praful lor, amestecat cu sânge,
Voi face un aluat, ce va-nveli
Neruşinate capetele-acestea.
Iar muma voastră, fiară dezmăţată,
îşi va înfuleca progenitura.
La astfel de ospăţ am îmbiat-o,
Cu-aşa bucate se va îmbuiba;
Mai crud a suferit copila mea
Decât în vremi trecute Philomela,
Mai crud ca Procne voi plăti năpasta,
Şi-acum daţi gâturile. Hai, Lavinia.
(Le taie gâturile.)
Primeşte sângele; când vor muri
Am să le macin oasele mărunt
Şi cu scursoarea asta-am să le-ncheg.
Şi capetele-am să le coc la ţest.
Acum daţi zor să pregătim ospăţul
Pe care-l vreau mai crud, mai sângeros
Decât agapa crunţilor Centauri.
Eu fi-voi bucătarul. Aduceţi-i
Să-i pregătesc în aşteptarea mumei.
(Ies toţi, ducând trupurile celor doi.)

Scena 3

Tot la Roma. În curtea casei lui Titus,
unde se află întinsă masa de ospăţ.
Intră Lucius, Marcus şi goţi, cu Aaron legat.

Lucius:
Fiindcă-i voia tatei, unchiule,
Să vin la Roma, bucuros mă-ntorc.
Primul got:
Şi noi cu tine, fie ce-o vrea soarta.
Lucius:
Ia-l, unchiule, pe-acest barbar de maur,
’Cest tigru hulpav, diavol blestemat;
Lăsaţi-l fără hrană,-ncătuşaţi-l,
Pân’ l-om aduce-n faţa-mpărătesei
Drept martor al mârşavelor ei fapte.
Şi vezi de-ngroaşă străjile: mă tem
Că nu ne vrea mult bine împăratul.
Aaron:
Un diavol să-mi şoptească în ureche
Blesteme, să m-ajute să revărs
Din inimă veninul ce o umple!
Lucius:
Piei, viperă, tâlhar vândut Satanei!
Daţi ajutor să-l ducă unchiu-n casă.
(Goţii ies, ducându-l pe Aaron. Trompete.)
Trompetele vestesc pe împărat.
(Intră Saturninus cu Aemilius, senatori, tribuni şi alţii.)
Saturninus:
Cum, are cerul sori mai mulţi de unul?
Lucius:
De unde-ţi răsări că tu eşti soare?
Marcus:
Vai, Cezar şi nepoate, fiţi cuminţi,
Vorbiţi mai liniştit şi pe-ndelete.
Ne-a pregătit prea grijuliul Titus
O masă care cată să aducă
Iubire între noi, frăţie, pace,
Spre binele Cetăţii. Haideţi, staţi.
Saturninus:
Aşa vom face, Marcus.
(Sunet de oboaie. Intră Titus îmbrăcat ca bucătar, Lavinia, cu văl pe faţă, micul Lucius, şi alţii. Titus aşează bucalele pe masă.)
Titus:
Bine-ai venit, stăpâne milostiv;
Bine-ai venit, temută-mpărăteasă,
Şi voi, războinici goţi: şi Lucius;
Şi toţi la fel. Bucatele-s sărace,
Dar v-or îndestula. Luaţi, vă rog.
Saturninus:
De ce te-ai îmbrăcat aşa, Andronic?
Titus:
Ca să primesc cu cinstea cuvenită
Pe înălţimea ta şi pe crăiasă.
Tamora:
îţi suntem mult datori, prea bune Titus.
Titus:
Aşa mi-aţi fi, de-aţi şti ce port în suflet.
Dezleagă-mi îndoiala, prea slăvite:
Făcut-a bine aprigul Virginius
Când fiica şi-a ucis cu mâna lui
Aflând-o siluită şi-ntinată?
Saturninus:
Da, Titus, da.
Titus:
Cu ce temei, stăpâne prea puternic?
Saturninus:
Să nu trăiască fata în ruşine
Şi veşnic să-i aţâţe lui durerea.
Titus:
Temei puternic şi hotărâtor;
O pildă vie ce mă-ndreptăţeşte
Să fac şi eu la fel, nefericitul.
Lavinia, mori – şi moară şi ruşinea,
Şi moară şi durerea mea cu voi!
(O ucide pe Lavinia.)
Saturninus:
O, ce-ai făcut, haíne?
Titus:
Am ucis-o.
Căci am orbit de cât mi-am plâns copila.
La fel de-ndurerat sunt ca Virginius,
Şi-am înmiit temei să făptuiesc
Cruzimea asta: s-a sfârşit acum.
Saturninus:
Cum? Siluita, ea? Făptaşul cine-i?
Titus:
Luaţi, mâncaţi! Binevoieşte, doamne!
Tamora:
De ce-ai ucis pe singura ta fiică?
Titus:
Nu eu; ci Chiron şi Demetrius
Au siluit-o, limba i-au tăiat-o.
Urgia toată de la ei se trage.
Saturninus:
Să mi-i aduci în faţă de îndată.
Titus:
Aicea sunt: i-am copt în turta asta
Din care-a ciugulit măicuţa lor,
Mâncând ce-a zămislit. E-adevărat.
Mi-i martor vârful ăsta de cuţit.
(O ucide pe Tamora.)
Saturninus:
Nebun nenorocit, primeşte-ţi plata.
(îl ucide pe Titus.)
Lucius:
Să rabde-un fiu când moare-al său părinte?
Ochi pentru ochi, şi dinte pentru dinte!
(Îl ucide pe Saturninus. Mare tumult. Mulţimea se răspândeşte înspăimântată. Marcus, Lucius şi însoţitorii lor urcă la balcon.)
Marcus:
Voi, feţe-ngândurate, fii ai Romei,
V-aţi destrămat aşa cum risipeşte
Un vânt năprasnic stolul de cocori.
Vreau să vă-nvăţ cum să legaţi din nou
Grăunţele întru acelaşi spic,
Fărâmele întru acelaşi trup,
Ca Roma să nu piară prin ea însăşi,
Ea, căreia se-nchină regi puternici,
Să nu-şi aducă moarte ruşinoasă
Ca deznădăjduitele-alungate.
Dar dacă brazdele şi bruma vremii,
Grei martori ai cunoaşterii vieţii,
Nu vă dau ghes să mi-ascultaţi cuvântul,
(către Lucius):
Vorbeşte tu, prieten bun al Romei,
Cum depănă pe vremi strămoşul nostru
Cu jale-n glas, de-amor-bolnavei Dido
Povestea spăimântatei nopţi de foc,
Când grecii cei vicleni cuprins-au Troia.
Ce Sinon ne-a vrăjit auzul, spune,
Sau poarta cine i-a deschis dihaniei
Ce ne sfâşie Troia noastră, Roma?
N-am inimă de cremene şi-oţel,
Şi de-aş da glas amarnicei dureri,
M-ar îneca potoapele de lacrimi
Şi glasul mi-ar curma, chiar în clipita
Când s-ar cădea mai tare să vă zgudui
Şi cugetul din voi să-l răscolesc.
El e ostaş, să spună el povestea;
Zvâcni-vor inimile-n voi, şi-oţi plânge.
Lucius:
Aflaţi, atunci, cinstiţi ascultători:
Demetrius şi Chiron, blestemaţii,
Ei l-au ucis pe fratele lui Cezar.
Pe sora noastră ei au siluit-o.
Şi de pe urma mârşăviei lor
Ne-au fost trunchiaţi de capete doi fraţi
Şi tatăl nostru-a fost batjocorit
Şi josnic înşelat să-şi taie mâna
Care-a adus izbânzi atâtea Romei
Şi le-a săpat duşmanilor mormântul;
Eu însumi, fără milă surghiunit,
M-am dus, cu ochii-n lacrimi, să cerşesc
De la duşmanii Romei ajutor;
Şi le-am topit în lacrimi duşmănia
Şi ei m-au strâns la piept ca pe-un prieten.
Aflaţi că eu acesta, alungatul,
Eu port în sânge binele cetăţii:
Am scos din sânul Romei fierul duşman
Şi teacă i-am făcut din trupul meu.
Vai, nu-s lăudăros, voi ştiţi. Mi-s martori
Aceste răni, deşi n-au glas să strige,
Că tot ce spun e drept, adevărat.
Şi-acum, destul! M-am întrecut prea mult
Cu laude nevrednice: iertaţi-mi;
De n-are cine, laudă-ne, gură.
Marcus:
E rândul meu. Priviţi acest copil;
Tamora l-a născut; e zămislit
C-un maur făr’ de lege şi credinţă,
Uneltitor şi ctitor al năpastei.
Tâlharul este viu, aici în casă,
Şi cât e el de blestemat sluji-va
Drept martor că v-am spus doar adevărul.
Acuma judecaţi cu ce temei
A căutat ca să răzbune Titus
Aceste rele nemaipomenite
Ce nu e om să poată-a le-ndura.
Acum ştiţi tot, ce spuneţi voi, romani?
De am greşit, ne arătaţi cu ce!
Şi de aici de unde ne vedeţi,
Noi, biete rămăşiţe din Andronici,
Ne-om prăvăli cu toţii mână-n mâna
Zdrobindu-ne de colţi de stâncă ţeasta
Şi încheind al casei noastre hronic.
Vorbiţi, romani, vorbiţi! De-i vrerea voastră,
M-azvârl de-aici cu Lucius mână-n mână.
Aemilius:
Coboară, venerat señior al Romei,
Ducând de mână pe Cezárul nostru,
Pe Lucius, împăratul: ştiu prea bine
C-aceasta este vrerea obştii noastre.
Romanii:
Trăiască Lucius! Împăratul Romei!
Marcus (către însoţitori):
Intraţi în trista casă a lui Titus
Şi scoateţi-l pe maurul păgân,
Să-l hărăzim unei cumplite morţi
Spre-a fi pedeapsă vieţii lui câinoase.
(Însoţitorii ies. Lucius, Marcus şi ceilalţi coboară.)
Romanii:
Trăiască domnul nostru milostiv!
Lucius:
Vă mulţumesc: aşa aş vrea să fie,
Prieteni dragi, să pot să vindec răul,
Şi tot amarul Romei să-l alin!
Dar, oameni buni, mă-ngăduiţi o clipă,
Căci inima îmi cere-un greu tribut.
Staţi toţi deoparte; unchiule, tu, vino,
Să verşi pioase lacrimi pentru mort.
Sărutu-mi cald pe vinetele-ţi buze.
(îl sărută pe Titus.)
Şi stropi amari pe obrazu-nsângerat.
E ultimul prinos ce-ţi pot aduce!
Marcus:
Am lacrimi pentru tot atâtea lacrimi
Şi un sărut de fiece sărut.
O, dac-ar fi şi fără de sfârşit
Ţi le-aş întoarce, frate drag, pe toate.
Lucius:
Copile, vin’, şi-nvaţă de la noi
Să te topeşti: mult te-a-ndrăgit bunicul.
Ştii tu cum te sălta el pe genunchi,
Şi îţi cânta s-adormi la pieptul lui;
Cum îţi spunea el basme, potrivite
Să le-nţelegi cu frageda-ţi simţire.
De-aceea, ca un fiu prea iubitor,
Să verşi şi tu o lacrimă micuţă,
Căci firea noastră bună-aşa ne cere:
Prietenii sunt una la durere.
Ia-ţi bun rămas de la bunicul tău,
Doreşte-i somn alinător şi lasă-l.
Micul Lucius:
Bunicule, bunicule! Din suflet
Aş vrea să mor ca tu să mai trăieşti.
O, Doamne! Doamne! Cum nu pot vorbi!
Aş vrea să-ncerc, dar plânsul mă sugrumă.
(Intră însoţitori, cu Aaron.)
Primul roman:
Sfârşească-vi-se-amarul, trişti Andronici;
Osândă-i daţi acestei târâturi
Ce-a semănat nenorociri atâtea.
Lucius:
Vârâţi-l în pământ până la piept;
Să urle-acolo-nnebunit de foame:
Aşa să piară. Tot aşa muri-va
Cel ce-l ajută sau i-arată milă.
Rămâneţi voi să-l ferecaţi în lut.
Aaron:
De ce să tacă furia? Mânia
De ce să fie mută? Nu-s copil
Ce se căieşte c-a făcut un rău;
De-ar fi să fie după voia mea,
De mii de ori mai multe rele-aş face.
Dac-am greşit c-o faptă bună-n viaţă,
Căiescu-mă din suflet, din străfund.
Lucius:
Prietenii să-l ia pe Saturninus
Şi lângă-al său părinte să-l îngroape.
Lavinia şi tatăl meu chiar astăzi
Vor odihni în domul casei noastre.
Cât despre-această viperă, Tamora,
Ei nu i se va face-ngropăciune
Şi niciun om nu va-mbrăca zăbranic
Şi niciun dangăt nu-i va plânge moartea;
S-o aruncaţi la fiare şi la corbi.
Câinoasa-i viaţă n-a ştiut ce-i mila,
De-aceea nicio milă pentru ea.
Vă îngrijiţi ca Aaron, blestematul,
Să-şi capete osânda: de la el
A izvorât nenorocirea noastră.
Apoi, de-a Romei soartă-om îngriji
Să n-o mai pască-asemenea urgii.
(Ies.)











Titus Andronicus

Comentarii

În ipoteza că prima tragedie shakespeariană a fost scrisă după trilogia Henric al VI-lea, se poate afirma că din punct de vedere dramatic, psihologic şi poetic ea reprezintă un fel de anticlimax; aceasta, chiar dacă scriitorul zugrăveşte (indirect, prin mijlocirea unor conflicte imaginate în trecutul îndepărtat al Romei), acelaşi sângeros proces istoric din Anglia – destrămarea orânduirii patriarhale ca rezultat al individualismului dus la extrem.
„Amplificarea” renascentistă, sublinierea, îngroşarea, sunt prezente într-un exces care depăşeşte orice limite ale credibilităţii şi toleranţei estetice. Bilanţul întocmit de exegeţi înregistrează 14 omoruri, 34 cadavre, tăierea a trei mâini şi a unei limbi, sfârtecări, îngropări de viu. Vărsările de sânge se succed în ritm susţinut şi se constituie fir narativ principal. întors victorios la Roma, Titus Andronicus îl sacrifică pe Alarbus, fiul reginei prizoniere – Tamora. Reuşind să câştige inima şi mâna lui Saturninus, împăratul Romei, Tamora va jura să se răzbune pe Titus. Împreună cu Aaron, amantul ei, îl ucide pe Bassianus, care le aflase secretul, şi amândoi dau vina pe fiii lui Titus, care vor fi omorâţi. Titus îi omoară şi el pe cei doi fii ai Tamorei şi prepară din trupurile lor bucate din care vor mânca Saturninus şi soţia lui etc.
Wolfgang H. Clemen sublinia că în Titus Andronicus:
„… în loc să ne pregătească pentru un singur eveniment important, pentru un singur punct culminant, conducându-ne prin toate treptele de dezvoltare până în vârf, Shakespeare ne copleşeşte din primul act cu puncte culminante, cu o multitudine de evenimente înfricoşătoare”.
Multe personaje sunt dezumanizate sau se află într-o condiţie subumană şi rămân astfel până la sfârşitul piesei. În general, caracterele sunt prezentate unilateral: cetăţeanul şi părintele Titus, răufăcătorul Aaron, mult încercata Lavinia, perfida Tamora, egoistul fără minte Saturninus etc. Ele reprezintă pe alocuri prime creionări ale unor viitoare tipuri: Tamora le anticipează pe Cleopatra şi Lady Macbeth, Aaron pe Edmund şi Iago.
Nerespectarea „modestiei naturii” (Hamlet) caracterizează şi stilul piesei. Abundă retorica falsă, patosul bombastic, aluziile clasice, hiperbola, enumerarea, comparaţiile (adesea sub formă de inventar), ritmul versurilor este excesiv de regulat.
Lipsa de motivaţie reprezintă o altă trăsătură generală a tragediei, fie că este vorba de psihologia, comportamentul şi exprimarea personajelor sau de logica desfăşurării evenimentelor. Este ceea ce Clemen numea „principiul adiţiunii, caracteristic stilului întregii piese”.
„Cumplitele fapte, izbucnirile de pasiune devastatoare ne iau prin surprindere prin bruscheţea cu care apar, dar nu reuşesc să ne convingă. Aceasta se întâmplă nu numai datorită lipsei motivaţiei reale, ci şi pentru că natura şi caracterul personajelor care dau naştere acestor efecte copleşitoare nu ne apar măreţe cu adevărat. În Titus simţim numai efectele mari, consecinţele firii personajelor şi nu sursa şi baza care se află în personalităţile lor”.
De aici şi numeroasele discuţii privind paternitatea tragediei Titus Andronicus. Neîncheiate până astăzi, ele apără una sau alta din tezele de mai jos.
Pornindu-se de la nedesăvârşirile textului, s-a susţinut că piesa a fost redactată de un alt autor.
John Bailey afirmă, printre altele:
„Despre Titus Andronicus, care aparţine acestei perioade, nu este cazul să spun nimic deoarece nu mai crede aproape nimeni că ar fi scris-o Shakespeare”.
Alţi cercetători, dimpotrivă, sunt de părere că piesa îi aparţine fie integral, fie cel puţin în parte lui Shakespeare. După aceştia, dovada hotărâtoare stă în aceea că Shakespeare e menţionat ca autor al ei în lista din Palladis Tamia (1598) a lui Francis Meres şi că textul piesei e înglobat în prima ediţie in-folio din 1623. În 1592, în registrul lui Henslowe este înregistrată şi piesa Titus şi Vespasianus care se presupune a fi fost Titus Andronicus.
„Dacă piesa apărea pentru prima oară în 1594, într-adevăr este o operă necizelată pentru Shakespeare la o dată atât de târzie. Dacă, totuşi, Titus şi Vespasianus din 1592 se referă la Titus Andronicus, este mai logic să i-o atribuim în mare măsură lui Shakespeare, cel puţin ca revizor. Chambers sugerează că trupa Strange a transferat-o trupei Pembroke şi aceasta mai departe trupei Sussex, care a revizuit-o şi i-a dat forma actuală. Unii consideră că revizia a fost făcută de Peele”.
Pe lângă dovezile aduse de documentele epocii în sprijinul atribuirii paternităţii piesei lui Shakespeare, unii critici aduc şi argumente de alt ordin:
„Titus Andronicus a fost scrisă de Shakespeare şi piesa ne îngăduie să ni-l conturăm mai concret ca om şi scriitor. Pentru că acest aspect al căutărilor sale creatoare ne arată limpede că la începutul activităţii sale dramatice, Shakespeare a încercat diferite căi, a căutat şi a greşit, înainte de a dobândi calităţile care au făcut din el un artist excepţional. Arta lui Shakespeare nu a apărut de-a gata, nu s-a născut din capul lui Zeus sau din spuma mării, ci în procesul luptei şi al căutărilor”.
Aşadar, cu Titus Andronicus Shakespeare se află la început de drum, în perioada în care se vede clar şi tributul plătit dramei romane, respectiv lui Seneca (scena de canibalism din actul V este preluată din Thyestes, iar scena sacrificiului din actul I – din Troades). Pe de altă parte, aşa cum arăta Clemen, Shakespeare a încercat probabil să-şi egaleze confraţii de breaslă, scriind o tragedie în genul „tragediilor sângeroase” cultivate în acea vreme. Să ne amintim că Titus Andronicus seamănă izbitor cu Tragedia spaniolă a lui Kyd, care se bucura de o mare popularitate. Acesta este şi motivul pentru care piesa se leagă mai organic de creaţiile cultivate de „spiritele universitare” decât de tragedia shakespeareană ulterioară. Pe lângă omorurile nenumărate reţine atenţia şi titanismul eroilor, asemănător cu cel al lui Marlowe – puteri supraomeneşti, posibilităţi supranaturale, pasiuni extraordinare –, „o formă specifică a reprezentării artistice, când titanismul caracterului preceda zugrăvirea omului zugrăvit. între încărcătura ideatică a titanului şi titanul – om viu, nu se stabilise o legătură organică”.
în sfârşit, Mark van Doren propune o interesantă justificare a paternităţii shakespearene a piesei considerând-o parodie. Anticlimaxul este excesiv, iar „absurditatea lui poate fi intenţionată, arătându-ni-l pe autor în postura de parodiant”.
Fireşte nu putem subscrie cu uşurinţă la punctul de vedere al lui van Doren. Ideea imaturităţii scriitorului, sau a dorinţei de a-i întrece pe înaintaşi, posibilitatea contribuţiilor parţiale, precum şi diferenţele calitative pregnante între Titus Andronicus şi creaţia shakespeareană ulterioară obligă la prudenţă. Dar ipoteza lui Mark van Doren devine şi mai îmbietoare dacă ne gândim la Troilus şi Cresida, piesa categoric parodistică în care (v. Studiu introductiv, pp. 121-127) procedeele dramatice, psihologice şi stilistice sunt întru totul comparabile prin „excesul amplificării”…
Cu toată popularitatea de care s-a bucurat piesa (în 1614, Ben Jonson comenta, nu fără ironie, în prologul de la Bâlciul Sf. Bartolomeu că Tragedia spaniolă şi Titus Andronicus continuă să-şi câştige adepţi), Shakespeare nu a mai cultivat acest gen de tragedie. Păstrând în creaţiile ulterioare unele forme din drama sângeroasă (v. Macbeth, Hamlet, Regele Lear etc.), el va înlocui „oribilul” prin „teribil”, personajul titanic prin om, efectele exterioare prin trăiri interioare, artificialul prin natural şi „descriptivismul” prin motivaţie filosofică.
„Schimbările furtunoase în dramaturgia renascentistă engleză ne amintesc parcă de evoluţia tragediei antice de la Eschil la Sofocle. Numai că în Anglia schimbarea a avut loc în acelaşi om, Shakespeare”.
Dovada celor afirmate mai sus se poate găsi în cea de a doua tragedie shakespeariană, Romeo şi Julieta, scrisă la o distanţă de numai trei ani, în 1595.
Leon D. Leviţchi













COMEDIA ERORILOR
The Comedy of Errors, 1592-1594

Persoanele

Solinus, ducele Efes-ului
Aegeon, un negustor din Siracuza
Antipholus din Efes, Antipholus din Siracuza, fraţi gemeni, fiii lui Aegeon şi ai Emiliei
Dromio din efes, dromio din siracuza, fraţi gemeni, slujitorii celor doi Antipholi
Baltazar, un negustor
Angelo, un giuvaergiu
Un negustor, prietenul lui Antipholus din Siracuza
Al doilea negustor, căruia Angelo îi este datornic
Pinch, învăţător şi vraci
Emilia, soţia lui Aegeon, stareţă la Efes
Adriana, soţia lui Antipholus din Efes
Luciana, sora ei
Luce, slujitoarea Adrianei
O curtezană
Un temnicer, zapcii, însoţitori.

Acţiunea se petrece la Efes.
Actul I

Scena 1

O sală în palatul ducelui.
Intră ducele, Aegeon, temnicerul, ofiţeri şi curteni.

Aegeon:
A vrut, Solinus, soarta să mă vândă;
Deci curmă-mi tu durerea prin osândă.
Ducele:
Prea stărui, negustor siracuzan!
Nu-nclin de fel să sfarăm legea ţării:
Discordia şi vrajbele iscate
De-nverşunarea celui ce ţi-e duce,
Ce paşnicilor noştri negustori
Le cere, de n-au galbeni, să plătească
Cu sângele, decretul lui smintit,
Alungă mila din privirea-mi cruntă.
Căci între-ai tăi, ce-au provocat, şi noi,
De mult se-aprinse ucigaşa vrajbă,
Şi-i decretat în adunări solemne,
Aici ca şi-n vrăjmaşa Siracuză,
Ca orice schimb de mărfuri să se curme.
Mai mult: dacă vreunul din Efes
Va fi văzut pe pieţi siracuzane,
Sau, dimpotrivă, om din Siracuza
Mai calcă prin Efes, l-aşteaptă moartea
Şi tot ce are, ducele-i confiscă,
Afară doar de şi-ar răscumpăra
Cu mărci o mie capul şi osânda.
Averea ta, oricât aş preţui-o
De larg, nu urcă nici până la sută.
Eşti deci prin lege osândit să mori.
Aegeon:
Mă mângâi doar că-n asfinţit de zi,
Curând, şi chinul meu va asfinţi.
Ducele:
Prea bine. Spune-mi dar, siracuzane,
Pe scurt, ce vânt te-a depărtat de casă
Şi ce-ai venit să cauţi în Efes?
Aegeon:
Corvoada cea mai grea ce-mi poţi impune:
Nespusele-mi dureri să-ncerc a-ţi spune
Dar, ca să ştie lumea că sfârşitul
Natura mi-l urzi, nu josnicia-mi,
Ţi-oi spune, cât mî-ngăduie mâhnirea:
în Siracuza m-am născut; şi-am luat
Acolo, fericit-aleasă fată,
Ce-aş ferici-o azi de-ar fi vrut soarta.
Cu ea trăii în desfătări. Averea
Mi-o tot spoream călătorind adesea
La Epidamnum. Dar murind deodată
Cel ce-ngrijea negoţul meu pe mare,
Uriaşa grijă ce-mi lăsă pe seamă
Mă smulse-mbrăţişărilor soţiei.
Doar şase luni de când lipseam s-au scurs,
Şi ea, – răpusă-aproape de pedeapsa
Ce dulce încearcă-n viaţă pe femei, –
Se pregăti de drum să mă urmeze,
Şi-n scurtă vreme îmi sosi cu bine.
N-avu s-aştepte mult până s-ajungă
Prea dăruita mamă-a doi flăcăi
Frumoşi şi-atât de-asemeni între-olaltă
Că nu-i deosebeai decât prin nume.
în chiar acelaşi ceas şi acelaşi han
Femeia unui om sărman născu
La fel doi gemeni, doi băieţi deodată,
Pe care-i cumpărai de la părinţii
Săraci-lipiţi, ca să-mi slujească fiii.
Nevastă-mea, trufaşă de odrasle,-mi
Da zilnic ghes să ne-nturnăm acasă.
Să-i fac pe plac, ne-am îmbarcat. Dar vai!
Într-un ceas rău!
Lăsasem la o leghe Epidamnum
Şi marea, veşnic vântului supusă,
Nu prevestea nicicum nenorocirea.
Dar n-avea să ne-aline mult speranţa:
Avar cernuta cerului lumină
Chezaş temut fu inimilor noastre
De-ndreptăţita presimţire-a morţii,
Pe care eu senin aş fi primit-o
De-ar mai fi contenit din plâns femeia
Ce hohotea ştiind ce va să vină,
Şi dacă n-ar fi fost neştiutorii
Mei prunci, care-i ţineau, scâncind, isonul,
Silindu-mă să caut amânare
Şi lor şi mie. Doar atât puteam;
Căci, laşi, fugind în bărci matrozii vasul
Copt pentru-înec ni-l dară moştenire.
Femeia, mai cu grijă din cei doi
De prâslea, îl legase de catargul
Pe care marinarii-l iau de schimb,
Legând de el şi-un geamăn de-al străinei;
Şi eu făcui la fel pe loc cu ceilalţi.
Şi după ce-mpărţirăm astfel pruncii
Nevasta şi cu mine ne-am legat
De-un capăt ea, de celalt eu, ţintindu-i
Mereu din ochi. Pluteam către Corint,
Aşa credeam – purtaţi de val în voie.
Şi când în fine soarele privi
Prin pâclă, risipind-o, jos, pământul,
Dorita binefacere-a luminii
Talazele-mblânzi şi-n zări zărirăm
Venind pe-albastrul mării două vase
Spre noi. Din Epidaur era unul
Şi altul din Corint. Dar până să…
Destul!… Ghiciţi din spusa-mi ce urmă!
Ducele:
Ba nu, mai spune, moşule, nu sta:
Ne doare, chiar de nu-ţi putem ierta.
Aegeon:
O, zeii de-ar fi vrut-o, nu i-aş fi
Numit pe drept acum ne-ndurători,
Căci zece leghe ne mai despărţeau
Corăbiile, când din larg o stâncă
Ne-ntâmpină, frângându-ne-o în două
Pe-a noastră: şi nedreapta văduvie
Vru soarta să ne fie dăruită
Cu mângâieri şi chinuri de-o-potrivă.
Iar partea ei – biet suflet! – ce-o-ncărcau
Poveri mai mici, deşi dureri egale,
Fu luată mai uşor de vânt şi dusă
Spre luntrea de pescari corintieni
Ce-i pescuiră chiar sub ochii noştri.
Alt vas, pe urmă ne-a cules pe noi
Şi-aflând pe cine le-a fost dat să scape,
Ne-au omenit ca oaspeţi demni de cinste.
Şi poate-am fi prădat de prăzi pescarii
De-am fi avut un pic de vânt în pânze
Şi n-am fi fost siliţi la cale-ntoarsă.
Ştii deci acum norocul cum mi-apuse:
Fui osândit să-i supravieţuiesc,
Să-ndrug aici tot basmul vieţii mele.
Ducele:
în numele nefericirii tale,
Fă-mi, rogu-te, hatârul de-a ne spune
Pe larg ce-a fost de-atunci şi până astăzi.
Aegeon:
Cel mic din fii, dar grija mea cea mare,
La optsprezece ani mă iscodi
De soarta geamănului său, cerându-mi
Ca servul lui, ce-avea acelaşi nume,
Tânjind asemeni lui de dor de frate,
Să-l  însoţească-n căutarea lor.
Eu, ros de râvna de-a-l vedea pe celalt,
M-am învoit să risc a-mi pierde fiul.
Cinci veri am cheltuit cutreierând
Coclaurii greceşti şi cei asiatici,
Iar azi, pe ţărmu-ntoarcerii acasă,
Nevrând să las necercetat Efes-ul
Sau orice alt sălaş de om, deşi
Nădejdea m-a lăsat, – mă lasă viaţa…
Dar moartea mea curândă ferici-m-ar
De-ar şti să-mi dea răspuns de-s vii şi teferi.
Ducele:
Nenorocit bătrân, ce-ai fost sortit
Să sorbi nefericirii cupa plină!
De n-ar fi împotriva legii noastre
Şi jurământului rostit coroanei,
Pe care nu le pot călca nici prinţii,
Lăsa-mi-aş inima să-ţi ţină partea.
Cu toate că eşti osândit la moarte
Şi-osândele rostite-s de ne-nfrânt
Chiar pentru regi, de nu-şi doresc necinstea.
Tot vreau să te ajut, atât cât pot:
Ai deci, neguţătorule, o zi
întreagă să-ţi aduni printre prieteni,
Împrumutând, cerşind, răscumpărarea.
O ai? Trăieşti! Nu? Moartea-ţi este dată…
Ia-l, temnicer, şi ţine-l sub lăcată.
Temnicerul:
Ascult, stăpâne.
Aegeon:
Aegeon, pleci cu sufletul cernit:
De moarte doar o zi eşti păsuit.
(Iese.)


Scena 2

O piaţă publică.
Intră Antipholus din Siracuza, 
Dromio din Siracuza şi un negustor.

Negustorul:
Să spuneţi dar, c-aţi fi din Epidamnum,
Căci altfel vă confiscă tot avutul.
Chiar azi, un negustor siracuzan
Fu dus legat doar fiindcă debarcase.
Şi, neputând răscumpăra osânda
Cu bani, cum cere datina cetăţii,
Va asfinţi cu soarele deodată,
Poftim arginţii ce vi i-am păstrat.
Antipholus din siracuza:
Du-i, Dromio, la „Centaur”, unde-am tras
Şi-aşteaptă-mă acolo până viu!
Până-ntr-un ceas se face vremea mesei,
Am tocmai timp să văd un pic oraşul,
Să răscolesc dugheni, s-admir clădiri
Şi-apoi să mă întorc să dorm la han,
Căci sunt zdrobit de drum şi oboseală,
Dispari! Hai, şterge-o!
Dromio din Siracuza:
Mă prind că mulţi te-ar asculta întocmai
Şi-ar fi buni duşi cu-aşa încărcătură!
(Iese.)
Antipholus din siracuza:
Un măscărici cinstit, jupâne, care
Adeseori când sunt posomorât
Mă-mbună cu vreo vorbă şugubaţă,
N-ai vrea să dăm o raită-mpreună
Prin târg şi-apoi să ospătăm la han?
Negustorul:
Mă iartă, sunt poftit la cineva:
Un negustor cu care fac afaceri;
Câştig din gros cu el. Dar seara poate,
La ora cinei, dacă vrei, te caut
în piaţă. Te-nsoţesc până te culci.
Acum sunt însă omul datoriei.
Antipholus din siracuza:
Cu bine. Pe deseară. Pân-atunci
Voi măsura în sus şi-n jos oraşul.
Negustorul:
Petrecere plăcută îţi doresc!
(Iese.)
Antipholus din siracuza:
Cel ce-mi urează mie să petrec
Mi-urează lucruri greu de dobândit.
Eu sunt pe lume ca un strop de apă
Ce-şi caută-n oceane stropul geamăn
Şi care-n largul lor se contopeşte
Pierzându-se pe sine-n căutarea
Perechei lui: tot astfel eu, un frate
Şi-o mamă căutând, mă pierd pe mine.
(Intră Dromio din Efes.)
Se-ntoarce calendarul vieţii mele.
Ei, ce-i? Cum de te-ntorci aşa de iute?
Dromio din Efes:
Aşa de iute? Poate prea târziu!
Claponu-i scrum de ars; sfarog, purcelul
La ţest. Bătură douăspre’ce-n turn
Şi doamna pe obrazu-mi bătu unu:
Ea fierbe că i s-a răcit mâncarea
Şi s-a răcit că nu vii tu acasă,
Stăpâne! Tu nu vii, că nu ţi-e foame
Şi nu ţi-e foame, fiindcă ţi-ai stricat-o
Ieşind din post cât n-au sosit câşlegii.
Dar noi, – trăind în posturi şi căinţi, –
Postim, ca tu să-ţi vii la loc în minţi.
Antipholus din siracuza:
Pune-ţi zăgazele, şuvoi silhui,
Şi spune-mi: unde-s banii ce-ţi dădui?
Dromio din Efes:
Cincizeci de bani ce-mi daşi acum o joi?
I-am dat şelarului pe chinga dinapoi
A şelei doamnei tale. Nu-s la mine.
Antipholus din siracuza:
Nu-mi arde-acum de glume. Spune-mi, hai,
Şi lasă joaca: unde mi-ai pus banii?
Fiind străini aici, cum ai putut
Să laşi atât bănet pe mâini străine?
Dromio din Efes:
Fii bun, stăpâne: vei glumi la masă,
Că m-a trimis soţia ta drept poştă
Şi, de mă-ntorc tot singur, sunt răboj:
Căci vina ta mi-o va cresta pe coajă.
Mai bine să-ţi consulţi, drept ceas, stomacul:
De-i ca al meu, te-ndrumă către casă
Şi fără crainic.
Antipholus din siracuza:
Dromio, gluma-i bună
La locul ei. Păstreaz-o pentru chefuri.
Ce-i cu bănetul ce-ţi încredinţai?
Dromio din Efes:
Cui? Mie? Nu mi-ai dat niciun bănet!
Antipholus din siracuza:
Sfârşeşte,-ţi spun, pramatio, cu astea
Şi spune-mi cum ţi-ai dus la capăt treaba.
Dromio din Efes:
Păi, treaba mea a fost să te aduc
Din târg, stăpâne,-n casa ta, la Phoenix.
Te-aşteaptă şi stăpână mea şi sora-i.
Antipholus din siracuza:
Pre legea mea de bun creştin: răspunde-mi
De mi-ai depus la loc păzit bănetul.
De nu, îţi zbor în cioburi scăfârlia
Ce rumegă năzbâtii când eu ard.
Unde mi-ai pus-o, mia mea de mărci?
Dromio din Efes:
Am mărci pe spate de la dumneata
Şi port pe ţeastă mărci de-ale stăpânei.
Dar nu-s o mie încă, împreună.
De-mi ceri să ţi le-ntorc pe toate astăzi,
Mi-e teamă c-ai să-ţi piezi, la sfert, răbdarea.
Antipholus din siracuza:
Ce? Mărci ale stăpânei? Ce stăpână?
Sclav josnic!
Dromio din Efes:
Soaţa ta, stăpână-n Phoenix,
Ce nu mănâncă până nu te-ntorci
Şi te pofteşte să zoreşti spre casă.
Antipholus din siracuza:
Cum? Îndrăzneşti să-ţi râzi de mine-n faţă
Când te-am oprit?! Mehenghi ce eşti! Na, ţine!
(îl bate.)
Dromio din Efes:
Ce-i asta? Doamne! Stăpâneşte-ţi mâna.
Nu vrei? De nu, spăl putina, jupâne!
(Iese.)
Antipholus din siracuza:
Pe viaţa mea! Prin vreun tertip viclean,
L-au stors pe nătărău de toată suma.
E plin oraşul de pungaşi, se spune,
De scamatori, dibaci să-ţi fure ochii,
De vraci vrăjind în beznă să-ţi ia mintea,
De vrăjitoare care-ţi strâmbă trupul,
Făţarnici, şarlatani cu vorba-miere,
Şi mulţi alţi păcătoşi de soiul ăsta.
Mă duc după nemernic la „Centaur”,
Căci tare mi-e în grijă pentru aur.
(Iese.)






Actul II

Scena 1

Casa lui Antipholus din Efes.
Intră Luciana şi Adriana.

Adriana:
Nici soţul meu nu vine şi nici sclavul
Trimis să mi-l aducă-n graba mare.
Ce zici, Luciana? E trecut de două!
Luciana:
L-o fi poftit vreun negustor cumva
Şi s-o fi dus din piaţă la ospăţ.
Nu-ţi pierde firea, soră. Hai la masă!
Bărbatul e stăpân pe viaţa lui.
În schimb, peste bărbaţi stăpână-i vrerea.
Şi când le vine vrerea, vin sau pleacă.
Deci nu te frământa şi ai răbdare!
Adriana:
De ce-s mai slobozi ei decât femeia?
Luciana:
Îi scot din casă trebile, de-aceea…!
Adriana:
Când eu mă plimb, lui nu-i e la-ndemână.
Luciana:
Voinţei tale – află – el i-e frână!
Adriana:
Doar la catâri le rupe frâul gura.
Luciana:
Încatârarea o-nfrânează ura,
Căci nu-i nimic pe lume şi sub soare
Să nu-şi găsească-n cer, în stânci, în mare,
Hotar. La zburătoare, fiare, peşti,
Femeia-i sclava legii bărbăteşti.
Bărbaţii – zei stăpânitori a toate,
Domni lumii largi şi mării neumblate,
Cu suflete şi minţi lăsaţi de sus,
Decât jivini şi păsări mai presus,
Sunt puşi stăpâni şi domni peste femei.
Deci vrerea ta să fie… ce vor ei.
Adriana:
De asta, poate, nu te-ai măritat?
Luciana:
Nu, mă-ngrozeam gândindu-mă la pat.
Adriana:
De-aveai bărbat, ieşeai din vorba lui?
Luciana:
Amorul îl înveţi când te supui.
Adriana:
Şi de-ar călca pe-alăturea bărbatul?
Luciana:
M-aş mulţumi cu statul şi-aşteptatul.
Adriana:
Statornică răbdare! Nu-i mirare
Că-i blând cel ce prilej de ciudă n-are.
Pe-un suflet frânt, ce-şi plânge vreun necaz,
Îl îndemnăm să sufere viteaz!
Dar peste noi durerea de-ar veni,
La fel, sau mai vârtos, ne-am văicări.
Aşa şi tu: n-ai soţ, n-ai supărări,
Uşor ţi-e să-mi tot predici la răbdări.
Dar de-ai s-ajungi să-ţi vezi călcate dreptul
Şi cinstea totodată, înţeleptul
Tău sfat mă tem că nu-ţi va folosi:
Răbdarea-ţi din răbdări şi-ar mai ieşi!
Luciana:
M-aş mărita o zi, doar pe-ncercate!
Dar iată-ţi sclavul! Soţul nu-i departe!
(Intră Dromio din Efes.)
Adriana:
Hei? Ţi-e stăpânul la un lat de palmă?
Dromio din Efes:
Da’ de unde? La mai multe palme. Nu mi se văd pe urechi?
Adriana:
Vorbişi cu el? Ei? Ce şi-a pus în minte?
Dromio din Efes:
Văleu, văleu, şi-a pus cu mine mintea!
Să-i fie-a naibii mâna! Ce-i veni?
Luciana:
Vorbea-n doi peri de n-ai putut pricepe?
Dromio din Efes: Nicidecum. Lovea întins, drept la ţintă; am simţit eu cât se poate de bine unde bătea! Şi cu toate astea, atât de într-aiurea sporovăia, că să mă ia dracu dacă-am priceput ceva.
Adriana:
Dar spune-mi, rogu-te, se-ntoarce-acasă?
Nu pare prea grăbit să-mi facă placul!
Dromio din Efes:
Stăpână, zău că-i de legat stăpânul!
Adriana:
Cum de legat, dihanie?
Dromio din Efes:
N-am spus să-l legi la gard si nici la cap!
Nu vreau să-l văd îmbrobodit, cu coarne.
Dar e-ntr-o doagă rău! Când îl chemam
La masă, mă-ntreba de mărci o mie.
„E vremea mesei” – zic, „Vreau aur”! – zice.
„Se face carnea scrum” – zic. „Aur”! – zice.
„Veniţi acasă” – zic. „Aurul meu –
Zicea – Unde-mi sunt mărcile, o mie?”
„Purcelul – zic – sfarog!” „Dă-mi banii”! – zice.
„Stăpâna mea”… zic. „Spânzură-ţi stăpâna!
Ce tot stăpână-ndrugi? Fi-ţi-ar stăpâna!…”
Luciana:
Cine-a zis asta?
Dromio din Efes:
Stăpânul meu!
„Nu-mi ştiu – zicea – nici casă, nici nevastă.”
Aşa încât solia limbii mele
Mi-o port, la-ntors acasă, pe spinare,
Căci, ca să-nchei, m-a mângâiat pe şale.
Adriana:
Fă calea-ntoarsă, slugă, şi mi-l adu!
Dromio din Efes:
Fă calea-ntoarsă… la cotonogeală!
Nu, bogdaproste! Caută-ţi alt sol!
Adriana:
Întoarce-te, rob josnic, ori îţi sparg
De-a curmezişul drept în două ţeasta.
Dromio din Efes:
Iar el mi-o va mai sparge şi cruciş
Şi-ntre voi doi, mă-ncreştinez la creştet.
Adriana:
Destul, ţăran flecar! Adu-ţi stăpânul.
Dromio din Efes:
Flecar oi fi, nu zic. Dar minge nu sunt,
Să m-azvârliţi de ici-colea, bătut.
Dai dumneata cu mine-n el şi el
Cu mine-n dumneata. De mai rămân
La voi, să mă-mbrăcaţi ca mingea-n piele!
(Iese.)
Luciana:
Vai, furia cum poate să te-ncrunte.
Adriana:
El caută drăguţa să-şi încânte
Stând lângă ea, când eu stingheră-n casă
Tânjesc după o vorbă mângâioasă!
Mi s-au trecut bujorii din obraz?
N-am duh destul? Nu-i vorba mea cu haz?
Să fie anii nemiloşi pricina
Că eu nu-l mai atrag? A lui e vina!
Nimic nu poate minţii dăuna
Mai mult decât asprimea, vorba rea.
Privirea decât marmora mai rece
Ajunge orice suflet să-l înece!
Veşmintele bogate să-l atragă…?
Ce vină am? Averea mea întreagă
O stăpâneşte el, ca şi pe mine.
Ruina mea şi-a zestrei mele vine
Tot de la el. Temeiul stării rele,
De plâns, în care-s astăzi, ştiu că el e.
O singură privire însorită
Ar drege frumuseţea mea ştirbită.
Dar – cerb sprinţar – el rupe ţarcul, iese,
Şi paşte după plac. – Tu, stai şi ţese!
Luciana:
O, gelozie, cum îţi muşti din carne!
Adriana:
Răbdarea-i nesimţire când te-adoarme.
Da, ochii lui pe altele le-alintă.
Altfel, de ce să plece şi să mintă?
Ştii, soră, lanţul ce-mi făgădui
De mult şi nu mi-l dă? Măcar de-ar fi
Acesta doar de care mă lipseşte.
Dar chiar şi patul el şi-l părăseşte.
Nu-i floare, ştiu, nici smalţ, nici giuvaer
Să nu pălească fără mângâieri!
Da, aurul e aur de-l atingi
Oricât, deşi lucirea poţi să-i stingi
Tot atingându-l! Omul, cât de pur,
îl strică putregaiul dimprejur.
Şi frumuseţea mea care se trece
Grăbind spre moarte, plânsul să mi-o-nece!
Luciana:
Ce orb nebun te face gelozia!…
(Ies.)

Scena 2

O piaţă publică.
Intră Antipholus din Siracuza.

Antipholus din siracuza:
Bănetul dat lui Dromio stă bine
Sub cheie, la loc sigur, la „Centaur”.
Mintosul sclav l-a dus şi-acum colindă
în căutarea mea. Hangiul spune,
Şi eu socot la fel, că n-aveam cum
Vorbi cu sclavul meu de când i-am dat
Să-mi ducă banii. Ei, dar uite-l, vine!
(Intră Dromio din Siracuza.)
Ce zici, cucoane, mai ai chef de şagă?
De-ţi plac dupacii, ia-mă iar la vale.
Bani n-ai primit?… Habar n-ai de „Centaur”?
Stăpâna te-a trimis să viu la masă?
Eu locuiesc la Phoenix? Te scrântiseşi
De-mi răspundeai aşa de nebuneşte?
Dromio din Siracuza:
Eu, să răspund? Când am răspuns aşa?
Antipholus din siracuza:
Acum o jumătate ceas, aicea!
Dromio din Siracuza:
Nu te-am văzut de când mi-ai dat să duc
Acasă, la „Centaur”, tot bănetul.
Antipholus din siracuza:
Atunci de ce negai că ţi-am dat aur
Şi-mi tot tocai de masă, de stăpână?
Simţeai pe pielea ta, doar, că nu-mi place!
Dromio din Siracuza:
Mă bucur că eşti plin de voie bună,
Stăpâne! Însă care-i tâlcul glumei?
Antipholus din siracuza:
îţi baţi joc iar? Mă iei peste picior?
Vrei glumă? Na, să ai de cheltuială!
Dromio din Siracuza:
Opreşţe-te, stăpâne! Glumă-i asta?
Aşa ne-a fost tocmeala? De ce dai?
Antipholus din siracuza:
E vina mea! Că prea te iau în seamă
Şi prea fac haz de tine, măscărici
Ce-ţi râzi acum de inima mea bună
Şi grijile mi le nesocoteşti!
Cât soarele surâde, n-au decât
Zburdalnicele gâze să se-mbete!
Dar când e-n nor, să intre iute-n găuri.
Ai chef de şagă? Cercetează-mi chipul
Şi-nstrună-ţi după ochii mei lăuta,
Că, de-ţi lipseşte tactul, ţi-l bat eu
Pe carapacea ţestei tale toante!
Dromio din Siracuza: Carapace-i zici? Ca să-ncetezi a-mi bate barabanciul în scăfârlie, aş vrea mai bine să se ştie că e cap! Căci, dacă vei ţine-o mult aşa tot ciocănindu-mi-l, are să-mi trebuiască, e drept, o carapace în care să-mi vâr capul, ca să nu-mi caut minţile mai jos de umăr. Dar, te rog să-mi spui, stăpâne, cu ce-am meritat eu bătaia asta?
Antipholus din siracuza: Chiar nu ştii?
Dromio din Siracuza: Nimic, decât că sunt bătut.
Antipholus din siracuza: Şi vrei să-ţi spun de ce?
Dromio din Siracuza: Da, stăpâne! Şi pentru ce! Căci orice de ce are pentru că-ul lui.
Antipholus din siracuza: De ce? Întâi, că-ţi baţi de mine joc; pe urmă, tot pentru că-ţi râzi de mine.
Dromio din Siracuza: Mai fu vreodată om pe lume bătut ca mine din senin? De ce şi pentru că la tine n-au nici în mânec, nici în clin. Bine, stăpâne, îţi mulţumesc!…
Antipholus din siracuza: îmi mulţumeşti? Pentru ce?
Dromio din Siracuza: Ei, cum aşa? Fiindcă-mi dai ceva pentru nimic!
Antipholus din siracuza: Te voi despăgubi cu alt prilej, dându-ţi pentru ceva, nimic! Dar mai bine spune-mi, nu e vremea mesei?
Dromio din Siracuza: Nu, stăpâne, cred că mesei îi lipseşte tocmai ce am eu.
Antipholus din siracuza: Anume ce?
Dromio din Siracuza: Carnea tocată.
Antipholus din siracuza: Dacă nu-i tocătură, are să fie friptură.
Dromio din Siracuza: Dacă-ţi dă carne friptă, te rog să n-o mănânci, stăpâne!
Antipholus din siracuza: Motivul?
Dromio din Siracuza: Mi-e teamă să nu te-nfurii văzând-o uscată şi să nu-mi faci mie fleici în sânge pe spinare.
Antipholus din siracuza: îmi pare bine c-ai prins frica, omule; învaţă-te să glumeşti la timpul cuvenit. Fiecare lucru la timpul său.
Dromio din Siracuza: Aş fi-ndrăznit să o tăgăduiesc, dacă nu te-aş fi văzut aşa de mânios, stăpâne.
Antipholus din siracuza: în virtutea cărei legi?
Dromio din Siracuza: Auzi vorbă! În virtutea unei legi la fel de nete ca netezimea ţestei chele a bătrânului timp!
Antipholus din siracuza: S-o auzim!
Dromio din Siracuza: Pentru un om chel din fire, nu mai vine niciodată timpul să-şi recapete părul!
Antipholus din siracuza: Cu oarecare cheltuială şi-l poate redobândi.
Dromio din Siracuza: Sigur: plătindu-şi o perucă, adică dobândind pletele pierdute de altul!
Antipholus din siracuza: De ce-o fi timpul atât de calic când e vorba de păr, că doar creşte singur, din belşug, peste tot.
Dromio din Siracuza: Pentru că asta-i zestrea animalelor: omului, dacă-i lasă fire de păr mai puţine, îi dă în schimb minte să poată despica firu-n patru.
Antipholus din siracuza: Cum aşa? Sunt atâţia oameni care au mai mult păr decât minte!
Dromio din Siracuza: Nu însă şi cei care-au avut mintea să-şi piardă părul!…
Antipholus din siracuza: Păi, asta înseamnă să ajungi la părerea că oamenii păroşi sunt chei de duh.
Dromio din Siracuza: Dimpotrivă, cu cât e omul mai sărac cu duhul, cu atât îşi pierde mai repede părul. Totuşi, într-un fel se veseleşte când şi-l pierde.
Antipholus din siracuza: Se veseleşte? Din ce pricină?
Dromio din Siracuza: Din două pricini, şi încă sănătoase!
Antipholus din siracuza: Nu, sănătoase, nu!… Până aici!
Dromio din Siracuza: Atunci din motive care se susţin.
Antipholus din siracuza: Cum se susţin, când le cade părul?
Dromio din Siracuza: Ei, atunci din anumite motive.
Antipholus din siracuza: Zi-le pe nume.
Dromio din Siracuza: Mai întâi, pentru că poate economisi banii ce se cheltuiesc de obicei cu frizerul: al doilea pentru că la masă nu mai are cum să-i cadă păr în supă.
Antipholus din siracuza: Nu uita că ai început toată demonstraţia asta ca să dovedeşti că nu orice lucru îşi are timpul lui.
Dromio din Siracuza: într-adevăr, am şi dovedit, stăpâne: anume, că pentru a-ţi recăpăta părul când te-a chelit natura, nu-ţi mai vine niciodată timpul.
Antipholus din siracuza: Dar motivele pe care le-ai dat nu stau în picioare: de ce nu vine timpul să-ţi recapeţi părul?
Dromio din Siracuza: Atunci o dreg aşa: timpul, fiind el însuşi pleşuv, vrea să aibă până la sfârşitul lumii tot urmaşi chelboşi.
Antipholus din siracuza: Ştiam eu că are să fie o concluzie trasă… de păr! Dar tăcere!? Cine-o fi acolo, şi ne face semne?
(Intră Adriana şi Luciana.)
Adriana:
Da, Antipholus, pari uimit, te-ncruntă.
Păstrează-ţi ochii galeşi pentru alta.
Eu nu-s soţia ta, nu-s Adriana!
Era o vreme când jurai tu singur
Căci nicio voce nu-ţi răsună-a cântec,
Că nicio rază nu-ţi dezmiardă ochii,
Niciun alint nu ţi-e mai dulce mâinii,
Nicio mâncare mai pe gustul tău
Ca vorba, ochii,-alintul, masa mea!
Se poate oare, soţul meu, se poate
Să te fi-nstrăinat până-ntr-atâta
De tine însuţi? Zic: de tine însuţi,
Căci eu cu tine una-s, eu ţi-s parte
Din suflet, cea mai bună parte-a ta.
O, dragul meu, să nu te rupi de mine,
Căci, vezi, cu mult mai lesne poţi să picuri
Un strop de apă-n clocotele mării
Şi-apoi să-l scoţi la loc dintre talazuri
Nici mai sporit, nici mai scăzut, decât
Să-ţi smulgi din mine, fără să mă smulgi,
Făptura. Şi ce scump te-ar mai costa
De ţi-ar ajunge la ureche numai
Vreun zvon că trupul meu, ce ţi-l închin,
Mi-e spurcat de desfrâu. Nu m-ai respinge,
Nu mi-ai scuipa şi numele de soaţă-n
Obraz, cu cel de târfă laolaltă?
N-ai biciui ruşinea frunţii mele?
Procletei mele mâini, inelul nunţii
Nu l-ai tăia cu degetul deodată
Şi l-ai sfărma cu legământ cu tot?
Ai dreptul, ştiu! De-aceea, vezi de fă-o!
Eu port pe frunte pata preacurviei
Şi-n sânge pofta-mi colcăie turbată.
Căci, dacă una suntem noi şi tu
Mă-nşeli, eu sorb veninul cărnii tale
Şi-s molipsită greu de preacurvie.
Nu terfeli, deci, patul nunţii noastre
De ţii la cinstea ta, de mă vrei castă.
Antipholus din siracuza:
Mie-mi vorbeşti, frumoasă doamnă? Nu ştiu
Să te fi cunoscut. Sunt două ceasuri
De când sunt în Efes, străin de-oraş
Ca şi de spusa-ţi. Vrând cu luare-aminte
S-ascult ce spui, mă-ntreb de mai am minte.
Luciana:
Cum te-ai schimbat, cumnate! Când vreodată
Te-ai mai purtat aşa cu sora mea?
Ea l-a trimis pe Dromio să te cheme!
Antipholus din siracuza:
Pe Dromio?
Dromio din siracuza:
Pe mine?
Adriana:
Pe tine, da! Şi mi-ai adus acasă
Bătaia ce ţi-a dat-o, şi ocara
Că mă reneagă şi-şi reneagă casa.
Antipholus din siracuza:
Ai stat de vorbă, domnule, cu doamna?
Ce-aţi pus la cale? Ce-aţi urzit? De ce?
Dromio din siracuza:
Eu? N-am văzut-o-n viaţa mea, stăpâne!
Antipholus din siracuza:
Minţi, sclav neobrăzat. Căci tot ce spune
Mi-ai spus şi tu în piaţă adineauri.
Dromio din siracuza:
Să mor de-am mai văzut-o-n ochi vreodată!
Antipholus din siracuza:
Atunci de unde ştie cum te cheamă?
O fi vreo ghicitoare? Hai?
Adriana:
Nu şade bine demnităţii tale
Să faci ca sclavul tău, să te scălâmbăi,
Ca să-l asmuţi să-mi facă mie-n ciudă!
Destul m-ai pedepsit şi fără asta.
Nu-mi mai spori-n batjocuri azi năpasta;
De braţul tău mă voi încolăci,
Ulm falnic, vrej de viţă îţi voi fi,
Căci, firav, boiul meu se-mpărtăşeşte
Din voinicia ta, crescând regeşte
Muşchi putred, sterp cârcel e, mărăcine,
Gunoi, ce te desparte azi de mine.
Şi dacă nu-l pliveşti la vreme, te va
Usca de tot, înveninându-ţi seva.
Antipholus din siracuza:
Cum? Mie-mi spune? Crede că-i sunt scris?
Nu m-oi fi însurat cu dânsa-n vis?
Sau poate-i vis şi dorm acum? Greşeala
Şi văzul şi auzul mi le-nşeală?
Pân’ n-oi afla obârşia greşelii
Nu scap de siguranţa îndoielii.
Luciana:
Hai, Dromio, fugi şi zi să dea la masă!
Dromio din Siracuza:
Ptiu! Mă crucesc ca proasta-n târg! Mă lasă
Cu totul mintea: ce păcate grele
M-aduc prin ţări ce mişună de iele
Şi spiriduşi? De nu-i dau ascultare
Mă sug de sânge, fără răsuflare
Mă lasă, mort şi plin de vânătăi.
Luciana:
Ce-ndrugi la vorbe fără căpătâi?
Tu, trântore, melc tâmp cu năbădăi!
Dromio din Siracuza:
Frumos m-am preschimbat, stăpâne, nu?
Antipholus din siracuza:
La suflet, da! Dar crezi că numai tu?
Dromio din Siracuza:
Şi trup şi suflet! Sunt cum arătam?
Antipholus din siracuza:
Eşti cum erai!
Dromio din Siracuza:
Nu, sunt urangutan.
Luciana:
De ţi-e schimbată faţa, de măgar e!
Dromio din Siracuza:
Curat măgar! De când o port călare
în cârca mea pe ea, să pasc îmi vine.
Măgar! Să n-o ştiu eu, ca ea pe mine!
Adriana:
Ei haide, haide, nu vreau să fiu proastă
Să-mi dau în ochi cu degetul, să plâng,
Când sclavul şi stăpânu-şi râd de mine.
Poftim la masă, Dromio, stai la poartă,
Iar noi, bărbate, vom prinzi azi sus,
Să-mi povesteşti isprăvile-ţi de crai!
Flăcăule! De-ntreabă careva,
Stăpânul e-n oraş. Nu intră nimeni!
Vezi, Dromio, joacă-ţi rolul cum se cade.
Hai soră!
Antipholus din siracuza:
Pe pământ, în cer, în iad e
Ce văd aici? Visez! Sunt treaz? Sunt beat!
Ştiut de ele, mie doar mascat?
Spun tot ce-or vrea şi merg mereu aşa
Prin ceaţă; ’ntâmple-se ce s-o-ntâmpla.
Dromio din siracuza:
Stăpâne, eu să stau aici proţap?
Adriana:
Picior de om de intră, vai de cap!
Luciana:
La masă, Antipholus, mor de foame!
(Ies.)

Actul III

Scena 1

În faţa casei lui Antipholus din Efes.
Intră Antipholus din Efes, Dromio din Efes, Angelo şi Baltazar.

Antipholus din efes:
Ai să ne ierţi, signore Angelo!
Nevastă-mea-i turbată când întârzii!
Să-i spui c-am stat cu dumneata-n dugheană,
Să văd cum îi lucrează giuvaierul,
Şi c-ai să vii să i-l aduci chiar mâine.
Doar păcătosul ăsta să nu-mi sară
Cu gura iar, că m-a găsit în piaţă,
Că l-am bătut cerându-i mii de galbeni
Şi că m-am lepădat de căsnicie!
Beţivule! Ce-ai vrut să spui cu asta?
Dromio din efes:
Zi dumneata ce vrei, eu ştiu tot ce ştiu eu!
Că m-ai bătut în piaţă, ţi-e palma martur greu.
De-ar fi hârtie pielea-mi şi palmele-ţi cerneală,
Chiar scrisul tău mi-ar da gândirea la iveală!
Antipholus din efes:
Că eşti măgar ar scrie!
Dromio din efes:
Curat măgar, ţi-o jur,
Când rabd bătăi într-una şi-atâtea rele-ndur!
Să te fi ars la glezne când mă loveai, măcar
M-ai mai cruţa de teama copitei de măgar!
Antipholus din efes:
Eşti trist, signor Baltazar; dea Domnul prânz bogat
Ca voia mea cea bună şi bun-venitul dat!
Baltazar:
Pun preţ pe bun-venit, signor, nu pe mâncat!
Antipholus din efes:
Signor Baltazar, masa cu munţi de bun-venit
Nu face cât o fleică sau cât un crap prăjit!
Baltazar:
O masă-i treabă proastă: orice pârlit ţi-o-ntinde.
Antipholus din efes:
Mai prost e bun-venitul, căci nu-i decât cuvinte.
Baltazar:
La prânz sărac – mult suflet; şi-i un ospăţ regesc.
Antipholus din efes:
Când gazda-i zgârie-brânză şi oaspele modest!
Dar din puţinul meu, dă-ţi inimii cât cere.
Ţi-or da mai bun prânz alţii, dar nu mai cu plăcere!
Dar stai! E-nchisă poarta! Dă veste că venim.
Dromio din Efes:
Brigita, Maud, Cecilia, Mariana, Iulia, Ginn!
Dromio din siracuza (dinăuntru):
Nătâng! Clapon! Mârţoagă! Tâmp fandosit! Buimac!
Sau pleacă de la uşă, sau şezi frumos pe prag.
Ţi s-a făcut de fete, de-ţi chemi aşa, cu droaia,
Când e prea mult şi una la casă?… Vorba aia!
Dromio din efes:
Ce bou se joacă de-a portarul? Stăpânul şade-n drum, m-auzi?
Dromio din siracuza:
Zi-i să plece iute acasă, că i-or fi botforii uzi!
Antipholus din efes:
Cine vorbeşte-acolo? Deschideţi uşa, hee!
Dromio din siracuza:
Taman aşa: ţi-oi spune şi când, de-mi spui de ce!
Antipholus din efes:
De ce? Să viu la masă! Doar astăzi n-am mâncat!
Dromio din siracuza:
Ia-ţi grija de mâncare azi; vino altădat’!
Antipholus din efes:
Cine eşti tu, de-mi fereci intrarea locuinţei?
Dromio din siracuza:
Portar, din întâmplare; Dromio mi-au zis părinţii.
Antipholus din efes:
Şi numele şi slujba-mi răpişi, deci, ticăloase!
Nu-i nici o cinste-ntr-unul, şi-alaltă-i doar ponoase.
Să fi fost tu azi Dromio, punându-mi-te-n loc,
Pe-alt nume-ţi dai obrazul, şi numele pe-al unui dobitoc!
Luce (dinăuntru):
Ce-i cu tărăboiul ăsta? Dromio, cine-s cei din drum?
Dromio din Efes:
Luce, dă drumul că-i stăpânul.
Luce (dinăuntru):
Aş, e prea târziu acum!
Spune-i domnului tău asta!…
Dromio din efes (aparte):
Doamne, fă-mă să nu râd!
(Către Luce):
Ştii zicala: „Tine-mi băţul că, de-i slobod, fac urât!”
Luce (dinăuntru):
Ştii şi tu zicala aia: „Când ţi s-o-ntâmpla, să-mi spui”.
Dromio din Siracuza (dinăuntru):
Luce, sau cum te-o fi chemând, Luce, ştiu că l-ai pus în cui!
Antipholus din Efes:
M-auzi tu, mititico, ei, ne deschizi acu?
Luce (dinăuntru):
Credeam că vă-ntrebasem…
Dromio din Siracuza (dinăuntru):
…Şi răspunseseţi: „Nu”.
Dromio din Efes:
Aşa nu te lăsa! La cacialma, atu!
Antipholus din Efes:
Tu, lasă poarta-n lături!
Luce (dinăuntru):
De-al cui drag aş lăsa-o?
Dromio din Efes:
Dă tare-n ea, stăpâne!
Luce (dinăuntru):
Să dea pân-o durea-o!
Antipholus din Efes:
Te fac eu să-ţi plângi vorba, de-oi trece prin canat.
Luce (dinăuntru):
Vinzi ursul din pădure şi crezi că l-ai vânat!
Adriana (dinăuntru):
Hei, cine face larmă şi porţii dă târcoale?
Dromio din Siracuza (dinăuntru):
Pe legea mea, oraşul vi-e plin de coate-goale!
Antipholus din Efes:
Eşti tu, nevastă? Vino mai iute, hai odat’!
Adriana (dinăuntru):
Nevasta ta? Golane! Hai, cară-te! Eşti beat!
Dromio din Efes:
E greu să-nghiţi, stăpâne, un „golan” pe nemâncat!
Angelo:
Nici prânz, nici bun-venit. Ne-am mulţumi cu unul.
Baltazar:
Chitind ce-i mai de preţ, plecăm fără niciunul.
Dromio din Efes:
îi laşi în drum, stăpâne? Hai, curmă-le surghiunul.
Antipholus din Efes:
E nu ştiu ce în aer că nu ne lasă-n casă!
Dromio din Efes:
Ce-ai mai simţi-o, doamne, de n-ar fi haina groasă.
Plăcinta-i coaptă-n vatră, şi tu faci zâmbre-afară!
Să-nnebunească, bietul, bărbatul tras pe sfoară!
Antipholus din Efes:
Adu-mi ceva! Sparg uşa, şi-apoi ce-o fi să fie!
Dromio din Siracuza (dinăuntru):
Hai, sparge-o, derbedeule, că-ţi sparg eu capul ţie!
Dromio din Efes:
Ei, sparge omul gheaţa, şi rupe-o vorbă-n doi!
Cuvântu-i vânt! (Pe faţă, spus; nu pe dinapoi!)
Dromio din siracuza (dinăuntru):
Ai boală, văd, la rupt azi! Lovi-te-ar!... Ţărănoi!
Antipholus din Efes:
„Lovi-te-ar”? Asta-i prea mult! Deschide-mi! Zor! Grăbeşte!
Dromio din Siracuza:
Când n-or fi fulgi pe păsări şi n-or fi solzi pe peşte!
Antipholus din Efes:
Prea bine! Atunci sparg uşa! Fugi, adu-mi un berbec!
Dromio din Efes:
Berbec, dar fără blană, stăpâne, înţeleg!
Când n-or fi solzi pe peşte, nici fulgi pe zburătoare.
Berbecul fără blană, blăni porţii o să-i zboare.
Antipholus din Efes:
Hai, du-te! Adu-mi un berbec de fier!
Baltazar:
Răbdare, sir! Nu face asta-ţi cer!
Ar fi să duci război cu faima-ţi bună!
Ar fi s-atragi în raza bănuielii
Neîntinata cinste a soţiei!
Dealtfel, o cunoşti ce înţeleaptă-i,
îi ştii virtutea, vârsta, modestia
Şi toate-ţi spun că taina şi-are tâlcu-i;
N-ai grijă: poarta-nchisă pentru tine
Va şti să ţi-o explice ea prea bine!
Ascultă-mă pe mine! Las-o-n pace
Şi haidem toţi la „Tigru” să prânzim;
Iar mai spre seară-ntoarce-te tu singur
Să afli pentru ce te-a surghiunit!
Înverşunându-te să spargi o poartă
Acum în plină forfotă-a amiezii,
Te-ai face de poveste-n tot oraşul!
Şi clevetirea mârşavă a gloatei
Renumele cel bun ar fi să-ţi spurce,
Năvală dând, smintită-n lumea largă,
Mânjindu-ţi chiar şi piatra de mormânt.
Căci calomnia-i ca moştenitorul
Care se-ncuibă oriunde-a pus piciorul.
Antipholus din Efes:
Să ştii că m-ai convins! Plec fără zarvă
Şi-n ciuda chefului stricat, am chef
De-un chef de pomină: cunosc o fată
Nurlie şi duhlie, aleasă-n vorbă,
Năstruşnică şi zgâtie, dar… blândă!
La ea benchetuim! Cu fata asta,
Nevasta, fără vreun temei, ţi-o jur,
Mă ceartă c-aş întârzia adesea.
Vom trage-un chef la ea!
(Lui Angelo):
Sir, du-te acasă,
Ia giuvaierul, care-i gata sigur,
Şi adu-mi-l pe urmă la „Mistreţ” –
Acolo stă. – I-oi dărui ei lanţul,
De nu de altceva, să-i fac în ciudă
Nevesti-mi! Fii bun, sir, vino grabnic!
Când poarta mea m-alungă, cere a şti
Şi alte porţi de m-or dispreţui.
Angelo:
Eu, într-un ceas, viu unde stăm acuma.
Antipholus din Efes:
Aşa, te rog!
(Aparte):
Ştiu c-o să coste gluma.
(Ies.)

Scena 2

Acelaşi loc.
Intră Luciana şi Antipholus din Siracuza.

Luciana:
Se poate, Antipholus, deci uita
Atât de iute sfânta căsnicie?
În primăvara ei, iubirea ta
Ucisă-n mugur trebuie să fie?

De-ai luat-o doar de dragul zestrei, sora
De dragul zestrei merită cruţare.
Placi alta? N-o fă-n văzul tuturora,
Ci tăinuieşte-ţi mârşava trădare.

În suflet soaţa n-are cum citi
Cât limba orator trădării nu ţi-i;
Ochi dulci, grai blând, pot lesne-mpodobi
Şi viciul ca pe crainicul virtuţii!

Să pari curat, cu oricât smârc în sânge!
Păcatul mâinii stângi nu-l afle dreapta!
Ce foloseşti de ştie ea şi plânge!?
Ce hoţ e prost să-şi trâmbiţeze fapta?

De două ori făptaş: îi spurci şi patul
Şi laşi să ţi-o citească-n ochi, la masă.
Ruşinea are nume bun, cât faptul
Nu-l însoţeşte vorba păcătoasă!

Sărmanele femei! Măcar să ştim –
Naive cum suntem – că ne iubiţi!
Când braţu-i dat, noi mâneca-ndrăgim!
Voi ne-nvârtiţi; vă suntem sateliţi!

Fii bun şi intră-n casă, deci, cumnate,
îmbună-mi sora, „soţioară”-i spune:
E lucru sfânt un pic de falsitate,
Când măgulirea sfada o răpune!
Antipholus din siracuza:
Frumoasă doamnă, numele tău nu mi-i
Ştiut: prin ce minune-l ştii pe-al meu?
Dar chipul tău, decât minunea lumii
E mai aproape mult de Dumnezeu!

învaţă-mă să cuget, să vorbesc,
Dezvăluie firavei mele minţi
Prea poticnită-n tot ce-i pământesc,
Ascunsul tâlc al spuselor cuminţi!

Trudeşti, credinţa, sufletului meu
S-o faci să rătăcească-n alt tărâm?
Vrei să mă zămisleşti din nou? Eşti zeu?
Prefă-mă, şi-n puterea-ţi mă sfărâm!

Dar dacă eu sunt eu, atunci ştiu bine
Că plânsa, sora ta, nu-mi e soţie
Şi patul ei nu-i sacru pentru mine:
Cu mult, e mult mai mult, mă-nchin eu ţie!

De ce, sirenă, cântul tău vrăjit
în lacrimile sorei să mă-nece?
O, cântă pentru tine! Fericit,
Când aurul din părul tău s-o-ntrece.

Cu-argintul mării, l-oi lua drept pat
Şi m-oi culca-n extaz pe-ale lui unde
De mori aşa, murind eşti câştigat!
Amorul, de-i uşor, să se scufunde!
Luciana:
Ce spui? Unde ţi-e capul? Eşti nebun?
Antipholus din siracuza:
Capul? Sub pirostrii! Dar nu ştiu cum.
Luciana:
De vină-s ochii tăi. Ce văd sucit.
Antipholus din siracuza:
Tu, soare luminos, tu i-ai orbit!
Luciana:
Privind doar ce se cade-i lecuieşti!
Antipholus din siracuza:
Decât să vezi doar nopţi, mai bine-orbeşti,
Iubita mea!
Luciana:
Iubită? Sorii mele
Să-i spui iubită!
Antipholus din siracuza:
Sorii sorii tale!
Luciana:
Adică sora mea, cum vine!
Antipholus din siracuza:
Nu!
Tu cea mai bună parte-a mea eşti! Tu,
Lumină ce-ajungându-mi în lumini-mi
Dai inimă din nou sfârşitei inimi.
Comoară, hrană, ţintă-a tot ce sper,
Cer ţărnei mele, tot ce cer din cer!
Luciana:
Pui, sora mea ar fi, ce spui, să fie!
Antipholus din siracuza:
Atuncea, „soră” spune-ţi însăţi ţie,
Căci te iubesc! Visez cu tine-o viaţă…
Tu: i-ai bărbat, precum nici eu n-am soaţă!
Dă-mi mâna ta!
Luciana:
încet, ce-ţi pierzi răbdarea?
Să-şi dea şi sora-mi binecuvântarea!
(Iese. Intră grăbit Dromio din Siracuza.)
Antipholus din siracuza:
Ei, ce-i nou, Dromio, unde fugi aşa?
Dromio din Siracuza:
Chiar mă cunoşti, stăpâne? Sunt eu Dromio?
Sunt omul dumitale? Sunt eu însumi?
Antipholus din siracuza:
Eşti Dromio, omul meu, şi eşti tu însuţi!
Dromio din Siracuza:
Sunt un măgar, sunt omul unei fuste şi-s făr’ de mine!
Antipholus din siracuza:
Cum omul unei fuste, şi cum fără de tine?
Dromio din Siracuza: Măre, stăpâne, făr’ de mine-s, zău! Sunt pus pe numele unei femei! E una care strigă la cer că mă vrea, una care se ţine scai de mine, una care ţine morţiş să mă aibă!
Antipholus din siracuza: Şi ce pretenţii ridică asupră-ţi?
Dromio din Siracuza: Să fie a naibii, domnule! Aceleaşi pretenţii pe care le-ai ridica dumneata asupra calului dumitale! Ar vrea să mă aibă ca pe un animal! Nu doar că, fiind eu animal, i-ar veni ei chef să mă aibă! Ci fiind ea o creatură bestială, i se trezesc… pretenţiile asupra mea!
Antipholus din siracuza: Şi cum arată la chip?
Dromio din Siracuza: E o persoană foarte respectabilă; da, una dintr-acelea de care nu poate omul vorbi fără să spună: „Nu mă socotiţi lipsit de respect dacă vă pomenesc de dânsa”. Nu mă prea văd eu dând-o gata, cu toate că ar fi o minune de partidă, o partidă… grasă!
Antipholus din siracuza: Ce înţelegi printr-o partidă grasă?
Dromio din Siracuza: Ce naiba, stăpâne! E bucătăreasă! Şi-i toată numai untură, îmi tot bat capul la ce-ar putea fi bună? Doar s-o fac torţă şi să-mi lumineze calea pe unde să fug de ea! Pun rămăşag că ţoalele de pe ea au adunat atâta seu, încât ar putea arde cât ţine o iarnă poloneză. Dacă cumva apucă ziua de apoi… să ştii că are să ardă cu o săptămână mai mult decât lumea întreagă!
Antipholus din siracuza: Cum e la chip?
Dromio din Siracuza: Smolită cum e ciubota mea! Numai că faţa ei nu-i atât de curată, fiindcă asudă straşnic; s-ar putea înnămoli cineva până la glezne în slinul ei!
Antipholus din siracuza: E un cusur pe care apa-l drege!
Dromio din Siracuza: Aş, da de unde, sir! E-n firea ei! N-o spală nici chiar Noe cu potopul!
Antipholus din siracuza: Cum o cheamă?
Dromio din Siracuza: Nell, stăpâne! Dar numele ei, adică un ell şi încă trei sferturi din el, n-ar ajunge să o măsoare din şold în şold.
Antipholus din siracuza: Atunci e mare de statură!
Dromio din Siracuza: Nu e mai lungă din creştet până-n tălpi decât de la un şold la altul: e sferică, întocmai ca un glob. Aş putea descoperi toate ţările pe ea!
Antipholus din siracuza: în ce parte a trupului ei se află Irlanda?
Dromio din Siracuza: Să mă ia dracu! Dindărăt! Am recunoscut-o după mlaştini.
Antipholus din siracuza: Dar Scoţia?
Dromio din Siracuza: Am descoperit-o după uscăciune: în asprimea palmelor ei.
Antipholus din siracuza: Şi unde-i Franţa?
Dromio din Siracuza: Pe frunte, cruntă şi bântuită de răzmeriţe, ducând războaie pentru succesiunea coroanei cu părul de pe ţeastă.
Antipholus din siracuza: Anglia, unde-i?
Dromio din Siracuza: I-am căutat eu ţărmurile de cretă, dar n-am văzut nimic alb la ea! Bănuiesc că i-ar fi pe bărbie, judecând după saramura ce se scurgea între ea şi Franţa.
Antipholus din siracuza: Şi Spania?
Dromio din Siracuza: Pe cinstea mea, de văzut n-am văzut-o, dar am simţit-o dogorind în răsuflarea eci!
Antipholus din siracuza: Unde-i America? Indiile?
Dromio din Siracuza: O, stăpâne, pe nasul ei, cu totul şi cu totul bătut cu nestemate: rubine de acnee şi safire de furuncule, desfăşurându-şi splendoarea către fierbintea răsuflare a Spaniei, care a trimis adevărate armade de galioane să-i încarce nasului comorile…
Antipholus din siracuza: Unde se află Belgia, Ţările de Jos?
Dromio din Siracuza: Vai, stăpâne, nu m-am uitat aşa de jos! Ca să închei, gloaba asta de corvoadă, ori vrăjitoarea asta, a ridicat asupra mea pretenţii; mi-a zis Dromio; mi-a jurat că-i sunt logodnic; mi-a înşirat toate semnele particulare câte le am pe corp, ca semnul de pe umăr, aluniţa de pe gât şi negul cel mare de pe braţul stâng, încât eu, uluit, am fugit de ea ca de-o iazmă!
Şi cred că, dacă-n piept credinţa n-aş ţine-o-n inima de-oţel,
M-ar preschimba-n potaie pusă să-nvârtă la frigare-un miel!
Antipholus din siracuza:
Dă fuga într-un suflet până-n port
Şi de-o fi vânt spre larg, din orice parte,
Nu vreau să mânec noaptea-n târgul ăsta!
De pleacă vreo corabie, dă-mi de veste.
Mă voi plimba prin piaţă pân’ te-ntorci!
Când toţi ne ştiu şi noi cădem din lună,
E timpul, cred, s-o ştergem: nu-i a bună!
Dromio din Siracuza:
Cum ai fugi de-un urs să scapi cu viaţă,
Fug eu de ea, că vrea să-mi fie soaţă!
(Iese.)
Antipholus din siracuza:
Unde te-nvârţi, dai tot de vrăjitoare.
De-aceea cred că-i vremea să-mi iau valea.
Cea care-mi zice soţ de fel nu-mi place
Şi sufletu-mi vrăjmaş îi e. Dar sora,
Frumoasa, plina ei de haruri soră,
Cu gingaş chip şi ghiers vrăjit, aceea
Doar cât nu m-a făcut să-mi uit de mine!
Dar, brânci să nu-mi dau singur în gheenă,
Mi-astup urechile la cântu-i de sirenă!
(Intră Angelo.)
Angelo:
Jupân Antipholus!
Antipholus din siracuza:
Aşa mă cheamă!
Angelo:
O ştiu prea bine, sir: poftim colanul,
îmi da prin gând să viu chiar la „Mistreţ”.
Am cam întârziat; nu era gata…
Antipholus din siracuza:
Şi ce doreşti să fac cu asta eu?
Angelo:
Ce-ţi place, sir! Eu doar ţi l-am făcut!
Antipholus din siracuza:
Mi l-ai făcut? Ţi l-am cerut vreodată?
Angelo:
O dată, nu! De douăzeci de ori!
Du-l iute-acasă, bucură-ţi soţia!
Curând, la vremea cinei, vin şi eu
Şi-atunci mi-oi lua şi banii pentru lanţ.
Antipholus din siracuza:
Te rog, jupâne, ia-ţi acuma banii:
Mi-e teamă c-ai să pierzi şi lanţ, şi bani.
Angelo:
Ce mucalit îmi eşti! Rămâi cu bine!
(Iese.)
Antipholus din siracuza:
Ei, ce să cred de asta? Zău că-mi vine
Să cred că doar un om băut, tâmpit,
Refuză-un dar atât de strălucit!
Pe-aicea văd că dă negoţul greş
Când te trezeşti pe străzi cu-aşa peşcheş!
Mă duc s-aştept pe Dromio-n piaţă-acum…
De pleacă vreo corabie… la drum!
(Iese.)







Actul IV

Scena 1

O piaţă publică.
Intră Angelo, al doilea negustor şi un ofiţer.

Al doilea negustor:
Doar ştii că-mi eşti dator de la Rusalii
Şi sula-n coastă nu ţi-am pus nicicând.
Nici astăzi nu ţi-aş cere-aşa, toţi banii,
De nu mi-ar trebui, căci plec în Persia.
Fă bine deci, plăteşte-mi-i peşin,
Căci altfel ai de-a face cu zapciul.
Angelo:
Se-ntâmplă că întocmai banii ăştia
Antipholus mi-i datorează mie:
Şi chiar în clipa-n care vă-ntâlnii
I-am dat un giuvaer: la ora cinci
Mă duc să iau şi banii pentru asta.
Fii bun a mă-nsoţi la el acasă:
îţi dau ce-ţi datorez şi-ţi mulţumesc.
(Intră Antipholus din Efes şi Dromio din Efes, ieşind din casa curtezanei.)
Ofiţerul:
Nu vă mai osteniţi: uite-l că vine!
Antipholus din Efes:
Cât timp aştept eu giuvaierul, du-te
Şi cumpără-mi o funie cu care
I-om lecui, pe ea şi pe complici,
Să-mi mai încuie-n toiul zilei poarta.
Ia stai! Zlătaru-i colo! Haide, şterge-o
De-mi cată funia. Adu-mi-o acasă.
Dromio din Efes:
îmi cumpăr un venit de mii de funzi
De funii pe spinare, anual!
Antipholus din efes (către Angelo):
Frumos te ţii de vorbă! Te-am crezut
Şi-am spus, la rândul meu, că vii cu lanţul:
Dar nici zlătar, nici lanţ! Nici pomeneală!
Sau poate te-ai temut să nu ne ţină
Amoru-n lanţ? De-aceea n-ai venit?
Angelo:
Mă bucur că eşti vesel. iată nota:
Ai lanţul cântărit pân’ la carată,
Ai calitatea aurului, lucrul
Tocmit şi costul lui: cu trei ducaţi
Mai mult decât am eu să dau acestei
Cinstite feţe; rogu-te, plăteşte-i,
Căci trebui să se-mbarce şi-l întârzii.
Antipholus din Efes:
N-am prevăzut, să-mi fi luat bani la mine;
Pe lângă că mai am şi-n târg o treabă.
Fii bun, jupâne, du-l la mine-acasă,
Ia lanţul, dă-l nevesti-mi şi roag-o
Să-i verse suma, la primire, lui.
Grăbeşte-te, că-ţi iau eu înainte!
Angelo:
Atunci îi duci, dar, lanţul dumneata?
Antipholus din Efes:
Nu, ia-l cu dumneata: eu poate-ntârzii!
Angelo:
Prea bine, să i-l duc. Îl ai asupră-ţi?
Antipholus din Efes:
De-l ai cum îl am eu, mi-e tare teamă
Să nu te-ntorci acasă fără bani!
Angelo:
Ei, haide, lasă gluma, sir: dă-mi lanţul,
Căci vântul, ca şi fluxul, îl aşteaptă
Pe-acest jupân şi-i vina mea că-l ţinem!
Antipholus din Efes:
Ei, doamne sfinte! Vrei să-ţi scuzi prin asta
Călcarea promisiunii de-a-mi aduce
Colanul la „Mistreţ”!? Eu nu te cert
Şi tot tu, ca o scorpie, sari cu gura!
Al doilea negustor:
Ne pierdem vremea! Hai, te rog, grăbeşte!
Angelo:
Vezi doar cum mă-mboldeşte, sir! Colanul…
Antipholus din Efes:
Păi, dă-l soţiei mele şi ia-ţi banii!
Angelo:
Ştii bine c-adineauri ţi-l dădui…
Ori i-l trimiţi, ori dă-mi o descărcare.
Antipholus din Efes:
Te cam întreci cu gluma; prea-i de oaie.
Hai, unde-i lanţul? Vreau să-l văd, te rog!
Al doilea negustor:
Am treburi multe ce nu rabdă şaga –
Răspunde-mi dacă-mi poţi plăti în locu-i
De nu, îl dau zăpciului pe mână!
Antipholus din Efes:
Eu, să-ţi plătesc în locu-i? Ce anume?
Angelo:
Să-i dau ce-mi eşti dator pentru colan.
Antipholus din Efes:
Nu-ţi sunt dator cât n-am primit colanul!
Angelo:
Nu-i niciun ceas de când ţi-l înmânai!
Antipholus din Efes:
Nu-mi înmânaşi nimic şi mă jigneşti!
Angelo:
Pe mine mă jigneşti tăgăduind:
E-n joc doar cinstea mea de negustor.
Al doilea negustor:
Zapciu! Pe el, – şi pune-l la popreală!
Zapciul:
Eşti prizonierul ducelui, pârât!
Angelo:
Aceasta-mi strică bunul meu renume!
(Către Antipholus din Efes):
Te învoieşti s-achiţi această sumă?
De nu, pe loc zapciul te şi leagă!…
Antipholus din Efes:
Să mă-nvoiesc a da ce n-am de dat?
Hai, leagă-mă dacă-ndrăzneşti, om josnic!
Angelo:
Aşa-mi plăteşti tu lanţul! Arestează-l,
Zapciu! De-ar fi şi frate-meu şi-ar crede
Că-mi poate râde-n nas, nu l-aş cruţa.
Zapciul:
Eşti arestat, sir: auzit-ai pâra!
Antipholus din Efes:
Mă dau legat doar până mă răscumpăr.
Dar tu, netrebnicule, nu-ţi răscumperi
Ăst joc nici cu tot aurul dughenii!
Angelo:
Eu voi găsi dreptate în Efes
Şi te voi da-n vileag, n-ai nicio grijă!
(Intră Dromio din Siracuza venind dinspre port.)
Dromio din Siracuza:
Stăpâne, este-un vas din Epidamnum
Ce nu-şi aşteaptă-n port decât stăpânul
Şi-apoi ridică ancora. Bagajul
L-am dus la bord, stăpâne. Cumpărat-am
Ulei, balsam, rachiu şi tot ce-ai spus.
E gata vasul, pregătit; iar vântul
Spre larg prielnic suflă! Vezi, n-aşteaptă
Decât să-şi ia stăpânul, – şi pe tine!
Antipholus din Efes:
Na, alta! E nebun! Cum, oaie toantă,
Ce vas din Epidamnum mă aşteaptă?
Dromio din Siracuza:
Corabia ce m-ai trimis să-ţi caut!
Antipholus din Efes:
Sclav beţivan, eu te-am trimis la funie
Şi doar ţi-am spus de ce şi cu ce scop.
Dromio din Siracuza:
Mă-i fi trimis, mai bine, să mă spânzur,
Mi-ai spus să plec în port, dup-o corabie!
Antipholus din Efes:
Am să dezbat problema pe răgaz
Şi-am să-ţi învăţ urechea să m-asculte!
Dă fuga, ticălos ce eşti, du cheia
Aceasta Adrianei şi să-i spui
Că-n laviţa de sub covorul turc
E-o pungă cu ducaţi; să mi-o trimeată –
Să-i spui că m-arestară de pe stradă,
Şi banii-s chezăşie. Hai, dă zor!
Zapciu! La beci acum, pân’ ce s-o-ntoarce!
(Ies al doilea negustor, Angelo, zapciul şi Antipholus din Efes.)
Dromio din Siracuza:
La Adriana? Asta-i cea cu masa
Unde-am tras sorţi ca soţ al Dowsabelei,
Dar prea e lată ca s-o ţiu soţie!
Acolo mă trimite! Vrând-nevrând,
Sunt slugă – grij’ să nu-i ies din cuvânt!
(Iese.)

Scena 2

Casa lui Antipholus din Efes.
Intră Luciana şi Adriana.

Adriana:
Te-a ispitit într-adevăr aşa,
Luciana? I-ai putut citi-n privire?
Vorbea din suflet? Spune-mi: da sau ba?
Cum arăta? Trist, vesel, scos din fire?
Ciocnindu-i-se-n inima din piept
Îi fulgerară meteori obrazul?
Să-mi spui întocmai, vreau, cum a fost cazul!
Luciana:
Tăgădui întâi că ai vreun drept
Asupra lui.
Adriana:
Negându-l, mă jigneşte
Mai mult decât călcându-l mă răneşte.
Luciana:
Jură pe urmă că-i străin aci.
Adriana:
Pe drept jură, căci e cum nici n-ar fi!
Luciana:
Pledai pe urmă cauza-ţi.
Adriana:
Cum stă?
Luciana:
Iubirea ce-i cerni să-ţi dea, mi-o dă!
Adriana:
Şi cu ce vorbe dragostea-ţi cerşea?
Luciana:
Cu vorbe dulci, ce – drept e – m-ar mişca!
Mă oglindeam în spusa-i cald şi pur.
Adriana:
L-ai pus la punct?
Luciana:
Răbdare, te conjur!
Adriana:
Nu pot şi nici nu vreau să rabd. Măcar
Nu-mi pune limbii frâu cât ard pe jar!
E slut, e ghiuj, e gârbov, e scălâmb
Şi desfrânat, la trup strâmb, la chip strâmb,
Libidinos, smintit, hapsân, mojic,
Stigmatizat de soartă, şi vrednic de nimic!
Luciana:
Din dragoste să plângi, să fii geloasă
Pe-o pacoste ca el! Zburzi când te lasă!
Adriana:
Mai bun îl cred, oricât aş vrea, bârfindu-l
Să-l scad în ochii celor ce-l văd un nestemat,
Cât nu e-n cuib, ciovlica-şi ţipă jindul:
Mă doare-n suflet că l-am blestemat!…
(Intră Dromio din Siracuza.)
Dromio din Siracuza:
Hai iute: punga! Scrinul. Mai curând!
Luciana:
Cum ţi-ai pierdut suflarea?
Dromio din Siracuza:
Alergând!
Adriana:
Unde-i stăpânul, Dromio? Ce-i cu dânsul?
Dromio din Siracuza:
E vai de capul lui, m-apucă plânsul!
E-n Tartar, la popreală, chiar ca-n iad,
Pe mâna unui drac împieliţat
Cu inima-mbumbată cu oţele!
Un duh, o iazmă îmbrăcată-n piele
De bivol, un lup fals, un fur proclet
Ce-ţi ţine calea, luându-te încet,
Bătându-te pe umăr, – un copoi
Ce amuşindu-ţi urmele-n noroi
Te duce la judeţui de apoi!
Adriana:
Cum, omule, ce s-a-ntâmplat?
Dromio din Siracuza:
Ce s-a-ntâmplat, nu ştiu. E arestat!
Adriana:
Cum? Arestat? De ce? Pârât de cine?
Dromio din Siracuza:
De cine, habar n-am! Dar e-nchis bine!
Cel ce l-a-nchis stă ca un contrabas
într-o geantă de piele oblungă –
Vrei, doamnă, să-i trimiţi să se răscumpere,
din scrinul cel de sub covor, o pungă?
Adriana:
Hai, adu-i, soră, banii!
(Iese Luciana.)
Mult mă mir:
Să aibă oare datorii secrete?
Vreo poliţă la bancă? Nu ştii cumva, băiete?
Dromio din Siracuza:
Ce poliţă? Ce bancă! Stă-n picioare
Cu-un lanţ la gât! N-auzi ce sunet are?
Adriana:
Ce, lanţul?
Dromio din Siracuza:
Aş, clopotul! De-un ceas stă ca nebunul!
La două l-am lăsat, şi-acuma bate unu!
Adriana:
Merg ceasurile îndărăt? Ce tot îndrugi?
Dromio din Siracuza:
Când ceasul dă de un sergent, o ia-ndărăt, şi fugi!
Adriana:
Ce, timpul are datorii? Nu vezi că judeci ca netotul?
Dromio din Siracuza:
Păi, timpul e falit sadea: prileju-i împrumută totul!
Mai mult, – se spune că-i şi hoţ: n-ai auzit zicala ce ne-nvaţă
Că timpul vine pe furiş şi-ţi ia-ntr-o noapte tot ce ai în viaţă?
Când timpul e dator vândut şi hoţ, şi-i iese un sergent în cale,
Păi să n-o ia-napoi măcar cu un ceas pe zi mergând din deal la vale?
(Intră iar Luciana, cu o pungă.)
Adriana:
Hai, Dromio, uite banii. Du-i de-a dreptul
Stăpânului şi adu-mi-l acasă!
Să mergem, soră. Îmi frământă pieptul
Nu ştiu ce presimţire nemiloasă!…
(Ies.)




Scena 3

O piaţă publică.
Intră Antipholus din Siracuza.

Antipholus din siracuza:
Nu dau de-un om să nu-l văd că salută
De parc-aş fi prieten vechi cu toţi!
Şi toată lumea ştie cum mă cheamă:
Ba mă poftesc la masă, ba-mi dau aur,
Ba-mi mulţumesc că le-am făcut vreun bine,
Ba-mi pun în faţă marfa, să le-o cumpăr;
Chiar adineauri, la un croitor,
Găsii mătasea-ntinsă pentru mine
Să-mi facă haine, şi mi-a luat măsura.
Desigur – doar năluci vrăjitoreşti
C-aici s-au strâns toţi vracii din Laponia!
(Intră Dromio din Siracuza.)
Dromio din Siracuza:
Stăpâne, viu cu aurul cerut.
Ce? Te-ai descotorosit de poza lui tata-Adam îmbrăcat modern?
Antipholus din siracuza: Ce aur? Despre ce Adam vorbeşti?
Dromio din Siracuza:
Nu cel ce arendase paradisul:
Cel ce voia să-ţi închirieze gherla.
Adam cel care umblă-mbrăcat în pielea viţelului tăiat pentru Fiul Risipitor, cel care-ţi suflă-n ceafă, stăpâne, ca un înger al răului şi care te somase să părăseşti libertatea.
Antipholus din siracuza: Nu te înţeleg!
Dromio din Siracuza: Nu? De ce? E limpede ca bună ziua! Cel care umblă într-o geantă de piele, ca un violoncel: omul care, când îşi vede semenii obosiţi, îi bate pe umăr şi-i duce la odihnă: cel pe care-l apucă, stăpâne, mila de negustorii ruinaţi şi le dă gratuit haine vărgate; cel care se crede în stare să facă mai multe isprăvi cu măciulia beţigaşului său, decât, cu lancea lui, un maur!
Antipholus din siracuza: A, vrei să spui un ofiţer?
Dromio din Siracuza: Da, domnule, sergentul de poliţie; cel care trage pe oricare la răspundere pentru încălcări de ordine poliţieneşti, adică de poliţe; unul care-şi închipuie că omul n-are altceva de făcut toată vremea decât să se ducă la culcare şi-i urează: „Deie-ţi domnul tihnă bună!”
Antipholus din siracuza: Deie-ţi domnul tihnă, nebunule! Zi mai bine, e vreo corabie în port care porneşte deseară cumva? Putem pleca?
Dromio din Siracuza: Păi, stăpâne, ţi-am adus vorbă acum o oră că vasul „Repeziciunea” porneşte la drum deseară; pe urmă te-a oprit sergentul şi te-a pus să faci haltă corăbiei „Zăbava”, iacătă-ţi şi îngerii după care ai trimis ca să te scape.
(Îi întinde banii.)
Antipholus din siracuza:
Flăcăul e scrântit, şi eu la fel;
Aici orbecăim printre iluzii.
De ne-ar salva o mână îngerească!
(Intră curtezana.)
Curtezana:
Cu bună vremea, donmule-Antipholus!
Cum văd, ţi-ai întâlnit giuvaiergiul:
Nu-i ăsta lanţul ce-mi făgăduiai?
Antipholus din siracuza:
Piei drace! Nu mă ispiti, satană!
Dromio din Siracuza: Stăpâne, asta e madam Satan?
Antipholus din siracuza: E dracul gol!
Dromio din Siracuza: Aş, e mai rău: e dama dracului, şi vine-n- veşmântată ca o femeie de lume. De-aici o fi venind vorba femeiască: „Să mă dea dracului Dumnezeu!” ceea ce e ca şi cum ai zice: „Fă-mă mamă cu noroc şi m-aruncă-n foc”… Stă scris în cărţi că bărbaţilor femeile le apar drept „lumină a lumii”. Lumina este un efect al focului şi focul te aprinde; ergo, femeile de lume te aprind! Nu te apropia de ea, că te arzi!
Curtezana:
Ţi-e sluga hâtră cum îi e stăpânul!
Nu vii cu mine? Încropim o cină?
Dromio din Siracuza:
Stăpâne, de te duci şi-i intri-n ciorbă
Să te-narmezi cu lingura cea mare.
Antipholus din siracuza: De ce, Dromio?
Dromio din Siracuza: Pe toţi dracii! Lungă lingură se cuvine să aibă cel ce trebuie să-i ia diavolului ciorba de sub nas!
Antipholus din siracuza:
Satano, piei! Ce-mi cânţi acum de cină?
Eşti, cum sunteţi voi toate, vrăjitoare
Eu te conjur să pleci şi să mă laşi!
Curtezana:
Dă-mi înapoi inelul luat la prânz
Sau schimbă-mi diamantul meu cu lanţul
Promis, şi plec şi n-am să te mai sâcâi!
Dromio din Siracuza:
Sunt draci ce-ţi cer o aşchie din unghie
Un pai, un fir de păr, un strop de sânge,
Un ac, o nucă, un sâmbur de cireaşă,
Dar ea, mai hrăpăreaţă, vrea colanul.
Fii înţelept, stăpâne! De i-l dai,
Drăcoaica o să-l sune să ne sperie!
Curtezana:
Te rog, dă-mi, sir, inelul, ori dă-mi lanţul.
N-ai, sper, de gând să furi o biată fată!
Antipholus din siracuza:
în lături, vrăjitoareo! Dromio, haidem!
Dromio din Siracuza:
„Zbori, mândră”… a zis păunul; ştii tu, doamnă!
(Ies Antipholus din Siracuza şi Dromio din Siracuza.)
Curtezana:
Nu-i nicio îndoială: Antipholus
A-nnebunit, de poate face asta!
Îmi ia inelul – patruzeci de galbeni
Atâta face – şi-mi promite-un lanţ.
Şi-acum nu-mi dă nici lanţul, nici inelul.
Şi cred că tot sminteală-i şi povestea
Greu de crezut ce-mi spuse azi la prânz,
Că i s-a-nchis acasă poarta-n nas!
Nevastă-sa, ştiindu-i nebunia,
Desigur că i-a-nchis anume uşa.
N-am încotro: mă duc la el acasă
Să-i spun nevestei lui că mi-a intrat
Lunatic, năpustindu-se-n odaie,
Şi mi-a furat inelul. N-am alt leac,
Şi patruzeci de galbeni nu-s un fleac!
(Iese.)











Scena 4

O stradă.
Intră Antipholus din Efes şi ofiţerul.

Antipholus din Efes:
Nu-ţi fie teamă, omule. Nu fug!
Doar după ce-ţi dau banii pentru care
M-ai arestat, am să te las cu bine.
Nevastă-mea-i în toane rele astăzi
Şi nu-l va fi crezut pe solul meu
Căci, drept vorbind, nici de crezut nu este
Ca eu, aci-n Efes, să stau la gros!
(Intră Dromio din Efes cu o funie.)
Se-ntoarce omul meu: mi-aduce banii.
Ei, nene, aduci ce te-am trimis s-aduci?
Dromio din Efes:
Ţi-ajunge asta să-i plăteşti pe toţi!
Antipholus din Efes:
Dar unde-s banii?
Dromio din Efes:
I-am spânzurat pe capătul de funie.
Antipholus din Efes:
Cinci sute de ducaţi pe-un cap de funie?
Dromio din Efes:
Cu banii ăştia cumpăr chiar cinci sute!
Antipholus din Efes:
La capătul mesajului cu care
Ţi-am spus să treci pe-acasă, ce era?
Dromio din Efes:
Un capăt de otgon! L-am dus la capăt!
Antipholus din Efes:
Ei bine, pentru capăt, ai s-o capeţi!
(îl bate.)
Ofiţerul:
Răbdare, stai uşor!
Dromio din Efes:
Răbdare eu să am, că eu-s bătutul!
Ofiţerul:
Astâmpără-te-acuma! Ţineţi gura!
Dromio din Efes:
Mai bine spune-i lui să-şi ţină mâna!
Antipholus din Efes:
Fecior de târfă, hoţ şi nesimţit!
Dromio din Efes:
Aş vrea să fiu nesimţit, ca să nu-ţi simt loviturile!
Antipholus din Efes:
Nu eşti simţitor decât la lovituri, ca un măgar!
Dromio din Efes: Măgar, aşa e! Mi s-au lungit urechile tot slujindu-l din ceasul în care m-am născut şi până astăzi, şi n-am de la el drept răsplată decât lovituri. Când mi-e frig, mă-ncălzeşte cu bătaia; când mi-e cald, mă răcoreşte cu bătaia; în bătăi mă trezeşte dacă dorm, în bătăi mă scoală dacă şed. Dat pe uşă afară în bătăi, când mă trimite de-acasă; întâmpinat cu bătaia când mă-ntorc acasă; eheei!… o port pe umeri, bătaia asta, cum îşi poartă cerşetoarele odrasla şi cred că, după ce-are să mă zdrobească în bătăi cotonogindu-mă, n-am să am altceva de făcut decât să cerşesc, cu bătaia-n spinare, din poartă-n poartă.
Antipholus din Efes: Hai, mişcă-te, îmi văd colo nevasta!
(Intră Adriana, Luciana, curtezana şi doctorul Pinch.)
Dromio din Efes: Doamnă, respice finem! Ia seama la capăt!… Sau, mai bine zis, ca să prorocesc ca papagalul, ia seama la capătul de funie!…
Antipholus din Efes: Tot n-ai de gând să taci odată?
(îl bate.)
Curtezana:
Ei, tot mai spui că nu ţi-e nebun soţul?
Adriana:
Se poartă ca un scos din minţi, e drept, –
Eşti vraci, prea iscusite doctor Pinch,
Fă-l să-şi revină-n simţirile-i toate,
Şi-ţi dau tot ce-mi vei cere pentru asta!
Luciana:
Vai, ce-nfocat şi fioros se uită!
Curtezana:
Cum tremură ca scuturat de furii!
Pinch:
Dă-mi mâna: vreau să-ţi număr pulsul doar!…
Antipholus din Efes:
Na-ţi mâna: vreau să-ţi număr doar scatoalce!
(îl bate.)
Pinch:
Tu, diavole-ncuibat în omul ăsta,
Eu te conjur prin sfinte rugăciuni
Să pleci drept în regatul beznei tale.
Eu te conjur pe cer şi pe toţi sfinţii.
Antipholus din Efes:
Nu sunt nebun, vraci ramolit! Te cară!
Adriana:
O, de n-ai fi, biet suflet chinuit!
Antipholus din Efes:
Ei, puiculiţă, ăştia ţi-s clienţii?
Cu muşterii ca el de gălbejiţi
Te-ai pus la zaiafet la mine-n casă
Când mie îmi trânteai în nas zăvorul
Oprindu-mă să intru-n casa mea?
Adriana:
Mi-e martor Dumnezeu că tu, bărbate,
Prânzişi cu mine azi. De-ai fi rămas,
Erai scutit să-nduri ruşinea asta!
Antipholus din Efes:
Prânzii cu tine! Ce zici tu, mârlane?
Dromio din Efes:
Să n-am păcat, sir; n-ai prânzit acasă!
Antipholus din Efes:
N-a fost zăvorul pus? N-am stat afară?
Dromio din Efes:
Perdy. Era-ncuiat! Ai stat afară!
Antipholus din Efes:
Nu m-a batjocorit chiar ea, din casă?
Dromio din Efes:
Sans fable. Te-a batjocorit chiar ea.
Antipholus din Efes:
Şi nu şi-a râs de mine servitoarea?
Dromio din Efes:
Certes. Da, ţi-a râs în nas vestala cuhnei!
Antipholus din Efes:
Şi N-am plecat turbat din faţa casei?…
Dromio din Efes:
Turbat De tot: mi-e martoră spinarea,
Şi-n măduvă îţi simt şi-acum turbarea.
Adriana:
E bine dacă-i cânţi aşa în strună?
Pinch:
Nu-i rău! Băiatul ăsta l-a simţit
Turbat şi-i dă dreptate, liniştindu-l.
Antipholus din Efes:
L-ai pus pe aurar să m-aresteze!
Adriana:
Vai, ţi-am trimis şi bani să te răscumperi;
Prin Dromio ţi-am trimis! Să spună el!
Dromio din Efes:
Prin mine, bani trimişi! Tot dragul, poate,
Şi gânduri bune, da! Dar niciun sfanţ!
Antipholus din Efes:
N-ai fost să-i ceri o pungă cu ducaţi?
Adriana:
A fost, şi i-am predat-o-n toată graba!
Luciana:
Am fost şi eu de faţă când i-a dat-o!
Dromio din Efes:
Şi cerul şi frânghierul mi-s chezaşi
C-am fost trimis la funie, nu la alta!
Pinch:
Şi-n slugă şi-n stăpân intrat-a dracul.
Sunt galbeni ca de moarte; -ar trebui
Legaţi şi duşi în loc întunecos.
Antipholus din Efes:
Să-mi spui de ce-ai ţinut să stau la poartă
Şi punga cu ducaţi de ce nu-mi daşi?
Adriana:
Bărbate drag, nu te-am ţinut la poartă!
Dromio din Efes:
Stăpâne drag, eu n-am atins un ban!
Dar de ţinut la poartă, te-a ţinut!
Adriana:
Tâlhar făţarnic! Minţi în două rânduri!
Antipholus din Efes:
Făţarnică tu, târfă! Minţi în toate!
Te-ai înhăitat cu-o şleahtă de netrebnici
Şi vrei să mă batjocoreşti! Cu gheara
îţi scot acuma ochii mincinoşi
Ce vor, neruşinaţi, să mă-njosească!
Adriana:
Legaţi-l! Nu-i daţi voie să se-apropie!
Pinch:
Chemaţi mulţi oameni: are drac puternic!
Luciana:
Vai, bietul om, ce rătăcit şi pal e!
(Intră trei gealaţi, care-l leagă pe Antipholus din Efes.)
Antipholus din Efes:
Cum, vreţi să mă ucideţi? Temnicer!
Sunt prizonierul tău! De ce le-ngădui
Să mă răpească?
Ofiţerul:
Daţi-i iute drumul;
E prizonierul meu, şi nu-l veţi lua!
Pinch:
Legaţi-l şi pe el, că-i tot ţicnit!
(îl leagă şi pe Dromio din Efes.)
Adriana:
Ce-ai vrea tu, ofiţer hapsân? Te-ncântă
Să vezi un om nenorocit făcându-şi
Şi lui şi altor oameni rău? Îţi place?
Ofiţerul:
E prizonierul meu: de-l las să plece,
Ce are el de plată, plătesc eu!
Adriana:
Te voi despăgubi până-ntr-un ban.
Hai, du-mă chiar acum la creditor:
Cum aflu ce-i dator, îţi şi dau banii!…
Maestre doctor Pinch, condu-l acasă.
Ai grijă cum îl duci. – O, zi nefastă!
Antipholus din Efes:
Nefastă târâtură, tu!
Dromio din Efes:
Stăpâne, sunt în legături cu tine!
Antipholus din Efes:
Tu, ticălosule, m-ai scos din minţi!
Dromio din Efes:
Ţi-ar place să te vezi legat degeaba?
Fă pe nebunul, stăpâne; urlă: diavolul!
Luciana:
Vai, doamne, bieţii, cum vorbesc în dodii!
Adriana:
Hai, luaţi-i! Soră, tu să mergi cu mine!
(Ies Pinch şi ajutoarele lui, cu Antipholus din Efes şi Dromio din Efes. Rămân Adriana, Luciana, curtezana şi ofiţerul.)
Adriana:
Acuma spune-mi: cine l-a pârât?
Ofiţerul:
Giuvaiergiul Angelo. Îl ştiţi?
Adriana:
Îl ştiu. Şi care-i suma datorată?
Ofiţerul:
Sunt două sute de ducaţi!
Adriana:
Adică?
Ofiţerul:
Adică preţul unui lanţ de aur
Primit de la zlătar de soţul vostru.
Adriana:
îl comandase. Că-l primise, nu ştiu.
Curtezana:
Bărbatul tău, azi, după ce-n turbarea-i
Veni în casa mea şi-mi luă inelul, –
Inelul ce-i văzui acum pe deget –
L-am întâlnit cu-un lanţ la gât, în piaţă.
Adriana:
Aşa o fi, dar eu n-am nicio ştire!
Hai, temnicere, la giuvaiergiu,
Căci ard de nerăbdare să ştiu totul!
(Intră Antipholus din Siracuza şi Dromio din Siracuza, cu săbiile scoase.)
Luciana:
Ai milă, doamne! Uite-i, dezlegaţi!
Adriana:
Şi vin cu spada goală!
Să cerem ajutor să-i lege iarăşi!
Temnicerul:
Fugiţi, că ne omoară!
(Ies toţi, afară de Antipholus din Siracuza şi Dromio din Siracuza.)
Antipholus din siracuza:
Li-e frică vrăjitoarelor de săbii!
Dromio din Siracuza:
Te-a vrut de soţ, şi-acum o ia la fugă!
Antipholus din siracuza:
Hai la „Centaur”! Ia-mi calabalâcul!
Vreau să mă văd pe bord, în siguranţă!
Dromio din Siracuza: Ascultă-mă pe mine, rămâi aici în noaptea asta: sunt sigur că n-or să ne facă niciun rău. Ai văzut că s-au purtat frumos cu noi, ne-au dat aur. Cred că sunt oameni atât de cumsecade în poporul ăsta încât, dacă n-ar fi muntele acela de carne înnebunită care mă vrea de bărbat, mi-ar da inima ghes să mă statornicesc aicea şi să mă fac vrăjitor!
Antipholus din siracuza:
Să-mi dea oraşul tot, nu stau la noapte!
Deci haidem să-mbarcăm ce-avem la han!
(Ies.)

Actul V

Scena 1

O stradă în faţa unei mănăstiri.
Intră negustorul şi Angelo.

Angelo:
îmi pare rău că v-am ţinut în loc:
Dar vă asigur că i-am dat colanul
Deşi tăgăduieşte ca un hoţ.
Negustorul:
Cum e văzut în urbe omul ăsta?
Angelo:
Se bucură de-ncredere deplină,
De nume bun şi e de toţi iubit
Ca nimeni altul în întreg oraşul.
Pe-o vorbă-a lui mi-aş da avutul tot.
Negustorul:
încet, căci parcă el e cel de colo.
(Intră Antipholus din Siracusa şi Dromio din Siracuza.)
Angelo:
Chiar el, împodobit la gât cu lanţul
Pe care strâmb jurat-a că nu-l are.
Staţi lângă mine: vreau să-i spun o vorbă.
Signor Antipholus, nu m-aşteptam
Din partea voastră la aşa ocară
Şi faima rău mă tem că v-aţi ştirbit-o
Tăgăduind că v-aş fi dat colanul,
Ca să-l purtaţi acum în văzul lumii:
Pe lângă tot ponosul cu-nchisoarea,
Mi-aţi păgubit acest cinstit prieten
Ce-ar fi pornit în largul mării astăzi
De nu-l ţineam în loc cu sfada noastră.
Porţi lanţul meu: mai negi că ţi l-am dat?
Antipholus din siracuza:
Da, mi l-ai dat: nicicând n-am spus altfel.
Negustorul:
Ba ai tăgăduit, cu jurământ.
Antipholus din siracuza:
Ai martori c-am jurat, tăgăduind?
Negustorul:
Urechea mea e martor, ştii prea bine.
Nemernice, ruşine! Cum te rabdă
Pământul printre oamenii cinstiţi?
Antipholus din siracuza:
Nemernic tu eşti, că mă-mproşti aşa:
îţi dovedesc pe loc cât de cinstit
Şi de curat sunt, numai de te-ncumeţi.
Negustorul:
Mă-ncumet şi te-nfrunt ca pe-un netrebnic.
(Trag spadele. Intră Adriana, Luciana, curtezana şi alţii.)
Adriana:
Staţi! Pentru Dumnezeu, nu mi-l răniţi,
Că e nebun. Cercaţi şi luaţi-i spada.
Legaţi-l şi pe Dromio, şi-acasă!
Dromio din Siracuza:
Stăpâne, fugi; ascunde-te cum poţi
în mănăstire – altfel, vai de noi!
(Antipholus din Siracuza şi Dromio din Siracuza se refugiază în mănăstire. Intră stareţa.)
Stareţa:
Staţi, oameni buni. Ce vă-mbulziţi încoace?
Adriana:
Să-mi iau bărbatul, bietul, că-i smintit.
Hai, lasă-ne-năuntru, să-l legăm,
Să-l iau acasă şi să-ncerc să-l vindec!
Angelo:
Vedeam eu bine că-i lipseşte-o doagă!
Negustorul:
Acum îmi pare rău c-am vrut să-l sfârtec.
Stareţa:
De cât timp spui că-i stăpânit de diavol?
Adriana:
De-o săptămână-i trist, ursuz, posac,
Alt om de cum era mai înainte;
Dar până astăzi după prânz sminteala
N-a izbucnit în pandalii turbate!
Stareţa:
Nu şi-a pierdut în vreo furtună marfa?
Nu şi-a-ngropat un prieten drag? Sau ochii
Nu l-au mânat spre pofte vinovate? –
E un păcat ce-i paşte pe cei tineri
Când dau prea liber frâu privirii lor.
Din toate, care-i oful ce-l apasă?
Adriana:
De n-o fi cel din urmă, nu-i niciunul –
Vreo dragoste ce mi l-a-nstrăinat.
Stareţa:
Dacă-i aşa, se cuvenea să-l judeci!
Adriana:
L-am judecat!
Stareţa:
Dar mai cu binişorul.
Adriana:
Atât cât mi-a îngăduit sfiala.
Stareţa:
Doar între patru ochi.
Adriana:
Ba chiar în lume!
Stareţa:
Da, însă prea puţin!
Adriana:
Ba i-am cântat-o zi şi noapte-ntr-una:
Pas să mai doarmă-n pat de gura mea.
La masă, pas să-mbuce. Între noi
De alta nu-i vorbeam; iar faţă de-alţii
Tot băteam şeaua să priceapă iapa;
I-am scos pe nas că-i josnic ce făcea!
Stareţa:
Din asta i se trage nebuneala:
Mai rău venin în clanţă de zăcaşe
Decât în colţi de câini turbaţi. Pesemne
Că nu-l lăsai să doarmă, cicălindu-l,
Şi, iacă, de-asta s-a scrintit la cap.
Îi pipărai, zici, cu dojane cina;
Rău mistui bucătura netihnită:
De-aicea fierbinţeală, pandalii,
Căci fierbinţeala ce-i decât sminteală?
Răgazul, zici, i-l spulberai cu certuri.
Odihna dulce când o curmi, ce alta
Culegi decât morocăneală, gânduri
Ce se-nsoţesc cu deznădejdea neagră,
Şi, scai de ele, o droaie blestemată
De hâde năluciri ce-ţi pasc viaţa?
De-i turburi prânz, odihnă sfântă, joc,
înnebuneşti şi om şi dobitoc.
Năravurile tale de zuliară
Bărbatul rău la cap ţi-l zdruncinară!
Luciana:
Tot timpul cu blândeţe l-a mustrat
Când el era mojic, brutal, turbat, –
Cum rabzi dojana ei şi nu-i răspunzi?
Adriana:
Mi-a scormonit mustrările de cuget.
Hai, oameni buni, intraţi şi-l prindeţi!
Stareţa:
Ba;
Picior de om nu calcă-n casa mea!
Adriana:
Atuncea pune-ţi slugile să-l scoată!
Stareţa:
Nici asta; şi-a găsit aici liman
Ce-l va feri de hăituiala voastră
Pân’ l-oi vedea din nou cu mintea-ntreagă
Sau până-oi şti că m-am trudit degeaba!
Adriana:
Vreau eu să stau la căpătâiul lui,
Să-l dădăcesc, că-i datoria mea,
Şi n-am nevoie de prepuşi. De-aceea
Dă-mi voie să mi-l iau cu mine-acasă.
Stareţa:
Domol; în ruptul capului nu-i dau
Cât mai întâi nu-ncerc cercate leacuri:
Licori, balsamuri rare, rugi la cer,
Să-l facă, din neom, om zdravăn iarăşi;
Aşa jurat-am când intrai în tagmă:
Să-mi fie milostenia un crez.
Duceţi-vă şi mi-l lăsaţi în seamă!
Adriana:
Nu plec de-aici şi nu ţi-l las pe mână;
Cuvioşiei tale rău îi şade
Bărbatul de nevastă să-l despartă.
Stareţa:
Destul, şi du-te: nu ţi-l dau nici moartă!
(Iese.)
Luciana:
Supune-i ducelui ocara asta!
Adriana:
Să mergem: în genunchi îi voi cădea
Şi-n ţărnă-oi sta, cât lacrimile mele
Nu-i vor îndupleca înalta milă
Să-mi ia din mâna stareţei bărbatul.
Al doilea negustor:
Pe ornic, umbra, cred, arată cinci.
Curând, sunt sigur, ducele va trece
Pe drumul ăsta către trista vale,
Sălaş cernit al morţii şi-al osândei,
în dosul şanţului ce-ncinge schitul.
Angelo:
Ce-l mână-ncoace?
Al doilea negustor:
Să vadă cum îi taie capul unui
Cinstit neguţător din Siracuza
Pe care ceasul rău l-aduse-n golf,
Potrivnic legilor cetăţii noastre.
Angelo:
Iată-i că vin; îl vom vedea cum moare!
Luciana:
Cazi în genunchi, cât n-a trecut alaiul!
(Intră ducele cu suita: Aegeon, cu capul gol; călăul şi paznicii.)
Ducele:
Mai daţi o dată zvon; de se găseşte
Prieten să plătească-n locul lui,
îl vom ierta, prin mare mila noastră!
Adriana:
Dreptate, duce, stareţa-mi vrea răul.
Ducele:
Prea cuvioasa şi curata maică
E peste poate să-ţi fi vrut vreun rău.
Adriana:
Antipholus, slăvite, soţul meu,
Pe care l-am făcut, prin vrerea voastră,
Stăpân pe-avutul şi fiinţa mea,
A fost cuprins, în astă zi nefastă,
De furii şi gonind năuc pe străzi
Cu sclavul său, nebun ca şi stăpânul –
I-a căşunat să facă rău la oameni
Dând buzna-n case şi-apucând inele
Şi giuvaeruri… ce-i sticlea prin cap.
L-am prins, legat, şi dus o dată-acasă,
Iar eu am colindat încoace-ncolo
Să dreg ponoasele trăsnelii lui.
Dar după asta, ce-a făcut, ce-a dres,
S-a smuls din mâna celor ce-l păzeau
Şi-alături de nebunul său de sclav,
în furii amândoi, cu spada, goală,
Ne-au apărut în cale şi, turbaţi,
Ne-au pus pe goană, pân-am strâns iar oameni
Şi iar am dat să-i leg. Dar s-au ascuns
în mănăstire; noi i-am urmărit –
Dar stareţa ne-nchide poarta-n nas
Şi nu ne lasă să intrăm să-l scoatem
Nici nu-l aduce, ca să-l luăm de-aici.
Poruncă dă, slăvite, să-l aducă,
Să-l iau acasă şi să-i dau de leac.
Ducele:
Mi-a fost cândva tovarăş bun în lupte,
Iar ţie ţi-am fost dat cuvânt crăiesc,
Atunci când ţi-l făcuşi stăpân pe-alcov,
Să-l înconjor cu ocrotirea mea.
Băteţi la poarta schitului, voi ceştia,
Şi spuneţi stareţei să vie-n faţă-mi.
Pricina voi s-o lămuresc pe loc!
(Intră un servitor.)
Servitorul:
Stăpână, fugi stăpână, că-i prăpăd!
Stăpânul şi-omul său s-au smuls din funii,
Pe fete le-au snopit, l-au prins pe doftor
Şi barba i-au pârlit cu jar; când para
Mi ţi-l muşca de nas, turnau pe el
Hârdaiele de zoi, să stingă focul.
Stăpânu-i predică răbdare-n timp
Ce Dromio-l tunde-n cap ca pe nebuni.
De nu-i trimiteţi grabnic ajutor,
îi fac de petrecanie, pot să jur!
Adriana:
Taci, tontule! Stăpânul tău e-aici
Cu omul său. Ce tot îndrugi la basme!…
Servitorul:
Să-mi sară ochii dacă mint, stăpână,
De-acolo vin, cu sufletul la gură.
Zbiera că de-i picaţi cumva în gheară
Vă rupe faţa şi vă lasă slută.
(Strigăte în dosul scenei.)
Auzi! Păzea că vine: fugi, stăpână!
Ducele:
Treci lângă mine; nu te teme.
Halebardieri, staţi scut!
Adriana:
Văleu, bărbatu-meu! E năzdrăvan
De poate trece nevăzut prin ziduri:
Acuşi s-a-nchis în schit şi-acuşi, poftim!
E iar aici. Stă mintea-n loc, nu alta!
(Intră Antipholus din Efes şi Dromio din Efes.)
Antipholus din Efes:
Dreptate, prea înalte, fă-mi dreptate
în numele credinţei ce-ţi purtai
Când am primit în luptă răni adânci
Salvându-ţi viaţa; sângele vărsat
De dragul tău îţi cere azi dreptate.
Aegeon:
De frica morţii aiurez, au văd
Pe fiul meu Antipholus, cu Dromio?
Antipholus din Efes:
Dreptate, nobil duce. Cea de colo,
Pe care tu mi-ai dat-o de nevastă,
M-a defăimat şi cinstea mi-a pătat-o
Prin cea mai cruntă şi mai grea jignire!
Întrece orice-nchipuire răul
Ce fără de ruşine mi-l făcu!
Ducele:
Arată cum, şi vei vedea că-s drept.
Antipholus din Efes:
N-a vrut, prea-nalte, să-mi deschidă uşa,
în timp ce sta la chef cu derbedeii!
Ducele:
Păcatu-i greu! Aşa a fost, femeie?
Adriana:
Nu, doamne, eu cu el şi sora mea
Prânzit-am azi tustrei. Mă bată cerul
De nu-i scorneală tot ce-mi pune-n cârcă!
Luciana:
Să n-am eu parte de lumina zilei
Şi nici de tihna nopţii dacă minte!
Angelo:
Femeie strâmbă, strâmbe amândouă!
Nebunul cu temei le-nvinuieşte!
Antipholus din Efes:
Eu, doamne, îţi vorbesc cu mintea-ntreagă:
Nici ameţit de vin, nici aţâţat
De furie, deşi ce-am stat să-ndur
L-ar scoate din răbdări şi pe un înger!
Femeia asta m-a-ncuiat afară:
L-aş lua de martor pe giuvaergiu,
C-a fost de faţă. Da-i vorbit cu ea!
El a plecat apoi, făgăduind
C-o să-mi aducă lanţul la „Mistreţ”,
Unde-am luat masa cu jupân Baltazar –
Dar după prânz, văzând că n-a venit,
M-am dus să-l caut; şi-am şi dat de el
Pe stradă, însoţit de-acest om nobil.
Tâlharul ăsta de zlătar minţea
C-aş fi primit azi lanţul de la dânsul
Când eu habar n-am, zău, nici cum arată;
Şi-a pus de m-au legat. Eu m-am supus
Şi am trimis acasă după bani,
Dar omul meu s-a-ntors cu mâna goală.
Atuncea m-am rugat frumos de paznic
Să mergem amândoi la mine-acasă.
Şi-am mers.
în drum mi-am întâlnit nevasta
Cu sora ei şi-o gloată de golani,
în cap cu unul Pinch, un maţe-fripte,
Un ghicitor pârlit, un coate-goale,
Lihnit de foame, prăpădit, cu ochii
în fundul capului, un scamator,
O stârpitură cu privirea şuie;
Pastramă pe picioare. Lepra asta
Şi-a luat-o-n cap că-i vraci de duhuri rele:
M-a pironit cu ochii, mi-a luat pulsul,
Şi-mi zvârle în obraz – neobrăzatul –
Că sunt nebun. Atunci, cu toţi, deodată
S-au năpustit asupră-mi, m-au legat
Şi m-au zvârlit în beciul ud, în beznă,
Legat de sclavul meu cu-aceeaşi funie.
Am ros cu dinţii funia, şi odată
Ce m-am văzut iar slobod, alergai
La înălţimea ta, pe care-o rog
Să dea acuma plata cuvenită
Batjocurii cumplite ce-ndurai.
Angelo:
Stăpâne, cu dreptate îi stau martor
Că l-au ţinut afară, nemâncat.
Ducele:
Dar lanţul l-a primit, cum zici, sau nu?
Angelo:
Cum nu, stăpâne; când veni în goană
Ceşti oameni l-au văzut la gât cu lanţul.
Al doilea negustor:
Şi-apoi chiar eu, mă jur pe ce-am mai sfânt,
Te-am auzit mărturisind că lanţul
L-ai fost primit, deşi întâi în piaţă
Tăgăduiai; atuncea am tras spada,
Iar tu fugit-ai colo-n schit, de unde
Ai apărut, cred eu, printr-o minune.
Antipholus din Efes:
N-am pus picioru-n schit de când mă ştiu;
Nici tu n-ai tras vreodat-asupră-mi spada;
De lanţ, nici vorbă! Uite, jur pe ceruri
Că tot ce-mi pui în seamă e minciună!
Ducele:
Tii! Ce-ncurcată pricină! Băurăţi
Din cupa vrăjitoarei Circe toţi?
De-ar fi intrat în schit, în schit era;
De-ar fi nebun, s-ar apăra mai prost.
Zici c-a prânzit acasă; aurarul
Ne spune-altminteri. Tu, băiete, ce spui?
Dromio din Efes:
A fost la masă, la „Mistreţ”, cu dânsa!
Curtezana:
Da, şi mi-a smuls inelul de pe deget!
Antipholus din Efes:
E drept stăpâne; de la ea l-am luat.
Ducele:
Văzutu-l-ai intrând aici în schit?
Curtezana:
La fel de sigur cum vă văd, prea-nalte!
Ducele:
Ciudat. Chemaţi pe stareţă la mine!
(Iese un slujitor.)
Cred c-aţi mâncat cu toţii mătrăgună!
Aegeon:
Îngăduie-mi o vorbă, prea mărite!
Văd, pare-mi-se, un prieten care
Mă va scăpa, plătind răscumpărarea.
Ducele:
Ai toată voia mea, siracuzane!
Aegeon:
Nu te numeşti Antipholus, amice,
Şi-acesta nu e Dromio, sclavul tău?
Dromio din Efes:
Am fost legat de el pân-adineauri
Dar mi-a tăiat cu dinţii legătura
Şi-acum sunt Dromio-al său, dar slobozit.
Aegeon:
Mă ţineţi minte amândoi, sunt sigur.
Dromio din Efes:
Ne-aduci aminte tot de noi, bătrâne,
Căci nu de mult eram legaţi, ca tine.
Şi ţie vrea să-ţi afle leacul Pinch?
Aegeon:
Nu vi-s străin. Doar mă cunoaşteţi bine!
Antipholus din Efes:
E prima oară-n viaţă când te văd.
Aegeon:
Vai! Jalea m-a schimbat de când mă ştii.
Restriştea şi a vremii mână slută
Mi-a răvăşit cu brazde strâmbe chipul;
Dar, spune-mi, hai, nici glasul nu-mi cunoşti?
Antipholus din Efes:
Nici!
Aegeon:
Dromio, nici tu?
Dromio din Efes:
Nu, pe cuvântul meu, nici eu!
Aegeon:
Sunt sigur că-l cunoşti.
Dromio din Efes: Mă rog; dar eu sunt sigur că nu; şi când îţi spune omul că nu, acuma eşti legat să-l crezi!
Aegeon:
Nici glasul! O, ne-nduplecată vreme!
Aşa de rău mi-ai spart tu biata voce
În şapte ani fugari, ca nici feciorul
Să nu-mi cunoască glasul stins de jale?
Deşi acum zbârcitu-mi chip se-ascunde
Sub neaua iernii ce-mi sleieşte vlaga
Şi sângele în vine mi-l încheagă,
Din neguri se-nfiripă-o amintire,
Opaiţul mai pâlpâie-o văpaie,
Urechea-mi stinsă parcă-ar prinde-un zvon:
Atâtea mărturii, şi nu mă-nşel,
îmi spun că tu-mi eşti fiul, Antipholus!
Antipholus din Efes:
Nu l-am văzut în viaţa mea pe tata.
Aegeon:
Sunt şapte ani de când, în Siracuza,
Ne-am despărţit: dar poate, fiul meu,
în halu-n care sunt, îţi fac ruşine!
Antipholus din Efes:
Şi ducele, şi toţi câţi în oraş
Mă ştiu, îmi pot fi martori că te-nşeli:
N-am fost în viaţa mea la Siracuza!
Ducele:
Îţi spun, siracuzane: Antipholus
De douăzeci de ani e-al meu supus
Şi-n Siracuza n-a călcat. Hm, vârsta
Şi spaima morţii nu ţi-au fost de-a bune.
(Intră stareţa cu Antipholus din Siracuza şi Dromio din Siracuza.)
Stareţa:
Mărite duce, dânsul e hulitul!
Adriana:
Văd doi bărbaţi, sau mă înşală văzul?
Ducele:
Din doi, e unul duhul celuilalt.
La fel şi-aceştia: care-i pământeanul
Şi care duhul? Cine să-i descurce?
Dromio din Siracuza:
Eu, doamne,-s Dromio; spune-i lui să plece.
Dromio din Efes:
Eu, doamne,-s Dromio; ţine-mă pe loc!
Antipholus din siracuza:
Tu eşti Aegeon? Sau năluca lui?
Dromio din Siracuza:
Bătrânul meu stăpân! Cin’ te-a legat?
Stareţa:
Oricine l-a legat îi rup eu funia
Şi dezlegat mi-l capăt iar de soţ.
Aegeon, spune de eşti tu acela:
Avut-ai o nevastă, pe Emilia,
Ce-ţi dărui doi feţi-frumoşi, doi gemeni?
De eşti acel Aegeon, hai, vorbeşte-mi,
Vorbeşte-i iar Emiliei pierdute!
Aegeon:
De nu visez, Emilia eşti tu,
Şi de-i aşa, îmi spune unde-i fiul
Cel luat de val pe pluta blestemată?
Stareţa:
Matrozi din Epidamnum ne-au cules
Pe el, pe mine şi pe Dromio. Însă
Curând, pescari corintieni haini
Mi-au luat cu sila fiul şi pe Dromio
Lăsându-mă cu cei din Epidamnum.
Ce s-a ales de ei pe urmă, nu ştiu;
Din mine soarta a făcut ce vezi!
Ducele:
Se-adevereşte basmul lui de astăzi:
Doi fraţi leiţi, ca două picături,
Şi-aceşti doi Dromio care parcă-s unul,
Şi ce-a spus ea c-a pătimit pe mare;
Ei sunt părinţii ăstor doi feciori
Ce se-ntâmplară iarăşi laolaltă.
Tu, primul, parcă din Corint veneai?
Antipholus din siracuza:
Nu, nu, eu am venit din Siracuza!
Ducele:
Staţi mai aşa, că nu vă dau de rost!
Antipholus din Efes:
Eu vin de la Corint, mărite duce…
Dromio din Efes:
Şi eu cu dumnealui.
Antipholus din Efes:
Sosit-am, ştiţi, cu ducele Menaphon,
Al vostru unchi, războinicul vestit.
Adriana:
Dar eu cu cine-am stat la masă astăzi?
Antipholus din siracuza:
Cu mine, scumpă doamnă!
Adriana:
Şi nu eşti soţul meu?
Antipholus din Efes:
Nu; pân-aici!
Antipholus din siracuza:
Da, pân-aici: deşi-mi spunea bărbate,
Iar drăgălaşa doamnă, sora dânsei,
Din cumnăţel nu mă scotea.
(Către Luciana):
Domniţă,
De nu visez, aş vrea, cu voia voastră,
Să-ndeplinesc tot ce v-am spus atunci.
Angelo:
Colanul l-aţi primit din mâna mea.
Antipholus din siracuza:
Aşa cred, domnul meu, nu spun altfel.
Antipholus din Efes:
Şi pentru lanţ, m-aţi arestat pe mine.
Angelo:
Aşa cred, domnul meu, nu spun altfel.
Adriana:
Şi, domnul meu, eu cred că n-ai primit
Ducaţii ce ţi i-am trimis prin Dromio.
Dromio din Efes:
Prin mine n-aţi trimis nimic.
Antipholus din siracuza:
Această pungă mi-aţi trimis-o mie
Şi Dromio, omul meu, mi-a înmânat-o.
Tot ne-ntâlneam cu sclavul celuilalt:
Mă lua mereu drept el, pe el drept mine;
De-aicea a ieşit încurcătura.
Antipholus din Efes:
Pun banii chezăşie pentru tata.
Ducele:
E de prisos, i-am dăruit viaţa.
Curtezana:
Te rog, stimate domn, dă-mi diamantul.
Antipholus din Efes:
Poftim; şi-ţi mulţumesc de ospeţie.
Stareţa:
Mărite duce, rogu-vă, intraţi
Cu noi în schit şi-acolo depăna-vom
Din ghemul încâlcit păţania noastră;
Iar cei de faţă, ce-au avut de tras
Ponoase de pe urma belaliei
Şi încurcatei zile de-azi, să intre
Şi vor găsi deplină împăcare.
Sunt treizeci-trei de ani de când mă chinui
Că v-am pierdut, feciorii mei, dar azi
De greaua mea povară-s izbăvită.
Mărite duce, soţul meu, copii,
Şi voi, răboj al zămislirii lor,
Poftiţi dar la sporoavă şi la praznic:
La fel de-ntreagă-i astăzi bucuria
Pe cât ne-a fost amarul de năprasnic!
Ducele:
Primesc din suflet. Vă voi fi cumătru.
(Ies ducele, stareţa, Aegeon, curtezana, negustorul, Angelo şi suita ducelui.)
Dromio din Siracuza:
S-aduc bagajul de pe vas, stăpâne?
Antipholus din Efes:
Dar ce bagaj mi-ai îmbarcat, băiete?
Dromio din Siracuza:
Calabalâcul ce-l aveaţi la han.
Antipholus din siracuza:
Iar ne-a-ncurcat. Eu sunt stăpân’tu, Dromio.
Hai, vin’ cu noi; ne-om îngriji pe urmă;
îmbrăţişează-ţi fratele şi zburdă!
(Ies Antipholus din Siracuza şi Antipholus din Efes, Adriana şi Luciana.)
Dromio din Siracuza:
E una grasă la stăpân’tu acasă
Ce m-a-ndopat la prânz cu bunătăţi.
Acum mi-o fac cumnată, nu nevastă!
Dromio din Efes:
îmi pare că oglindă-mi eşti, nu frate,
Şi văd că nu sunt chiar de lepădat.
Să mergem, dar, să le-ascultăm sporoava.
Dromio din Siracuza:
Matale-ntâi, că eşti mai mare.
Dromio din Efes:
Aici-e-aici: de unde ştim?
Dromio din Siracuza:
Tragem la sorţi: dar pân-atunci, treci primul.
Dromio din Efes:
Nu, uite-aşa:
Pe lume, noi doi fraţi venit-am împreună
Şi acum nici eu-nainte, nici tu-napoi, ci mână-n mână!
(Ies.)













Comedia Erorilor

Comentarii

Piesa a fost jucată pentru prima oară la 28 decembrie 1594 (la Gray’s Inn) şi tipărită de abia în ediţia in-folio din 1623; spectacolele publice nu sunt amintite în documente. Cât priveşte data când a fost scrisă, s-au sugerat anii 1593-1594 (F.E. Halliday), 1591-1592 (ediţia The New Cambridge), 1589 (T.W. Baldwin) etc. Se poate afirma cu certitudine că este una din primele comedii ale lui Shakespeare, probabil chiar prima, deşi Palladis Tamia (1598) o aminteşte după Doi tineri din Verona. Datarea lui Halliday este sprijinită şi de Sidney Thomas, care arată asemănările pregnante dintre unele pasaje lirice şi Venus şi Adonis şi Răpirea Lucreţiei (ambele tipărite în 1593), sau de R.A. Foakes, care stabileşte paralelisme cu Zadarnicele chinuri ale dragostei (1591-1593) şi mai ales cu Doi tineri din Verona (1594).
Sursa directă de inspiraţie a lui Shakespeare a fost comedia lui Plaut Menaechmi, cu nenumăratele sale încurcături hazlii pricinuite de confundarea lui Menaechmus din Epidamnus cu fratele său geamăn, dispărut de multă vreme. Dintr-o altă comedie de Plaut, Amphitruo, Shakespeare a preluat dublarea perechii de gemeni şi zăvorârea soţului în afara propriei sale case, iar din comedia Mother Bombie (Mama Bombie, 1594) de John Lyly, tonul dialogului comic, expresii, imagini, precum şi numele servitorilor gemeni (Dromio).
De Menaechmi comedia shakespeariană se apropie nu numai printr-o ingenioasă structurare a acţiunii, în care: „confundarea identităţii este exploatată prin fel de fel de quiproquod-uri imaginabile, ajunge la o culme a confruntării şi ulterior se rezolvă rezonabil” ci şi prin rapiditatea acţiunii şi a dialogului, rolul întâmplării, realism, stil direct sau unitatea de loc şi timp (acţiunea se petrece la Efes, într-o singură zi). Reţine atenţia şi amănuntul că, după cum Plaut adaptează elemente ale vieţii elene la realităţile romane, tot astfel Shakespeare le adaptează pe cele romane la realităţile engleze.
Procedeul anglicizării ambianţelor din textele privind alte ţări şi epoci – atât de caracteristic întregii opere shakespeariene – reprezintă totodată o îndepărtare de Plaut. Există aluzii la unele evenimente din Anglia sau caricaturizări ale vieţii engleze (de pildă vrăjitoriile magicianului-profesor Pinch), numeroase aspecte sociale, politice şi etice oglindesc orientări elisabetane tipice – necesitatea ordinii şi a justiţiei, interesul pentru individ şi relaţiile sale cu alţii, importanţa acordată iubirii legiuite, căsătoriei şi familiei, coloritul creştin mijlocit de aluziile discrete la Epistola către efeseni a Sf. Pavel şi Faptele apostolilor, XIX (nu întâmplător Shakespeare strămută acţiunea de la Epidamnum la Efes, oraş asociat cu magia).
Pe de altă parte, această „cea mai puţin romantică dintre comediile lui Shakespeare” se îndepărtează de Plaut şi printr-o anumită umanizare a personajelor, prin crearea unei atmosfere generale de vrajă şi mister şi prin introducerea unor elemente de patetism (Aegeon, bătrân, chinuit şi dezamăgit, este „un fel de prolog şi epilog al piesei”), dragoste romantică (între Antipholus din Siracuza şi Luciana) şi gelozie (Adriana). Dragostea romantică se îndepărtează şi de formulele romanţioase ale epocii pentru că nu este susţinută şi refuză multitudinea episoadelor. Sinteză originală a clasicismului latin şi asimetria comediilor romantice elisabetane, Comedia erorilor este totodată şi o anticipare a comediilor idilice A douăsprezecea noapte sau Cum vă place, mai ales dacă avem în vedere că elementul liric nu este introdus întâmplător, ci „la început, la mijloc, unde are loc o culminaţie a intrigii, şi la sfârşit, exact acolo unde Shakespeare îşi repartiza «semnalele» care trebuiau să-l ajute pe spectator să înţeleagă caracterul general, «tonalitatea» piesei. Aceste trei momente «romantice» aruncă lumină asupra întregii piese”.
Deosebit de important este faptul că piesa a fost jucată în faţa unor oameni educaţi în spirit clasic, la unul din „colegiile curţii” juridice din Londra, instituţii universitare ocupând al treilea loc după Oxford şi Cambridge, precum şi la curtea regelui Iacob în 1604, caracterul ei „închis” reieşind şi din scurtimea ei caracteristic ocazională (1.777 rânduri), din abundenţa aluziilor clasice şi a terminologiei juridice (care trimite spre Neguţătorul din Veneţia şi Troilus şi Cresida).
La nivelul analizei lingvistice nu poate să scape atenţiei structura de dezbatere judiciară a unor replici, în stichomitiile semnalate de Foakes ca „interogări ale unui martor” (IV, 4, 66-74) sau abundenta termenilor juridici. Se poate arăta, totuşi, că aceste elemente trebuie subordonate unor procedee ale logicii formale elisabetane, în primul rând „cauzativităţii” (împrumut termenul din gramatica modernă) pe care o reprezintă propoziţiile cauzale explicite sau implicite, legate de principală sau regentă fie sindetic (prin conjuncţii ca for, because, since „întrucât”, „deoarece”, „pentru că”, prin construcţii în -ing cu funcţie cauzală etc.), fie asindetic. Numărul acestora în Comedia erorilor este foarte ridicat (ca în Troilus şi Cresida) pe fondul general al sublinierii legăturilor cauzale din opera shakespeariană, iar acumularea lor în unele pasaje este semnificativă:
„Dromio of Ephesus… She is so hot because the meat is cold;
The meat is cold because you come not home;
You come not home because you have no stomach;
You have no stomach having broke your fast…” (I, 2, 46-49).
în această ilustrare raportul cauză-efect este un pivot al calamburului dintr-o scurtă suită de replici comice rostite de unul din servitori; altădată, însă, el pigmentează pasaje serioase, de pildă în pledoaria bănuitoarei Adriana (II, 2, 123-150) sau în judecăţile cu caracter cauzal şi conclusiv pe care le face stareţa (mai ales în V, 1, 68-86).
în repetate rânduri, propoziţiile cauzale constituie răspunsuri la întrebarea why? „de ce” „pentru care motiv?”, parcă pentru a exemplifica proverbul menţionat de Dromio din Siracuza: „… for they say, every why hath a wherefore” (… pentru că, aşa cum se spune, fiecare de ce are un pentru ce (II, 2, 44-45). (Un ecou al proverbului apare şi în Henric al V-lea, în comentariul lui Fluellen: „There is occasions and causes why and wherefore in all things” (în toate lucrurile există temeiuri şi pricini, un de ce şi un pentru ce (V, 1, 3-4).
Proverbul de mai sus ocupă un loc la fel de central în prima comedie shakespeariană ca şi proverbul „O conştiinţă vinovată nu are trebuinţă de acuzatori” în Richard al III-lea, prima tragedie shakespeariană (v. şi Studiul introductiv din vol. I). În definitiv, el sintetizează modul de a gândi logic al unor oameni normali (şi cumsecade), prinşi în vârtejul unor întâmplări ilogice care au loc într-un oraş la fel de straniu ca insula din Furtuna, cu deosebirea că presupusele forţe magice nu conlucrează pentru „armonic” şi „ordine”, ci pentru destrămarea acestora:
„… scamatori îndemânatici care amăgesc ochiul,/Vrăjitori care cu lucrările lor întunecoase zăpăcesc mintea,/Vrăjitoare care ucid sufletele şi schilodesc trupurile,/Amăgitori travestiţi, şarlatani gureşi”. (I, 2, 98-101).
„Nimeni în afară de vrăjitoare nu sălăşluieşte aici”. (III, 2, 162).
„îl stăpâneşte diavolul.” (IV, 2, 33).
„Aici locuiesc vrăjitori din Laponia”. (IV, 3, 11).
„Cred că aţi băut toţi din cupa Circeei”. (V, 1, 271) etc.
Siracuzanii (inclusiv Antipholus şi Dromio din Efes) se minunează de ceea ce se întâmplă şi li se întâmplă, iar cuvântul strange „straniu”, „ciudat” şi sinonimele sale sunt mereu pe buzele lor, ca pentru a adeveri dictonul lui Platon că filosofia începe cu uimirea. Spus altfel, poate chiar la îndemnul acestui dicton, Shakespeare îi sileşte să cugete, să-şi pună întrebări, să caute răspunsuri şi „să înceapă a deveni filosofi” – aşa cum în toate timpurile, prin orice pulsaţie neregulată a sa, viaţa îi sileşte să cugete până şi pe yahoo-i din Călătoriile lui Gulliver de J. Swift.
Pentru făpturile din fondul comun al umanităţii este nevoie de întâmplări cu totul ieşite din comun ca să păşească pe primele trepte ale cunoaşterii filosofice. Treptele mai înalte ale gândirii care întreabă şi se întreabă „de ce şi pentru ce, considerând de la sine înţeles că orice (subl. ns.) are un de ce şi un pentru ce” le sunt încă străine; iar de cele mai multe ori, dacă în viaţă nu li se întâmplă nimic ieşit din comun, se trezesc din letargie prea târziu, în preajma morţii, care li se pare un eveniment extraordinar pentru că, în sfârşit, îi priveşte direct şi pe ei – deşi, cum spune regina din Hamlet: „Ştii că e un lucru obişnuit. Tot ce trăieşte trebuie să moară…” (I, 2, 72).
Neputând afla un răspuns la întrebarea de ce? Personajele din Comedia erorilor mai urcă o treaptă pe scara cunoaşterii atunci când se întreabă dacă nu cumva s-a întâmplat vreo schimbare în propriul lor psihic şi, în consecinţă, pun în aplicare recomandarea lui Plato (via Thales): „Cunoaşte-te pe tine însuţi”.
Câteva exemple din text:
„Antipholus din Siracuza: … Pentru a-mi găsi mama şi fratele,/Tot căutându-i, nefericitul de mine, m-am pierdut pe mine însumi”. (I, 2, 39-40).
„Dromio din Siracuza: Sunt preschimbat, stăpâne, nu este aşa?
Antipholus din Siracuza: Cred că te-ai preschimbat la minte, ca şi mine” (II, 2, 195-196).
„Dromio din Siracuza: … Sunt eu Dromio? Sunt eu sluga ta? Sunt oare eu însumi?” (II, 2, 72-73).
Atât Dromio din Efes (IV, 4, 27 şi urm.) cât şi Dromio din Siracuza (II, 2, 201) cred că s-au transformat în măgari (cf. transformarea în măgar a lui Bottom în Visul unei nopţi de vară); când Antipholus din Siracuza începe să o curteze pe Luciana, aceasta îl întreabă dacă nu cumva a înnebunit şi, în spiritul gândirii baconiene şi al Cresidei (Troilus şi Cresida, de ex. V, 2, 104-109) este încredinţată că „de vină e ochiul” (III, 2, 44-45) etc.
Într-o comedie îndatorată şi evului mediu „prin structura sa narativă – aventuri transformate mai târziu în bucurie (spre deosebire de Ben Jonson pentru care povestirea nu este importantă)” personajele vor reveni la adevărata lor identitate sau şi-o vor descoperi la „sărbătoarea baptismală”, spre deosebire de tragedia Richard al III-lea, în care eroul îndoindu-se de identitatea sa în cuvinte foarte apropiate de cele ale lui Antipholus din Siracuza („Dar dacă eu sunt eu…” etc., III, 2, 41 etc.), preferă să nu asculte de chemările conştiinţei, se avântă în luptă şi moare.
De altfel, în planul identităţii (conştiinţă dar şi conştienţi) există un paralelism susţinut între monologul lui Richard din actul V al tragediei şi o serie de secvenţe din Comedia erorilor, iar ambele piese, în întregul lor, pot fi analizate în planul mai larg al esenţei realităţii şi aparenţei.
R.A. Foakes întreprinde o analiză temeinică a relaţiei „a fi” – „a părea” în Comedia erorilor (fără raportare la Richard al III-lea), dar că problema nu a fost epuizată o demonstrează contribuţia lui Mihai Rădulescu în capitolul Comedia dramatică din Ephes din lucrarea sa „Shakespeare, un psiholog modern” (Editura Albatros, 1979). Deloc lipsită de interes este interpretarea denumirilor date unor hanuri în piesă – „Centaurul”, „Phoenix”, „Tigrul”, „Ariciul”. „Centaurul”, bunăoară, îi aminteşte de o asociere posibilă între un centaur, Hercule şi Efes.
La recomandarea oracolului de la Delfi, Hercule este gata să-şi răscumpere vina de a mai fi săvârşit un omor, devenind pe timp de trei ani sclavul Omphaliei. El duce o viaţă de huzur şi nebărbătească moleşeală, ba chiar „… stăpâna îi cerea să umble înveşmântat în straie femeieşti. Deci nu numai că travestiul este prezent (această structură comportamentală dihotomică-antonimică), dar chiar şi adaptarea preocupărilor sexului opus…”.
Batjocorit de nişte Cercopi în preajma Efes-ului, Hercule îi leagă fedeleş, ducându-i plocon Omphaliei. Aşadar, de cetatea Ephe-sului se leagă redobândirea aspectului viril al lui Hercule, din femeie redevenind luptător (spuneam că Antipholus din Siracuza descinde în Ephes ca din adolescent să devină adult; în lumina celor adăugate, putem afirma că, din efeb, va să devină bărbat). În treacăt fie spus, acei Cercopi epheseni sunt şi ei pioni ai gândirii dihotomice-antonimice, căci aveau darul minciunii atât de înrădăcinat încât Jupiter le-a luat graiul şi i-a preschimbat în maimuţe; ei fiind astăzi oamenii fără chip de oameni…
După, ce se împlinesc cei trei ani, Hercule se căsătoreşte cu Deianira. În drumul lor „... calea le e tăiată de apele revărsate ale fluviului Evenos. întâmplarea le scoate în cale pe centaurul Nessus. Plin de cavalerism, acesta o ia pe crupă pe Deianira; ajuns pe celălalt mal, amabilitatea sa devine agresivă. La ţipetele tinerei sale soţii, Hercule sloboade o săgeată înveninată cu sângele hidrei. Atins, centaurul moare, iar cei doi sunt reuniţi după ce apele îi despărţiseră (ca şi pe personajele shakespeariene). Centaurul, o fiinţă cu două aspecte opuse: om şi animal, participă la dihotomizarea-antonimică (el însuşi oferă o astfel de structură) a unităţii cuplului Hercule-Deianira”. (pag. 102-104).
Asemenea legături întăresc ideea că piesa a fost scrisă pentru spectatorii foarte cultivaţi ai vremii (juriştii de la Gray’s Inn, apoi curtenii) şi că, adăugate la aluziile mai evidente şi, în orice caz, explicate în ediţiile comentate cu grijă, ele fac din Comedia erorilor o piesă deosebit de conotativă.
Conotativă, este adevărat, mai curând în sensul informaţiei decât al poeziei, deşi trebuie subliniat că, de pildă, Mark van Doren exagerează atunci când spune că:
„Lungile tirade în versuri, rostite fie de Aegeon, fie de fiii săi gemeni, fie de Adriana… sunt rigide, afectate şi explicite, fără a lăsa câtuşi de puţin impresia că acei ce le rostesc au şi alte înzestrări în afară de necesitatea de a face afirmaţii şi de a se tângui”.
Sau că personajele „nu sunt oameni, ci gemeni”.
După cum au arătat mai mulţi cercetători, se poate vorbi şi despre o anumită individualizare a personajelor: Antipholus din Siracuza e mai fin decât cel din Efes (vulgar, totuşi cinstit şi sincer – nicidecum „soldatul” lui Plaut); Dromio din Efes, grosolan ca stăpânul, este mai grosolan decât fratele său etc.
Ţinând seama atât de caracterul „abaterilor” de la sursa plautiană cât şi de auditoriul căruia i-a fost destinată, piesa ni se înfăţişează ca o farsă cu tâlcuri adânci, deci, aşa cum i-a spus Shakespeare însuşi, o comedie, dar o comedie în sensul dantesc al termenului (La Commedia, reintitulată ulterior ca Divina Commedia) – deci nu simplă farsă (Coleridge), comedie de situaţie (Mark van Doren) etc. Iar ca dovadă că este o lucrare pe deplin realizată ca intenţie artistică aş aminti succesul de care s-a bucurat la toate nivelurile de receptare în Bucureşti, 1964.
Leon D. Leviţchi




























ÎMBLÂNZIREA SCORPIEI
(Îmblânzirea îndărătnicei)
The Taming of the Shrew, 1593-1594

Persoanele

Persoanele prologului

Un lord
Cristofor Sly, căldărar beţiv
Cârciumăreasa
Pajul
Slujitori, actori, vânători.

Persoanele piesei

Baptista, nobil bogat din Padova
Vincenţio, nobil bătrân din Pisa
Lucenţio, fiul lui Vincenţio, îndrăgostit de Bianca
Petruchio, nobii din Verona, peţitorul Catarinei
Gremio, Hortensio, peţitorii Biancăi
Tranio, Biondello, slujitorii lui Lucenţio
Grumio, Curtis, slujitorii lui Petruchio
Un pedagog bătrân, (care e pus să joace rolul lui Vincenţio)
Catarina, îndărătnica; bianca, fiicele lui Baptista
O văduvă
Un croitor, un pălărier, slujitori de-ai lui Baptista şi de-ai lui Petruchio.

Acţiunea se petrece când la Padova, când în casa lui Petruchio, la ţară.

Prologul

Scena 1

înaintea unei cârciumi, în câmp.
Intră Sly, urmărit de cârciumăreasă.

Sly: Am să-ţi scarmăn spinarea, pe legea mea.
Cârciumăreasa: La stâlp, ticălosule.
Sly: Ticăloasă eşti tu. Neam de neamul meu n-a fost ticălos. Poţi citi asta şi-n cronici: noi Sly-i am sosit aici cu Richard Cuceritorul. Aşa că, paucas pallabris! Lasă lumea să-şi vadă de drum. Sessa!
Cârciumăreasa: Zi, nu vrei să-mi plăteşti paharele pe care le-ai spart, nu?
Sly: Nu, nicio leţcaie. Ţin-te bine, Ieronime, du-te-n patul tău cel rece şi-ncălzeşte-te că-ţi trece.
Cârciumăreasa: Las’ că-ţi ştiu eu leacul. Mă duc s-aduc straja de noapte.
(Iese.)
Sly: Poţi s-aduci şi straja de dimineaţă şi straja de amiază şi straja, de seară… Am să mă lămuresc cu ei, cu legea-n mână. Nu mă clintesc de-aici nici mort. Dacă vine, las’ pe mine!
(Se culcă la pământ şi adoarme. Se aud sunete de corn de vânătoare. Intră un lord întorcându-se de la vânătoare, însoţit de mai mulţi vânători şi slujitori de-ai săi.)
Lordul:
Să porţi de grijă câinilor, te rog.
Abia se ţine Merriman, sărmanul!
Pe Clowder să-l aşezi lângă tărcatul
Ce latră tare. Spuneţi, micul Silver
Cum s-a purtat, la capătul potecii?
Pierdut-au urma ceilalţi. Nu l-aş da
Pe douăzeci de galbeni.
Întâiul vânător:
Bellman este
La fel de vrednic. A-nceput să latre
De-ndată ce-a pierdut din ochi vânatul.
Şi-a mirosit, din nou, pierduta urmă.
Credeţi-mă, e cel mai bun din toţi.
Lordul:
Nu ştii ce spui. De-ar fi şi Echo iute
Ca dânsul la picior, l-aş socoti
De zece ori mai vrednic. Să le daţi
Mâncare bună. Să vedeţi de ei,
Căci mâine mergem iar la vânătoare.
Întâiul vânător:
Milord, prea bine.
Lordul (îl vede pe Sly):
Ce-o mai fi şi asta?
E mort? Sau beat? Vedeţi de mai răsuflă.
Al doilea vânător:
Răsuflă el. De n-ar fi încălzit
De bere multă patu-n care zace
Prea rece-ar fi să doarm-aşa adânc!
Lordul:
Ce vită nemaipomenită! Zace
Ca porcul, în ţărână! Cruntă moarte!
Cât de urâtă ţi-e icoana! Vreau,
Băieţi, să facem cu beţivul ăsta
O încercare. De l-am duce-n pat,
L-am îmbrăca în haine noi, şi-n deget
I-am pune şi inele, lângă pat
I-am aşeza un prânz îmbelşugat.
Şi când s-o deştepta, în jurul lui
Să fie slujitori supuşi, nu credeţi
Că bietul cerşetor şi-ar pierde mintea?
Întâiul vânător:
Nu poate face altfel, zău, milord!
Al doilea vânător:
Grozav se va mira, când s-o trezi!
Lordul:
Ca de un vis frumos, de-o plăsmuire
Lipsită de temei. Îl ridicaţi.
Să fie gluma bine chibzuită,
îl duceţi în odaia cea mai bună.
Şi atârnaţi tablouri voluptoase
Pe toţi pereţii. Presăraţi arome
Pe capul lui murdar; şi parfumaţi
Cu lemn mirositor prin încăpere.
Să pregătiţi şi muzică, să-i cânte
O dulce şi cerească melodie
Când s-o scula. Iar cum deschide gura,
Să-i spuneţi cu-o adâncă plecăciune:
„Ce porunceşte înălţimea voastră?”
Să-i ţină unu-n faţă un lighean
De-argint, şi plin cu apă parfumată,
De trandafiri, împodobit cu flori.
Al doilea ibricul, şi ştergarul.
Al treilea să-i ţină, şi să-i spuneţi:
„Nu vă spălaţi pe mâini, măria voastră?”
Să fie gata altul cu o haină
Bogată, să-l întrebe care straie
Ar vrea să-mbrace; altul să-i vorbească
De caii şi de câinii lui. Să-i spună
Că soaţa lui tânjeşte, datorită
îmbolnăvirii lui. Să-l faceţi astfel
Să creadă că nu are mintea-ntreagă.
Şi când va spune cine e, răspundeţi
Că a visat, căci e un lord puternic.
Nimica altceva. Să fiţi dibaci,
Iubiţii mei. Va fi o desfătare,
De ştiţi să vă purtaţi cu iscusinţă.
Întâiul vânător:
Milord, vă-ncredinţez, vom fi cu toţii
Îndemânatici, astfel că va crede
Că e întocmai cum îi spunem noi…
Lordul:
Hai, luaţi-l binişor, şi-n pat cu el!
Şi, când se scoală, fiţi la locul vostru.
(Vânătorii îl ridică pe Sly; se aude o trâmbiţă.)
Ce trâmbiţă răsună?
(Iese un slujitor.)
S-ar putea
Să fie-un nobil călător, şi poate,
Ar vrea, aici, să caute odihnă.
(Reintră slujitorul.)
Ei? Ce e?
Slujitorul:
Nişte comedianţi, milord.
Şi-ar vrea să joace-o piesă-n faţa voastră.
Lordul:
Pofteşte-i.
(Intră mai mulţi actori.)
Bine aţi venit la noi,
Prieteni.
Întâiul actor:
Mulţumim măriei voastre.
Lordul:
Voiţi să, staţi cu mine noaptea asta?
Al doilea actor:
De e pe voia înălţimii voastre…
Lordul:
Cu mare drag. Mi-l amintesc, îmi pare,
Pe-acest flăcău… Juca pe cel mai mare
Din fiii unui moşier… Făceai
O curte îndrăcită unei fete
De nobil. Numele ţi l-am uitat
Dar ţi-ai jucat atât de bine rolul
Încât juram că eşti ce vreai să pari.
Întâiul actor:
Cred că de Soto-i vorba, înălţime.
Lordul:
Adevărat. Jucai cu-ndemânare.
Acuma aţi sosit la noi la vreme.
Am pus la cale-o glumă, şi-am avea,
Nevoie şi de iscusinţa voastră.
Avem aici un lord, şi-ar vrea s-asculte
La noapte piesa voastră. Dar mi-e teamă.
Să nu vă ţineţi râsul, căci purtarea
îi este cam ciudată; n-a văzut
în viaţa lui o piesă – s-ar putea
Să vă miraţi atât de cum se poartă,
Încât să râdeţi în neştire, şi
Să-l mâniaţi într-astfel; căci, v-o spun:
Doar de-aţi zâmbi măcar, s-ar supăra…
Întâiul actor:
Să nu te temi, milord: ne-om ţine râsul.
Oricât ar fi de caraghios.
Lordul (unui slujitor):
Vezi, măi,
Să-i duci la cuhne: bine să-i primiţi,
Ai grijă ca nimic să nu lipsească.
(Ies actorii cu slujitorul.)
Chemaţi-mi pajul, pe Bartolomeu,
Şi să se-mbrace ca o doamnă mare.
Pe urmă să-l conduceţi în odaia
Beţivului, şi să-i purtaţi respect.
Şi să-l numiţi: „înalta noastră doamnă!”
Mai spuneţi-i, de vrea pe plac să-mi fie,
Să se arate manierat, întocmai
Cum a văzut că nobilele doamne
Se poartă cu bărbaţii lor: la fel
Să fie cu acest beţiv, vorbindu-i
încet, curtenitor, supus. Să-i spună:
„Ce porunceşte înălţimea voastră?
Iubita voastră soaţă este gata
Să vă arate-ntreaga ei iubire
Şi datoria ei”. Cu-mbrăţişări
Şi sărutări, să-şi odihnească fruntea
Pe sânul lui; să izbucnească-n lacrimi
De fericire, că-nsănătoşit
îşi vede soţul, care, şapte ani
De-a rândul, s-a crezut un cerşetor
Sărman şi prost. De nu cunoaşte rostul
Femeilor, să plângă la poruncă,
Să-şi dea atunci cu ceapă pe la ochi:
Pitită-ntr-o năframă, i-e uşor
Să-şi moaie-n lacrimi focul ochilor.
Hai, cât mai iute îţi voi da porunci
Pe urmă-amănunţite.
(Iese un slujitor.)
Ştiu că pajul
Va izbuti să-şi facă-un chip suav,
Plăcut şi gingaş, plin de vino-ncoace.
De-abia aştept s-aud cum îi va spune
Beţivului: „Iubitul meu bărbat”,
Şi cum şi-or ţine râsul cei de faţă,
Cinstindu-l pe ţăranul necioplit.
Mă duc să-i sfătuiesc, să-i potolesc,
Căci, de-şi vor pierde cumpătul, râzând,
Nu iese totul cum mi-am pus în gând.
(Ies.)

Scena 2

O odaie de culcare în casa lordului.
Sly, într-un halal bogat, înconjurat de slujitori
care-i înfăţişează straie de preţ, un ibric, un lighean etc. Intră lordul îmbrăcat ca un slujitor.

Sly: Pentru numele lui Dumnezeu, daţi-mi un pahar de bere!
Întâiul slujitor:
Nu vrea măria ta un pic de Xeres?
Al doilea slujitor:
Sau poate vrea să guste din bucate?
Al treilea slujitor:
Ce haină vrea milord să-mbrace astăzi?
Sly: Eu sunt Cristofor Sly. Nu-mi mai spuneţi nici măria ta, nici milord. Xeres n-am băut în viaţa mea. Iar dacă vreţi să gust din bucate, daţi-mi ceva afumături. Şi nu mă mai tot întrebaţi ce haină vreau să-mbrac astăzi. Căci n-am mai multe haine decât spinări, nici mai mulţi ciorapi decât picioare, nici mai multe ghete decât tălpi. Ba uneori am chiar mai multe picioare decât ghete, sau am nişte ghete de-mi rămân degetele pe dinafară.
Lordul:
Vă mântuie cât mai degrabă cerul
De gândurile-acestea! Cum se poate
S-ajungă-un om cu vază şi puternic,
Bogat şi preţuit de toţi, să fie
Atât de chinuit de duhul rău?
Sly: Cum? Vrei să spui că sunt nebun? Nu sunt eu oare Cristofor Sly, feciorul bătrânului Sly de la Burton Heath? Din născare cioflingar, din deprindere coţcar, mai pe urmă şi ursar iar acuma căldărar? Întrebaţi-o pe Mariana Hacket, hangiţa cea dolofană de la Wincot, dacă nu mă ştie. De nu vă va spune că-i sunt dator paişpce gologani pentru o cană de bere, să mă socotiţi cel mai sfruntat mincinos din toată creştinătatea. Hei! Nu sunt scrântit la minte! Ia priviţi!…
Întâiul slujitor:
Vai! Cât o amărâţi pe doamna voastră!
Al doilea slujitor:
Şi cum vă plâng de milă slujitorii!
Lordul:
Aşa se face că vă ocoleşte
Tot neamul vostru casa, alungat
De chipu-n care vă purtaţi. Milord,
Gândiţi-vă la naşterea înaltă
A înălţimii voastre. Din surghiun
Chemaţi-vă atâtea amintiri
Din vremi apuse; iar aceste visuri
Becisnice le surghiuniţi din minte.
Priviţi la slujitorii voştri dragi:
Stau toţi în jurul vostru, şi sunt gata
Să-şi facă datoria, la un semn
De-al vostru. Nu vreţi muzică? Vă rog
Să ascultaţi: Apollo însuşi cântă.
(Muzică.)
Privighetori, în colivii de aur,
Cânta-vor. Vă e somn? Un pat mai moale
Ca al Semiramidei vă aşteaptă,
Cu dulci dorinţi. Voiţi să vă plimbaţi?
În calea voastră vom aşterne flori.
Voiţi să călăriţi? E şaua pusă
Pe cai, iar frâul lor e-mpodobit
Cu perle şi cu aur. Sau cu şoimul
Vreţi să vânaţi? Se-nalţă şoimii voştri
Mai sus ca, dimineaţa, ciocârlia.
Vreţi să vânaţi? Fac câinii-o hărmălaie,
De crezi că surpă-a cerurilor boltă,
Stârnind ecoul văilor adânci.
Întâiul slujitor:
Sau cerbi vreţi să vânaţi? Cu câinii voştri
Mai iuţi decât zglobia căprioară
Şi ageri cum e ciuta…
Al doilea slujitor:
Sau, vă plac
Tablourile? V-arătăm îndată
Pe Adonis pe malul unui râu.
Ascunsă printre trestii, Citereea
Le-alintă, cu aprinsa ei suflare,
Ca boarea unui vânt şăgalnic…
Lordul:
Sau,
Pe mândra Io, când era fecioară,
Şi cum a fost surprinsă şi sedusă.
E-aşa frumos, că parc-o vezi aievea…
Al doilea slujitor:
Sau Dafne, prin pădure rătăcind,
De spini zgâriată astfel, că ai crede
Că sângerează-aievea. Iar Apollo,
Văzând-o astfel, plânge. Zugrăvite-s
Şi sângele, şi lacrimile, toate,
Cu multă măiestrie…
Lordul:
Sunteţi numai
Un lord, nimica alta, doar un lord.
Soţia voastră este mai frumoasă
Ca orişice femeie de pe lume.
Întâiul slujitor:
De nu i-ar fi zbârcit atâtea lacrimi,
De dorul tău, obrajii, n-ai afla
Făptură mai frumoasă-n lumea-ntreagă.
Nici uneia nu-i este mai prejos.
Sly:
Sunt lord? Şi am asemenea soţie?
Visez? Sau pân-acum a fost un vis?
Nu dorm: privesc, aud, vorbesc, miros
Parfumuri dulci, şi pipăi stofe moi.
Pe viaţa mea, sunt lord! Cu-adevărat!
Şi nu sunt căldărar! Şi nu mai sunt
Cristofor Sly! Ei bine, să-mi aduceţi
Soţia, s-o vedem puţin la faţă.
Şi rogu-vă, un păhărel de bere.
Al doilea slujitor:
Nu vă spălaţi pe mâini întâi, milord?
(îi aduc un ibric, un lighean şi ştergarul.)
Ce bine-mi pare! Câtă fericire
Că v-aţi venit în fire! O! De-aţi fi
încredinţat că sunteţi iarăşi lord!
Parc-aţi visat, de cinsprezece ani.
Parcă dormeaţi, cu ochii larg deschişi.
Sly:
Cum? Cinsprezece ani? Tii! Straşnic somn!
Şi n-am vorbit nimic în vremea asta?
Întâiul slujitor:
Ba da, milord, dar numai vorbe proaste.
Deşi culcat într-un iatac bogat.
Spuneaţi c-aţi fost pe uşă dat afară
Şi pe-o hangiţă tot o blestemaţi,
Spunând că vreţi s-o daţi în judecată,
Din pricină că vă punea pe masă
Stacanele pe jumătate goale.
Iar uneori spuneaţi că se numeşte
Cicely Hacket…
Sly:
Da, e fata care
La cârciumă slujeşte…
Al treilea slujitor:
Nu, milord,
Voi nu cunoaşteţi cârciumă, nici fată,
Nici oamenii pe care i-aţi numit,
Ca Stephen Sly, sau John cel dolofan,
Sau Peter Turf, sau Henry Pimpernell,
Şi alte-asemeni douăzeci de nume
De oameni care-n veci n-au fost pe lume,
Şi nimenea nu i-a văzut vreodată!
Sly:
Să fie Domnul binecuvântat
Că m-am înzdrăvenit!
Toţi:
Amin.
Sly:
Băieţi,
Vă mulţumesc. Şi n-am s-o uit, să ştiţi.
(Intră pajul, îmbrăcat femeieşte, ca suită.)
Pajul:
Ce face nobilul meu soţ?
Sly:
Păi, bine.
Haleală e destulă. Unde este
Soţia mea?
Pajul:
Aici, milord. Ce vreţi
Cu dânsa?
Sly:
Eşti nevasta mea? Nu-mi spui
„Bărbate”? Să mă cheme-aceste slugi
Milord; dar pentru tine sunt: bărbate.
Pajul:
Iubite soţ şi lord: milord şi soţ,
Eu sunt ascultătoarea ta soţie.
Sly:
Stiu, ştiu. Dar eu cum trebuie să-i spun?
Lordul:
Milady.
Sly:
Cum? Alice milady, poate.
Sau Joan milady? Spune.
Lordul:
Doar milady,
Atâta; astfel lorzii îşi numesc
Soţiile.
Sly:
Milady şi nevastă,
Se spune c-am visat, şi c-am dormit
Vreo cinsprezece ani, sau şi mai mult.
Pajul:
Aşa-i; şi mie mi-au părut treizeci,
De patul tău atâta-ndepărtată!
Sly:
E mult! Să mă lăsaţi cu dânsa singur.
Hei, slujitori! Vă dezbrăcaţi, milady.
Poftim la mine-n pat.
Pajul:
Stăpân slăvit,
Te rog să mai aştepţi o noapte, două,
Sau, pân-apune soarele. Mi-a fost
Oprit de vraci – de teamă că v-apucă
Din nou străvechea boală – să m-apropii
De patul vostru. Şi nădăjduiesc
Că nu mai e nevoie şi de alte
Temeiuri, în afară de acesta.
Sly: Păi, aşa cum stă treaba, foarte anevoie am să pot răbda atâta vreme. Dar nu mi-ar veni la socoteală nici să cad iarăşi pradă aiurărilor. Aşa că am să mai rabd, ce pot să fac! Oricât mi-ar da ghes patima!…
(Intră un slujitor.)
Slujitorul:
Milord, actorii înălţimii voastre,
Aflând de lecuirea voastră, vin
Să joace o hazlie comedie.
Precum e sfatul medicilor voştri,
Văzând că întristarea vă îngheaţă
Din cale-afară sângele în vine,
Şi că melancolia zămisleşte
Delirul, au crezut, c-ar fi cu cale
Sa ascultaţi o piesă, ca în minte
S-aveţi doar veselie, desfătare,
Să puneţi capăt negrei supărări
Şi viaţa astfel să v-o prelungiţi.
Sly: Straşnic! Îmi pare bine! Spune-le să joace! Comedia asta nu e giumbuşluc de bâlci, ca la Crăciun, când se-apucă unul şi face tumbe?
Pajul:
Ba nu, milord. Ceva cu mult mai vesel.
Ceva ţesut cu mare-ndemânare…
Sly:
Aşa? Atunci e-o pânză, o abà?
Pajul:
E-un fel de povestire…
Sly: Bine! Vom vedea! Milady nevastă, stai la dreapta mea. Şi lasă lumea să se-nvârtă toată! Mai tineri nu ne facem niciodată!
(Trompete.)

Actul I

Scena 1

Padova. O piaţă.
Intră Lucenţio şi Tranio.

Lucenţio:
Da, Tranio, dorinţa mea fierbinte
Adusu-m-a la Padova, oraşul
Ce este leagăn artelor frumoase.
Sosit-am în Lombardia, mănoasă
Grădină a Italiei. Şi tata
Călătoria mi-a-ncuviinţat-o,
în credincioasa-ţi întovărăşire.
Să zăbovim puţin, să chibzuim
Cum să începem cât mai iscusit
învăţătura-naltelor ştiinţe.
Oraşul cetăţenilor sfătoşi
Mi-a dat lumina zilei, mândră Pisă.
Iar tatăl meu, un negustor de vază,
Vestit în lumea largă, se coboară
Din Bentivoglii. Iară eu, Lucenţio,
Feciorul lui, crescut-am la Florenţa.
Şi, ca să-i pot îndeplini nădejdea
Pe care-a pus-o-n mine, mă silesc
Să-ncununez, cu vrednicia mea,
Averea tatii. Deci, iubite Tranio,
Pe timpul cât voi învăţa aici
M-oi strădui să dobândesc virtutea
Şi-acea înaltă parte-a-nţelepciunii
Ce caută s-atingă fericirea,
înalta-ncununare a virtuţii.
Să-mi spui părerea ta, Venind aici
La Padova, din Pisa, sunt ca unul
Ce-a stat într-o băltoacă, şi se vede
în adâncimea mării cufundat,
Nesăţios cercând să-şi stingă setea.
Tranio:
Mi perdonate, scumpul meu stăpân,
Eu simt la fel ca voi, şi-s fericit
C-aţi hotărât să căutaţi dulceaţa
Filosofiei. Dar vedeţi, stăpâne,
Oricât de mult am proslăvi morala,
Virtuţile, să ne ferim să fim
Sau stoici, sau nesimţitori, sau astfel
De credincioşi moralei celei aspre
A lui Aristotel, încât s-ajungem
Să-l credem pe Ovidiu de prisos.
Vă folosiţi de logică din plin,
Retorica v-o presăraţi în vorbe,
Să vă desfete cântul, poezia.
Băgaţi de seamă însă, nu cuprindeţi
Din metafizică şi matematici
Decât atât cât mistuie stomacul.
Acolo unde nu e vreo plăcere,
Nu-i nici folos. Într-un cuvânt, signore,
Să învăţaţi doar ce vă e pe plac.
Lucenţio:
Îţi mulţumesc. Sunt sfaturi preţioase.
De-ar fi sosit acuma şi Biondello
Ne-am fi putut găsi şi noi o casă.
Să ne primim prietenii pe care
Aici o să ni-i facem. Stai o clipă.
Ce-o fi cu lumea asta?
Tranio:
Vreo solie
Să ne ureze bun venit aici…
(Intră Baptista, Catarina, Bianca, Gremio; Hortensio şi Tranio care stau de-o parte.)
Baptista:
Vă rog, signori, lăsaţi-mă în pace!
Prea bine ştiţi cât sunt de hotărât
Să nu-mi mărit copila cea mai mică
Mai înainte de-a găsi un soţ
Acelei mari. De o iubeşte vrunul
Pe Catarina, dintre dumneavoastră,
Cum vă cunosc, şi vă iubesc, vă-ngădui
Să-i faceţi curte cât vă e pe plac.
Gremio:
Mai bine-i facem cuşcă! Prea e rea!
Nu vrei, Hortensio, astfel de nevastă?
Catarina (către Baptista):
Te rog, signore, vrei cu orice preţ
La peţitorii-aceştia să mă vinzi?
Hortensio:
Cum? Peţitori ai spus? La ce ţi-e gândul?
Nici n-ai să ai, de nu te îmblânzeşti!
Catarina:
Nu-ţi fie teamă, domnule. Ştiu bine
Că n-ai făcut nici drumul jumătate
Ca să-mi pătrunzi în suflet. Aş fi gata
Să-ţi pieptăn toată claia dumitale
De păr, c-un scăunel cu trei picioare,
Să te boiesc pe chip, ca pe smintiţi…
Hortensio:
Fereşte-mă de-aşa un diavol, Doamne!
Gremio:
O, Doamne! Şi pe mine!
Tranio:
Ei, stăpâne,
îmi pare c-o s-avem cum să petrecem:
Codana e smintită, mi se pare,
Sau e grozav de rea.
Lucenţio:
Dar în tăcerea
Surorii ei ghicesc o gingăşie,
O cumpătare fără semeţie!
Taci! S-ascultăm!
Tranio (încet):
E bine spus, stăpâne.
Ssst! Şi priviţi-o, cât vă e pe plac!
Baptista:
Da, domnilor, voi face cum v-am spus.
Bianca, du-te-n casă; nu fi tristă.
Te voi iubi la fel de mult, mereu,
Copila mea…
Catarina:
Mânca-o-ar mămiţica!
Mai bine vâră-i degetele-n ochi –
Dar n-o să înţeleagă nici atunci…
Bianca:
Fii mulţumită, sora mea, că sunt
Atât de urgisită. Dragă tată,
Mă-nchin, plecată, hotărârii tale.
Mi-or fi tovarăşi cărţile şi cântul,
Să le deprind, cu râvnă, meşteşugul.
Lucenţio (încet):
Ascult-o, Tranio: e Minerva însăşi!
Hortensio:
Signor Baptista, astfel de ciudat
Vrei să te porţi? Îmi pare foarte rău
Că încercarea noastră are darul
S-o supere pe Bianca…
Gremio:
Vrei, Baptista,
S-o pui în colivie, doar de dragul
Acestui diavol, şi s-o faci să poarte
Ponosul limbii ei împieliţate?
Baptista:
Vă ţineţi firea, domnilor. Îmi este
Nestrămutată hotărârea. Bianca,
Tu, du-te-n casă.
(Bianca iese.)
Ştiu că poezia
Şi arta, muzica, îi plac… de aceea
Sunt hotărât să-i iau destoinici dascăli
S-o-nveţe cântul. Dacă tu, Hortensio,
Sau voi, signore Gremio, cunoaşteţi
Vr-un dascăl, să-l trimiteţi cât mai grabnic.
De-i dascăl iscusit, l-oi răsplăti
îmbelşugat, să pot să dau într-astfel
Copilelor o creştere aleasă.
Cu bine-acum.
(Catarinei):
Tu poţi rămâne-aici.
Mai multe am cu Bianca să vorbesc.
(Iese.)
Catarina:
Socot că aş putea să plec şi eu,
Aşa-i? Auzi! Să-mi socotească timpul
Să nu ştiu când să stau si când să plec!
Ha!
(Iese.)
Gremio: Poţi să te duci şi la mama dracului! Ai atâtea daruri că n-are să-şi piardă nimeni vremea cu tine. Iubirea noastră nu-i chiar atât de mare, Hortensio, încât să nu putem ajunge să ne roadem unghiile, lăsând-o să mai lâncezească. Plăcinta noastră e crudă deocamdată pe amândouă feţele. Totuşi, de dragul scumpei mele Bianca, voi căuta să găsesc, prin orice mijloc, un bărbat în stare s-o înveţe tot ce-i place, şi i-l voi trimite tatălui ei.
Hortensio: Şi eu voi face la fel, signore Gremio. Dar încă un cuvânt, te rog. Cu toate că rostul potrivniciei noastre nu îngăduie vreo tocmeală, află totuşi – e vorba de ceva care ne priveşte pe amândoi – că, dacă mai vrem să intrăm în casa iubitei noastre Bianca şi să fim mai departe potrivnici ca să-i câştigăm iubirea, trebuie să ne străduim să-ndeplinim mai cu seamă un lucru.
Gremio: Care, rogu-te?
Hortensio: Păi, signore, să-i găsim un soţ surorii ei.
Gremio: Un soţ? Un diavol?
Hortensio: Am spus: un soţ.
Gremio: Am spus: un diavol. Crezi oare, Hortensio, oricât de bogat i-ar fi părintele, că s-ar putea afla un bărbat atât de smintit încât să se cunune cu iadul?
Hortensio: Crezi, Gremio, că, dacă este mai presus de răbdarea noastră să-i îndurăm cicălelile, nu mai sunt flăcăi de treabă pe lume – numai să putem da de ei – care să se hotărască s-o ia cu toate cusururile ei şi cu toată zestrea ei pe deasupra?
Gremio: N-aş putea să spun. Despre partea mea, dacă ar trebui să-i capăt zestrea în asemenea chip, aş prefera să fiu biciuit în fiecare dimineaţă, la răscruce de drum!
Hortensio: Pe cinstea mea, după cum spui şi dumneata, e greu s-alegi merele bune de cele putrede. Dar hai să mergem. De vreme ce această piedică legiuită ne face iarăşi prieteni, trebuie să ne păstrăm prietenia până ce vom găsi un bărbat pentru fiica mai mare a lui Baptista şi-i vom îngădui astfel fiicei mai mici să-şi aleagă soţul la rândul ei. Atunci vom fi iarăşi vrăjmaşi. Dulce Bianca! Fericit bărbatul care o va căpăta de soţie! Cel care va alerga mai iute va căpăta în dar inelul! Ce zici de asta, signor Gremio?
Gremio: Fie! Aş dărui cel mai straşnic armăsar din toată Padova numai să-l pot îndupleca pe vreunul să-nceapă să-i facă curte şi să ajungă apoi s-o peţească, s-o cucerească, să ajungă să-i împărtăşească patul şi să cureţe casa de ea. Hai să mergem.
(Iese cu Hortensio.)
Tranio:
E oare cu putinţă ca iubirea
Să vă cuprind-atâta de năprasnic?
Lucenţio:
O, Tranio, pân-am simţit şi eu
Cât e de-adevărat, n-aş fi crezut
Să fie cu putinţă! Am simţit
Săgeţile iubirii-n tulburarea
Ce m-a cuprins, pe când priveam la dânsa,
îţi pot mărturisi acum, în taină,
Tu care-mi eşti mai drag decât i-a fost
Reginei din Cartagina, odată,
Iubita-i slujitoare, Anna, Tranio,
Că ard, că mă topesc, că mă sfârşesc,
De n-o voi cuceri pe fat’-aceasta
Atât de dulce. Dă-mi un sfat prielnic,
Căci ştiu că vrei să-mi vii într-ajutor.
Tranio:
Stăpâne, nu e timpul să vă cert:
Din inimă iubirea greu se scoate.
De vreme ce iubirea v-a cuprins
Rămâne doar un lucru de făcut:
Redime te captum quam queas minimo.
Lucenţio:
îţi mulţumesc, băiete. Hai să mergem,
îmi e destul atât. Şi nu-mi rămâne
Decât s-ascult de sfatu-ţi iscusit.
Tranio:
Atât de mult, stăpâne, aţi privit-o
Pe fată, că trecut-aţi cu vederea
Din toate, ce era mai nimerit.
Lucenţio:
Ba da! Pe chipul ei am contemplat
Suava frumuseţe a fiicei
Lui Agenor ce l-a făcut pe Zeus
Cândva pe ţărmul Cretei să-ngenunche.
Tranio:
Atâta doar? Cum? N-aţi băgat de seamă
Când sora ei a început să strige
De-abia puteau urechile s-o rabde?
Lucenţio:
Ah, Tranio! Văzut-am cum se mişcă
Frumoasele ei buze de mărgean!
Suflarea ei îmbălsăma văzduhul
Şi tot ce are, dulce e, şi sfânt!
Tranio:
E vremea să-l mai scot din ameţeală!
Vă rog să vă treziţi din vis, signor.
Vă întăriţi şi sufletul şi mintea
De vreţi s-o cuceriţi. Atât de rea,
De zgripţoroaică-i sora ei mai mare,
Încât, atâta timp cât tatăl ei
Nu va scăpa de dânsa, şi iubirea
Vă va rămâne tot neprihănită,
Căci tatăl fetii-n casă-a zăvorit-o,
Să nu-l mai plictisească peţitorii.
Lucenţio:
Ah, Tranio, ce crud părinte are!
Dar spune-mi, auzitu-l-ai spunând
Că vrea să-i ieie dascăli, s-o înveţe?
Tranio:
Doar planul meu pe-aceasta e clădit!
Lucenţio:
Şi eu am chibzuit la fel.
Tranio:
Signor,
E unul şi acelaşi planul nostru…
Lucenţio:
Mi-l spune-ntâi pe-al tău.
Tranio:
în strai de dascăl
Vă travestiţi, să-i daţi învăţătură.
Nu-i planul vostru?
Lucenţio:
Da, să-l încercăm?
Tranio:
Dar nu se poate. Cine va rămâne
în locul vostru-n Padova, să fie
Feciorul lui Vincenţio? Să-nveţe
În locul lui, să-i ţină casa? Cine
îi va primi prietenii la masă?
Lucenţio:
Ei, asta-i! Linişteşte-te! Pe noi
Nu ne-a văzut pe-aicea încă nimeni
Şi nici nu poate cineva să ştie
Privind la chipuri, cine e stăpânul
Şi cine este sluga. Prin urmare
Tu, Tranio, vei fi stăpân, în locu-mi
Vei ţine casă, masă-mbelşugată.
Şi slujitori, precum aş face-o eu.
Eu am să fiu un altul: din Florenţa,
Din Napoli, sau vreun sărac din Pisa.
Hai, Tranio, m-am hotărât. Îmbracă
Mantaua mea. Poftim şi pălăria.
Când va sosi Biondello, să asculte
De tine, numai limba să şi-o ţie.
Tranio:
De este voia voastră…
(Schimbă hainele.)
Sunt silit
Să vă ascult, căci astfel de poruncă
Mi-a dat, la despărţire, tatăl vostru:
„S-asculţi de fiul meu, să-i fii supus!”
Deşi nu cred că se gândea la asta!
Lucenţio sunt deci! Îmi pare bine!
Lucentio îmi e nespus de drag!
Lucenţio:
Lucenţio să fii, iubite Tranio;
Şi lasă-l pe Lucenţio să fie
îndrăgostit, şi sluga ta, ca astfel
Să pot s-o cuceresc pe dulcea fată
Al cărui chip rănitu-mi-a privirea!
Dar iată-l pe Biondello.
(Intră Biondello.)
Unde-ai fost,
Nemernicule?
Biondello:
Unde-am fost, stăpâne?
Haiti! Ce s-a întâmplat? Cum l-ai lăsat
Pe Tranio veşmântul să ţi-l fure?
I l-aţi furat cumva pe-al lui? Sau poate
Voi amândoi… Ce s-a-ntâmplat, vă rog?
Lucenţio:
Ia vino-ncoace, neghiobule! Nu-i vreme
Să faci pe măscăriciul! Fii cuminte!
Tovarăşul tău Tranio mi-a luat
Şi straiele, şi-nfăţişarea, astfel
Să-mi vie-n ajutor. M-am îmbrăcat
Cu haina lui. Abia sosit aicea
M-am luat la ceartă cu un padovan
Şi l-am ucis. Mi-e teamă c-aş fi fost
Recunoscut. Deci, cată să-l asculţi,
Îţi poruncesc. Voi căuta să plec
în taină din oraş, să-mi mântui viaţa.
M-ai înţeles?
Biondello:
Eu, domnule? Nimic!
Lucenţio:
Şi vezi, ai grijă: numele de Tranio
Să nu-l rosteşti, căci Tranio-i acum
Lucenţio…
Biondello:
Tii! Ce noroc pe dânsul!
De-aşi fi şi eu o dată-n locul lui!
Tranio:
Ce bine-ar fi dorinţa să mi se-ndeplinească:
Cu fata lui Baptista să se căsătorească
Lucenţio! Băiete, îţi cer acum şi eu,
De-ţi este drag stăpânul, să fii la locul tău.
Cu toată lumea să te porţi cuminte.
Doar când rămânem singuri, ţine minte,
Sunt pentru tine Tranio. Oriunde
îţi sunt stăpân. Ai înţeles? Răspunde!
Lucenţio: Hai, Tranio, să mergem. Mai rămâne să faci ceva: treci şi tu în rândul peţitorilor. Să ştiu că am şi eu temeiurile mele şi acestea atârnă greu în cumpănă.
(Ies.)
În avanscenă.
Întâiul slujitor: Milord, aţi adormit. Nu ascultaţi piesa?
Sly: Ba da, pe sfânta Ana! Straşnică piesă, încape vorbă! Mai e ceva?
Pajul: Abia a început, milord.
Sly: E o piesă grozavă, doamnă milady! De s-ar termina mai repede!
(Se aşează şi urmăresc piesa.)

Scena 2

înaintea casei lui Hortensio.
Intră Petruchio şi Grumio.

Petruchio:
Te-am părăsit un timp, Verona mea,
Să-mi văd aici, în Padova, amicii,
Şi mai ales pe cel mai drag din ei,
Pe cel mai încercat din ei, Hortensio.
Îmi pare că e casa lui aceasta.
Hai, Grumio, nemernicule, bate.
N-auzi?
Grumio: Să bat, domnule? Pe cine să bat? A jignit careva pe înălţimea voastră?
Petruchio: Măgarule, să-mi tragi una zdravănă.
Grumio: Să vă trag una, domnule? De ce, domnule? Cine sunt eu, domnule, ca să vă trag una, domnule?
Petruchio:
Neghiobule, îţi spun să dai cu sete,
Sau te pocnesc de nu te vezi, băiete!
Grumio:
Grozav de certăreţ s-a mai făcut!
De m-aş încumeta să dau, ştiu bine
Ce mi s-ar întâmpla…
Petruchio:
A! Nu vrei să loveşti? Poftim încoace!
Cunoşti tu ce e muzica? Îţi place?
Ştii ce-i un sol? Un fa?
(îl ia de urechi.)
Grumio:
Au! Ajutor!
Mi-a-nnebunit stăpânul!
Petruchio:
Haide, bate,
îţi poruncesc, măgarule, o dată!
(Intră Hortensio.)
Hortensio: Hei! Ce s-a întâmplat? Vechiul meu prieten Grumio! Şi bunul meu prieten Petruchio! Ce vânt v-aduce pe la Verona?
Petruchio:
Signor Hortensio, ne-mpaci cu vorbe bune?
Con tutto il cuore ben trovato, cum s-ar spune.
Hortensio: Alla nostra casa ben venuto, molto honorato, signor mio Petruchio. Ridică-te Grumio, ridică-te. Vom împăca noi toată cearta asta.
Grumio: Ce tot îndrugă pe latineşte stăpânul meu n-are nici în clin nici în mânecă acum cu ce-am păţit. Dacă nici ăsta nu-i un temei legiuit să ies din slujba lui! Ia judecaţi şi dv., domnule: îmi porunceşte să-l lovesc şi să-i trag una cât pot de tare, domnule! Vă-ntreb: se cuvine oare să se poarte astfel o slugă cu stăpânul ei? Care să fi ajuns pe cât îmi pot da seama, la vreo treizeci şi doi de ani, sau cam pe-aproape?
De, dacă-l burduşeam cum m-a-ndemnat,
Sărmanul Grumio ar fi scăpat.
Petruchio:
Neghiob şi fără minte. Ştii, Hortensio,
I-am poruncit să bată-n poarta casei,
Şi n-a voit, obraznicul, s-asculte!
Grumio: Auzi! Să bat la poartă! Cerule! Nu mi-ai spus răspicat: „Să-mi tragi una pe cinste”… „Să dai cu sete”… „Bate, măgarule, îţi poruncesc”… Şi acuma vii cu lovitura-n poartă?
Petruchio:
Zevzecule, ori pleci, ori taci din gură!
Hortensio:
Petruchio, răbdare. Sunt chezaşul
Lui Grumio. Păcat că v-aţi certat!
Bătrânul, credinciosul, mucalitul
Tău Grumio! Ia spune-mi, drag prieten,
Ce vânt prielnic te-a adus aicea,
La Padova, departe de Verona?
Petruchio:
E vântul care-i mână-n lumea largă
Pe tineri, ca să-şi caute norocul
Departe de cămin, căci n-au prilejul
Deprinderi prea alese să câştige
Acolo. Scurt, Hortensio, aceasta-i
Povestea mea. Iubitul meu părinte,
Antonio, e mort. Am hotărât
Să mă însor şi să mă-mbogăţesc
Cât voi putea. În pungă am parale.
Şi am plecat prin lume s-o cutreier.
Hortensio:
Petruchio, de m-aş încumeta
Să-ţi spun pe şleau, ţi-aş da, de vrei, pe loc
O soaţă zgripţoroaică. N-ai avea
De ce să-mi mulţumeşti. Dar află, totuşi,
Că-i foarte înstărită. Însă mi-eşti
Prea bun prieten să te duc la dânsa.
Petruchio:
Signor Hortensio, între vechi prieteni
Cum suntem noi, încap puţine vorbe.
De ştii cumva vreo fată, care este
Atâta de bogată, ca să-mi fie
Soţie – ştii că urmăresc doar zestrea! –
Să fie ca iubita lui Florentius
De slută, sau bătrână ca Sibila,
Şi rea precum Xantipa lui Socrate,
Ba chiar mai rea, nu m-ar speria de fel,
Şi nici nu mi-ar înăbuşi iubirea.
Chiar dac-ar fi la fel de furtunoasă
Ca marea Adriatică. Venit-am
La Padova, să mă căsătoresc
Cu zestre. Dacă soaţa e bogată,
Şi căsnicia-i binecuvântată!
Grumio: Vezi, domnule? Îţi spune răspicat ce are pe suflet. Daţi-i bani destui, şi-l puteţi însura şi cu o păpuşă, sau cu o jucărie din dantelă; sau cu o babă fără un dinte-n gură, năpăstuită de tot atâtea metehne cât cinzeci şi două de gloabe. Nimic n-ar spune, zău! Numai zestrea să fie cât de mare!
Hortensio:
De vreme ce-am ajuns aşa departe,
Petruchio, ce-am început în glumă
Hai să-ncheiem, acuma. Sunt în stare
Să te ajut să-ţi iei, aici, soţie
Şi cu destulă zestre, şi frumoasă,
Şi tânără, crescută ca o fată
De nobil. Are-o singură meteahnă,
Dar e destul: e rea, cicălitoare,
Sălbatică, atât din cale-afară,
încât, sărac să fiu, şi n-aş primi
S-o iau de soaţă, de mi-ar da o mână
De aur!
Petruchio:
Ei, Hortensio! Nu ştii
Ce poate face aurul! Ia spune-mi
Ce nume poartă tatăl ei, atât.
Chiar de-ar răcni mai tare ca furtuna
Când toamna cade fulgerul din nouri,
Vreau s-o cunosc.
Hortensio:
Părintele-i, Baptista
Minola se numeşte, om de vază,
Avut. Pe ea o cheamă Catarina,
Şi gura i-e în Padova vestită.
Petruchio:
Pe tatăl ei îl ştiu; pe dânsa, nu.
Baptista cunoscutu-l-a pe tata,
Să ştii, Hortensio, că nu mai dorm
Dacă n-o văd mai repede. Mă iartă
De plec acum… Sau mergi la ea cu mine?
Grumio: Te rog, domnule, lasă-l să plece câtă vreme e-n toana asta. Pe cuvântul meu, dacă l-ar cunoaşte şi dânsa tot atât de bine ca şi mine, ar înţelege că puţin îi pasă de cicăleală. Poate să-i spună în faţă că e un ticălos, sau alte asemenea vorbe: n-ar avea habar! Dar dacă începe dânsul o dată să zbiere, e vai de capul ei! Pot să vă spun, domnule, că, de i s-ar împotrivi cât de puţin, o păţeşte! Îi arde una cât ai zice pâs, de-i sar ochii din cap! Nu-l cunoaşteţi, domnule!
Hortensio:
Petruchio, aşteaptă! Merg la tine.
Comoara mea e-n casa lui Baptista:
El ţine giuvaerul vieţii mele,
Frumoasa Bianca, fata lui cea mică,
Ascunsă de privirea tuturor
Acelora ce vor să-i ceară mâna,
Crezând cu neputinţă să-şi găsească
Vreodată Catarina un bărbat
Din pricina cusurului pe care
Ţi l-am dezvăluit. A dat porunci
Să nu mai vină nimenea la Bianca,
Cât timp afurisita Catarina
Nu-şi va găsi un soţ.
Grumio:
Auzi poreclă!
„Afurisita Catarina”! Iată
Un nume minunat pentru-aşa fată!
Hortensio:
Prietenul Petruchio, de vrea,
îmi poate da prilejul să m-arăt
în robă neagră îmbrăcat, în faţa
Bătrânului Baptista, ca un dascăl
De muzică, şi s-o învăţ pe Bianca.
Şi astfel aş avea îngăduinţa
S-o pot vedea în fiecare zi,
Şi fără să le dau de bănuit.
Grumio: Poftim! Asta nu-i ticăloşie? Ia priviţi cum îşi stoarce mintea tineretul să-i păcălească pe bătrâni!
(Intră Grumio, urmat de Lucenţio, deghizat şi cu cărţi sub braţ.)
Stăpâne, stăpâne, ia priveşte în jurul tău; cine vine acolo, ha?
Hortensio:
Taci, Grumio. Acesta mi-e rivalul.
Petruchio, să stăm mai la o parte.
Grumio:
Ce tânăr ne-ntrecut! Ce amorez!
Gremio:
E foarte bine! M-am uitat pe listă:
Sunt bine-alese cărţile. Voi pune
Cât mai frumos, mai gingaş să le lege.
Sunt numai cărţi de dragoste! Şi vezi
Să nu-i citeşti cumva şi alte cărţi.
Mă înţelegi… La ce-o să-ţi dea Baptista
O să adaug şi eu bogate daruri.
Ai grijă ca aceste manuscrise
Să fie cât mai dulce parfumate,
Căci dânsa e mai dulce ca parfumul
Cel mai îmbătător. Dar ia să-mi spui:
Din ce vrei să-i citeşti?
Lucenţio:
Din orişice
îi voi citi, voi căuta să fie
De dumneavoastră vorba. De-aceasta
Să fiţi încredinţat. E ca şi cum
Aţi sta în locul meu. Şi poate chiar
Voi folosi cuvinte mai alese,
Afară dacă sunteţi, cărturar!
Gremio:
Ce mare lucru e învăţătura!
Grumio:
Ce mare bou mai este stârpitura!
Petruchio:
Taci, Grumio!
Hortensio:
Sst! Grumio. Te ţie Domnu-n pază,
Signor Gremio!
Gremio:
Bine te-am găsit,
Signor Hortensio. Ştii unde mă duc?
Eu lui Baptista i-am făgăduit
Să-i caut un profesor pentru Bianca
Şi am avut norocul să-l găsesc
Pe tânărul acesta, învăţat
Şi cu purtări alese. Pentru Bianca
E foarte potrivit. În poezie
Şi-n alte cărţi, şi doar din cele bune,
E foarte priceput, te-ncredinţez.
Hortensio:
A! Bine! Am găsit şi eu un domn
Ce mi-a făgăduit că-mi va găsi
Un muzicant să-i deie lecţii Biancăi.
Deci n-am rămas prejos. Faţă de Bianca
Făcutu-mi-am, de asemeni, datoria.
Gremio:
Mi-e scumpă, şi cu fapte-o dovedesc.
Gremio (aparte):
Ba nu, cu saci de aur mai cu seamă!
Hortensio:
Nu-i vreme-acuma, Gremio, să dăm
Iubirii noastre frâu. Voiesc să-ţi spun
O veste bună pentru amândoi.
Ascultă-mă: îl vezi pe domnu-acela?
E-un nobil întâlnit din întâmplare.
Şi-i hotărât să-ncerce s-o peţească
Pe-afurisita Catarina, dacă
îi place zestrea, şi s-o ia de soaţă.
Gremio:
Zis şi făcut! E minunat! I-ai spus,
Hortensio, cusururile-i toate?
Petruchio:
Am auzit că este-o zgripţoroaică,
Dar, dacă-i doar atâta, nu mi-e frică.
Gremio:
Aşa vorbeşti, prietene? De unde
Eşti tu?
Petruchio:
Sunt din Verona. Mi-a fost tată
Antonio, răposatul. Am avere.
Şi-o viaţă-ndelungată şi senină
Voiesc să duc.
Gremio:
Ciudată-i-ar fi, signor,
Asemeni viaţă cu asemeni soaţă.
Dar, dacă ai destulă îndrăzneală,
în numele lui Dumnezeu, ’nainte.
Te-oi ajuta de vrei să te încumeţi
Să-i faci sălbăticiunii-acelei curte.
Petruchio:
Da, vreau, precum am poftă să trăiesc.
Grumio:
Păi, s-o peţească! Altfel am s-o spânzur!
Petruchio:
Cu gându-acesta am venit aici.
Vă-nchipuiţi că oarecare larmă
M-ar asurzi? Când eu, în viaţa mea,
Am auzit cum rage leul? Parcă
N-am auzit răcnind întinsa mare,
Ca un mistreţ, de vânturi răscolită
Şi-nvăluită-n spumă? Sau pe câmpul
De luptă, artileria trăsnind
Şi tunetele cerului, prin nouri
Eăzbubuind? În zeci şi zeci de lupte
N-am auzit alarma-asurzitoare
Şi nechezatul cailor fugari,
Şi trâmbiţele? Îmi vorbiţi acum
De limba unei fete? La ureche
îmi va suna, ca pocnetul castanei
în vatra ţărănească! Ce prostie!
Poveşti cu care se sperie copiii!
Grumio (aparte):
Văd că nu-i este teamă de nimic!
Gremio:
Hortensio, ascultă: domnul ăsta
La timp sosit-a, spre norocul nostru
Şi spre folosul lui, aşa socot.
Hortensio:
I-am spus că-i vom plăti şi cheltuiala,
Să poată s-o peţească pe-ndelete.
Gremio:
Sunt gata!… O! De-ar merge toate strună!…
Grumio (aparte):
N-ai grijă! Nu rămâne de minciună!
Nu-s mai convins, vai, de o masă bună.
(Intră Tranio, bogat îmbrăcat, întovărăşit de Biondello.)
Tranio:
Signori, vă ţie Domnu-n pază! Pot
Să vă întreb, pe unde este casa
Signorului Minola?
Biondello: A, vorbiţi despre acela care are două fete foarte frumoase, nu?
Tranio: Chiar despre dumnealui, Biondello.
Gremio: Auzi, signor? Că doar nu te gândeşti la dumneaei care…
Tranio: La dumnealui, la dumneaei, ce amestec ai dumneata?
Petruchio:
Dar nu la cea afurisită, nu-i aşa?
Tranio:
Nu-mi plac afurisitele, signor.
Biondello, gata – ia-o la picior.
Lucenţio (încet):
Bun, Tranio!
Hortensio:
O vorbă până a pleca:
îi dai târcoale fetei? Da, au ba?
Tranio:
Şi chiar dacă i-aş da, signor, ce-ţi pasă?
Gremio:
Nu-mi pasă de te-ntorci frumos acasă
Şi nu mai scoţi o vorbă…
Tranio:
Cum, nu-s oare
Aceste străzi destul de-ncăpătoare
Pentru-amândoi?
Gremio:
Dar vezi că fata nu e!
Tranio:
Pe ce temei, mă rog?
Gremio:
De vrei să ştii, copila e iubită
Şi de signorul Gremio, aleasă…
Hortensio:
… Să-i fie lui Hortensio mireasă!
Tranio:
Staţi, domnii mei, de sunteţi gentilomi.
Vă rog să-mi daţi puţină ascultare!
Baptista e un gentilom de vază
Care pe tata-l ştie foarte bine.
Chiar de i-ar fi copila mai frumoasă
De cum o ştim, şi încă ar putea
Să aibă-un cârd de peţitori; iar eu
Sunt unul dintre dânşii. Fiica Ledei
Avea o mie de închinători.
Frumoasa Bianca să mai aibă unul
Şi-acesta, jur, Lucenţio va fi
Chiar Paris dacă i s-ar împotrivi.
Gremio:
Cum? Cum? Signoru-acesta să ne-nfrângă
Pe toţi?
Lucenţio:
Lăsaţi-l. Ştiu că se va face
De râs.
Petruchio:
La ce atâtea vorbe goale,
Hortensio?
Hortensio:
Signor, îngăduiţi-mi
Să vă întreb: văzut-aţi voi vreodată
Pe fata lui Baptista?
Tranio:
Nu, signor.
Dar mi s-a spus că are două fete:
Că una e vestită, pretutindeni,
Prin gura ei cea rea; iar una este
Vestită prin aleasa-i gingăşie.
Petruchio:
Signor, întâia este pentru mine.
Lăsaţi-mi-o!
Gremio:
Da, treaba-aceasta grea
Lui Hercule lăsaţi-i-o. Va-ntrece
Isprăvile vestitului Alcid.
Petruchio:
Signor, e bine să ne lămurim:
Copila cea mai mică, despre care
Ai auzit, e foarte strâns ţinută
De tatăl ei; şi-acesta n-o mărită
De nu va face nunta mai întâi
Copila cea mai mare, nu-nainte.
Tranio:
De este-aşa, signor, şi eşti în stare
Să ne ajuţi, pe mine şi pe ceilalţi,
Spărgând întâiul gheaţa, şi o faptă
Atât de mare săvârşeşti, luând-o
Pe cea mai mare, şi îngăduindu-i
Şi celei mici să-şi ia bărbat, atunci
Acel ales va şti să-ţi mulţumească.
Hortensio:
Aşa e – ai vorbit cu-nţelepciune.
Şi cum eşti peţitor şi dumneata,
Vei fi îndatorat acestui domn
Ca mine, ca noi toţi, nu este-aşa?
Tranio:
Nu voi uita aceasta, domnul meu,
Şi, ca dovadă, vreau să te poftesc
în după-amiaza-aceasta să cinstim
în sănătatea scumpei noastre Bianca,
Precum fac avocaţii, care la bară
Se-nfruntă crunt, apoi ca buni prieteni
Mănâncă împreună şi ciocnesc.
Grumio, Biondello:
E minunat! Prieteni, hai cu toţii!
Să mergem!
Hortensio:
Mi se pare nimerită
Propunerea pe care ne-ai făcut-o.
Eu îţi voi fi, Petruchio, ben venuto.
(Ies.)

Actul II

Scena 1

În casa lui Baptista Minola din Padova.
Intră Catarina şi Bianca.

Bianca:
Iubită surioară, nu-mi mai face
Atât necaz; şi nu te necăji
Nici tu, făcând o slujnică din mine,
O roabă! Ce ocară! Cât priveşte
Aceste fleacuri, dacă mă dezlegi,
Să ştii, le scot pe toate de pe mine.
Şi rochia… şi cămaşa dacă vrei.
Voi face tot ce-mi porunceşti, căci ştiu
Ce se cuvine surioarei mele
Mai mari…
Catarina:
Din toţi acei ce te peţesc,
Să-mi spui pe care îl iubeşti mai mult.
Nu căuta s-ascunzi…
Bianca:
Iubită soră,
Din toţi aceştia, încă n-am găsit
Un chip la care gândul meu să zboare
Mai mult decât la ceilalţi…
Catarina:
Minţi, drăguţo!
Nu e cumva Hortensio?
Bianca:
îţi place?
îţi jur să pun o vorbă pentru tine,
Să poţi să-l iei de soţ…
Catarina:
îl vrei atunci
Pe unul mai bogat… de pildă, Gremio,
Să te-nfrumuseţeze cu podoabe…
Bianca:
îmi porţi, zău, pică din pricina lui?
îmi pare că glumeşti… îmi dau eu seama
Că totu-i doar o glumă. Surioară,
Te rog, dezleagă-mi mâinile…
Catarina:
De crezi
Că asta-i glumă,
(o loveşte.)
glume au fost toate!
(Intră Baptista.)
Baptista:
Cum, domnişoară? Ce obrăznicie!
Hai, du-te, Bianca!… Biata fată!… Plânge!
Ia-ţi lucrul, hai! Să nu mai stai cu dânsa!
Nu ţi-e ruşine, fiară îndrăcită?
De ce să-i faci atâta rău, când ea
Nu ţi-a făcut nimica, niciodată?
Ţi-a spus cândva vreo vorbă aspră, biata?
Catarina:
Tăcerea ei mă-nfurie! Şi vreau
Să mă răzbun…
(Aleargă după Bianca...)
Baptista:
Cutezi, sub ochii mei?
Hai, Bianca, du-te în iatacul tău.
(Iese Bianca.)
Catarina:
Pe mine văd că nu poţi să mă suferi!
Doar dânsa e comoara ta! Doar ei
îi cauţi un bărbat. Iar eu voi fi
Silită să dansez la nunta ei
Desculţă, şi, de dragul ei, să intru
în iad ducând o turmă de maimuţe!…
Să nu-mi mai spui nimic. Mă-ncui, plângând,
Pân-oi găsi prilej de răzbunare!
(Iese.)
Baptista:
A fost vreodată om mai necăjit
Ca mine? Cine vine?
(Intră Gremio şi Lucenţio, îmbrăcat sărăcăcios; Petruchio; Hortensio în costum de profesor de muzică, Tranio şi Biondello, care poartă sub braţ o lăută şi mai multe cărţi.)
Gremio:
Bun găsit,
Signor Baptista.
Baptista:
Bună dimineaţa,
Vecine Gremio. Domnul să vă ţie
în paza lui, signori.
Petruchio:
Pe voi de asemeni!
Mărite domn! Vă rog, n-aveţi o fată
Numită Catarina? Şi frumoasă,
Şi plină de virtuţi?
Baptista:
Da, am o fată
Numită Catarina…
Gremio:
Prea mergi iute!
Începe mai domol…
Petruchio:
Mă plictiseşti,
Signore Gremio! Lasă-mă în pace!
Sunt, domnule, un nobil de Verona.
Şi, auzind de marea-i frumuseţe,
De-nţelepciunea ei, şi de purtarea-i
Atât de dulce, blândă şi cuminte,
Am cutezat să mă înfăţişez
în casa voastră, ca să-mi fie ochii
De toate cele spuse, mărturie.
Şi, ca să nu sosesc cu mâna goală,
Vă-nfăţişez aici un om de-al meu,
(îl arată pe Hortensio.)
Ce-i iscusit în muzică şi calcul
Şi poate pe copila dumneavoastră
S-o-nveţe multe lucruri, în acele
Ştiinţe care-i sunt pe plac. Primiţi-l
Căci altfel mă jigniţi, signor Baptista.
El se numeşte Licio, din Mantua.
Baptista:
Să fiţi, signore, bun venit. Şi dânsul
La fel, de dragul vostru. Cât priveşte
Pa Catarina, fata mea, ştiu bine
Că nu e pentru voi, şi-mi pare rău.
Petruchio:
Nu vă-nduraţi de voi să se despartă,
Sau poate eu să nu vă fiu pe plac…
Baptista:
M-aţi înţeles greşit. V-am spus ce cred.
De unde sunteţi? Numele, vă rog?
Petruchio:
Petruchio mi-e’ numele. Sunt fiul
Bătrânului Antonio, un om
Vestit în toată ţara italiană.
Baptista:
L-am cunoscut. În amintirea lui –
Veţi fi, în casa mea, binevenit.
Gremio:
Acum c-ai spus ce-aveai de spus, te rog,
Petruchio, ne lasă şi pe noi,
Sărmanii peţitori, să mai vorbim.
Baccare! Zău! Că prea ai luat-o iute!
Petruchio: Signore, să mă ierţi, voiam să mântui cât mai repede!
Gremio: Nu mă-ndoiesc, dar s-ar putea să nu-ţi iasă pe vrute. Vecine, iată şi din partea mea un dar care va fi binevenit, sunt încredinţat. Ca să-ţi pot răsplăti şi eu aleasa preţuire pe care mi-ai arătat-o mai mult decât altora, îţi înfăţişez, cu-ngăduinţa domniei tale, pe acest tânăr învăţăcel, (îl prezintă pe Lucenţio) care a învăţat multă vreme la Reims. Cunoaşte tot atât de bine limba greacă şi latină pe cât cunoaşte celălalt muzica şi matematica. Numele lui e Cambio. Te rog să-l primeşti în slujba domniei tale.
Baptista: Mii de mulţumiri, signor Gremio. Fii binevenit, dragă Cambio. Dar, scumpe domn, (lui Tranio): îmi pare că sunteţi străin aici. Pot îndrăzni să aflu pricina venirii voastre?
Tranio:
Iertaţi-mă, signore. Îndrăzneala
E doar din partea mea, fiind străin
Aici, că îndrăznit-am s-o peţesc
Pe prea frumoasa şi virtuoasa Bianca,
Mi-e cunoscută hotărârea voastră
în ce priveşte fata cea mai mare
Şi nu vă cer decât un singur lucru:
Să mă lăsaţi, când veţi cunoaşte neamul
Din care mă cobor, să stau la rând
Cu ceilalţi peţitori, la fel cu ceilalţi
S-o pot vedea pe fata dumneavoastră.
Şi, ca să poată fetele-amândouă
Să-nveţe, v-am adus lăuta-aceasta,
Şi multe cărţi greceşti şi latineşti,
De le primiţi, înseamnă că-s de preţ…
Baptista:
Lucenţio vi-i numele? De unde?
Tranio:
Sunt fiul lui Vincenţio din Pisa.
Baptista:
Un om de mare vază. Îl cunosc
Din auzite. Bun venit, signor!
(lui Hortensio):
Tu ia lăuta; tu
(lui Lucenţio):
aceste cărţi.
Vă veţi vedea elevele îndată,
(Intră un slujitor.)
Hai! Du-i pe domnii-aceştia la copile
Şi spune-le că-s dascăli, amândoi;
Cu dânşii să se poarte cât mai bine.
(Iese slujitorul cu Hortensio, Lucenţio şi Biondello).
Să ne plimbăm oleacă prin grădină,
Şi-apoi la masă. Bunveniţi îmi sunteţi,
Vă rog fiţi de-aceasta-ncredinţaţi.
Petruchio:
Signor Baptista, mare grabă am
Să încheiem mai iute. N-aş putea
Să viu şi-n alte zile în peţit.
L-aţi cunoscut pe tata; mă cunoaşteţi
Printr-însul şi pe mine; moştenirea
E-a mea, întreagă: bunuri şi moşii;
Le-am înmulţit, şi nu le-am micşorat.
De-oi căpăta iubirea fetei voastre,
Ce zestre voi primi, cu ea o dată?
Baptista:
Din bunurile mele, jumătate
La moartea mea. Şi douăzeci de mii
Coroane, bani peşin.
Petruchio:
în schimbul zestrei
Acesteia, îi recunosc şi eu
La văduvie, ’ntreaga mea avere,
Moşii, şi alte bunuri. Hai să facem
îndată foaia zestrei, să-ntărim
Făgăduinţa fiecărei părţi.
Baptista:
Doar când vei izbuti să dobândeşti
Ce este mai de preţ: iubirea fetei.
Aceasta este cheia!
Petruchio:
Asta-i fleac!
Să-ţi spun acuma, tată: sunt şi eu
La fel de repezit, pe cât e dânsa
De-afurisită. Când se întâlnesc
în cale două flăcări, toate-n jur
Le fac să fie scrum. Un foc mai mic
îl înteţeşte vântul liniştit.
Dar când furtuna se porneşte, stinge
în cale orice foc. Mă voi purta
La fel cu dânsa. Mi se va supune.
Căci n-am s-o cruţ, şi n-am să-i spun poveşti,
Ca la copii.
Baptista:
Ce bine-ar fi să poţi
Să izbuteşti! Fii însă pregătit,
Căci îţi va spune vorbe de ocară.
Petruchio:
Sunt gata, cum stă muntele în calea
Furtunii. Oricât suflă, nu-l clinteşte.
(Reintră Hortensio, cu capul spart.)
Baptista:
Ce s-a-ntâmplat, prietene? Eşti palid.
Hortensio:
Sunt palid? Dacă este-aşa, de frică…
Baptista:
Ei, cântă bine fata mea? Arată
Că vrea să-nveţe muzica?
Hortensio:
Ce fată?
Mai repede s-ar duce la război!
Îi stă mai bine spada ca lăuta!
Baptista:
Cum? Cu lăuta n-ai făcut nimic?
Hortensio:
Eu? Dânsa a făcut: mi-a spart-o-n cap!
I-am spus că nu e struna nimerită,
Şi vream s-o iau de mână, să-i arăt
Cum trebuie să cânte, când, deodată,
Se-ntoarce către mine, şi răcneşte:
„A! Strune-s astea? Te strunesc eu, lasă!”
Şi m-a lovit în creştet cu lăuta,
De mi-a ajuns cutia sfărâmată
Pe umeri. Am rămas atunci năuc,
O bună vreme, tras pe roată parcă
Pe umeri cu lăuta sfărâmată.
Iar ea-mi spunea că-s lăutar neghiob
Şi caraghios, şi vorbe de ocară
Parcă-ntr-adins s-ar fi deprins cu ele
Să mi le spună mie…
Petruchio:
Minunat!
Zglobie fată! O iubesc acum
De zece ori mai mult ca înainte.
De-abia aştept să stau cu ea de vorbă!
Baptista:
Să vii cu mine. Nu fi supărat.
Acuma pe copila cea mai mică
Vei învăţa-o. Muzica îi place
Şi dascălilor recunoscătoare
Li se arată. Vrei, signor Petruchio,
Să mergi cu noi, sau ţi-o trimit pe Kate?
Petruchio:
Trimite-ţi-o. Eu o aştept aici.
(Ies Baptista, Gremio, Tranio şi Hortensia.)
îi fac o curte nemaipomenită:
De-ncepe să mă-njure, îi voi spune
Că are glasul de privighetoare.
De s-o-ncrunta, îi spun că-i e privirea
Mai limpede ca roza, dimineaţa,
Când soarbe roua. De rămâne mută,
Şi nu mai scoate-o vorbă, am să-i laud
Aleasa elocinţă fermecată.
Iar de-mi arată uşa, îi voi spune
Că-i mulţumesc din suflet, ca şi cum
M-ar fi poftit să stau o săptămână
Alăturea de dânsa. Dacă-mi spune
Că nu vrea-n niciun chip să se mărite,
Am s-o întreb în care zi ar vrea
Să facem nunta. Iat-o că soseşte.
Acum i-acum, Petruchio! Fii tare!
(Intră Catarina.)
A, bună dimineaţa, Kate. Căci astfel
Ţi-e numele, cum mi s-a spus…
Catarina:
Se poate.
Dar nu l-ai auzit întreg. Pe mine
Mă cheamă Catarina.
Petruchio:
Zău că minţi!
Te cheamă numai Kate! Frumoasa Kate!
Şi, uneori, afurisita Kate!
Dar, dintre toate Kate-ele din lume,
Eşti cea mai dulce tu! O prăjitură!
Zglobia Kate! Mângâietoarea Kate!
Divina Kate! Fermecătoarea Kate!
Tot auzind cum toţi îţi preamăresc
înţelepciunea, mintea, frumuseţea,
Cu vorbe care nu sunt mai presus
De harurile tale-am pus în gând
Să caut să te capăt de soţie.
Catarina:
Ţi-ai pus în gând! Auzi obrăznicie!
Mai mută-ţi gândul, domnule! Văd bine
Că bun eşti de mutat!
Petruchio:
Cum de mutat?
Catarina:
Precum un scăunel…
Petruchio:
Un scăunel?
Hai, vino şi aşează-te pe el.
Catarina:
Vrei să m-aşez pe un măgar ca tine!
Petruchio:
Un astfel de măgar ţi-ar prinde bine!
Catarina:
Aşa o gloabă? Vorbe într-o doară!
Petruchio:
Eşti tânără, fetiţo, şi uşoară.
Catarina:
Da, prea uşoară la picior, să pot
Să fiu ajunsă de un porc ca tine…
Şi totuşi am destulă greutate!
Petruchio:
O turturică…
Catarina:
Da, şi tu bâtlan.
Petruchio:
Crezi că te prinde uliul, turturico?
Catarina:
Se poate, dar bâtlanul, niciodată!
Petruchio:
Hai, lasă, viespe, lasă; prea eşti rea!
Catarina:
A, viespe sunt? Păzeşte-te de ac!
Petruchio:
Îl ştiu eu leacul acului: ţi-l smulg.
Catarina:
Socoţi că ştiu smintiţii unde-i acul?
Petruchio:
Se ştie unde-şi ţine acul viespea:
în coadă!
Catarina:
Ba pe limbă.
Petruchio:
Limba cui?
Catarina:
A dumitale: n-ai nici cap, nici coadă,
în tot ce spui. Şi-acum, rămâi cu bine.
Petruchio:
Cu limba-n coada ei? Iubită Kate,
întoarce-te!
(O opreşte).
Sunt nobil.
Catarina:
Să te văd.
(îl loveşte.)
Petruchio:
Jur să te bat, de vei mai da în mine.
Catarina:
Atunci îţi piezi blazonul. Dacă dai
într-o femeie, nu eşti gentilom.
Şi, dacă nu eşti, nu ai nici blazon.
Petruchio:
Herald eşti, Kate? Mă-nscrie-n cartea ta.
Catarina:
Ce coif ai? O scufie de nebun?
Petruchio:
Nu, un cocoş fără de creastă. Kate
Va fi găina mea.
Catarina:
Cocoşul meu?
Cam răguşit cocoş, şi fără pene…
Petruchio:
Nu fi atât de înţepată, Kate!
Catarina:
Aşa sunt eu, când am în faţa mea
Un caraghios…
Petruchio:
Nu-i niciun caraghios
Aici cu noi…
Catarina:
Ba este!…
Petruchio:
Mi-l arată.
Catarina:
Să ţi-l arăt, îmi trebuie oglindă.
Petruchio:
Vorbeşti de mine?
Catarina:
Ai destulă minte,
Deşi eşti tânăr.
Petruchio:
Zău, pe sfântul Gheorghe,
Sunt pentru tine mult prea tânăr.
Catarina:
Totuşi
Eşti cam zbârcit…
Petruchio:
De griji.
Catarina:
Puţin îmi pasă.
Petruchio:
Ascultă, Kate: de mine n-ai să scapi.
Catarina:
îţi scot peri albi de stai. Mă lasă-n pace.
Petruchio:
Aş, nici nu mă gândesc. Eşti drăgălaşă.
Am auzit că eşti afurisită,
Sălbatică, nebună, şi găsesc
Că nu au fost decât minciuni sfruntate
Eşti blândă, şi zglobie, şi te porţi
Cu multă curtenie. Glasul tău
Răsună ca un murmur de izvoare.
Nu ştii să te încrunţi, nici să te uiţi
Urât, şi nu-ţi muşti buzele, cum face
Femeia, când se mânie. Nu-ţi place
Să iei din gură vorba altcuiva.
Ci te-osteneşti să fii cât mai plăcută,
Mai gingaşă, mai blândă-n tot ce spui.
De ce vorbeşte lumea că eşti şchioapă?
Ce lume mincinoasă! Kate e zveltă
Şi dreaptă ca o creangă de alun,
I-e părul castaniu, cum e aluna,
Şi dulce cum e miezul ei. Mă lasă
Să văd cum umbli. Nu eşti şchioapă, nu!
Catarina:
Ia lasă-mă, smintitule, în pace.
Să dai porunci cui vrei, dar mie nu!
Petruchio:
N-a-mpodobit nici Diana vreo dumbravă
Precum împodobeşte-această sală
Cu portul ei de principesă, Kate.
O! De-ai fi Diana tu, iar dânsa Kate!
Ar fi atuncea Kate neprihănită,
Iar Diana uşuratică!
Catarina:
Ia spune,
De unde-mi ştii atâtea vorbe late?
Petruchio:
Le-am supt la sânul maicei mele, Kate,
Şi-mi vin pe buze fără pregătire.
Catarina:
Ce înţeleaptă mamă ai avut!
Altminteri, prost i-ar fi ieşit copilul!
Petruchio:
Nu-s oare om de duh?
Catarina:
Să nu-ţi dai duhul!
Petruchio:
Ba da, în patul tău, iubită Kate!
Şi-acum, să mai lăsăm aceste fleacuri
Şi să vorbim deschis. Ştii, tatăl tău
S-a învoit să fii soţia mea.
Găsit-am zestrea îndestulătoare.
Şi, vrei, nu vrei, nevasta mea vei fi.
Ştii, Kate, îţi sunt bărbatul nimerit
Căci, pe lumina-aceasta, ce-ţi alintă
Frumosul chip, nici n-ai putea găsi
Un alt bărbat ca mine. Sunt născut
Să te-mblânzesc, iubită Kate. Să fac
Din Kate afurisita, – o Kate cuminte
Şi blândă, cum sunt toate celelalte
Nenumărate Kate la casa lor.
Soseşte tatăl tău. Să nu-mi spui nu.
Eu trebuie, şi vreau cu orice preţ,
S-o iau pe Catarina de soţie.
(Intră din nou Baptista, Gremio şi Tranio.)
Baptista:
Signor Petruchio, cum ai izbutit
Cu fata mea?
Petruchio:
Signore, minunat!
Şi nici nu se putea să fie altfel!
Baptista:
Ei, fata mea? Cum? Tot eşti supărată!
Catarina:
Cum? Mai îmi spui că-s fata ta? Frumos!
Frumos te-ai mai purtat, ca bun părinte
Să mă măriţi c-un om scrântit la minte.
Un bădăran smintit, un caraghios
Ce crede, poate, că m-a cucerit
Cu-njurături?
Petruchio:
Ascultă, tată. Lumea,
Şi dumneata de asemeni, aţi greşit,
Vorbind de dânsa. De se-arată rea,
E-un meşteşug la mijloc. Este blândă
Precum o porumbiţă, şi duioasă
Cum este dimineaţa însorită.
Răbdare are câtă vreţi, se-arată
A doua Griselidis. Şi e castă
Precum era Lucreţia la Roma.
Într-un cuvânt, ne potrivim atâta
C-am hotărât să ne căsătorim
Duminica aceasta.
Catarina:
Te-aş vedea
Duminică mai bine spânzurat!
Gremio:
Ha! Ia auzi, Petruchio! Mai bine
Te vede spânzurat!
Tranio:
Aşa stă treaba?
Atuncea, vezi, ai cam pierdut prinsoarea.
Petruchio:
Domol, domol, signori! Eu am ales-o
Doar pentru mine. Ce-aveţi împotrivă
De sunt pe placul ei, şi ea pe-al meu?
Noi, singuri, între noi, am hotărât
Să fie rea în ochii lumii, doar.
Vă spun: nu-i cu putinţă de crezut
Cât mă iubeşte! Oh! Duioasa Kate!
S-a agăţat de gâtul meu! Mi-a dat
Atâtea sărutări! Şi mi-a făcut
Atâtea jurăminte de iubire!
M-a cucerit! Voi, ca începători,
Nu ştiţi, când un bărbat şi o femeie
Sunt singuri, cum ajunge să-mblânzească
O scorpie, chiar omul cel mai slab!
Dă-mi mâna, Kate! Acuma vreau să plec
Să cumpăr la Veneţia podoabe
Şi straie pentru nuntă. Pregăteşte
Ospăţul pentru nuntă. Să pofteşti
Şi musafirii, tată, Catarina
Va fi cea mai frumoasă dintre toate.
Baptista:
Nu ştiu ce să mai spun. Hai, daţi-mi mâna
Voi amândoi. Petruchio, te ţină
în paza-i Dumnezeu! S-a hotărât!
Gremio, Tranio:
Amin, am spus! Noi stăm de mărturie.
Petruchio:
Signori, părinte, scumpa mea soţie,
Vă las şi la Veneţia pornesc,
Nu-i mult până Duminică. Şi vreau
S-avem inele, scule, nestemate.
O sărutare, Kate! Ne cununăm
Duminică!
(Iese. Catarina iese pe altă uşă.)
Gremio:
S-a mai văzut vreo nuntă
Atât de grabnic încheiată?
Baptista:
Zău,
Mă simt ca un neguţător, ce-şi pune
Din marfă în primejdie o parte
Şi-aşteaptă hotărârea tristei soarte!
Tranio:
Era o marfă-nchisă, dar acum
Ori îţi aduce vreun câştig, ori piere
în largul mării.
Baptista:
Numai mângâiere.
Atâta cer.
Gremio:
Nu-ncape îndoială
Că-i târgul bun, şi fără de tocmeală.
Ia să vorbim de fata cea mai mică,
Acum, Baptista. Ziua aşteptată,
Cum vezi, a şi sosit. Îţi sunt vecin
Şi ţi-am cerut, întâiul, mâna Biancăi.
Tranio:
Eu o iubesc mai mult decât se poate
Mărturisi cu vorba, sau cu gândul.
Gremio:
Ei, tinere, mai scumpă decât mie
Nu-ţi poate fi.
Tranio:
Iubirea ţi-e de gheaţă, barbă sură!
Gremio:
Şi-a ta cum este? E un foc de paie!
Hai, tinere, ia-ţi valea! Mintea coaptă
E singură de vreun folos!
Tranio:
Dar vezi
Că înaintea doamnelor, îşi are
Şi floarea tinereţii, preţul ei!
Baptista:
Hei, domnilor, destul! Voi pune capăt
Acestei certe. Lupta o câştigă
Cel mai destoinic. Care dintre voi
Va pune fetei mele la picioare
Mai mult-avere, va primi în dar
Iubirea Biancăi. Tu, signore Gremio,
Ce poţi să-i dai?
Gremio:
întâi, precum ştii bine,
Palatul meu din Padova e plin
Cu aur mult, şi cu argintărie,
Ibrice şi lighene, ca să-şi spele
Într-însele frumoasele ei mâini.
Apoi covoare mândre, tiriene,
Şi galbeni mulţi în sipete de fildeş.
Tapiţerii bogate, şi gherghefuri
în cufere de chipru, şi pologuri,
Brodate perne, scump împodobite
Cu splendide brocate, perle fine
Şi horbote veneţiene, vase
De-aramă şi de cositor curat,
Şi alte multe lucruri de folos
Gospodăriei. Apoi, la moşie
O sută de frumoase vaci cu lapte
Mai am în staul, iar în grajd, o sută
Şi douăzeci de boi. Şi alte vite
Mărunte. Sunt înaintat în vârstă,
Mărturisesc. De-o fi numai a mea,
La moartea mea îi vor rămâne toate.
Tranio:
A dumitale numai! Straşnic sună!
Va rog să m-ascultaţi acum, signor.
Sunt singurul moştenitor al tatii.
De mi-o veţi da pe Bianca de soţie
îi dăruiesc trei case, aşezate
în minunata Pisă, mai frumoase
Ca orişicare casă stăpânită
în Padova de-acest bătrân signor,
Şi un venit de două mii de galbeni
Adus de o moşie-mbelşugată,
Să-i fie zestre. Ei? Te dai bătut,
Signore Gremio?
Gremio:
Două mii de galbeni
De pe-o moşie? Toat-averea mea
Abia de-aduce-atâta. Va avea-o,
Şi-i voi mai da şi-o navă, care este
Pe mare, spre Marsilia. Ia spune:
Te-am întrecut, nu este-aşa, cu nava?
Tranio:
Ei, Gremio, dar toată lumea ştie
Că tata are trei corăbii mari
Şi două năvi mai mici, douăsprezece
Galere-n bună stare. Te întrec:
Oricât vei vrea să dai, dau îndoit!
Gremio:
Ba tot ce am, am dat. Mai multe n-am,
Şi nu-i pot da ce n-am. De-ţi sunt pe plac,
Mă va avea cu-ntreaga mea avere.
Tranio:
Atuncea fata,-n faţa lumii-ntregi,
E-a mea, căci astfel aţi făgăduit.
Iar Gremio e-nvins.
Baptista:
Mărturisesc
C-ai dat mai mult ca dânsul. Dacă vrea
Făgăduiala ta s-o întărească
Şi tatăl tău, a ta e fata mea.
De nu, mă ierţi. Căci, de-ai muri-naintea-i,
Cu ce se va alege biata fată?
Tranio:
Glumiţi! El e bătrân, iar eu sunt tânăr!
Gremio:
Mor tinerii, întocmai ca bătrânii!
Baptista:
Ei, domnilor, am hotărât aşa:
Duminică e nunta Catarinei,
Cum bine ştiţi. Duminica cealaltă,
Te logodeşti, Lucenţio, cu Bianca,
De vei putea să capeţi pân-atunci
Şi chezăşia tatii. Dacă nu,
Cu Gremio se logodeşte fata.
Acum vă părăsesc pe amândoi
Şi mult vă mulţumesc.
Gremio:
Vecine dragă,
Rămâi cu bine.
(Iese Baptista.)
Nu mă tem de tine
Acum, copil înfumurat; ţi-ar fi
Părintele smintit, să-şi dea averea
Pe mâna ta; la vârsta lui, s-ajungă
Să stea în coada mesei dumitale!
A fost o glumă numai. Un vulpoi
Bătrân din ţara asta, nu se poate
Să fie-atât de-ndurător, nepoate!
(Iese.)
Tranio:
Lovi-te-ar ciuma, ghiuj afurisit!
Noroc c-am fost în stare să-i ţin piept…
Mi-am pus în gând să-l fac să izbutească
Pe scumpul meu stăpân. De ce nu poate
Cel socotit Lucenţio acuma
Să capete un tată peste noapte,
Şi să-l numesc… Vincenţio, de pildă!
Minune! Căci părinţii, de obicei,
îşi zămislesc copiii. Iar acum
Copilul, tatăl va să-şi zămislească!
Oh! Numai planul meu să izbutească!
(Iese.)

Actul III

Scena 1

O încăpere în casa lui Baptista.
Intră Lucenţio, Hortensio şi Bianca

Lucenţio:
Opreşte, lăutare! Prea e mult!
Mergi prea, departe! Ai uitat, se vede,
Ce-ai pătimit din partea Catarinei?
Hortensio:
Pedant obraznic, sunt acum în faţa
Cereştei zâne-a sfintei armonii.
Mă laşi cu meseria mea. Un ceas
De muzică, şi poţi să faci lectură
Cu dânsa cât pofteşti.
Lucenţio:
Mare neghiob,
Ce încă n-ai ajuns să înţelegi
De ce-i lăsată muzica pe lume!
Să odihnească mintea, ostenită
De-atâta-nvăţătură, de atâtea
Obişnuite îndeletniciri.
Mă lasă deci s-o-nvăţ filosofia,
Când mă opresc, începi cu armonia.
Hortensio:
Nemernicule, nu mai pot să-ţi rabd
înfumurarea…
Bianca:
Multă supărare
îmi faceţi, când vă luaţi la ceartă astfel,
Căci hotărârea, domnilor, atârnă
De mine doar. Eu nu-s o şcolăriţă
Să pot fi pedepsită şi legată
De ore şi de lecţii. Vreau să-nvăţ
Doar când şi cum îmi place. Ca să pun
Un capăt certei voastre, staţi aici.
Tu, într-acestea, cântă din lăută.
Cât timp o înstruneşti, noi mai citim.
Hortensio:
Când o-nstrunesc, veţi isprăvi cititul?
(Se retrage.)
Lucenţio:
De unde! Înstruneşte, înstruneşte!
Bianca:
Ei, unde ne-am oprit?
Lucenţio:
Aici, signora:
Hac ibat Simois; hic est Sigeia tellus;
Hic steterat Priami regia ceha senis.
Bianca:
Îmi tălmăceşti?
Lucenţio: Hac ibat – cum v-am spus mai înainte – Simois – sunt Lucenţio, feciorul – hic est – al lui Vincenţio din Pisa. Sigeia tellus – astfel travestit să vă câştig iubirea; Hic steterat – Lucenţio acela ce vine în petit – Priami – e un slujitor al meu, pe nume Tranio – regia – l-am pus în locul meu, ca astfel – celsa senis – să-l amăgim pe ghiujul Pantalone.
Hortensio (întorcându-se):
Signora, mi-e lăuta acordată.
Bianca:
Ia s-auzim!
(Hortensio cântă.)
Fals, fals!
Lucenţio:
Mai acordeaz-o,
Şi scuipă în cutie mai-nainte.
Bianca:
Să tălmăcesc îngăduie-mi şi mie:
Hac ibat Simois – nu te cunosc, – hic est Sigeia tellus – nu mă încred în dumneata – hic steterat Priami – ia vezi să nu ne-audă, – regia – nu fi prea încrezător, dar – celsa senis – nu deznădăjdui.
Hortensio:
Signora, mi-e lăuta înstrunită.
Lucenţio:
Afară doar de notele de jos…
Hortensio:
Ba sunt şi-acelea.
(aparte):
Mare poftă am
Să te-strunesc o leacă şi pe tine,
Pedant obraznic şi-ncrezut! Îmi pare
Că-i face curte fetei. Lasă, lasă,
Pedascule! Te ţin din ochi, ia seama!
Bianca (lui Lucenţio):
Cu timpul te voi crede, se prea poate,
Dar azi mă tem…
Lucenţio:
Să n-ai vreo bănuială…
Prin „Eacides” se-nţelege Aiax.
Îi spun aşa după strămoşul lui.
Bianca:
Cum să nu cred profesorului meu?
Altminteri ţi-aş mai pune întrebări.
Dar să lăsăm aceasta. Haide, Licio.
Încep cu dumneata. Dar, domnii mei,
Să nu vă supăraţi c-am cutezat
Să mai glumesc puţin cu dumneavoastră.
Hortensio (lui Lucenţio):
Vrei să te plimbi puţin şi să ne laşi?
N-am pe trei glasuri nicio partitură.
Lucenţio (aparte):
îl supără cumva prezenţa mea?
Ia să-i supraveghez puţin, pe-ascuns.
De nu mă-nşel, suavul muzicant
S-a cam îndrăgostit…
Hortensio:
Mai înainte
Să mânuiţi lăuta, voi începe
Cu-ntâile principii ale artei
Ca să deprindeţi gama, într-un chip
Mai scurt, mai iscusit şi mai plăcut
Decât aţi învăţat cu ceilalţi dascăli.
Iar lecţia am scris-o pe hârtie,
Cu litere frumoase…
Bianca:
Eu de mult
Am terminat cu gamele…
Hortensio:
Citiţi
Cu toate-acestea, gama lui Hortensio.
Bianca (citeşte):
Gama. Ut. Sunt baza orişicărei chei
A Re. Şi-a lui Hortensio iubire,
B Mi. O Bianca, de bărbat să-l iei,
C Fa ut. Căci te iubeşte în neştire
D Sol  Re Pe-o cheie două note-am potrivit,
E La Mi Aibi milă, altfel viaţa-mi s-a sfârşit.
Şi spui că asta-i gamă? Zău, nu-mi place!
Erau mai bune vechile metode.
Nu dau, de dragu-acestor născociri
Năstruşnice, învăţătura bună.
(Intră un slujitor.)
Slujitorul:
Stăpână, tatăl vostru vă pofteşte
Să daţi de-o parte cărţile. Veniţi
Să ne-ajutaţi să-mpodobim iatacul
Surorii voastre. Ştiţi că mâine-i nunta.
Bianca:
La revedere, domnilor. Mă duc.
(Iese cu slujitorul.)
Lucenţio:
Atunci n-am nicio pricină să stau.
(Iese.)
Hortensio:
Ba pricini am eu multe să mă tem
De-nvăţăcelu-acesta. Mi se pare,
C-arată ca un om îndrăgostit.
Te umileşti atât de mult cu gândul,
Frumoasă Bianca? Să-ţi arunci privirea
La oamenii de rând? Rămâi cu bine!
Atât de schimbătoare dacă este
Nu-mi trebuie asemenea neveste!
(Iese.)







Scena 2

înaintea casei lui Baptista.
Intră Baptista, Gremio, Tranio, Catarina,
Bianca, Lucenţio şi însoţitori.

Baptista (către Tranio):
Signor Lucenţio, astăzi este ziua
în care Catarina şi Petruchio
Urmau să facă nunta. Totuşi, iată,
Nu ştim nimic de ginere. Pe unde-i?
Ce-nseamnă asta? N-are pic de-obraz!
Să stai s-aştepţi pe mire! Este gata
Şi preotul să-nceapă slujba nunţii…
Ce spui, Lucenţio, de-aşa ruşine?
Catarina:
Ruşinea-i pentru mine doar! Am fost
Silită, împotriva voiei mele,
Să mă cunun c-un bădăran smintit,
Ce m-a cerut în graba cea mai mare
Şi vrea să facă nunta când pofteşte!
Ţi-am spus că e de-a binelea nebun
Şi că-şi ascunde glumele prosteşti
Purtându-se ca un neobrăzat.
Iar ca să fie socotit hazliu,
E-n stare să curteze mii de fete!
Auzi, să hotărască ziua nunţii,
Prietenii la nuntă şi la masă
Să şi-i poftească, fără a-i păsa
De nunta lui! Vezi, toată lumea-acum
Pe biata Catarina o arată
Cu degetul şi spune: „Ia’ priviţi-o
Pe soaţa lui Petruchio, nebunul,
De s-o-ndura s-o ieie de soţie!”
Tranio:
Stai, Catarino dragă, ai răbdare,
Şi voi la fel, Baptista. Căci Petruchio
Doar gânduri bune are. S-a ivit
Vreo piedică în calea lui. Oricât
De repezit se-arată, e-nţelept,
Chiar dacă-i mucalit, e-un om de cinste.
Catarina:
De nu l-aş fi văzut în viaţa mea!
(Iese plângând, urmată de Bianca şi de alţii.)
Baptista:
Poţi să te duci, fetiţo. Nu-s în stare
Să te mai ţin de rău. Aşa ocară
Chiar şi pe-o sfântă ar jigni-o, zău!
Darmite pe o scorpie ca ea!
(Intră Biondello.)
Biondello: Stăpâne, stăpâne! Noutăţi vechi, noutăţi cum n-aţi mai auzit pân-acum niciodată!
Baptista: Ce? Noutăţi vechi? Cum vine asta?
Biondello: Păi nu-i o noutate să afli că soseşte Petruchio?
Baptista: A sosit?
Biondello: Nu, domnule.
Baptista: Atunci?
Biondello: Soseşte.
Baptista: Şi când va fi aici?
Biondello: Când va sta unde stau eu acum şi se va uita la toţi.
Tranio: Dar, ia spune, ce-i cu noutăţile tale vechi?
Biondello: Ei! Petruchio soseşte cu o pălărie nouă şi cu o haină veche; poartă o pereche de nădragi întorşi pe dos de vreo trei ori; o pereche de cizme în care de bună seamă se păstrau lumânările: una cu cataramă, alta cu şireturi; are la şold o sabie ruginită, luată din cine ştie ce panoplie comunală, cu mânerul frânt, fără teacă şi cu vârful bont. Vine călare pe o gloabă – cu şaua mâncată de molii şi cu scările desperecheate – lovită de tignafes, suferind de gălbinare, sleită de dalac, mâncată de râie, cu copitele cosite, cu gâtul strâmb, cu şoldurile ca vai de capul lor; de-abia de se mai ţine pe picioare; are-n gură o zăbală pe jumătate mestecată, iar frâul, de când o fi tot trăgând de el ca să nu se poticnească dobitocul în drum, s-a rupt în nenumărate locuri şi a fost cusut cu sfoară peste tot. Mai are şi-un căpăstru putred, iar la spate o şa de cucoană, din catifea, cu două litere iniţiale bătute-n cuie, şi prinsă din loc în loc cu un curmei de tei.
Baptista: Şi cine-l însoţeşte?
Biondello: Vai, domnule, un lacheu împopoţonat întocmai ca gloaba! La un picior poartă ciorap din fir de in, iar la celălalt un cioarep de lână groasă, prins cu nişte legături roşii şi albastre; pe cap are o pălărie veche la care, în loc de pană, e prinsă „bazaconia celor patruzeci de trăsnăi”. O fiară, o adevărată fiară, nu arată ca un slujitor de lege creştină sau ca lacheul unui gentilom.
Tranio:
Vreun gând năstruşnic l-a făcut să vie
în chipu-acesta. Se cam ştie, totuşi.
Că umblă uneori cam dezmăţat…
Baptista:
Oricum soseşte, bine că soseşte!
Biondello:
Păi nu soseşte, domnule.
Baptista:
Ce? N-ai spus că soseşte?
Biondello:
Ce, c-a sosit Petruchio?
Baptista:
Da, c-a sosit Petruchio.
Biondello:
Nu, domnule. Am spus că-i vine gloaba
Cu dânsu-n spate.
Baptista:
Nu-i tot una oare?
Biondello:
Ba nu, pe Sfântul Jacoppo cel Mare:
Să afle mesenii,
Mă prind pe un penny:
Un om şi-o gloabă de soi
Vor fi totdeauna
Mai mult decât una,
Dar nu pot să fie cât doi!
(Intră Petruchio şi Grumio.)
Petruchio:
Hei! Unde-s craii noştri? Nu-s acasă?
Baptista:
Bine-ai venit, Petruchio.
Petruchio:
Prea bine
Nu cred să fi venit…
Baptista:
Bolnav eşti oare?
Tranio:
N-ai îmbrăcat un strai de nuntă, astfel
Cum se cădea…
Petruchio:
Să pot s-ajung la vreme.
Da’ unde-i Catarina? Unde este
Iubita mea logodnică? Ce face
Şi tata-socru? Ce v-aţi încruntat
Aşa la mine? Parc-aţi fi văzut
Un lucru rar, vreun monstru, vreo cometă?
Baptista:
Păi, domnule, ştiai că-i ziua nunţii!
Am fost cam supăraţi întâi, crezând
Că n-ai să vii. Dar mult mai supăraţi
Suntem acum, că vii în halul ăsta!
Hai, scoate-aceste straie, e ruşine
Să vii la nuntă astfel îmbrăcat!
Tranio:
Şi spune-ne, ce pricină hazlie
Ţinutu-te-a departe de nevastă
Şi te-a făcut să vii aşa ciudat?
Petruchio:
V-aş plictisi dacă v-aş spune tot
Şi n-aţi răbda să m-ascultaţi. Destul
Că am venit aici, să-mi ţin cuvântul.
Dar nu în toate. Mai târziu, voi cere
Iertare, şi-mi veţi da dreptate. Dar
Pe unde-i Kate? Prea mult am stat departe
De ea. Hai, la biserică! E vremea.
Tranio:
Cum? Vrei să te arăţi în faţa ei
În halul ăsta? Stai să-ţi dau o haină
Dintr-ale mele.
Petruchio:
Crede-mă, aşa
Voiesc s-o-ntâmpin.
Baptista:
Să te-nsori aşa?
Petruchio:
Întocmai. Haide, fără vorbă multă!
O măritaţi cu haina, ori cu mine?
O! De s-ar vindeca aşa uşor
Şi ce-mi va face dânsa, cât de lesne
îmi e să-mi schimb veşmintele! Ce bine
Ar fi de Kate, şi mai ales de mine!
Dar ce smintit, să stau la trăncăneli,
în loc să-mi văd logodnica iubită
Să-i dăruiesc o dulce sărutare!
(Ies Petruchio, Grumio şi Biondello.)
Tranio:
De s-a-mbrăcat aşa, să ştiţi că are
Vreun gând ascuns. L-om sfătui să-şi pună
Când merge la biserică, o haină
Mai bună.
Baptista:
Vreau să merg, cu el, să văd
Ce-o să mai iasă.
(Ies Baptista, Gremio şi însoţitorii.)
Tranio (către Lucenţio):
Bianca vă iubeşte,
Stăpâne, dar mai trebuie-nvoirea
Părintelui. Aşa precum v-am spus,
Voiesc să caut omul potrivit.
Oricare-ar fi, îl vom struni, cu grijă,
Să-l joace pe Vincenţio din Pisa.
El v-a făgăduit mai multe încă
Decât am spus eu însumi, chiar aici,
La Padova. Şi astfel veţi ajunge
Să vă-mpliniţi dorinţa, şi cu Bianca
Să vă-nsuraţi, cu voia lui Baptista.
Lucenţio:
De n-ar supraveghea colegul meu
Ce face Bianca, cred c-ar fi uşor
Să facem nunta-n taină, şi pe urmă
De-ar spune „nu” întreaga omenire,
Ea tot va fi soţia mea pe veci.
Tranio:
Va trebui să chibzuim, cu grijă,
Şi să pândim împrejurarea bună.
L-om amăgi pe Gremio, bătrânul,
Pe tatăl cel bănuitor, Minola,
Şi pe-amorezul Licio, frumosul!
Va izbândi stăpânul meu, Lucenţio!
(Reintră Gremio.)
Tranio:
Veniţi de la biserică, signor?
Gremio:
Da, şi voios cum n-am mai fost vreodată,
De când mergeam la şcoală…
Tranio:
Vin acasă
Mireasa şi cu mirele?
Gremio:
Ce mire?
Un mire de mirare! Un calic!
E vai şi-amar de capul bietei fete!
Tranio:
Mai repezit ca dânsa? Nu se poate!
Gremio:
E îndrăcit! Un diavol! Necuratul!
Tranio:
Păi nu-i şi ea un drac împieliţat?
Gremio:
Aş! Ea, pe lângă dânsul, e un miel,
O porumbiţă, zău, nevinovată!
Ţi-o spun, signor Lucenţio: când popa
L-a întrebat de vrea pe Catarina
S-o ieie de soţie: „Da, la naiba!”
Răspunsu-i-a, şi-a început să-njure
Atât de tare, că, înspăimântat,
Sărmanul preot a lăsat să-i cadă
Din mână evanghelia; şi cum
Se apleca s-o caute, nebunul
De ginere i-a tras un pumn în spate
Că l-a trântit, cu cartea lui cu tot:
„Acum, poţi s-o ridici, aşa socot!”
I-a spus atunci.
Tranio:
Şi ce-a spus biata fată?
Gremio:
O apucase tremurul; iar el
Da din picior şi înjura, de parcă
Credea că-şi bate popa joc de dânsul
Apoi, cerut-a vin, strigând: „Noroc!”
De parcă sta la masă cu matrozii
Pe-o navă, după ce-a trecut furtuna.
A deşertat apoi o cupă plină
Iar drojdia rămasă i-a zvârlit-o
Sărmanului paracliser pe faţă,
Spunând că-i creşte ciocul rar, şi pare
Că-i însetat de stropii din pahar.
Apoi şi-a luat nevasta după gât,
Pe buze sărutând-o, zgomotos,
C-a răsunat biserica. Atunci,
Văzând acestea toate, ruşinat,
Plecat-am cel dintâi. Pe urma mea
Sosesc cu toţii. Nu s-a pomenit
O nuntă mai smintită ca aceasta,
De când e lumea! Ia! Vin lăutarii!
(Intră din nou Petruchio, Catarina, Bianca, Baptista, Grumio, Hortensio şi tot alaiul.)
Petruchio:
Prieteni şi signori! Vă mulţumesc!
Acum ştiu că doriţi să stau la masă
Cu voi; c-aveţi ospăţ îmbelşugat.
Dar trebuie să plec în mare grabă.
De aceea, dragii mei, vă părăsesc.
Baptista:
E cu putinţă? Vrei să pleci la noapte?
Petruchio:
Ba vreau să plec acum, în faptul serii.
Să nu vă mire asta; dac-aţi şti
Ce pricină mă cheamă, m-aţi ruga
Să plec, nu să rămân. Vă mulţumesc
La toţi de faţă, care m-aţi văzut
Jertfindu-mă acestei dulci soţii
Atât de răbdătoare şi de blândă.
Mâncaţi, şi beţi în sănătatea mea.
Eu plec. Rămâneţi, dragii mei, cu bine.
Tranio:
Mai stai, te rog, zău. Pleacă după masă.
Petruchio:
Nu pot.
Gremio:
Te rog.
Petruchio:
Nu pot.
Catarina:
Te rog, mai stai.
Petruchio:
îmi pare bine…
Catarina:
Că rămâi, aşa e?
Petruchio:
Ba nu. Că m-ai rugat să mai rămân.
Dar nu rămân, oricât mă vei ruga.
Catarina:
Stai, dacă mă iubeşti.
Petruchio:
Sunt gata caii?
Grumio:
Da, domnule. Ovăzul i-a mâncat.
Catarina:
Fă ce pofteşti! Eu nu plec azi… nici mâine!
Plec, când îmi place mie. De perete
Deschisă-i poarta, domnule. Hai, pleacă,
Ia-ţi la spinare cizmele; căci eu
Plec când am chef, atuncea doar! Grozav
De necioplit te-ai mai purtat, întocmai
Ca-n prima zi. Tot bădăran rămâi!
Petruchio:
O, Kate, să nu te superi, fii cuminte.
Catarina:
Ba nu, vreau să mă supăr. Şi ce-ţi pasă?
Fii, tată, liniştit. Va sta cu mine,
Cât voi vrea eu, să ştii.
Gremio:
Da, zău aşa,
Signor! A început să meargă bine!
Catarina:
Hai, domnilor la masă! Ce uşor
înnebunesc femeile, aşa e?
Când n-au curajul să se-mpotrivească.
Petruchio:
Să meargă, la porunca ta, la masă?
Ia ascultaţi cu toţii de mireasă!
Mâncaţi, benchetuiţi, vă ospătaţi,
Şi beţi în cinstea fecioriei ei.
Fiţi veseli şi nebuni, sau mai degrabă
Vă spânzuraţi! Cât despre scumpa Kate,
O iau cu mine. Nu te mai uita
Aşa urât la mine, nu bufni,
Nu bate din picior, şi nu striga.
Voiesc să fiu stăpân la mine-n casă
Kate e averea mea, comoara mea,
E casa mea, ograda mea, e holda
Şi grajdul meu, şi calul meu, măgarul
Şi boul meu; e tot ce am pe lume
Mai bun! Priviţi-o! Cine îndrăzneşte
S-o ţin-aici în Padova? Pe loc
L-aş învăţa eu minte. Trage-ţi spada,
Hai, Grumio! Ne-nconjură tâlharii!
Îţi ia stăpâna-n pază, fii bărbat!
Iubito, nu te teme. N-au să poată
Să te atingă, Kate. Sunt scutul tău,
Chiar dacă mii s-ar năpusti-mpotriva-ţi!
(Ies Petruchio, Catarina şi Grumio.)
Baptista:
Lăsaţi-i! Ce pereche potrivită!
Gremio:
De mai şedeau puţin, muream de râs!
Tranio:
Nici n-am văzut o nuntă mai smintită!
Lucenţio:
Signora, ce gândiţi de sora voastră?
Bianca:
Smintită, măritată c-un smintit!
Gremio:
Petruchio s-a catarinizat!
Baptista:
Prieteni şi vecini! Deşi mireasa
Şi mirele ne-au părăsit, meseni
Avem destui să stea în locul lor.
Lucenţio, ia locul mirelui.
Tu, Bianca, locul surioarei tale.
Tranio:
Vei şti cum e să fii mireasă, Bianca.
Baptista:
Va şti, Lucenţio. Hai, signori, la masă.
(Ies.)

Actul IV

Scena 1

O sală în conacul lui Petruchio.
Intră Grumio.

Grumio: Ptiu! Ptiu! Dar-ar dracii în toate gloabele nărăvite, în toţi stăpânii smintiţi şi-n toate dramurile desfundate! S-a mai văzut vreodată om bătut în halul ăsta?… S-a mai văzut vreodată om în aşa hal de murdărie?… S-a mai văzut vreodată om mai frânt de oboseală?… M-au trimis înainte să le fac focul, iar dânşii vin în urma mea să se-ncălzească. Noroc că n-am mare lucru de-ncălzit la mine! Altfel mi-ar îngheţa buzele împreună cu dinţii, limba cu cerul gurii şi inima în pântece, până să apuc să mă apropii de foc să mă dezmorţesc. Numai să suflu pe foc, să mă pot încălzi o dată! Pe o vreme ca asta, şi unul mai zdravăn decât mine ar căpăta un guturai al dracului! Hei! Curtis! Hei!
(Intră Curtis.)
Curtis: Cine strigă atât de amorţit?
Grumio: Un sloi de gheaţă! Dacă ai vreo îndoială, n-ai decât să-ncerci să te dai de-a berbeleacul de pe umerii mei până la călcâie, şi n-ai nevoie, ca să-ţi iei vânt, decât de depărtarea dintre gât şi scăfârlie. Fă focul, dragă Curtis.
Curtis: Vine şi stăpânul cu nevasta lui, Grumio?
Grumio: Da! Vin, Curtis! Vin! Aşa că, fă iute focul, şi nu azvârli cu apă în el.
Curtis: Şi nevasta lui e atât de îndrăcită cum se spune?
Grumio: Aşa era, dragă Curtis, până să fi dat îngheţul acesta. Dar, ştii povestea, iarna îmblânzeşte omul, femeia şi dobitocul. L-a îmblânzit pe stăpânul meu cel vechi… şi pe stăpâna mea cea nouă, şi pe tine, dragă Curtis.
Curtis: Pleacă de-aici, nebunule! Ce, eu sunt dobitocul?
Grumio: Şi încă unul cu coarnele de-o şchioapă, pe cât e şi înălţimea mea. Ai să faci focul o dată? Sau mă duc să mă plâng stăpânii noastre, a cărei palmă ai s-o simţi tu numaidecât, căci e numai la doi paşi de-aici, şi are să te-ngheţe spaima, de vreme ce te mişti atât de moale ca să-i faci o dată focul!
Curtis: Te rog, dragă Grumio, să-mi spui ce mai e nou pe lumea asta.
Grumio: îngheţată lume, Curtis, dacă tu nu te hotărăşti o dată să aprinzi focul! Hai, fă focul, fă-ţi datoria şi fii răsplătit. Căci stăpânul şi stăpâna noastră sunt îngheţaţi bocnă.
Curtis: Gata focul. Ia spune-mi acum ce veşti ai, dragă Grumio.
Grumio:
„Hei, hei, băiete, hei!
Veşti îţi spun eu câte vrei!”
Curtis: Haide, haide, ştiu că oamenii se aleg întotdeauna cu câte-o păcăleală de la tine…
Grumio: Dacă-i aşa, fă focul! Până una alta m-am ales cu un guturai al dracului. Unde-i bucătarul? E gata cina? Casa-i măturată? Masa-i întinsă? Aţi dat jos pânzele de păianjeni? Slujitorii şi-au pus cu toţii straiele noi, cu ciorapii albi? Şi-au pus sufragiii hainele de nuntă? Paharele sunt curate pe dinăuntru? Slujnicele sunt curate pe dinafară? Covoarele sunt întinse? Toate sunt la locul lor?
Curtis: Totul e gata; aşa că, te rog, spune-mi ceva veşti.
Grumio: Mai întâi, află că mi-e calul frânt de oboseală; stăpânul şi stăpâna au căzut de pe cal…
Curtis: Cum?
Grumio: Alunecând de pe şa, drept în noroi. E-o păţanie întreagă.
Curtis: Ia istoriseşte-mi-o, dragă Grumio…
Grumio: Ţi-o spun numai la ureche.
Curtis: Hai.
Grumio (îi trage o palmă): Na!
Curtis: Asta înseamnă să păţeşti o păţanie, nu s-o asculţi…
Grumio: De aceea se şi cheamă păţanie… Palma asta n-a urmărit altceva decât să te facă să asculţi cu mai multă luare aminte. Acum încep: Imprimis, tocmai ne coboram pe-o vale repede, stăpânul călărind în spatele stăpânii mele…
Curtis: Cum? Amândoi pe-un cal?
Grumio: Ce-ţi pasă ţie?
Curtis: Păi, mie nu, dar calului îi pasă…
Grumio: Atunci, spune tu mai departe. Dacă nu mi-ai fi luat vorba din gură ai fi aflat cum a căzut calul şi ea sub cal; ai fi aflat în ce băltoacă a căzut, şi în ce hal s-a murdărit de noroi, de sus şi până jos. Şi cum m-a luat la bătaie din pricină că se poticnise calul. Şi cum înota dânsa prin noroi să mă scape din ghearele lui. Şi cum înjura stăpânul meu de toţi dracii. Şi cum ea se ruga de el aşa cum în viaţa ei nu se mai rugase vreodată. Cum zbieram eu de tare; cum de atâta larmă caii s-au speriat şi au luat-o la sănătoasa. Cum i s-a rupt chinga stăpânii; cum mi-a căzut şaua de pe cal; şi multe asemenea lucruri vrednice de ţinut minte, care acum au să se ducă pe apa sâmbetei, iar tu ai să te duci după ele în mormânt fără să le fi aflat.
Curtis: După câte spui, ar fi mai afurisit el decât ea.
Grumio: Ehei! Tu şi cei mai dârji din voi toţi o să vă daţi seama de asta când va ajunge acasă. Dar la ce bun să mai vorbesc despre asta? Ia cheamă-i încoace pe Nathaniel, pe Iosif, pe Nicolo, pe Filip, pe Walter, pe Zaharache şi pe toţi ceilalţi. Ai grijă să vină cu coama pieptănată, cu livreaua periată, cu jartierele fiecare de altă culoare. Să ştie să se-ncline sprijinindu-se pe piciorul stâng şi să nu cuteze să se-atingă de-un fir de păr măcar din coada calului stăpânului, mai-nainte de-a le fi sărutat mâinile la amândoi. Sunt gata cu toţii?
Curtis: Gata!
Grumio: Cheamă-i încoace!
Curtis: Hei! N-auziţi? Trebuie să ieşiţi în întâmpinarea stăpânului nostru şi să faceţi faţă sosirii stăpânii noastre.
Grumio: Ce, crezi că n-are faţă?
Curtis: Cine zice asta?
Grumio: Păi, tu, de vreme ce chemi slujitorii să-i facă faţa.
Curtis: îi chem ca s-o cinstească.
Grumio: Parcă ea o să-i cinstească pe ei?
(Intră mai mulţi slujitori.)
Nathaniel: Bine-ai venit, acasă, Grumio.
Filip: Ce mai faci, Grumio?
Iosif: Ia spune, Grumio!
Nicolo: Prietenul Grumio!
Nathaniel: Ce mai nou, bătrâne?
Grumio: Bine-ai venit, tu! Ce mai faci, tu? Ia spune, tu? Ia zi, prietene!… Destul cu firitiselile! Ia spuneţi-mi, dragii mei prieteni, totu-i gata, toate-s la locul lor?
Nathaniel: Toate sunt pregătite. Cât de departe e stăpânul nostru?
Grumio: La o palmă de-aci, nu mai departe. Aşa că nu fiţi… Naiba să vă ia, vorba! Îl aud venind pe stăpân.
(Intră Petruchio şi Catarina.)
Petruchio:
Hei! Unde-s ticăloşii? Cum se poate?
Nu-i niciun om să-mi ţie scara? Cum?
Nici calul să mi-l ducă-n grajd? Pe unde
Sunt Nicolo, Nathaniel, Grigore…
Slujitorii:
Aici, aici, stăpâne, – aici, aici.
Petruchio:
Aici, aici, stăpâne? Ce nemernici!
Ce neciopliţi! Ce dobitoci! Cum? Nimeni
Nu-mi iese înainte? Nu vrea nimeni
Să-şi facă datoria? Şi smintitul
Trimis să dea de ştire, unde este?
Grumio:
Aici, stăpâne; tot aşa smintit!
Petruchio:
Măgarule! Afurisită gloabă!
Ţi-am poruncit să ieşi-naintea mea
în parc, cu toată droaia de mişei?
Grumio:
Nathaniel era cu haina roasă,
Pantofii lui Grigore, descusuţi
La tocuri. Şi sineală n-am găsit
Să-şi înnegrească Pietro pălăria.
Nici Walter nu-şi avea pumnalul gata.
Doar Adam, Ralph şi Gregory erau
Curaţi. Iar ceilalţi, rupţi ca vai de lume
Ieşitu-v-au, aşa cum sunt, în cale.
Petruchio:
Nemernicilor! Aduceţi-mi masa!
(Ies mai mulţi slujitori.)
Ah! Unde-i viaţa de demult!
Hei! Unde sunt?… Stai jos, iubită Kate.
Binevenită eşti în casa mea.
Oh! Oh! Oh! Oh!
(Slujitorii pun masa.)
Aha! V-aţi hotărât?
Fii veselă, iubită, dulce Kate!
Scoteţi-mi cizmele, tâlhari! Netrebnici!
A fost odată un călugăr
Cu rasa şi cu barba sură…
Opreşte-te! Destul!
Neghiobule! Îmi smulgi din sold piciorul!
Na! Na! (îl bate.) şi scoate-mi cizma cealaltă
Cât mai domol… Fii fericită, Kate!
Aduceţi, apă, apă! Unde este
Căţelul meu, Troilus? Să te duci,
Neghiobule, la vărul meu, Fernando,
Să-l rogi să vină.
(Iese o slugă.)
Trebuie, iubito,
Să-i dai o sărutare, şi să faci
Cu dânsul cunoştinţă… Unde-mi sunt
Papucii?! A! Nu vreţi s-aduceţi apă?
Hai, vino, Kate, şi spală-te pe mâini.
(Slujitorul scapă ligheanul din mână. Petruchio îl bate.)
Cum? L-ai lăsat să cadă? Nătăfleaţă!
Catarina:
Fii răbdător, te rog. N-a vrut s-o facă!
Petruchio:
Un ticălos! Un bou! Un pui de lele!
Şezi, Kate. Socot că-ţi este tare foame.
Spui rugăciunea tu? Sau o spun eu?
Ce-i asta? Miel?
Primul slujitor:
Da.
Petruchio:
Cine l-a adus?
Slujitorul:
Eu.
Petruchio:
Păi e ars. Mâncarea-i arsă toată.
Ce câini sunt oare-aceştia? Unde este
Nemernicul de bucătar? Se poate?
Cum îndrăzniţi, mişeilor, să-mi daţi
La masă miel? Şi ars? Să-mi facă scârbă?
Luaţi tot, tacâmuri, cupe şi pahare!
(Răstoarnă masa cu totul; se repede la ei.)
Robi neciopliţi! Nemernici ticăloşi!
Cum? Mai crâcniţi? Am să v-arăt eu vouă!
Catarina:
Te rog, bărbate, nu fi supărat.
De vreai s-o guşti, era mâncarea bună.
Petruchio:
Era şi arsă toată şi uscată,
Ţi-am spus doar, Kate. Şi sunt oprit de doctori
Să mă ating de-asemenea mâncare,
Căci îmi aţâţă sângele, mi-aprinde,
Mânia. E mai bine să postim
Noi amândoi, aşa ţâfnoşi la fire,
Decât să ne hrănim cu carne arsă.
Răbdare. Mâine vom avea mâncare.
în noaptea asta vom posti-mpreună.
Hai să te duc în camera de nuntă!
(Ies Petruchio, Catarina şi Curtis.)
Nathaniel:
Ai mai văzut aşa ceva vreodată?
Pietro:
Vrea s-o ucidă chiar cu toana ei.
(Intră din nou Curtis.)
Grumio:
Stăpânul unde-i, Curtis?
Curtis:
E la dânsa
Şi-i ţine-acum o predică întreagă,
Doar despre cumpătare. Şi răcneşte,
înjură, zbiară, că sărmana fată
Nu ştie cum să stea, nici ce să zică.
Nici unde să privească, şi arată
De parcă s-a trezit acum din vis!
Fugi, fugi, că vine-ncoace!
(Intră din nou Petruchio.)
Petruchio:
Prin urmare
Mi-am început cu multă dibăcie
Domnia. Am nădejdea s-o închei
La fel de bine. Şoimul mi-e acum
înfometat, şi n-are să primească
Mâncare îndestulă, până când
Nu s-o domestici. Mai am un mijloc
S-o-nvăţ să vină când o chem, s-asculte
Porunca mea: voi ţine-o veşnic trează,
Cum ţii un şoim, când e-ncăpăţânat
Şi nu vrea să asculte. N-a mâncat
Nimica azi, şi nici nu va mânca!
Nici n-a dormit, şi nici nu va dormi!
Cum am făcut cu masa ieri, la fel
Voi face azi cu patul. Voi zvârli
Cu pernele prin casă, cu cearceaful,
Cu plapuma, spunând că toate-acestea
Le fac în cinstea ei. Şi, pân’ la urmă,
Va sta de veghe şi în noaptea asta.
De va-ncerca cumva să aţipească,
Am să încep să zbier şi să înjur,
S-o fac să se trezească. E un mijloc
Cu bunătatea să-ţi ucizi soţia.
Doar astfel îi voi îmblânzi pornirea
Sălbatică şi încăpăţânată.
De ştie cineva un alt mijloc
Să îmblânzeasc-o scorpie turbată,
îl rog să mi-l dezvăluie pe loc!
(Iese.)







Scena 2

Padova. Înaintea casei lui Baptista.
Intră Tranio şi Hortensio.

Tranio:
Poţi crede oare, Licio, că Bianca
Iubeşte pe un altul, nu pe mine?
Ţi-o spun, mi-a dat încurajări destule.
Hortensio:
De vrei să-ţi dovedesc că tot ce-am spus
E-adevărat, să stăm puţin aici,
Să cercetăm cam în ce chip o-nvaţă.
(Se dau deoparte. Intră Bianca şi Lucenţio.)
Lucenţio:
Signora, vi-i lectura cu folos?
Bianca:
Dar ce citeşti, maestre? Vreau să ştiu.
Lucenţio:
Citesc ce-nvăţ pe alţii: este Arta
Iubirii.
Bianca:
De-ai putea s-arăţi că eşti
în arta-aceasta meşter!
Lucenţio:
De îndată
Ce vei primi iubirea mea curată.
(Se retrag.)
Hortensio:
A luat-o iute, zău! Mai poţi jura
Că scumpa Bianca nu l-a îndrăgit
Decât doar pe Lucenţio pe lume?
Tranio:
Ce fire schimbătoare e femeia!
Sărmana mea iubire! Îţi voi spune,
O Licio, că e de necrezut!
Hortensio:
Să nu te amăgeşti: eu nu sunt Licio.
Nici muzicant nu sunt, aşa cum par.
Mi-e silă să rămân în straiu-acesta
împrumutat, şi pentru o femeie
în stare să renunţe la un nobil,
Făcându-şi idol dintr-un bădăran.
Hortensio mi-e numele, signor.
Tranio:
Ades am auzit, signor Hortensio,
De marea ta iubire pentru Bianca.
De mărturie uşurinţei ei
A stat privirea mea. Mă leg acum,
S-o părăsesc, cu tine împreună,
Pe Bianca, şi iubirea ei, pe veci.
Hortensio:
Priveşte: se sărută şi se strâng!
Signor Lucenţio, iată mâna mea.
Mă leg să nu-i mai urmăresc iubirea
Şi s-o privesc acum ca pe-o fiinţă
Nevrednică de marea stăruinţă
Cu care am cinstit-o pân-acum.
Tranio:
Şi eu voi face-acelaşi legământ:
Să nu mă-nsor cu ea, chiar de mi-ar cere-o.
Ia uite cum îl mângâie! Ruşine!
Hortensio:
Ce bine-ar fi s-o părăsească toţi,
Afară doar de el! Şi, ca să-mi ţin
Mai bine jurământul, mă însor
C-o văduvă bogată, în trei zile.
Ea mă iubea, pe când pe-această
Bianca, înfumurată, dispreţuitoare,
O îndrăgeam! Te părăsesc, signor.
Sunt hotărât să-mi ţin făgăduiala.
Nu ochi frumoşi, ci doar blândeţea poate
Să mai deştepte-n pieptul meu iubirea.
(Iese Hortensio. Lucenţio şi Bianca se apropie.)
Tranio:
Signora Bianca, harul cuvenit
Unui amor cu drag împărtăşit
Vi-l deie Domnul. Te-am surprins, frumoaso,
Şi am jurat să nu te mai iubim,
Hortensio cu mine…
Bianca:
Ce? Glumeşti?
V-aţi hotărât să renunţaţi la mine?
Tranio:
Aşa, signora.
Lucenţio:
Am scăpat de Licio?
Tranio:
Da, şi-a găsit o văduvă zglobie;
O va peţi, şi, în aceeaşi zi,
Va lua-o de soţie…
Bianca:
Dumnezeu
Să-i hărăzească multă fericire!
Tranio:
O va-mblânzi, spunea…
Bianca:
S-o creadă el!
Tranio:
A şi plecat la şcoala de-mblânzire.
Bianca:
La şcoala de-mblânzire? Unde este?
Tranio:
Petruchio-i la şcoala asta dascăl:
Te-nvaţă zeci de şotii, să-mblânzeşti
O scorpie, şi limba să-i vrăjeşti.
(Biondello intră în fugă.)
Biondello:
Stăpâne, am pândit atât de mult
Că-s obosit ca un ogar. La urmă,
Am iscodit un soi de marchitan
Ce poate să ne fie de folos.
Coboară tocmai valea.
Tranio:
Cine-o fi?
Biondello:
Neguţător… sau dascăl… nu ştiu bine,
Aduce, şi la straie, şi la umblet,
C-un tată.
Lucenţio:
Şi ce gânduri ai cu el?
Tranio:
De se va-ncrede-n povestirea mea,
L-oi face să se bucure că este
Vincenţio, şi chezăşia lui
S-o deie lui Minola, ca şi cum
Ar fi Vincenţio cel adevărat.
Vă luaţi iubita, şi lăsaţi pe mine.
(Lucenţio şi Bianca ies: intră pedagogul.)
Pedagogul:
Vă aibă Domnu-n pază!
Tranio:
Şi pe voi!
Călătoriţi departe, sau ajuns-aţi
La capăt?
Pedagogul:
Voi rămâne-o săptămână
Sau două, şi mă duc apoi la Roma.
De-acolo plec la Tripoli, cu voia
Lui Dumnezeu…
Tranio:
Din ce oraş sunteţi?
Pedagogul:
Din Mantua.
Tranio:
Ferească Dumnezeu!
Din Mantua, signore? Vai de mine!
Cum aţi venit la Padova? Nu ţineţi
La viaţă?
Pedagogul:
Ce vorbeşti? Se-ngroaşe gluma?
La viaţa mea, signore?
Tranio:
Cine vine
Din Mantua la Padova, pândit e
De moarte. Nu ştiţi pricina? Vă sunt
Corăbiile toate confiscate
De veneţieni, iar dogele, voind
Să se răzbune crunt pe-al vostru duce,
A pus să fie-osânda trâmbiţată.
De-aţi fi sosit o clipă mai devreme
O auzeaţi vestindu-se aici.
Pedagogul:
Atunci e rău de mine, foarte rău!
Căci am scrisori de schimb de la Florenţa
Şi trebuie să le-ncasez aici.
Tranio:
V-aş da un sfat, ca să vă fac un bine,
Signore. Dar să-mi spuneţi mai întâi:
Aţi fost vreodată-n Pisa?
Pedagogul:
Da, adesea:
Oraş vestit prin cetăţenii lui
Sfătoşi…
Tranio:
Şi, printre ei, l-aţi cunoscut
Pe un signor, Vincenţio?
Pedagogul:
De dânsul
Am auzit vorbindu-se. Se spune
Că e-un neguţător cu multă stare,
Dar nu-l cunosc.
Tranio:
E tatăl meu, signor,
Şi seamănă cu voi.

Biondello (aparte):
Nevoie mare!
Cum seamănă o stridie c-un măr!
Tranio:
Ca să vă mântui viaţa, vă voi face
Un bine, doar în amintirea lui.
E spre norocul vostru-asemănarea
Aceasta cu Vincenţio. Veţi lua
Şi numele, şi-nfăţişarea lui,
Şi fi-veţi găzduit la mine-n casă.
Purtaţi-vă ca tatăl meu. Pricepeţi
Ce trebuie să faceţi. Veţi putea
Să staţi într-astfel în oraşul nostru
Cât e nevoie. De vă e pe plac
Propunerea, primiţi-o.
Pedagogul:
O primesc,
Signore. Vă voi socoti de-a pururi
Mântuitorul meu.
Tranio:
Poftim cu mine,
Să punem tot la cale. Veţi afla
Că tatăl meu e aşteptat să vină
Aci-n oraş, din zi în zi, signor,
Să-mi fie chezăşie pentru zestrea
Făgăduită fetei lui Minola,
Cu care mă căsătoresc. Vă rog,
Să-mi ascultaţi, în tot ce spun, cuvântul.
Poftim acum să vă schimbaţi veşmântul.
(Ies.)







Scena 3

O încăpere în conacul lui Petruchio.
Intră Catarina şi Grumio.

Grumio:
Nu, nu mă-ncumet!… Zău!… Pe cinstea mea!
Catarina:
Cu cât se poartă mai urât cu mine,
Cu-atât mai multă pică-mi poartă. Parcă
M-a luat de soaţă ca să mor de foame!
Şi cerşetorii de la poarta tatii
Primeau pomană; dacă nu, puteau
Să capete aiurea de mâncare,
în timp ce eu, ce n-am ştiut vreodată
Ce-nseamnă să mă rog, şi n-am avut
Nevoie de nimic, în viaţa mea,
Lihnită sunt de foame, mă topesc
De somn!… Mă ţine trează, tot răcnind
înjurături; şi-n loc de masă, zbiară!
Mă scoate din sărite, când îmi spune
Că tot ce face, face din iubire!
O! De-aş dormi, sau de-aş mânca, se pare
C-aş căpăta o boală fără leac
Sau aş muri pe loc!… Te rog să-mi dai
Ceva de-ale mâncării, orişice!
Grumio:
Ce-aţi spune de-o costiţă de viţel?
Catarina:
E foarte bună. Adu-mi-o, te rog!
Grumio:
Nu, vă-nfierbântă sângele… Mai bine
O frigăruie, bine rumenită…
Catarina:
îmi place! Dragă Grumio, mi-aduci?
Grumio:
Nu, înfierbântă sângele. Ce spuneţi
De-o fleică de văcuţă, cu muştar?
Catarina:
Nici nu cunosc mâncare mai gustoasă.
Grumio:
Da, dar, vedeţi, muştarul e cam iute.
Catarina:
Dă-mi doar friptura, fără de muştar.
Grumio:
Ba trebuie muştar, un pic, Altminteri
Nici nu v-aduce Grumio friptura.
Catarina:
Dă-mi orişice pofteşti, te rog; te-ndură…
Grumio:
Atunci muştarul, fără de friptură!…
Catarina:
Ieşi, ticălos făţarnic! Ieşi afară!
(îl ia la bătaie.)
Să mă hrăneşti cu numele mâncării!
Fii blestemat, cu neamul tău cu tot,
Că-ţi râzi de soarta mea nenorocită,
Ieşi, ieşi afară!
(intră Petruchio, cu o tavă cu mâncare în mână şi Hortensio.)
Petruchio:
Ce mai face Kate?
Cum, draga mea, te-ai supărat?
Hortensio:
Signora,
Cum vă simţiţi?
Catarina:
Grozav de îngheţată.
Petruchio:
Adună-ţi mintea, uită-te frumos
La mine. Vezi cât sunt de grijuliu:
Ţi-am pregătit mâncarea, ţi-o aduc
Eu însumi.
(Pune tava pe masă.)
Dragă Kate, atâta grijă
Nu merită răsplată? Mulţumiri?
Cum? Nicio vorbă? Nu-i pe gustul tău?
M-am frământat degeaba. Luaţi mâncarea!
Catarina:
Te rog s-o laşi aici!
Petruchio:
Şi cea mai mică
Din slujbe, se cuvine răsplătită.
De nu-mi vei mulţumi mai înainte,
Nici nu te-atingi de tavă.
Catarina:
Mulţumesc,
Signore…
Hortensio:
Vai, signore! Ce ruşine!
Signora Kate, vă ţin tovărăşie.
Petruchio (încet):
De vrei să-mi faci o mare bucurie,
Mănâncă tot, Hortensio.
(Tare):
Poftă bună.
Iubită Kate. Mănâncă liniştită.
Pe urmă ne întoarcem iar la voi
Acasă. Să te-mbraci cât mai bogat.
Cu rochii de mătase, cu inele,
De aur, guleraşe şi dantele.
Şi horbote, şi panglici, nestemate
Şi evantaie… Ai mâncat? Ei, poate
Să vină croitorul, să te-mbrace
Cu stofe minunate, cum ţi-o place?
(Intră un croitor.)
Hai, meştere, ia să vedem podoaba,
Arată rochia.
(Intră un pălărier.)
D-ta? Ce vrei?
Pălărierul:
Mi-aţi poruncit, signor, o pălărie.
Petruchio:
Ce-i strachina aceasta? Farfurie
Cu catifele împopoţonată!
Ptiu! Ptiu! Ce josnic lucru, şi scârbos!
Ce-i? Scoică? Nucă? Jucărie? Fleac?
Scufie? Păcăleală? Dă-o-ncolo!
Vreau una mare.
Catarina:
Nu voiesc mai mare.
Aşa-i la mod-acum, aşa se poartă.
Petruchio:
Când te-oi purta şi tu mai bine, – atunci
Vei căpăta-o. Pân-atuncea nu.
Hortensio (aparte):
Nu prea curând…
Catarina:
Să-mi fie-ngăduit
Să spun şi eu ceva. Ei bine, află
Că nu-s păpuşă, niciun prunc în faşă,
Şi oameni mai de soi ca dumneata
M-au ascultat spunând ce-aveam de spus.
Mânia care inima-mi cuprinde
Ţi-o spune-acuma gura mea, căci dacă
Ar încerca s-o-năbuşe, s-ar frânge,
Şi, ca să nu ajung aici, voiesc
Să-ţi spun ce vreau, şi până când mi-o place.
Petruchio:
E foarte-adevărat ce spui. De bâlci
E pălăria asta; o plăcintă,
O turtă de mătase! Te iubesc
Parcă mai mult fiindcă nu te-ncântă!
Catarina:
Iubeşte-mă sau nu, să ştii că-mi place,
Şi vreau s-o iau pe-aceasta, nu pe alta.
Petruchio:
A! Rochia? Vin’, meştere, arată.
Vai, milostive Doamne! Ce drăcie!
Ce-s astea? Mâneci? Parcă-s ţevi de tun!
De sus şi până jos, doar tăieturi.
Ca o plăcintă rumenă cu mere!
Tăiată, răsucită şi tivită…
Ce-i asta? Panoramă? Dracu ştie!
Hei, meştere! Ia spune!
Hortensio (aparte):
Nici cu rochie
Nu se alege, nici cu pălărie!
Croitorul:
Mi-aţi spus s-o tai frumos, cum e la modă.
Petruchio:
Păi, ţi-oi fi spus; dar, nu ţi-am poruncit
Să mi-o batjocoreşti în halul ăsta.
Hai, şterge-o, spală putina mai iute.
Căci m-ai pierdut de muşteriu. Poţi face
Ce vrei din cârpa asta. Haide, pleacă!
Catarina:
Nici n-am văzut o rochie mai frumoasă.
Mai bine-nsăilată, mai la modă.
Ce? Vrei să faci din mine o paiaţă?
Petruchio:
Auzi, să vrea să facă o paiaţă
Din tine.
Croitorul:
Nu, de dumneavoastră spune
Că vreţi s-o îmbrăcaţi ca pe-o paiaţă.
Petruchio:
Obrăznicie nemaipomenită!
Minţi, cap de aţă, degetar, trei sferturi
De cot ce eşti! Ba sfert! Ba jumătate
De sfert! Păduche! Purice! Gândac!
Auzi! Să mă înfrunte-n casa mea
Un cap de aţă? Haide, ieşi afară.
Tu, cârpă, zdreanţă, petecule! Sau
Ţi-oi măsura eu coastele cu cotul.
Să nu mă uiţi cât vei trăi! Afară!
Ţi-am spus curat că rochia-ai greşit-o!
Croitorul:
Maria voastră se înşală: rochia
E cum mi-a spus chiar meşterul s-o fac.
Chiar Grumio modelul ni l-a dat.
Grumio:
Ba nu le-am dat modelul: numai stofa!
Croitorul:
Atuncea, cum voiaţi să v-o croim?
Grumio:
Păi, domnule, cu acul şi cu aţa.
Croitorul:
Şi s-o tăiem n-aţi fi voit de loc?
Grumio:
Pe mulţi i-ai mai tăiat în viaţa ta?
Croitorul:
Da, am tăiat…
Grumio: Pe mine n-ai să mă tai. Oi fi întors tu pe mulţi pe dos, dar pe mine n-ai să mă întorci. Nu-mi place să fiu nici tăiat, nici întors pe dos. Ţi-o spun pe şleau: i-am poruncit meşterului tău să taie rochia, dar nu i-am poruncit s-o taie în bucăţi; ergo, minţi.
Croitorul: Iată aici, drept mărturie, însemnarea cu modelul.
Petruchio: Citeşte-o.
Grumio: însemnarea minte cu neruşinare, dacă scrie că am spus aşa.
Croitorul (citeşte): „Imprimis, o rochie largă, nestrânsă pe talie”.
Grumio: Stăpâne, dacă eu i-am spus să nu fie strânsă pe talie, pune să mă coasă în rochia asta şi să mă omoare în bătaie cu un ghem de aţă neagră; am zis: o rochie…
Petruchio: Citeşte mai departe.
Croitorul (citeşte): „… Cu un guleraş rotund…”
Grumio: Asta da!
Croitorul (citeşte): „… Cu mâneca largă…”
Grumio: Am spus: două mâneci…
Croitorul (citeşte): „… Cu mânecile tăiate într-un chip deosebit…
Petruchio: Haiti! Aici e porcăria!
Grumio: însemnarea e greşită, domnule, însemnarea e greşită! Am poruncit să fie mânecile mai întâi tăiate şi pe urmă cusute, şi am s-o dovedesc, chiar de ţi-ar fi degetul mic înarmat cu un degetar.
Croitorul: N-am spus decât adevărul. Şi dacă ne-am întâlni la loc deschis ţi-aş arăta eu ţie.
Grumio: Sunt gata de bătaie. Tu ia-ţi însemnarea, mir dă-mi cotul tău şi nu mă cruţa.
Hortensio: Ferească Dumnezeu, Grumio! Armele n-ar fi egale.
Petruchio: Prin urmare, domnule, rochia asta nu e pentru mine.
Grumio: Aveţi dreptate, domnule; e pentru stăpâna mea.
Petruchio: Ia-o şi dă-o meşterului să facă orice pofteşte din ea.
Grumio: Să nu faci asta, mişelule, pe viaţa ta. Auzi? Să facă stăpânul lui ce pofteşte în rochia stăpânii mele!
Petruchio: Ce-ţi trece prin minte, Grumio?
Grumio: Am chibzuit mai adânc decât vă-nchipuiţi, domnule. Auzi! Să facă meşterul ce pofteşte în rochia stăpânii mele. Vai! Ce ruşine! Ptiu!
Petruchio (încet): Hortensio, să vezi să i-o plătim.
(Croitorului): Hai, ia-o de aici, şi fără vorbă.
Hortensio (încet):
Hei, meştere, să ştii că ţi-o plătesc.
Să nu prea bagi de seamă ce ţi-a spus.
Şi meşterului spune-i salutări.
(Croitorul iese.)
Petruchio:
Ei, Kate, acum plecăm la tatăl tău,
Tot îmbrăcaţi cu straiele acestea
Sărace, dar curate. Să ne fie
Bogată punga: straiele, de rând.
Doar mintea ne împodobeşte trupul.
Şi-ntocmai cum străbate mândrul soare
Prin norii-ntunecoşi, tot astfel cinstea
Străbate prin veşmintele sărace.
Crezi oare că sticletele, cu pene
Strălucitoare, este mai de preţ
Decât o ciocârlie? Socoteşti
Că vipera e mai de preţ cumva
Decât ţiparul, dacă străluceşte
în ochii noştri? Nu, iubită Kate.
Nu pierzi nimic de porţi sărace straie.
De crezi că e ruşine, poţi s-o pui
Pe seama mea. Fii veselă! Plecăm
Să ne-ospătăm şi să ne veselim
La tatăl tău. Vom merge toţi acolo.
Pentru aceasta, cheamă slujitorii
Şi porunceşte-le să ne aştepte
Cu caii înşeuaţi în capul străzii.
Un drum mai lung pe jos n-o să ne strice.
Ce oră e? Îmi pare că e şapte…
Deci vom sosi la vreme pentru cină.
Catarina:
Aş cuteza să-ţi spun că-i ora două
Şi, pân-ajungem, trece ora cinei…
Petruchio:
Ba, până-ncălecăm, se face şapte!
Degeaba! Orice fac şi orice zic,
Tu, nu şi nu. Lăsaţi-ne, signori.
Azi nu mai plec; iar înainte de-a pleca
Eu am să hotărăsc cât este ceasul!
Hortensio:
Şi soarelui ar vrea să-i dea poruncă.
(Ies.)

Scena 4

Padova. Înaintea casei lui Baptista.
Intră Tranio şi pedagogul îmbrăcat ca Vincenţio

Tranio:
Signor, aceasta-i casa. Pot să chem?
Pedagogul:
Da, sigur, ce să facem? Mi se pare
Că nobilul Baptista îşi aduce
De mine-aminte, căci m-a întâlnit
La Genova, sunt douăzeci de ani
De-atunci. Şedeam în gazdă la Pegasus.
Tranio:
E bine-atunci. Vă rog să v-arătaţi
Cu-nfăţişarea aspră-a unui tată.
Pedagogul:
Să n-aveţi nicio grijă. Iată, vine
Şi pajul vostru. Daţi-i lămuriri.
(Intră Biondello.)
Tranio:
Lăsaţi pe mine. Ia să-ţi faci, Biondello,
Acuma datoria cumsecade,
închipuie-ţi că domnul e Vincenţio.
Biondello:
N-ai teamă.
Tranio:
Pe Baptista l-ai vestit?
Biondello:
Păi da, i-am spus că tatăl dumneavoastră
E la Veneţia şi-l aşteptaţi
Să se întoarcă-n Padova chiar azi.
Tranio:
Bun, bun băiat! Na, ţine, ca să bei.
Soseşte şi Baptista… Ţine-ţi firea!
(Intră Baptista şi Lucenţio.)
Signor Baptista, bine v-am găsit.
(către pedagog):
E domnul despre care vă vorbeam.
Te rog să mi te-arăţi un bun păruite,
Şi să mi-o ceri pe Bianca de soţie.
Pedagogul:
Domol, flăcău!
(către Baptista):
Signore, cu îngăduinţa voastră:
Sosit aici, cu nişte datorii
Ce am de-ndeplinit, feciorul meu,
Aici de faţă, mi-a mărturisit
Că a-ndrăgit-o pe copila voastră.
De voi am auzit vorbind de bine.
Băiatul o iubeşte pe copilă
Şi ea pe el. Aş fi prea mulţumit
Să facem nunta, şi să nu-i silim
Să mai tânjească. De gândiţi ca mine,
Să punem tot la cale, şi să facem
Şi nunta. Nu voiesc să fiu prea strâns,
Căci prea am auzit alese vorbe
Pe seama dumneavoastră, scump signor.
Baptista:
Iertaţi-mă, signor, dacă vă spun
Că mi-a plăcut sinceritatea voastră
Şi vorba fără înconjor. E drept
Că tânărul Lucenţio iubeşte
Pe fata mea, iar ea îl îndrăgeşte
La fel de mult, sau astfel o arată.
De-aceea, dacă sunteţi hotărât
Să-i recunoaşteţi fetei mele zestrea
Cât se cuvine, nunta e făcută,
îmi dau consimţământul părintesc.
Tranio:
Vă mulţumesc, signore. Unde credeţi
Că e mai bine să serbăm logodna
Şi să-ncheiem şi foile de zestre?
Baptista:
La mine-acasă n-aş voi s-o facem.
Ştiţi, zidurile au urechi pe-aici
Am slujitori cam mulţi, şi ne pândeşte
Bătrânul Gremio. N-aş voi s-avem
Vreo neplăcere.
Tranio:
Dacă vă convine,
La mine-acasă s-o serbăm. Acolo
Stă tata; şi la noapte le-ncheiem
Pe toate, cum se cade. O chemaţi
Pe fata voastră. Eu am să trimit
Să chem notarul. Însă, ce-i mai rău,
E că nu mai e vreme să gătim
O masă de logodnă-mbelşugată.
Baptista:
E bine, nu-i nimic. Te rog să mergi
La mine-acasă, Cambio, şi roag-o
Pe Bianca să se pregătească. Şi
Mai poţi să-i spui tot ce s-a întâmplat,
Că tatăl lui Lucenţio sosit-a
La Padova, şi că va fi, curând,
Soţia lui Lucenţio.
Lucenţio:
Mă rog
De zei să fie cât mai iute astfel!
Tranio:
Nu mai glumi cu zeii, haide, pleacă!
Signor Baptista, să pornim la drum.
Să fiţi binevenit! Prea multe feluri
Nu veţi avea. Vom face masă mare
La Pisa însă.
Baptista:
Vă urmez.
(Iese cu Tranio şi pedagogul.)
Biondello:
Cambio!
Lucenţio:
Ce vrei, Biondello?
Biondello: N-aţi băgat de seamă că stăpânul meu vă zâmbea şi vă făcea cu ochiul?
Lucenţio: Şi asta ce înseamnă, Biondello?
Biondello: Nimic, pe legea mea; dar m-a lăsat în urmă, să vă desluşesc tâlcul acestor zâmbete şi semne.
Lucenţio: Te rog, desluşeşte-le.
Biondello: Iată. În clipa aceasta Baptista e la noi şi stă de vorbă cu presupusul tată al unui presupus fiu.
Lucenţio: Ei şi?
Biondello: Dumneavoastră trebuie s-o aduceţi pe fiica lui la noi la cină.
Lucenţio: Şi pe urmă?
Biondello: Bătrânul preot de la biserica San Luca aşteaptă porunca voastră la orice oră.
Lucenţio: Şi ce legătură au toate astea?
Biondello: Mai mult nu pot să spun. Atâta doar: pe când ei se-ndeletnicesc cu-ntocmirea unei foi de zestre false, încredinţându-se unul pe altul, dumneavoastră încredinţaţi-vă de persoana ei, cum privilegio ad imprimendum solum. Duceţi-vă la biserică, luaţi un preot, un dascăl şi câţiva martori vrednici de crezare. De nu-aceasta ce doriţi, mai mult nu pot să spun. Dar de la Bianca să vă luaţi de-a pururi rămas bun!
Lucenţio: Ascultaţi, Biondello?…
Biondello: Nu-i vreme de pierdut. Cunosc o fetişcană care s-a măritat într-o după-amiază, când se dusese în grădină să culeagă pătrunjel, ca să gătească un iepure. Aţi putea face şi dv. la fel, domnule; şi-acum, rămâneţi sănătos, domnule. Mi-a poruncit stăpânul să mă duc la San Luca, să-i spun popii să fie gata şi să vă iasă în întâmpinare, când veţi sosi acolo cu tovarăşa dumneavoastră.
Lucenţio:
Aşa voi face, dacă se-nvoieşte.
Şi, nu mă îndoiesc, va consimţi.
Voi lua-o iute. Rău s-ar întâmpla
De s-o întoarce Cambio fără ea!
(Iese.)

Scena 5

La drumul mare.
Intră Petruchio, Catarina, Hortensio şi slujitori.

Petruchio:
Hai, hai! Ce Dumnezeu! Să ne grăbim
Spre tata socru. Doamne! Ce lumină!
Cum străluceşte luna!
Catarina:
Care lună?
E soare! Luna încă n-a ieşit.
Petruchio:
Am zis: e luna care străluceşte.
Catarina:
Ba străluceşte soarele aşa!
Petruchio:
Pe fiul mamei mele!… – ăla-s eu! –
Va fi ce-mi place mie: stele, lună,
Sau altfel nu mai merg la tata socru
Du caii înapoi. M-am săturat!
Mereu mă contrazici! Mereu, mereu!
Hortensio (încet Catarinei):
Zi cum vrea el, sau vom rămâne-n drum!
Catarina:
Te rog, de vreme ce-am ajuns aici,
Să mergem mai departe. Fie lună,
Sau soare, ce pofteşti; ba, dacă vrei,
Şi candelă de veghe, mi-e tot una.
Petruchio:
îţi spun că-i luna.
Catarina:
Luna, ai dreptate.
Petruchio:
Ba minţi! E binecuvântatul soare.
Catarina:
Să fie Domnul binecuvântat!
E soarele atunci, adevărat!
Când spui că nu e soare, nu e soare!
Se schimbă luna cum îţi schimbi părerea.
Cum vrei să-i spui, aşa e! Catarina
Va fi, de-a pururi, de părerea ta!
Hortensio:
Petruchio, la drum! Ai biruit!
Petruchio:
– ’Nainte, hei! – ’Nainte! Astfel cată
Să fugă mingea, fără poticneală
în calea ei. Dar cine vine oare?
(Intră Vincenţio în haine de drum.)
Petruchio (lui Vincenţio):
Stimată doamnă, bună dimineaţa.
Ce drum aveţi? Ia spune-mi, dragă Kate,
Ai mai văzut vreo fată cu obrajii
Mai rumeni? Albi, şi roşii totodată!
Ce stele-au mai împodobit vreodată
Un cer senin, ca ochii aceştia, care
împodobesc cerescu-i chip? Salut,
Frumoasa mea copilă, înc-odată.
Sărut-o, dragă Kate. E tare dulce.
Hortensio:
Să ştii că-l va sminti pe moşul ăsta,
Făcând din el femeie…
Catarina:
Scumpa mea
Fecioară, trandafir îmbobocit,
Frumoasă, dulce, rumenă, îmi spune
Ce cale ai? De unde eşti? Ferice
De scumpii tăi părinţi, că au o fată
Ca tine. Mai ferice de bărbatul
A cărui norocoasă stea, mireasă
I te va hărăzi.
Petruchio:
Cum, Kate? Că doar
Nu ţi-ai ieşit din minţi! E un bărbat,
Zbârcit, şi gârbov, istovit, uscat,
Şi nu o fată, cum i-ai spus că este.
Catarina:
Mă ierţi, bătrâne. Mă înşală ochii
Căci i-a orbit strălucitorul soare
Şi orice lucru-mi pare că e verde.
Acuma bag de seamă că ai fi
Un cuvios părinte. Iartă-mi deci,
Te rog, greşeala necuviincioasă.
Petruchio:
S-o ierţi, bătrâne. Spune-ne şi nouă
Ce cale ai şi dacă-i ca şi-a noastră,
îţi vom primi, cu drag, tovărăşia.
Vincenţio:
Stimate domn, şi veselă signora,
Ce m-ai uimit cu vorbele-ţi ciudate,
Mi-e numele Vincenţio, din Pisa.
Acuma merg la Padova, să-mi văd
Feciorul, căci de mult nu l-am văzut.
Petruchio:
Şi cum îl cheamă?
Vincenţio:
Scump signor, Lucenţio.
Petruchio:
Atunci, e bine că ne-am întâlnit.
Mai bine e de fiul dumitale.
Ştiu, după lege, datină şi vârstă
Pot să te chem şi eu: iubite tată.
Căci sora soaţei mele – e signora –
Cu fiul dumitale se mărită
Chiar astăzi. Nu te mai mira, şi nici
Să nu te superi. Fata e cuminte,
De neam ales şi are zestre mare.
Deci foarte potrivită ca să fie
Soţia unui nobil. Să mă laşi,
Vincenţio, să te îmbrăţişez.
Să mergem să-ţi vedem, feciorul, care
S-o bucura nespus când te-o vedea.
Vincenţio:
Adevărat să fie? Sau, cum fac
Adesea călătorii mucaliţi,
Vă place să vă bateţi joc de-aceia
Pe care-i întâlniţi în drumul vostru?
Hortensio:
Poţi fi încredinţat că e aşa.
Petruchio:
Să mergem. Vei vedea că este astfel
Când vom ajunge. Gluma cea dintâi
Ţi-a deşteptat, desigur, bănuiala.
(Ies toţi în afară de Hortensio.)
Hortensio:
Am prins curaj, Petruchio, să ştii!
Mă duc acum la văduvă. Şi dacă
S-o nimeri să fie supărată,
Ştiu lecţia de tine învăţată!
(Iese.)

Actul V

Scena 1

Padova. Înaintea casei lui Lucenţio.
Intră, dintr-o parte, Biondello, Lucenţio şi Bianca.
Gremio se plimbă în partea opusă.

Biondello: încet şi pe tăcute, domnule, căci preotul e gata.
Lucenţio: Zbor, Biondello; dar s-ar putea întâmpla să fie nevoie de tine acasă; aşa că poţi să ne părăseşti.
Biondello: Nu, pe legea mea, vreau să vă văd o dată la biserică şi pe urmă cât pot de repede mă-ntorc la stăpânul meu.
(Ies Lucenţio, Bianca şi Biondello.)
Gremio:
Mă mir că nu e Cambio aici.
(Intră Petruchio, Catarina, Vincenţio şi suita.)
Petruchio:
Signor, aceasta-i casa lui Lucenţio,
Iar tata-socru şade înspre piaţă.
Acolo mergem noi. Vă las aici.
Vincenţio:
Vă rog, să bem ceva mai înainte.
Veţi fi bineveniţi aici, cu mine.
Şi pare-se că vom găsi mâncare.
(Bate la poartă.)
Gremio:
Au multe de făcut. Loviţi mai tare.
(Pedagogul apare la o fereastră, sus.)
Pedagogul: Hei, cine bate, parc-ar vrea să spargă poarta?
Vincenţio: Acasă-i signor Lucenţio, domnule?
Pedagogul: Acasă, domnule, dar nu i se poate vorbi.
Vincenţio: Chiar dacă cineva i-ar aduce vreo sută-două de galbeni, să-i fie de cheltuială?
Pedagogul: îţi poţi păstra suta de galbeni; nu are nevoie de nimic, cât timp trăiesc eu.
Petruchio: Nu ţi-am spus eu cât e de iubit feciorul dumitale în Padova? – M-asculţi, domnule? Să lăsăm deoparte gluma. Te rog, spune-i signorului Lucenţio că a sosit tatăl lui din Pisa şi că aşteaptă, la poartă să-i poată vorbi.
Pedagogul: Minciuni. Tatăl lui a şi sosit din Pisa şi vă priveşte acum de la fereastra aceasta.
Vincenţio: Cum? Tu eşti tatăl lui?
Pedagogul: Eu, domnule; aşa mi-a spus doar maică-sa, dacă pot să-i dau crezare…
Petruchio (lui Vincenţio): Ia ascultă, domnule: urâtă ticăloşie e să te dai drept altul.
Pedagogul: Puneţi mâna pe mişelul acesta! Bănuiesc că are de gând să-l înşele pe cineva aici în Padova sub înfăţişarea mea.
(Reintră Biondello.)
Biondello: I-am văzut alături în biserică! Să le dea dumnezeu multă fericire! – Dar cine-i acolo? Bătrânul meu stăpân, Vincenţio! Haiti! S-a isprăvit cu noi! Ne-am curăţat!
Vincenţio (zărindu-l): Ia vino-ncoace, nemernicule!
Biondello: Socotesc că pot să fac ce vreau, domnule…
Vincenţio: Vino-ncoace, ticălosule. Ce, nu mă mai cunoşti?
Biondello: Să nu vă mai cunosc, domnule? Nu, domnule, nu pot să nu vă mai cunosc, căci doar nu v-am cunoscut în viaţa mea.
Vincenţio: Cum, ticălos sfruntat, nu l-ai cunoscut în viaţa ta pe tatăl stăpânului tău, pe Vincenţio?
Biondello: Pe cine, pe bătrânul şi veneratul meu stăpân? Pe acela da, domnule, ia priviţi, se uită de la fereastră.
Vincenţio: A, vasăzic-aşa!
(îl ia la bătaie pe Biondello.)
Biondello: Săriţi, săriţi! Smintitu-acesta vrea să mă omoare!
(Iese.)
Pedagogul: Ajutor, fiule! Signor Baptista, ajutor!
(Pleacă de la fereastră.)
Petruchio: Hai, Kate, te rog, să stăm mai la o parte, să vedem cum se va sfârşi toată-ncurcătura asta.
(Se dau mai la o parte. Intră pedagogul, Baptista, Tranio şi slujitori.)
Tranio: Cine eşti dumneata, domnule, de vrei să-mi baţi slujitorii?
Vincenţio: Cine sunt eu, domnule! Dar dumneata cine eşti, domnule?… O! Zei nemuritori! O! Nemaipomenit ticălos! Cu surtucul de mătase, cu nădragi de catifea! Cu mantia de purpură! Cu pălăria cu pene! Vai! M-aţi calicit. M-aţi calicit! Pe când eu stau acasă şi trăiesc în cumpătare, fiul meu şi sluga mea îmi risipesc toată starea la universitatea asta!
Tranio: Cum ai spus? Despre ce tot vorbeşti?
Baptista: Nu e în toate minţile?
Tranio: Domnule, după straie s-ar părea că sunteţi un gentilom bătrân şi aşezat, dar vorbele vă sunt ca de smintit. Cum, domnule? Ce vă priveşte pe dumneavoastră dacă port pe mine perle şi aur? Mulţumită scumpului meu părinte, sunt în stare să duc o viaţă cât mai îmbelşugată.
Vincenţio: Scumpul tău părinte! Nemernicule! Ăla ţese pânze de corăbii, la Bergamo!
Baptista: Vă-nşelaţi, domnule, vă-nşelaţi, domnule. Vă rog, care socotiţi dumneavoastră că i-ar fi numele?
Vincenţio: Numele! Ca şi cum nu i-aş şti numele! Doar l-am crescut de când avea trei ani. Numele lui e Tranio!
Pedagogul: Afară, afară, măgar smintit! Îl cheamă Lucenţio; e unicul meu fiu şi moştenitorul moşiilor mele. Eu sunt signor Vincenţio.
Vincenţio: Lucenţio! Vai! Şi-a omorât stăpânul. Puneţi mâna pe dânsul, vă poruncesc în numele ducelui! Vai, feciorul meu, feciorul meu! Spune-mi, ticălosule, unde-i fiul meu Lucenţio?
Tranio: Chemaţi numaidecât un străjer.
(Un slujitor aduce un străjer.)
La temniţă cu-acest bătrân smintit. Te rog, tată Baptista, ai grijă să fie dus la temniţă.
Vincenţio: Să mă ducă la temniţă pe mine!
Gremio: Stai, nu-l poţi duce la închisoare.
Baptista: Nu te-amesteca, signor Gremio. Am spus să-l ducă la-nchisoare.
Gremio: Bagă de seamă, signor Baptista, să nu fii dumneata cel amăgit în pricina aceasta. Eu aş putea să jur că este adevăratul Vincenţio.
Pedagogul: Jură, dacă-ndrăzneşti!
Gremio: Ba zău, să jur nu cutez!
Tranio: Atunci spune mai bine că eu nu sunt Lucenţio.
Gremio: Asta da, ştiu că eşti signor Lucenţio.
Baptista: Destul cu pisălogul ăsta! La-nchisoare cu dânsul!
Vincenţio:
Aşa-i batjocoriţi voi pe străini!
Să-i înjosiţi! Grozavă mişelie!
(Reintră Lucenţio şi Bianca, urmaţi de Biondello.)
Biondello: Suntem pierduţi. Uite-l colo! Făceţi-vă că nu-l cunoaşteţi, căci altminteri suntem pierduţi cu toţii.
Lucenţio:
Mă iartă, dragă tată!
(îngenunchează înaintea lui Vincenţio.)
Vincenţio:
Dragul tatii.
Trăieşti? Trăieşti?
(Biondello, Tranio şi pedagogul fug.)
Bianca (îngenunchează înaintea lui Baptista):
Mă iartă, dragă tată!
Baptista:
De ce vrei să te iert? Lucenţio unde-i?
Lucenţio:
Aicea e Lucenţio, adevăratul
Fiu al adevăratului Vincenţio.
M-am cununat cu fata dumneavoastră
Pe când un altul mă înfăţişa în ochii voştri.
Gremio:
Vai! Ce uneltire
Nemernică! Pe toţi ne-au amăgit!
Vincenţio:
Dar unde e afurisitul Tranio?
Cum a-ndrăznit pe faţă să mă-nfrunte?
Baptista:
Te rog să-mi spui, nu-i Cambio acesta?
Bianca:
Da, Cambio schimbatu-s-a-n Lucenţio.
Lucenţio:
Iubirea-a săvârşit minunea asta!
Iubirea pentru Bianca m-a făcut
în locul meu pe Tranio să-l pun
Şi-n paradisul visurilor mele
Am izbutit s-ajung acum cu bine.
Tot ce făcut-a Tranio, făcut-a
Doar din porunca mea. Te rog să-l ierţi
De dragul meu, iubitul meu părinte…
Vincenţio: Am să-i tai nasul ticălosului! Auzi! Să mă trimită la-nchisoare!
Baptista (lui Lucenţio): Ia ascultă, domnule: te-ai cununat cu fiica mea fără să-mi ceri încuviinţarea?
Vincenţio: N-aibi nicio grijă, Baptista, Vom face tot ce vrei. Dar vreau mai întâi să intru-n casă, să mă răzbun pentru ticăloşiile lui.
(Iese.)
Baptista: Şi eu, ca să pricep ticăloşia.
(Iese.)
Lucenţio:
Să nu te sperii, Bianca, tatăl tău
Nu poate să te certe.
(Iese cu Bianca.)
Gremio:
Mi-a rămas
Şi turta nedospită! Bine, lasă!
Măcar să fiu şi eu poftit la masă!
(Iese. Catarina şi Petruchio înaintează.)
Catarina: Hai, bărbate, să ne luăm după ei, să vedem cum se va încheia toată încurcătura asta.
Petruchio:
Mergem, Kate, dar mai întâi sărută-mă.
Catarina:
Cum, în mijlocul străzii?
Petruchio:
Păi ce, ţi-e ruşine de mine?
Catarina:
Ferească dumnezeu! Dar mi-e ruşine
Să te sărut…
Petruchio:
Atunci, plecăm acasă.
Hai, slujitori, Să mergem.
Catarina:
Haide, lasă
Că te sărut.
(îl sărută).
Iubitule, cu tine
Aş vrea să mai rămân…
Petruchio:
Aşa e bine!
Aşa te vreau, iubită Kate! Şi ştiu
Că nu e niciodată prea târziu!
(Ies.)

Scena 2

O încăpere în casa lui Lucenţio: masă mare-ntinsă.
Baptista, Vincenţio, Gremio, pedagogul, Lucenţio,
Bianca, Petruchio, Catarina, Hortensio cu văduva,
Tranio, Biondello, Grumio şi alţi servitori.

Lucenţio:
Până la urmă, dar, ne-am împăcat.
Războiul s-a sfârşit, acum e vremea
Să ne gândim, c-un zâmbet, la atâtea
Primejdii biruite. Dragă Bianca,
Urează tatii bunvenit. Iar eu
îi voi ura şi socrului la fel.
Petruchio, frate, soră Catarina,
Hortensio, cu văduva-ţi iubită,
Benchetuiţi şi fiţi bineveniţi
în casa mea. V-am dat acest ospăţ
Să punem capăt poftei de mâncare,
în urma marelui banchet. Vă rog
Staţi jos: mâncaţi, vorbiţi, vă desfătaţi.
(Se aşează toţi la masă.)
Petruchio:
Să stăm, să stăm. Să bem şi să mâncăm!
Baptista:
Aşa e pe la Padova, Petruchio.
Petruchio:
La Padova sunt toate-ncântătoare.
Hortensio:
Ce bine-ar fi să fie adevărat!
Petruchio:
Te temi cumva de văduvă, Hortensio?
Văduva:
De el să nu am parte, de mi-e teamă.
Petruchio:
N-ai înţeles ce-am spus. Am spus că el,
Hortensio, se teme…
Văduva:
Cei smintiţi
Socot că toată lumea se-nvârteşte
în jurul lor…
Petruchio:
Mi-ai zis-o!
Catarina:
Ce voieşti
Să spui, signora?
Văduva:
Cred că m-a pătruns
Bărbatul dumitale.
Petruchio:
Te-am pătruns?
Hortensio, îţi place?
Hortensio:
Vrea să spună
Că i-ai pătruns doar vorbele…
Petruchio:
Ai dres-o!
Sărută-l pentru-aşa răspuns, signora!
Catarina:
„Smintiţii cred că lumea se-nvârteşte
în jurul lor?” Ce-ai vrut să spui, te rog?
Văduva:
Un soţ ce-şi ştie scorpie nevasta,
Cum e al dumitale, îi măsoară
Şi altuia necazul dup-al lui,
îmi ştii acuma gândul…
Catarina:
Uşuratic
Ţi-e gândul…
Văduva:
Ba, cu multă greutate.
Catarina:
într-adevăr, precum îţi e făptura.
Petruchio:
Nu te lăsa, hai Kate!
Hortensio:
Nici, tu, iubito!
Petruchio:
Pun rămăşag o sută de ducaţi
C-o-ntoarce Kate pe dos…
Hortensio:
E treaba mea...
Petruchio:
Atunci, eşti om de treabă. Hai noroc!
(Bea.)
Baptista:
Hei, Gremio, îţi plac aceste glume?
Gremio:
Grozav, signore. Bine s-au împuns!
Bianca:
Cât sunt de mucaliţi, se pare chiar
Că se împung cu coarnele…
Vincenţio:
Aşa?
Mireaso, parcă te-ai fi deşteptat.
Bianca:
Mă culc din nou, să nu ai nicio grijă.
Petruchio:
Să nu te culci. Aţi început cu gluma,
Şi vreau să-ţi zvârl vreo câteva săgeţi…
Bianca:
Ce, crezi că sunt o pasăre? Să-mi schimb
Tufişul. Urmăreşte-mă cu arcul.
Rămâneţi sănătoşi.
(Iese cu Catarina şi văduva.)
Petruchio:
Mi-a luat ’nainte.
Hei, Tranio, e pasărea ochită
De tine, însă nu ai nimerit-o.
În cinstea tuturor acelor care
Ochesc şi nu pot nimeri.
Tranio:
Signor,
Lucenţio m-a asmuţit, întocmai
Ca pe-un ogar, ce-aleargă să-i aducă
Stăpânului vânatul.
Petruchio:
Cam câinoasă
E-asemuirea.
Tranio:
Dumneata, signor,
Vânat-ai numai pentru dumneata.
Se spune că ai prins o căprioară
Ce-ţi dă cam mult de furcă…
Baptista:
Ohoho!
Petruchio, te-a nimerit, aşa e?
Lucenţio:
îţi mulţumesc de glumă, dragă Tranio.
Hortensio:
Mărturiseşte că te-a nimerit!
Petruchio:
Mi-a dat puţin cu tifla pe la nas,
Dar, cum săgeata zboară mai departe,
Pun zece contra unu că pe voi
V-a nimerit în plin.
Baptista:
Mărturiseşte,
Petruchio băiete, că, din toate,
A ta e cea mai scorpie…
Petruchio:
Aşa?
Vă spun că nu. Le punem la-ncercare.
Trimiteţi fiecare după soaţe
Şi cel a cărui soaţă se arată
Ascultătoare şi soseşte-ntâi
Aici la noi, va câştiga prinsoarea.
Hortensio:
Primesc. Pe cât?
Lucenţio:
Pe douăzeci coroane.
Petruchio:
Cum, numai douăzeci? Atâta pun
Pe-un şoim, sau pe-un ogar. Dar pe nevastă
De douăzeci de ori mai mult voi pune.
Lucenţio:
Atunci o sută, vreţi?
Hortensio:
Mă prind!
Petruchio:
V-am prins!
Hortensio:
Şi cine va începe?
Lucenţio:
Eu încep!
Biondello! roag-o pe stăpâna ta
Să vin’-aici la mine.
Biondello:
Merg.
(Iese.)
Baptista:
Copile,
Ţin jumătate. Bianca va veni.
Lucenţio:
Nu vreau să am nimic pe jumătate.
Ţin totul singur.
(Reintră Biondello.)
Ei? Ce veste? Spune!
Biondello:
Atât: stăpâna vă trimite vorbă
Că-i obosită: n-ar putea să vie.
Petruchio:
Cum?… Obosită?… N-ar putea să vie?
Răspuns E ăsta?
Gremio:
Da, cuviincios.
Să nu te-alegi cu unul şi mai rău,
Signore! Să te rogi lui Dumnezeu!
Petruchio:
Nădăjduiesc c-o fi mai bun…
Hortensio:
Biondello,
Te du s-o rogi pe scumpa mea soţie
Să vin’-aici numaidecât…
(Iese Biondello).
Petruchio:
S-o roage!…
Oho! Să ştiţi că vine, negreşit!
Hortensio:
Mi-e teamă că a voastră, orice-aţi face,
Tot nu se va lăsa înduplecată!
(Reintră Biondello.)
Ei, unde mi-e soţia?
Biondello:
Vă trimite
Răspuns că poate-aţi pus la cale-o glumă,
Nu vrea să vie. Roagă să vă duceţi
La dânsa.
Petruchio:
Hei! Din ce în ce mai rău!
Nu vrea să vie! Vai! Ce răutate!
Nu e de suferit! Cum poţi s-o-nduri?
Măi, Grumio, ia du-te la stăpân-ta.
Să-i spui aşa: că-i poruncesc să vie!
(Iese Grumio).
Hortensio:
Cunosc răspunsul…
Petruchio:
Care?
Hortensio:
N-o să vie!
Petruchio:
Va fi atunci cu-atât mai rău de mine.
Baptista:
Hei, Doamne sfinte! Vine Catarina!
(Reintră Catarina.)
Catarina:
Iubitule, trimis-ai după mine? Ce vrei?
Petruchio:
Dar Bianca unde-i? Unde este
Soţia lui Hortensio?
Catarina:
La sfat
Stau amândouă, lângă foc.
Petruchio:
Hai, du-te
Şi adu-le aici pe amândouă.
De s-or împotrivi, poţi să le-nhaţi
Şi să le-aduci la soţii lor. Hai, pleacă!
Fă cum ţi-am spus, şi adu-le încoace.
(Iese Catarina.)
Lucenţio:
Minune-ntre minuni, pe legea mea!
Hortensio:
Aşa-i. Dar oare ce-ar putea să-nsemne?
Petruchio:
Păi vezi, înseamnă pace, şi iubire.
Şi viaţă liniştită, neştirbita
Domnie a bărbatului; pe scurt,
Dulceaţa, fericirea căsniciei!
Baptista:
Să-ţi dăruiască Domnul mult noroc,
Petruchio! Ai câştigat prinsoarea.
Coroane încă douăzeci de mii
îţi dăruiesc, pe lângă ce-i dau ei.
O altă zestre, dată altei fete.
Căci s-a schimbat, cum n-a mai fost vreodată!
Petruchio:
Prinsoarea vreau să mi-o câştig deplin.
Să vă arăt cât e de-ascultătoare,
Şi ce cuminte e, şi ce supusă!
Soseşte cu tovarăşele ei,
De-nţelepciunea ei înduplecate.
(Reintră Catarina cu Bianca şi cu văduva.)
Nu-ţi stă boneta bine, Kate, de loc.
S-o scoţi, te rog, şi s-o arunci pe jos!
(Catarina îşi scoate boneta şi o aruncă.)
Văduva:
O, Doamne!… nu mă face să suspin!
Decât s-ajung în halul acesta, Doamne…
Bianca:
Supunere e asta? E sminteală!
Lucenţio:
De ce nu te-ai supus şi tu la fel?
Căci înţeleapta-ţi ascultare, Bianca,
Mă costă, ştii, o sută de coroane.
Bianca:
Ba mai smintit eşti tu, că faci prinsori
Pe ascultarea mea…
Petruchio:
îţi poruncesc
Acuma, Catarina, să le spui
Acestor îndărătnice femei,
Ce datorii au faţă de bărbaţi.
Văduva:
Cred că-ţi baţi joc: nici nu te ascultăm.
Petruchio:
Vorbeşte-,ţi spun, şi să începi cu dânsa.
Văduva:
Ba nici nu va vorbi.
Petruchio:
Ba să vorbeşti, şi să începi cu dânsa.
Catarina:
Hai, descreţeşte-ţi fruntea încruntată,
Şi nu-ţi zvârli privirea cu dispreţ
Ca să-ţi răneşti stăpânul, domnul tău,
Cârmuitorul tău. Ţi se zbârceşte
Frumosul chip, când te încrunţi aşa,
Ca o livadă când o bate bruma.
Şi bunul tău renume ţi se duce,
Ca mugurii, când vine vijelia
Şi-i scutură. Femeia mânioasă
E-ntocmai ca fântâna tulburată,
Cu apa noroioasă şi sălcie,
Din care nimeni, cât de însetat,
Nu vrea să bea, măcar o picătură.
Bărbatul ţi-e stăpân şi păzitor.
E viaţa ta, e capul tău, ţi-e domn;
Veghează-asupra ta şi se-ngrijeşte
De tine. Îşi supune veşnic trupul
La grele munci, pe mare, pe uscat,
Veghează noaptea pe furtună, ziua
Pe arşiţă; pe când tu stai acasă,
Pe lângă foc, în linişte şi pace;
Şi-ţi cere doar iubire, ascultare,
Credinţă, şi un zâmbet în privire.
Răsplată ne-nsemnată pentru grija
Şi osteneala lui. Căci datoria
Femeii către soţul ei, e-asemeni
Supunerii pe care-o datoresc
Supuşii suveranului. Şi când
Se-arată încruntată, necăjită,
Cicălitoare, acră, nu-i ascultă
Porunca înţeleaptă, nu e oare
O învrăjbită neascultătoare,
Ce soţului i-arată vrăjmăşie?
Mă ruşinez când unele femei
Se războiesc cu soţii, neprimind
Să vieţuiască-n pace, şi voiesc
Să poruncească şi să stăpânească,
în loc să se supună, să asculte
Şi să iubească. Nu ne este trupul
Aşa firav, şi gingaş, şi molatec
Şi nedeprins cu zbuciumul, cu munca
Acestei lumi, ca astfel că ne fie
A sufletelor noastre gingăşie!
Neputincioase şi semeţe gâze!
Şi mintea mea a fost nechibzuită,
Şi inima trufaşă; am avut
Destule pricini să răspund la vorbe
Cu vorbe, la mânie, cu mânie!
Acuma văd că lănciile noastre
Sunt trestii doar, şi că tăria noastră
E-o slăbiciune nemaipomenită!
Cu cât voim să ne-arătăm mai sus,
Cu-atât ne arătăm mai de nimica!
Deci fiţi la locul vostru, e mai bine;
Şi mâinile, aşa cum se cuvine,
Le-ncrucişaţi, în semn de ascultare,
Şi cereţi-le soţilor iertare.
Iar dacă soţul meu îmi porunceşte,
îndeplinesc, pe loc, tot ce pofteşte…
Petruchio:
Grozavă fată! Haide, vin-acum
Şi mă sărută, Kate!
Lucenţio:
Pe-acelaşi drum
Să mergi mereu, Petruchio.
Vincenţio:
Nu-i oare
Frumos când vezi o fat-ascultătoare?
Lucenţio:
Şi ce urâtă-i o femeie rea!
Petruchio:
Hai, Kate, să ne culcăm, iubita mea.
Deşi căsătoriţi suntem tustrei,
De doi din noi e vai şi-amar de ei.
(Lui Lucenţio):
Am câştigat prinsoarea; merge strună.
Să vă dea Domnu-acum o noapte bună!
(Iese cu Catarina.)
Hortensio:
Ce scorpie cumplit-ai îmblânzit!
Lucenţio:
E o minune, zău, c-a izbutit!
(Ies.)

Îmblânzirea Scorpiei

Comentarii

Publicată ca a unsprezecea comedie a lui Shakespeare în ediţia in-folio din 1623, Îmblânzirea îndărătnicei s-a jucat încă în 1594 fie ca The Taming of the Shrew, fie ca The Taming of A Shrew (Îmblânzirea unei îndărătnice), data probabilă a redactării fiind 1593-1594.
În cele două piese numai şase versuri sunt identice, dar conţinutul e întru totul comparabil (episodul cu Christopher Sly, îmblânzirea Katharinei de către Petruchio-Ferando, intriga secundară Bianca-Lucenţio şi Philema-Aurelius). Considerabile sunt şi deosebirile: A Shrew este mult inferioară artisticeşte, nu are un fir conducător, preia numeroase versuri din Marlowe (Tamburlaine, Doctorul Faust, etc.).
Nu s-a stabilit nici până astăzi dacă Shakespeare a intervenit în ambele versiuni, dacă sursa de inspiraţie pentru The Shrew a fost A Shrew (F.K. Chambers) sau o ediţie in-cvarto imperfectă (Peter Alexander, John Dover-Wilson), dacă ambele sunt tributare unei alte piese (George Duthie) sau dacă A Shrew a fost o ediţie pirat a piesei lui Shakespeare (Smart, Hibbard). S-au exprimat şi dubii privind o intervenţie shakespeariană de amploare (John Bailey).
Prologul (Induction) – în al cărui decor englezesc Lordul face din beţivul căldărar Christopher Sly obiectul unei farse – este un ecou al „viselor” din poezia epică medievală (ca în Petre Plugarul de William Langland, Casa slavei de Chaucer etc.) şi, probabil, parodiază Prologul din Tragedia spaniolă (1592) de Thomas Kyd. Acţiunea aminteşte cele petrecute în povestea despre califul Harun-al-Raşid şi Abu Hassan din O mie şi una de nopţi. După unii comentatori, intriga principală din piesa care se joacă în faţa lui Sly – peţirea şi îmblânzirea „afurisitei” Katharina de către Petruchio – ar fi fost inventată de Shakespeare însuşi. Dar, lăsând la o parte faptul că „megera” e o figură cu îndelungată tradiţie în literatura engleză pre-shakespeariană (v. piesele-miracole despre Noe, Târgoveaţa din Bath de Chaucer, piesa Johan Johan atribuită lui John Heywood ş.a.m.d.), înfruntarea dintre Petruchio şi Katharina e un loc comun în folclorul multor popoare. Jan Harold Brundwand a demonstrat convingător vechimea şi frecvenţa motivului, iar Marcu Beza a stabilit paralelisme şi cu folclorul românesc.
Cât priveşte intriga secundară (peţirea „modestei” Bianca, sora mai mică a Katharinei, şi căsătoria ei cu Lucenţio), aceasta se inspiră din comedia lui Ariosto I Suppositi, tradusă în proză de George Gascoigne în 1566 (tip. în 1573) sub titlul de The Supposes („Presupuşii” sau „Impostorii”) pentru a suferi tipice metamorfozări shakespeariene (Bianca e zugrăvită mai deplin ca Polymena, „lecţia” din III, 1, e mult mai semnificativă etc.). Preluări din The Supposes se vădesc şi în exprimarea din pasajele în proză, sau în folosirea repetată a cuvântului-cheie suppose.
În sfârşit, nu poate fi trecută cu vederea influenţa Commediei dell’ Arte, precum şi strânsa înrudire dintre Îmblânzirea îndărătnicei şi Comedia erorilor (altă „sursă” în felul ei – v. tematica, morala exprimată atât de Luciana cât şi de Katharina la finele piesei, stilul).
Deosebite ca izvoare şi adaptate diferenţiat la realităţile engleze, cele trei părţi ale comediei sunt unificate prin tema centrală a „identităţii greşite”. Aşa cum s-a mai spus şi în Studiul introductiv (vol. I, III, 2) această temă se subsumează dichotomiei „esenţă” – „aparenţă”, în paralel cu confuziile din Comedia erorilor, dar în contrast cu ele prin prezenţa marcată a unor determinări logice, „neîntâmplătoare”. Petruchio şi Katharina joacă teatru cu bună ştiinţă (pentru motive analizate mai departe); cu bună ştiinţă Lordul, suita sa şi actorii (pentru a-l face pe Sly să creadă că, de fapt, el este Lordul), cu bună ştiinţă Bianca (ascunzându-şi până după măritiş firea cu adevărat „afurisită”), Tranio, slujitorul lui Lucenţio (îl sfătuieşte pe acesta să se travestească în profesor de filosofie ca să poată sta de vorbă cu Bianca, se travesteşte el însuşi într-un pedagog bătrân şi sărac), Hortensio (care se dă drept profesor de muzică).
Indiferent de scopul urmărit, toate aceste personaje – fie numai pentru capacitatea de a pune la cale un plan şi de a încerca să-l realizeze printr-o anumită strategie – alcătuiesc un grup distinct la nivelul genului proxim. Prin inteligenţă, ele se distanţează de personajele din Comedia erorilor (nesemnificative din acest punct de vedere) şi sunt diametral opuse grupului de neghiobi din îmblânzirea îndărătnicei, respectiv celorlalte personaje (secundare, în general statice), convenţionale: tatăl „care nu ştie nimic” (Baptista), îndrăgostitul prostit de pasiune (Lucenţio), bătrânul Pantalone (Gremio), servitorul tâmp (Biondello), beţivul (Sly).
Pe acest eşichier, probabil pentru prima oară într-o comedie shakespeariană, se disting două personaje complexe, Petruchio şi Katharina, şi care, ca orice alt personaj shakespearian complex, au fost interpretate de critici în cele mai diferite chipuri imaginabile.
Fără a sa avânta în speculaţii, Hazlitt a surprins trăsăturile esenţiale ale lui Petruchio în câteva cuvinte (care permit şi creionări ale caracterului Katharinei):
„E un zănatec – un individ foarte cinstit care nu rosteşte vorbe adevărate şi reuşeşte în toate trucurile şi vicleniile sale. Îşi joacă în viaţă rolul cu fantastică extravaganţă, cu o desăvârşită prezenţă de spirit, cu o energie inepuizabilă şi fără urmă de proastă dispoziţie de la început până la sfârşit”.
E mai presus de îndoială că este „un individ foarte cinstit”. Îşi mărturiseşte gândurile şi prietenilor (de exemplu, lui Hortensio, I, 2), şi negustorilor (Baptista, II, 1) şi virtualului inamic, Katharina (ca în II, 1, 267-269); iar atunci când „nu rosteşte vorbe adevărate”, nu face de fapt altceva decât să supraliciteze, în numele restabilirii adevărului, fie comportamentul reprobabil al Katharinei, fie mentalitatea retrogradă a celor din jurul ei, pentru care banul este prima mobilia iar fiicele sunt o marfă: „Ea e averea mea mobilă şi imobilă, casa mea,/Servitorii mei, câmpul, hambarul/,Calul, boul, măgarul, toate”. (III, 2, 233-235). Motivate sunt şi celelalte forme ale „neadevărurilor” sale.
Motivaţia pragmatic-morală conferă şi mai multă siguranţă acţiunilor şi vorbelor sale, cu rezultatul că Petruchio „reuşeşte în toate trucurile şi vicleniile”, cu atât mai mult cu cât e înzestrat cu talent histrionic real şi subtil – ca Richard al III-lea:
„Petruchio are foarte multe în comun cu Richard al III-lea, al cărui contemporan este într-o mare măsură dacă ne gândim la cariera de dramaturg a lui Shakespeare. Amândoi îşi asumă roluri pentru a-şi realiza scopurile, amândoi sunt încântaţi să facă acest lucru şi amândoi îşi informează spectatorii despre ceea ce pun la cale şi despre ceea ce urmăresc”.
Dar „trucurile şi vicleniile” (Hazlitt) ţin mai curând de scenariu şi regie – ceea ce îl apropie pe Petruchio de Lord şi, la un nivel superior, de Richard. Pe de altă parte, toţi aceia dintre noi care vedem o imensă compatibilitate între îndatoririle unui regizor şi cele ale unui profesor nu putem decât saluta punctul de vedere exprimat de Traversi că „modul în care Petruchio se comportă cu Katharina sugerează un proces de educaţie… Printre altele, oricât de surprinzător ar părea, acest proces e menit s-o înveţe să simtă”.
De semnalat, în cadrul piesei, este şi faptul că sinonimia Petruchio- Lordul ca regizori se complineşte cu opoziţia/antonimia „profesor bun” (Petruchio) – „profesor caricatură” (Hortensio, Lucenţio).
Regizor sau educator, Petruchio dispune în cel mai înalt grad de însuşirea obligatorie a ambelor funcţii, pătrunderea psihologică. El îşi dă seama de la început că „afurisita Kate” nu e afurisită din născare, că şi-a pus o mască („Dacă e afuristă, asta e o «politică» a ei”, II, 1, 286; cf. Polonius despre Hamlet: „O fi asta scrânteală, dar e cu socoteală” – Hamlet, II, 2, 211-212), că e o personalitate puternică şi independentă, că sunt două pietre tari („Sunt la fel de dârz pe cât e ea de mândră”, II, 1, 132) şi, ţinând seama şi de fizicul ei plăcut, că merită să o ia de soţie. Pentru a o dezbăra de „toana” sau „umoarea” ei, pentru a pune în valoare calităţile întrezărite şi pentru a o face conştientă de îndatoririle fireşti ale unei soţii (nu „egală în drepturi”, ci „egală ca valoare” cu bărbatul – în conformitate cu vederile elisabetane), Petruchio nu foloseşte nici metoda clasică medievală a violenţei fizice, nici metoda modernă a convingerii abstracte prin sfaturi, vorbe înţelepte şi lozinci, ci metoda extrem de eficace a ironiei şi a „şcolii experienţei”. Mai mult decât atât, el dă dovadă şi de o altă însuşire pedagogică fundamentală, permanenta voie bună – „fără urmă de proastă dispoziţie, de la început până la sfârşit”, cum spunea Hazlitt.
„O asemenea credinţă în îndatoririle soţiei – fiind credinţa lui Shakespeare – nu are o înfăţişare severă şi încruntată. Cele două Portia, Kate a lui Hotspur şi Desdemona dovedesc clar că în concepţia lui Shakespeare ascultarea nu transformă spiritele independente în sclavi, după cum ea nu îngrădeşte darurile nesilite ale dragostei reciproce. Cea mai hazlie născocire a lui Shakespeare în îmblânzirea îndărătnicei este paradoxul său că bădărăniile lui Petruchio sunt determinate de o irezistibilă iubire şi consideraţie pentru parteneră. Îmblânzirea este o arlechinadă a dragostei curteneşti. Petruchio nu o bruschează, se fereşte de violenţa fizică, de obicei e arogant şi aspru cu alţii, şi o acuză făţiş – cât de exasperant pentru acuzat! – de tot felul de virtuţi pe care ea nu le-a manifestat niciodată”.
„Adagiile înţelepte nu ar fi îmblânzit-o pe Kate… Dar şcoala experienţei rămâne calea sigură spre îndreptare”.
într-un aparteu din actul IV Petruchio le explică în mod limpede spectatorilor că „metoda” lui este cea a îmblânzirii şoimilor:
„«Şoimul meu este acum ager şi foarte înfometat… ascultător» (IV, 1, 193-214) – Metodele folosite în domesticirea unui şoim sălbatic… Sunt astfel descrise de un contemporan al lui Shakespeare: «în general şoimii se îmblânzesc într-un singur chip: nu-i scăpăm din ochi, nu-i lăsăm să doarmă, îi purtăm mereu pe mâna închisă, îi mângâiem şi ne jucăm cu ei cu aripa unei păsări moarte etc. Şi-i privim drept în ochi cu blândeţe, drăgăstos, şi astfel îi deprindem cu oamenii»”.
Procedeul îmblânzitorului Petruchio este, aşadar, un amestec de fascinaţie (hipnoză) (cf. Furtuna, unde Prospero foloseşte „magnetismul animal” de care Shakespeare nu a fost străin), empatie, simpatie grefată pe o atitudine ironică, iar trei replici sunt deosebit de grăitoare în acest sens.
Prima replică e rostită de Petruchio însuşi: „Astfel mi-am început domnia, politic/diplomatic” (IV, 1, 191). Politicul trimite îndărăt la „If she be curst, it is for policy”. Dacă e afurisită, asta e o „politică” a ei (II, 1, 286) şi statorniceşte terenul histrionic al înfruntării (cu deosebirea că Petruchio e şi regizor şi actor, iar Katharina e numai actriţă, eventual actriţă bună şi regizoare neînţeleaptă).
A doua replică îi aparţine servitorului Peter, care subliniază empatia, posibilitatea transpunerii cuiva în psihologia altuia: „O omoară cu propria ei toană”. (IV, 1, 183).
A treia replică e rostită, din nou, de Petruchio: „This is a way to kill a wife with kindness”. (E un mod de a ucide o soţie prin bunătate) (IV, 1, 211). În 1603, bunătatea sub formă de iertare se va dovedi o modalitate a răzbunării supreme – va ucide, la propriu, o soţie care a greşit (Thomas Heywood, A Woman Kill’d with Kindness – „Bunătatea ucide o femeie”) şi va constitui prilej de meditaţie pentru Shakespeare în rezolvarea unor probleme de justiţie. În 1594, bunătatea nu răzbună, totuşi pedepseşte, avertizând şi ucigând, metaforic, porniri „nefireşti”… Iar ironia din supralicitările lui Petruchio sugerează la tot pasul o duioşie care îndreptăţeşte caracterizarea: „E un cavaler care ajută o domniţă nemângâiată”. Pentru că, deşi nu mai puţin „anti-romantică” decât Comedia erorilor, Îmblânzirea îndărătnicei cuprinde destule efuziuni sau cel puţin aluzii lirice.
Caroline Spurgeon vorbeşte chiar despre „o proporţie ridicată de imagini poetice”; şi nu este lipsit de interes că acestea apar în replicile lui Petruchio.
Atât în strategia lui Petruchio cât şi în evoluţia întregului conflict dintre cei doi protagonişti un rol de mare importanţă îl joacă imaginea oglinzii, deşi în textul piesei cuvântul apare o singură dată (la fel ca în Comedia erorilor, unde Dromio din Efes, la sfârşitul piesei, îi spune lui Dromio din Siracuza: „Eşti oglinda mea, nu fratele meu”) – şi anume în primul dialog non-stop dintre Petruchio şi Katharina:
„Petruchio: Ei, hai, Kate, hai, nu mai arăta aşa de acră.
Kate: Aşa arăt eu când văd un măr pădureţ.
Petruchio: Asta-i bună – nu e niciun măr pădureţ aici, aşa că nu mai arăta (aşa de) acră.
Kate: Ba da, ba da, este.
Petruchio: Atunci arată-mi-l.
Kate: Dacă aş avea o oglindă, ţi l-aş arăta”. (II, 1, 226-230)
O seamă de comentatori au scos în evidenţă rolul caricatural al oglinzii în îmblânzirea îndărătnicei, de exemplu:
„Scopul lui Petruchio este de a deveni un fel de oglindă pentru Kate – o oglindă care exagerează. Izbucnirile lui temperamentale sunt o caricatură a ei. Absurde şi nebuneşti, ele înregistrează simpatia Katharinei faţă de cei care le suportă. Când Petruchio răstoarnă un lighean cu apă şi-l învinovăţeşte pe un slujitor, Kate intervine în favoarea omului spunând: «Nu te supăra, te rog, a greşit fără să vrea»; iar atunci când Petruchio face tărăboi în legătură cu mâncarea, care, zice el, s-a ars, ea încearcă să-l domolească şi-l face să adopte o atitudine mai rezonabilă. Katharina ajunge să aprecieze valoarea ordinii şi decenţei pe care anterior le nesocotise şi, implicit, să se vadă pe sine aşa cum este. În acelaşi mod, aparentul dispreţ al lui Petruchio faţă de toate convenţiile vieţii sociale o sileşte să le aprecieze valoarea”.
„Văzându-se într-o oglindă caricaturală, Katharina se leapădă de «toana» ei”.
în opera lui Shakespeare oglinda nu este întotdeauna o simplă imagine „poetică”; în mai multe rânduri ea devine o noţiune filosofică, interpretată fel şi chip (probabil) pe baza concepţiei platonice despre „ochi” şi „reflectoare”. Cronologic, ea apare încă în Necinstirea Lucreţiei, unde este exploatată aproape pur metaforic („Biată oglindă spartă, am văzut adesea/în minunata-ţi asemănare, bătrâneţea mea nou-născută;/Dar această oglindă nouă şi frumoasă, neclară şi veche,/îmi arată moartea, schelet gol, secătuit de vreme./Vai, mi-ai smuls chipul din obrajii tăi/Şi ai stâlcit toată frumuseţea din oglinda mea,/încât nu mai pot vedea ceea ce am fost odinioară”, v. 1758-1764); apoi este reluată în piese în diferite ipostaze (Richard al III-lea, I, 1, 15. II, 2, 51-52; Richard al II-lea, IV, 265 şi urm.; Iuliu Cezar, I, 2, 52 şi urm.; Hamlet, III, 2, 24 şi urm. etc.). La modul teoretic problema este discutată amplu în Troilus şi Cresida, piesă care este în parte şi un exemplum al generalizărilor respective.
în Troilus şi Cresida ochiul-oglindă şi oglindirea/reflectarea (reflection, III, 3, 99) ocupă un loc central în discuţia filosofică dintre Ulise şi Ahile (III, 3, 95-141) şi se încadrează în tema principală a piesei (valoarea lucrurilor şi a oamenilor).
Printre altele, Ahile subliniază: „Nici ochiul însuşi,/Cel mai subtil dintre simţuri, nu se vede pe sine,/Decât ieşind din sine; dar ochii aşezaţi faţă în faţă/Se salută cu formele lor” (III, 3, 105-108), iar Ulise, după ce comentează: „afirmaţia/E binecunoscută” (112-113), se arată surprins de ceea ce susţine „autorul” cărţii din care citea (Platon?), respectiv că „niciun om nu stăpâneşte nimic – /Indiferent câte bunuri i-ar aparţine/Atâta timp cât nu-şi împarte darurile altora” (114-117).
Fragmentele reproduse mai sus par să arunce lumină şi asupra frânturii de dialog dintre Petruchio şi Katharina în care a apărut cuvântul glass – „oglindă”. Pentru Petruchio Katharina arată (pare) „acră”, pe câtă vreme Katharina vede în Petruchio „un măr pădureţ”, oglindindu-se. După câteva replici-calambururi neînsemnate, Petruchio îşi dezlănţuie atacul psihologic frontal, subliniind calităţile nemanifestate (nu inexistente!) ale Katharinei, le exagerează „cavalereşte” pe cele vizibile şi-şi oglindeşte „darul” propriei sale iubiri incipiente:
„… găsesc că zvonurile sunt mincinoase./Pentru că eşti plăcută, veselă, cât se poate de curtenitoare” (II, 1, 240-241); „De ce spune lumea că şchiopătează Kate?/O, bârfitoare lume! Kate e ca ramura de alun,/Dreaptă şi zveltă, oacheşă ca aluna şi mai dulce decât miezul ei” (247-250). „Pe lumina aceasta prin care îţi văd frumuseţea,/Frumuseţea care îmi place nespus,/Trebuie să nu te măriţi cu niciun alt bărbat afară de mine” (267-269).
Poate că transformarea voită a lui Petruchio într-o oglindă caricaturală a Katharinei i-a fost sugerată lui Shakespeare de Seneca, preocupat de „reflectare” în Probleme ale naturii:
„într-adevăr, nu toate oglinzile sunt fidele. Există unele în care mulţi se tem să se privească, într-atâta deformează şi schimbă ele chipurile privitorilor”.
Numeroase alte implicaţii ale ochiului-oglindă nu pot fi rezumate aici, în legătură cu Îmblânzirea îndărătnicei, necum cu întreaga operă shakespeariană. Dar două citate reproduse în amplul studiu privind funcţionalităţile reale şi simbolice ale oglinzii în decursul istoriei, Oglinda de Jurgis Baltrušainis (tradus în limba română, Editura Meridiane, 1981) invită la un studiu al „reflectării” în opera lui Shakespeare. Primul este din R. Maria Rilke:
„Oglinzi: Nimeni încă n-a putut spune ce sunteţi voi în sinea voastră”. (Sonetele lui Orfeu, 1922).
Al doilea, din Raphael Mirami:
„Spun că pentru unii oglinzile au fost o hieroglifă a adevărului întrucât dezvăluie orice lucru care li se înfăţişează, aşa cum adevărul iese întotdeauna la iveală. Pentru alţii, dimpotrivă, ele au fost simboluri ale amăgirii pentru că deseori arată lucrurile altfel decât sunt”. (Compendios introduttione alla prima parte de la Specularia, Ferrara, 1582).
De multiplele roluri care le-au fost încredinţate în Îmblânzirea îndărătnicei oglinzile s-au achitat cu succes: eroii principali au evoluat spre adevărata cunoaştere de sine şi spre cunoaşterea partenerului.
Dacă la începutul piesei Petruchio căuta o femeie „cu bani”, chiar dacă ar fi fost „urâtă ca iubita lui Florentius,/Bătrână ca Sibila şi afurisită şi încăpăţânată/Ca Xantipa lui Socrate” (I, 2, 69-71), el ajunge să o iubească pe Katharina pentru ceea ce este ea. Cât despre Katharina, ceea ce a învăţat ea în timpul asprelor încercări prin care a trecut este, nici mai mult nici mai puţin, „să fie naturală”.
Ea nu mai are de ce să se teamă de oglinzi „măritoare” şi, pe de altă parte, potrivit unui punct de vedere destul de „realist”, „victoria îi aparţine întru totul” pentru că „asemeni acelor soţii care le sunt în chip firesc superioare bărbaţilor lor, îi cedează lui Petruchio conducerea în public”.
Transformările pe care le suferă eroii – unii şi prin stimularea imaginaţiei, ca în cazul lui Sly – sunt explicate de Hibbard ca înrâurire a Metamorfozelor lui Ovidiu, citat în piesă de mai multe ori şi a cărui primă epistolă din Heroide este tradusă de Lucenţio şi Bianca.
„Ovid a însemnat mult pentru Shakespeare, nu numai pentru că a fost un tezaur de legende şi un furnizor priceput de «parfumate flori ale fanteziei, miresmele invenţiunii», cum le spune Holofernes în Zadarnicele chinuri ale dragostei (IV, 2), ci şi pentru că îndărătul Metamorfozelor era o concepţie filosofică a schimbării, iar pentru Shakespeare schimbarea a fost ceva care l-a preocupat profund şi în permanenţă. Prezenţa marcată a lui Ovidiu în această piesă, care insistă atât de mult asupra schimbărilor şi transformărilor determinate de puterea iubirii şi, mai mult încă, de o imaginaţie stimulată meşteşugit, se justifică aşadar pe deplin”.
Prezenţa unor teme de interes pentru spectatorii din toate timpurile, îmbinarea şi rezolvarea lor unică în felul lor, dramatismul înfruntării personajelor, ritmul alert al acţiunii, pasajele romantice întreţesute fin pe canavaua clasică şi vestind noul făgaş al comediei engleze, vigoarea şi bogăţia limbajului, sunt tot atâtea calităţi, care, sub nicio formă, nu justifică punctul de vedere al lui John Bailey:
„E destul de curios că această piesă se mai joacă şi astăzi, pentru că este, ca să spunem adevărul, un lucru urât, barbar, precum şi foarte confuz, prozaic si plictisitor”.
Adevărul este că toate epitetele de mai sus ar trebui înlocuite prin antonimele lor.
Leon D. Leviţchi


CEI DOI TINERI DIN VERONA
The Two Gentlemen of Verona, 1589

Persoanele

Ducele milanului, tatăl Silviei
Valentin, proteus, doi nobili din Verona
Antonio, tatăl lui Proteus
Thurio, un rival nătâng al lui Valentin
Eglamour, ajutorul Silviei în fuga ei
Speed, servitorul bufon al lui Valentin
Launce, servitorul bufon al lui Proteus
Panthino, servitorul lui Antonio
Hangiul, la care trage Iulia, la Milan
Proscrişii, cu Valentin
Iulia, iubita lui Proteus
Silvia, iubita lui Valentin
Lucetta, camerista Iuliei
Slujitori, muzicanţi.

Acţiunea se petrece la Verona, Milan şi la hotarul Mantuei.











Actul I

Scena 1

Verona. O piaţă.
Intră Valentin şi Proteus.

Valentin:
Renunţă să mă-ndupleci, drag Proteus,
Acasă, duhul tânăr ia iz casnic.
De nu ţi-ar fereca în mreaja lor
Dulci ochi de fată fragezii tăi ani,
Te-aş lua cu mine, peste mări şi ţări,
Să vezi ce de minuni mai sunt pe lume,
Decât să stai să mucezeşti acasă,
Degeaba irosindu-ţi tinereţea.
Dar eşti îndrăgostit şi te simţi bine.
Cum fi-voi poate, când voi fi ca tine.
Proteus:
Pleci, dragul meu? Cu bine, Valentin.
Gândeşte-te la mine, când vreodată
Te vei simţi mai fericit văzând
Vreo rară frumuseţe-a lumii-n cale:
Să-ţi fiu părtaş la bucurie; iară
De-ai fi cumva-n primejdie, să ştii
Că te-ntovărăşeşte ruga mea…
Valentin:
Dintr-o psaltire cu poveşti de dor…
Proteus:
Mă voi ruga citind orice mi-i drag.
Valentin:
Vreun searbăd basm cu pătimaşe-amoruri,
Cu Leandru ce trecut-a Helespontul…
Proteus:
Şi-aceea-i o poveste-adâncă despre
O dragoste din creştet până-n tălpi.
Valentin:
Păi şi-a ta-i tot din creştet până-n cizme
Şi Helespontul tot nu l-ai trecut.
Proteus:
Acum mă iei şi tu cam peste cizmă.
Valentin:
Zău nu, că te-a-ncălţat destul.
Proteus:
Ce spui?
Valentin:
Amorezat lulea, tu dai suspine,
Şi nazuri iei în schimb; pentru-o ocheadă,
Dai douăzeci de nopţi de veghi şi trudă:
La jocul ăsta nu se prea alege
Ce-ai câştigat din ce-ai pierdut; oricum,
Iubirea nu-i decât o rătăcire
Plătită cu pieirea minţii, sau
E-nţelepciunea-nvinsă de sminteală.
Proteus:
Deci, după tine, eu sunt un smintit.
Valentin:
Deci, după tine, văd c-aşa arăţi.
Proteus:
Tu de Iubire-ţi râzi; eu nu-s Iubirea.
Valentin:
Ea ţi-e stăpânul, căci te stăpâneşte,
Iar cel ce la nebuni se bagă slugă
Nu-l scrii la catastif printre-nţelepţi.
Proteus:
Stă totuşi scris, că precum mlada vie
Adăposteşte viermele ce-o roade,
Şi dragostea nesăţioasă-şi află
Sălaş în sufletul cel mai ales.
Valentin:
Mai şade scris că mugurul cel vajnic
E măcinat ’nainte de-a-nfrunzi,
Precum o minte fragedă, vioaie,
Se pierde, din iubire, se-ofileşte
Şi-i cade frunza de cu primăvara,
O dată cu nădejdea roadelor.
Dar vremea-mi pierd cu sfaturi de pomană,
Când tu eşti robul patimei. Cu bine;
M-aşteaptă tata-n drumul către port.
Proteus:
Te duc pân’ la corabie, Valentin.
Valentin:
Nu, scump Proteus; bun rămas ne luăm.
Tu scrie-mi despre tine, la Milan,
Cum o mai duci cu dragostea, sau vezi
Ce ştiri poţi da unui prieten drag,
Şi eu, la rândul meu, la fel voi face.
Proteus:
Ei, norocire-n toate, la Milan.
Valentin:
Şi ţie deopotrivă-acasă. Adio.
(Iese.)
Proteus:
Vânează gloria, iar eu, iubirea;
îşi lasă prietenii, ca să-i cinstească
Mai mult prin slava lui; iar eu îi las
Pe toţi, pe mine, totul, din iubire.
O, Iulia, în ce m-ai preschimbat?
Nu mai învăţ, de nimeni nu mai ştiu,
Şi vremea-mi pierd, nu văd a lumii zare,
De-atâtea gânduri inima mă doare.
(Intră Speed.)
Speed:
Salut supus. Nu mi-aţi văzut stăpânul?
Proteus:
Abia plecă. Se-mbarcă spre Milan.
Speed:
Pun rămăşag c-aşteaptă pe corabie,
Şi iar o fac de oaie, dacă-l pierd.
Proteus:
Când oaia-i cu nărav, se răzleţeşte,
Dacă păstorul n-o muştruluieşte.
Speed: Atunci matale zici că stăpânul meu e un cioban, fiindcă sunt eu oaie?
Proteus: Chiar aşa.
Speed: Atunci, culcat sau treaz, coarnele mele-s ale lui.
Proteus: Ai răspuns ca un berbec.
Speed: Asta dovedeşte că nu sunt oaie.
Proteus: Fie, dar stăpânul tău tot te păstoreşte.
Speed: Ba nu, şi-o pot dovedi cu un argument zdrobitor.
Proteus: Cam greu; că-s şi eu gata cu altul.
Speed: Păstorul îşi caută oile, şi nu oile păstorul; pe când eu umblu după stăpân, dar stăpânul nu umblă după mine; vezi dar că nu sunt oaie.
Proteus: Oile când ies la păscut se ţin după cioban, pe când ciobanul, ca să-şi ia tainul, nu se ia după oi; tu, pentru simbrie, te ţii după stăpânul tău, dar stăpânul tău nu se ţine de tine; aşa că tot berbec rămâi.
Speed: încă un argument ca ăsta şi încep să fac: bee!…
Proteus: Ia spune, i-ai dat Iuliei scrisoarea?
Speed: Da, domnule. Berbecelul de mine i-am dus oiţei dumneavoastră scrisorica, iar dânsa, ca o mioriţă mironosiţă, mi-a răsplătit cu apă de ploaie alergătura mea de oaie rătăcită.
Proteus: Păşunea asta e prea mică pentru atâtea oi.
Speed: Dacă nu-ţi ajunge izlazul, mai leagă-ţi berbecul.
Proteus: Iar o iei razna. Tu ai trebui legat.
Speed: Mai bine ţi-ai dezlega matale băierile pungii pentru cât am luat-o eu razna pe uliţe cu epistola asta.
Proteus: Te-nşeli dacă crezi că ai s-o-ntorci iar cum îţi convine.
Speed:
întoarce-o cum ai vrea; şi-o răsuceşte,
Dar bileţelul dulce se plăteşte.
Proteus: Spune-mi, ce-a zis?
(Speed dă din cap.)
A dat din cap tare?
Speed: Da, tare de cap!
Proteus:
Ce vrei să spui, adică eu n-am cap?
Speed:
Deloc, stăpâne. Am spus c-a dat din cap,
Şi când m-ai întrebat, am zis că da!
Proteus:
Şi-ntr-un cuvânt, mi-ai spus: tare-de-cap.
Speed: Dacă te-ai ostenit, domnule, să legi vorbele în felul ăsta, eu n-am niciun interes să te contrazic, ăsta să-ţi fie câştigul pentru osteneală.
Proteus: Atunci ăsta să-ţi fie şi ţie câştigul pentru alergătură.
Speed: Precum se vede, trebuie să mă consider mulţumit că alergăm amândoi în acelaşi ţarc, cu acelaşi lucru-n cap!
Proteus: Cine, cu ce, domnule?
Speed: Măre, Doamne, cu scrisoarea, sir; că am dus-o la poruncă, iar drept mulţumire, ne-am ales amândoi cu vorbe de ocară.
Proteus: Eşti al naibii de iute şi isteţ.
Speed: Păcat că de iute ce sunt la pungă tot nu-ţi ajung.
Proteus: Haida, haida, deschide mai repede pliscul şi spune-mi, ce-a zis?
Speed: Deschide-ţi şi matale punguţa, ca să se-mpreuneze zicerea mea cu bănişorii dumitale.
Proteus: Bine, domnule, poftim, petru truda dumitale.
(Îi dă banii.)
Spune.
Speed: La drept vorbind, ce să-ţi spun, sir, eu zic că nimic n-ai să dobândeşti.
Proteus: Cum ţi-ai putut da seama? Ţi s-o fi părut!
Speed: Mi s-a părut, ce-i drept, că scoate un ducat, dar a fost numai o părere de-a mea. Şi dac-a fost dânsa aşa de nemilostivă cu unul care i-a adus plocon sufletul dumitale, apoi zic că şi mai nemilostivă are să fie cu dumneata, care i-l ceri pe-al ei. Pietre, bolovani, să-i trimiţi de-acu-nainte-n dar, că are o inimă de piatră!
Proteus: Cum, n-a spus ea nimic?
Speed: Nici măcar: „Na, ţine şi tu. Pentru osteneală”. Eu, domnule, îţi foarte mulţumesc pentru bănuţul ăsta nenorocit pe care mi l-ai dat ca amintire de recunoştinţă, iar de-acum încolo să mă scuteşti de mulţumiri, ducându-ţi singur scrisorile la destinaţie, că eu şi-aşa mă duc după stăpânul meu, ca să-l salut cu respect din partea dumitale.
Proteus:
Du-te-nvârtindu-te, să-i scapi de-nec;
Corabia pe care-ai să te urci
N-are să se scufunde niciodată,
Căci eşti făcut să nu mori înecat,
Ci pe pământ, în furca cea mai-naltă.
(Iese Speed.)
îi voi trimite-un mesager mai bun,
Mă tem că Iulia n-a crezut scrisoarea,
Primind-o prin acest trimis nedemn.
(Iese.)

Scena 2

Verona. În grădina Iuliei.
Intră Iulia şi Lucetta.

Iulia:
Acum, când suntem între noi, Lucetta,
M-ai sfătui să mă îndrăgostesc?
Lucetta:
Da, doamnă, dar să nu vă pierdeţi capul.
Iulia:
Şi dintre gentilomii ce-mi fac curte,
Pe care să-l aleg m-ai îndruma
Ca cel mai vrednic de iubirea mea?
Lucetta:
Vă rog, pe nume să mi-i înşiraţi,
Să-i cântăresc cu-a mea smerită minte.
Iulia:
Ce spui de senñiorul Eglamour?
Lucetta:
E-un nobil cavaler, cu grai ales,
Dar eu nu l-aş alege niciodată.
Iulia:
Dar de Mercantio, bogătaşul, ce zici?
Lucetta:
Deh, bogăţia-i bună, dar el, ba.
Iulia:
Dar despre nobilul Proteus ce crezi?
Lucetta:
O, Doamne, cum mai toarcem la prostii!
Iulia:
De ce, mă rog, la numele-i tresari?
Lucetta:
Iertare, doamnă, nu-i de nasul meu,
Să-i judec pe-aceşti chipeşi gentilomi.
Iulia:
De ce despre Proteus nu vorbeşti,
Ca despre ceilalţi toţi?
Lucetta:
Fiindcă-mi pare
Mai bun ca toţi.
Iulia:
Şi pentru ce anume?
Lucetta:
N-aş şti să spun de ce, eu, ca femeie,
îl cred aşa, fiindcă aşa îl cred.
Iulia:
Şi-ai vrea să-i dăruiesc iubirea mea?
Lucetta:
Da, de n-aţi dat-o vântului cumva.
Iulia:
De ce nu se pricepe să mă-ncânte?
Lucetta:
Nu vă iubeşte nimenea ca el.
Iulia:
Dar graiul lui e tare puţintel.
Lucetta:
Un foc mocnit cu-atât mai tare arde.
Iulia:
Nu-i cred pe cei ce nu mărturisesc.
Lucetta:
Acei ce spun prea mult puţin iubesc.
Iulia:
Aş vrea. Să ştiu ce gânduri are.
Lucetta:
Iată,
Citiţi scrisoarea asta, doamnă dragă.
(îi dă scrisoarea.)
Iulia:
„Iuliei”… De la cine-i?
Lucetta:
Scrie acolo.
Iulia:
Cine ţi-a dat-o? Spune!
Lucetta:
Valetul nobilului Valentin
Din partea domnului Proteus, cred,
Ţinea să v-o-nmâneze dumneavoastră
Dar întâlnindu-mă pe mine-ntâi,
Am cutezat s-o iau; vă cer iertare.
Iulia:
A, iată-te, cumătră pezevenghe!
Şi crezi că pot primi misive de-astea?
Îmi târguieşti în taină tinereţea?
Frumoasă meserie ţi-ai ales
Şi pari a fi destul de pricepută
Hai, ia-ţi-o, şi-ndărăt să i-o trimiţi,
Ori dacă nu, să piei din ochii mei.
Lucetta:
În dragoste când pui o vorbă bună,
Nu vrăjmăşia-i plata.
Iulia:
Ai plecat?
Lucetta:
Da, să vă las să cugetaţi mai bine.
(Iese.)
Iulia:
Şi cât doream să fi citit scrisoarea.
S-o chem, nu pot, de-abia am dojenit-o
Că mi-a adus-o. Dar ce proastă-i, zău,
Că nu mi-a dat scrisoarea cu de-a sila;
Să nu priceapă ea atâta lucru
Că fetele spun nu din sfiiciune
Când ard de dor din nu să facă da.
Ah, ce nesăbuită e iubirea,
Ca ţâncul năzuros ce-şi zgârie doica
Şi-apoi blajin nuiaua o sărută!
Vai, cum am alungat-o, pe Lucetta,
Când aş fi vrut atâta să rămână,
Cum mă-ncruntam la ea, când, dimpotrivă,
în inimă zburdam de bucurie.
Ca ispăşire, uite, am s-o chem
Să-i cer iertare pentru tot. Lucetta!
(Intră Lucetta.)
Lucetta:
Ce vrea-nălţimea voastră?
Iulia:
– I gata masa?
Lucetta:
Aş vrea să fie; fierea să-şi consume
Stăpâna mea, mâncând, iar nu cu mine.
Iulia:
Ce-ai ridicat de jos cu-atâta grijă?
Lucetta:
Nimic.
Iulia:
De ce te-ai aplecat atunci?
Lucetta:
Am ridicat o foaie ce-mi căzuse.
Iulia:
Şi-asta-i nimic?
Lucetta:
Nimica, pentru mine.
Iulia:
De-i pentru alţii, lasă-le-o acolo.
Lucetta:
Dacă vă lasă inima, o las,
Dar, zău, că nu vă minte al ei glas.
Iulia:
E vreun îndrăgostit ce-ţi scrie stihuri.
Lucetta:
De-aţi vrea, pe loc v-o cânt pe-o melodie;
Compuneţi una să se nimerească.
Iulia:
Nu-mi place joaca asta de copii;
Să-l cânţi pe aria: „Dragoste uşoară”.
Lucetta:
E prea uşoară pentr-un cântec greu.
Iulia:
E greu? O fi ducând vreo grea povară?
Lucetta:
Cântat de glasul vostru-ar fi frumos.
Iulia:
Dar de-al tău nu?
Lucetta:
E prea sus pentru mine.
Iulia:
Dă-mi cântecul.
(Ia scrisoarea.)
Ce spui, mironosiţo?
Lucetta:
Mai dulce-ar trebui şi nu prea tare,
De-altminteri nici nu-mi place melodia.
Iulia:
Nu?
Lucetta:
Doamna-i prea tăioasă, pentru text.
Iulia:
Mironosiţo, te obrăzniceşti.
Lucetta:
Acum vă coborâţi prea jos cu tonul,
E-o modulaţie care strică-acordul:
Ar fi mai potrivită-o voce caldă.
Iulia:
Tu mă scobori.
Lucetta:
Ba glasul mi-l ridic
în apărarea, domnului Proteus.
Iulia:
Mă plictiseşti afar’ din cale, uite
Ce fac cu-obiectul apărării tale!
(Îi rupe scrisoarea.)
Hai, ieşi; să nu te-atingi de bucăţele,
Acolo să le laşi, că mă fac foc.
Lucetta:
Un foc de paie, că grozav ar vrea
S-o supere cu încă o scrisoare.
(Iese.)
Iulia:
De m-aş fi supărat pe ea, şi-atât!
Cum de v-aţi îndurat să sfâşiaţi
Cuvinte de iubire, mâini haine?
Viespi rele care vă hrăniţi cu mierea
Şi-apoi străpungeţi harnicele-albine.
Ca să mă pedepsesc voi săruta
De mii de ori aceste bucăţele.
Aici stă scris „preabună Iulia”: nu,
Rea Iulia! Nerecunoscătoareo,
Pe-aceste pietre numele ţi-arunc,
Şi ţi-l strivesc sub tălpi cu tot dispreţul.
Dincoace-i scris „de dragoste rănit,
Al tău, Proteus”; bietul nume drag!
La pieptul meu te voi adăposti
Până ce rana-ţi se va lecui,
De-al meu curat sărut tămăduită.
Mereu apare numele „Proteus”.
O, curmă-ţi adierea, vântule,
Nu-mi risipi comoara de cuvinte
Pân-ce pe toate nu le voi culege,
Afară de-al meu nume, peste care
Te rog să-abaţi vântoasele, să-l ducă
Pe cea mai-naltă stâncă şi de-acolo
Să-l zvârle-n marea furioasă! Uite
Un vers în care „Proteus” revine
De două ori: „aprins şi-abandonat”,
„Iubitei Iulia” – asta o arunc;
Şi totuşi, nu: le şade-atât de bine
Cum le-a alăturat! Să le-mpreun:
Hai, sărutaţi-vă, faceţi ce vreţi!
(Intră iarăşi Lucetta.)
Lucetta:
Doamnă,
E gata cina, tatăl vostru-aşteaptă.
Iulia:
Da, bine, haidem.
Lucetta:
Şi cu hârtiile-astea vorbăreţe?
Iulia:
Îndură-te de ele şi le strânge.
Lucetta:
M-aţi mai certat o dată pentru asta,
Dar nu le las pe jos, să nu răcească.
Iulia:
Eşti gata să le faci un parastas.
Lucetta:
Le port de grijă, doamnă, orice-aţi spune
Căci văd eu multe, chiar dacă-nchid ochii.
Iulia:
Ei, lasă, lasă, hai acum să mergem.
(Ies.)






Scena 3

Verona. O încăpere în casa lui Antonio.
Intră Antonio şi Panthino.

Antonio:
Spune-mi, Panthino, despre ce năpaste
Vorbeai cu frate-meu acolo-n tindă?
Panthino:
De fiul dumitale, de Proteus.
Antonio:
Şi ce zicea de el?
Panthino:
Se cam mira
Cum de puteţi răbda să-şi irosească
Juneţea stând acas’, când alţi feciori
De seama lui, şi nu atât de nobili,
Purced să-şi cate singuri rost în lume,
în bătălii să-şi făurească slava,
Ori ţărmuri noi să afle peste mare,
Ori să înveţe pe la academii.
Căci într-un chip sau altul – mai zicea –
Proteus s-ar distinge negreşit.
Şi mă ruga să spun să nu-l lăsaţi
Să-şi piardă vremea-n casa părintească,
Fiindcă mai târziu se va căi
Că n-a călătorit la tinereţe.
Antonio:
Nu trebuie să mai stăruieşti, Panthino,
Căci şi eu mă frământ de-o lună-ntreagă
Spunându-mi că nu-i om întreg acela
Ce nu-i hârşit cu lumea cât de cât,
Din viaţă-nvaţă omul, iară vremea
îl făţuieşte fără de cusur.
Ia zi, mai bine, unde să-l trimit?
Panthino:
Eu cred că înălţimea voastră ştie
Că Valentin, prietenul său bun,
E azi la Curtea-mpărătească.
Antonio:
Ştiu.
Panthino:
Acolo ar fi bine să-l trimiteţi:
La curte va deprinde bunul-gust
Şi măiestria spadei, maniere,
O conversaţie aleasă; va-nvăţa
Folositoare lucruri, făr’ de care
Un tânăr nobil nu-i desăvârşit.
Antonio:
Îmi place sfatul tău şi, ca să vezi
Cât mi-a plăcut, chiar azi voi da porunci
Cât mai curând să-l şi trimit la Curte.
Panthino:
De nu mă-nşel, chiar mâine, don Alphonso
Cu alţi feciori de nobili se va duce
La Curte, prea plecat să-şi pună spada
La bunăvoia împăratului.
Antonio:
Atunci Proteus va pleca cu ei,
Dar, iată-l vine. Hai să-i spunem vestea.
(Intră Proteus.)
Proteus:
Ah, dulce dragoste! Scrisoare dulce!
Şi viaţă! Scrisul ei pornit din suflet:
Acesta-i legământul de logodnă.
Părinţii de ne-ar da consimţământul,
Şi fericirea-mi negrăită, Iulia
Dumnezeiască, s-o pecetluim!
Antonio:
Hei, Proteus. Ce scrisorică-i aia?
Proteus:
Nimic de seamă; e un scurt răvaş
Trimis de Valentin prin cineva.
Antonio:
Ia, dă-mi să văd şi eu ce noutăţi.
Proteus:
Nu-s noutăţi, stăpâne. Scrie că
O duce bine şi e fericit;
L-încarcă de favoruri împăratul
Şi c-ar dori cu mine să le-mpartă.
Antonio:
Şi tu ce spui de-a lui bunăvoinţă?
Proteus:
Că nu dorinţei lui mă voi supune,
Ci numai voiei înălţimii tale.
Antonio:
Ei, află dragul meu, că-s hotărât,
Şi hotărârea mea este poruncă;
Vei fi trimis şi tu, ca Valentin,
La Curte, să rămâi un timp acolo.
Eu te-nzestrez cu câte ai nevoie,
Să fii egal cu el. Te pregăteşte,
Căci mâine pleci. Şi nu te mai codi,
Că eu o vorbă am! Ai priceput?
Proteus:
Dar nu pot pregăti atâtea-n pripă,
Te rog, mai dă-mi răgaz o zi sau două.
Antonio:
Tot ţi se va trimite mai târziu.
Nu zăbovi. Am zis. Porneşti chiar mâine,
Panthino, hai. Ţi-l dau acum în seamă.
La timp să fie gata de plecare.
(Ies Antonio şi Panthino.)
Proteus:
De mult ce m-am ferit să nu mă ard,
M-am aruncat în mare şi mă-nec.
De teamă să nu-i dau scrisoarea Iuliei
Ca nu cumva să mi se-mpotrivească
Minciunii mele i-a răspuns mai rău
Decât putea iubirea să-mi lovească.
O, primăvară-a dragostei, te-asemeni
Cu-a lui april vremelnică splendoare,
Când strălucind senină şi frumoasă,
Când cotropind cu neguri sfântul soare!
(Reintră Panthino.)
Panthino:
Sir Proteus, vă cheamă-al vostru tată.
Poftiţi mai repede, că se grăbeşte.
Proteus:
Mi-e inima silită să zic da
Deşi de mii de ori aş spune: ba.
(Ies.)


Actul II

Scena 1

Milan. O încăpere în palatul ducelui.
Intră Valentin şi Speed.

Speed:
Stăpâne, mănuşa!
(îi întinde o mănuşă.)
Valentin:
Nu-i a mea, pe-ale mele le am în mână.
Speed:
Atunci ia-o şi pe asta, că ce-i în mână nu-i minciună.
Valentin:
Ia s-o văd! Dă-mi-o-ndată, e a mea.
Podoabă dulce a unei zâne dragi!
Ah, Silvia! Silvia!
Speed: Doamnă Silvia! Doamnă Silvia!
Valentin: Ce te-a apucat, puşlamao!
Speed: Las’ că tot n-aude, domnule.
Valentin: Cine ţi-a dat voie să o strigi?…
Speed: Dumneata-n persoană, domnişorule, sau m-a înşelat pe mine auzul…
Valentin: Iar ai luat-o razna…
Speed: Adineauri mă certai că stau pe loc…
Valentin: Să lăsăm asta. Ia spune, Speed, o cunoşti pe doamna Silvia?
Speed: Aia pe care o iubeşti dumneata?
Valentin: Dar cum ai băgat tu de seamă că o iubesc?
Speed: Am semnele mele: întâi, c-ai dat în doaga domnişorului Proteus, că stai toată ziulica ca o curcă plouată; tragi pe nas numai cântece de amor, ca un prihor, baţi drumurile singur-singurel ca un ciumat; oftezi, ca un şcolar care şi-a pierdut abecedarul; lăcrimezi ca o domnişoară care vine de la înmormântarea bunică-sii; posteşti ca unul pus la regim; veghezi şi sari din somn de parcă ai aştepta mereu să te calce hoţii; şi când vorbeşti, te miorlăi ca un milog la Sâmbăta morţilor. Pe vremuri, când erai om în toată firea, râdeai şi cântai ca un cocoş, păşeai pe uliţă zdravăn ca un leu, nu posteai decât după-masă iar nenorocit nu erai decât când n-aveai parale. Acum văd că stăpâna dumitale te-a schimbat într-atât, încât mă uit şi nu te mai recunosc dacă eşti stăpânul meu sau altă arătare.
Valentin: Cum, Speed, chiar aşa de rău arăt?
Speed: Da, dar numai pe dinafară.
Valentin: Cum, pe dinafară?
Speed: Păi sigur, fiindcă nebunia de dinăuntru se dă de gol pe dinafară, ca apa dintr-un borcan cu urină. Întreabă orice doctor şi-o să-ţi spună că aşa e.
Valentin: Te-am întrebat dacă o cunoşti pe doamna şi stăpâna mea, Silvia.
Speed: Aia la care oftezi când te uiţi cum mănâncă la masă?
Valentin: Şi-asta ai văzut? Da, despre dânsa vorbesc.
Speed: Atunci n-o cunosc, domnule.
Valentin: Cum n-o cunoşti, dacă zici că m-ai văzut privind-o.
Speed: Nu e una urâtă, domnule?
Valentin: Urâtă? E nespus de frumoasă, e nepreţuit de graţioasă.
Speed: Atunci, stai c-o ştiu.
Valentin: Ce ştii?
Speed: Că de frumoasă ce-i, e mai mare daraua decât ocaua.
Valentin: Frumuseţea ei este desăvârşită, iar farmecul ei fără măsură.
Speed: Dacă te iei după faţadă, adevărat că n-are nicio măsură.
Valentin: Ce vrei să spui?
Speed: Vreau să spun, domnişorule, că prea se vopseşte, de nu mai ştie omul să deosebească nurii ei de cei din cutie.
Valentin: Drept cine mă iei? E negrăit de frumoasă, de când o ştiu.
Speed: Pesemne că n-ai mai văzut-o de când s-a urâţit.
Valentin: Când s-a urâţit?
Speed: De când o iubeşti.
Valentin: O iubesc din clipa când am văzut-o şi de atunci e tot frumoasă.
Speed: Fiindcă n-o vezi.
Valentin: Cum n-o văd?
Speed: N-o vezi pentru că iubirea e oarbă. Ehei, dac-ai avea ochii mei, sau măcar ochii dumitale din vremea când vorbeai de domnişorul Proteus că uita să-şi mai lege beteliile de amorezat ce era, s-ar schimba chestia.
Valentin: Şi ce-aş vedea atunci?
Speed: Nebunia dumitale şi urâţenia ei. Că dacă dânsul uita să-şi lege beteliile la pantaloni, apoi dumneata uiţi să-ţi pui şi pantalonii.
Valentin: Atunci şi tu, caraghiosule, eşti amorezat că ai uitat să-mi lustruieşti pantofii azi-dimineaţă.
Speed: Chiar aşa şi este. Eram amorezat de puişorul meu de somn, pe care mi l-ai speriat când m-ai scuturat să mă trezesc, de-aia te scutur şi eu pe dumneata acuş.
Valentin: în concluzie, o iubesc, asta e.
Speed: Tare-aş vrea să fie cum spui, că-atunci ştiu că n-o să te ţină mult.
Valentin: Aseară m-a pus să-i scriu câteva versuri pentru cineva care-i e drag.
Speed: Şi i le-ai făcut?
Valentin: Da.
Speed: Bineînţeles, şchioape.
Valentin:
Nu, băiete, cât am putut mai bune. Tăcere!
Iat-o, vine.
(Intră Silvia.)
Speed (aparte):
Începe-acum păpuşeria! Ţin-te,
Cuvântu-l are dânsul mai întâi.
Valentin:
De-o mie de ori ziua bună, doamnă.
Speed (aparte):
O noapte-bună ar face şi mai mult.
Silvia:
Sir Valentin, şi ţie, două mii.
Speed (aparte):
în locul lui, îi dă ea lui dobândă.
Valentin:
Precum mi-aţi spus, am scris scrisoarea ceea
Spre-acel amic necunoscut, deşi
Nu mi-a plăcut s-o fac, dar m-am supus.
(îi dă scrisoarea.)
Silvia:
îţi mulţumesc, gentilul meu supus;
E scrisă cu condei de cărturar.
Valentin:
Credeţi-mă, am scos-o greu la capăt,
Căci neştiind cui este dedicată,
Am scris-o la-ntâmplare, şovăind.
Silvia:
îţi pare poate c-a fost mare truda.
Valentin:
Vai, doamnă, dimpotrivă, porunciţi-mi
O mie încă, dac-aşa vi-i placul,
Şi totuşi…
Silvia:
Un început frumos, cunosc urmarea…
Şi totuşi, nu spun cui şi nici nu-mi pasă,
Şi totuşi ia-ţi scrisoarea; mulţumesc,
E cea din urmă oară când îţi cer…
Speed (aparte):
Şi totuşi ai să-i ceri din nou şi iarăşi…
Valentin:
Ce vreţi să spuneţi, doamnă? Nu vă place?
Silvia:
Ba da, sunt versuri scrise minunat,
Dar dacă-s scrise-n duşmănie, ia-le,
Da, ia-ţi-le-napoi.
(îi înapoiază scrisoarea.)
Valentin:
Dar v-aparţin!…
Silvia:
Da, sir. Le-ai scris pentru că ţi-am cerut,
Dar nu le vreau; sunt ale dumitale;
Mi-ar fi plăcut să fie mult mai calde.
Valentin:
Vă rog, sunt gata să vă scriu şi alte…
Silvia:
Iar după ce le scrii, să le citeşti,
De dragul meu. De-ţi plac, cu-atât mai bine.
De nu, nu-mi pasă.
Valentin:
Dar dacă-mi plac, ce-i?
Silvia:
De-ţi plac, aceasta îţi va fi răsplata,
Şi-acum, iubite slujitor, cu bine.
(Iese.)
Speed (aparte):
O scamatorie fără pălărie,
Ca un nas pe-un obraz,
Sau ca o sfârlează pe-o turlă-n amiază.
Stăpânul meu o place şi nu ştie ce face,
Iar ea îl dăscăleşte cum să-i fie meşter.
Ce scamatorie: singur sieşi scrie!
Valentin:
Ce socoteşti acolo cu glas tare?
Speed:
Fac poezii. Dar socoteala dumitale-i mai bună.
Valentin:
Care?
Speed:
Să fii poştaşul doamnei Silvia.
Valentin:
Către cine?
Speed:
Către domnia ta. Îţi face curte cu figuri de stil.
Valentin:
Ce figuri?
Speed:
Vreau să zic, cu scrisori.
Valentin:
Păi nu mi-a scris niciuna.
Speed:
Ce-are a face, ţi le scrii singur. N-ai înţeles figura?
Valentin:
Nu, mă crezi?
Speed:
Sigur că nu te cred. N-ai văzut-o că vorbea serios?
Valentin:
Ştiu că mi-a spus doar vorbe de mânie.
Speed:
Doar ţi-a dat o scrisoare.
Valentin:
Scrisă de mine, unui prieten de-al ei.
Speed:
Şi scrisoarea a ajuns astfel la destinaţie.
Valentin:
Mă tem că e mai rău. De-ar fi aşa!
Speed:
Îţi garantez c-aşa e. Ascultă-aici:
„Scrisori de dragoste, cu foc, adesea i-ai trimis
Dar ea, sfioasă, n-a putut să-ţi scrie şi n-a scris
Şi s-a gândit că n-o afla un mesager mai sigur
Decât iubitu-ndrăgostit, ca să-şi răspundă singur”.
Tot ce-am spus e-adevărat, fiindcă n-am spus-o eu, aşa e cântecul, gata tipărit.
Ce mai aştepţi, stăpâne? E ora mesei.
Valentin:
Eu am cinat.
Speed: Domnule, ascultă-mă pe mine. Cameleonul ăsta care se cheamă dragoste se poate hrăni cu aer, sau cu apă chioară, dar, în ceea ce mă priveşte, eu fără mâncare mă prăpădesc. Aibi milă, zău, nu fi inimă de piatră ca zeiţa dumitale, fii mai mişcat, stăpâne, şi mişcă-te o dată!
(Ies.)

Scena 2

Verona. O încăpere în casa Iuliei.
Intră Proteus şi Iulia.

Proteus:
Să ai răbdare, Iulia mea bună.
Iulia:
Va trebui să am, că-i fără leac.
Proteus:
Voi fi-ndărăt, cât voi putea mai iute.
Iulia:
De nu-ţi vei lua cuvântul îndărăt,
Vei fi-ndărăt curând de tot. Primeşte
Acest inel să-ţi aminteşti de Iulia.
(îi dă un inel.)
Proteus:
Să facem schimb, atunci. Tu ia-l pe-acesta.
(îi dă un altul.)
Iulia:
Şi târgul să-l pecetluim aşa,
C-un sfânt sărut.
Proteus:
Ia-mi mâna, ca zălog,
Şi doar o clipă de voi înceta
Să mă gândesc cu dor la Iulia mea,
Cealaltă clipă, cu-o nenorocire
Mă pedepsească pentru necredinţă!
M-aşteaptă tata; nu răspunde. Fluxul
Se-apropie. Nu valul tău de lacrimi;
Acela m-ar împiedica să plec.
Adio, Iulia.
(Iulia iese.)
Cum, pleci fără-o vorbă?
Iubirea-adevărată n-are vorbe!
Credinţa nu prin vorbe, se încearcă,
Ci doar prin fapte.
(Intră Panthino.)
Panthino:
Sunteţi aşteptat.
Proteus:
Ia-n-nainte, viu numaidecât.
O despărţire grea te lasă mut.
(Ies.)

Scena 3

Verona. O uliţă.
Intră Launce, trăgând un câine.

Launce: Mai am de jelit un ceas şi-am isprăvit şi cu bocitul: aşa suntem noi ăştia din neamul Launce, simţitori. Mi-ani primit tainul, ca fiul risipitor şi plec cu sir Proteus la curtea-m-părătcască. Cred că Crab, dulăul ăsta-al meu, o cel mai nesimţitor câine din câţi latră pe lume: mama plângea, tata gemea, soră-mea urla, slujnica bocea cât o ţinea gura, pisica-şi frângea labele de deznădejde, toată casa era o jale, numai animalul ăsta fără inimă n-a vărsat el o lacrimă. E de piatră, un bolovan nu alta, mai rău ca un câine; şi-un ovrei ar fi plâns după noi: bunică-mea, care-i oarbă de mult, ei bine, şi ea a plâns săraca, uitându-se cum plec, până n-a mai văzut cu ochii. Să vă spun cum a fost. Gheata asta-i tata… Nu. Gheata stângă e tata… Nu. Gheata stângă e mama… Nu, nu se poate. Ba da, asta e, că are pingeaua găurită. Gheata cu gaura e mama şi ailaltă e tata. Să-l ia dracu dacă nu-i aşa! Acum, domnule, băţul ăsta e soru-mea, că, vedeţi dumneavoastră, e albă ca crinul şi la fel de trupeşă ca băţul meu; pălăria e Nat, slujnica; eu sunt câinele, ba nu, cânele e el, eu sunt alt câne. Nu, dinele e el şi eu sunt eu; aşa-i bine, bun. Acum eu mă duc la tata: „Tată, dă-mi binecuvântarea”. Gheata asta nu poate-ngăima o vorbă, atât de rău plânge! Acum îl pup pe tata, bun, el îi dă-naiute cu plânsul. Acum mă duc la mama; văleu, plânge săraca de nu mai ştie pe ce lume se află. Bun. O pup şi pe ea. Uite-aşa i se umfla şi i se dezumfla pieptul de plâns. Acum trec la soră-mea; uitaţi-vă ce gemete-i trage; şi-n vremea asta, câinele, nimic. Nicio lacrimă, nu spune el un cuvinţel, domnule, nimica, şi vede bine că tot drumul e stropit cu lacrimile mele.
(Intră Panthino.)
Panthino: Launce, vin-o dată, hai, urcă pe bord! Stăpânul tău s-a-mbarcat şi ai să ai de tras vârtos la vâsle ca să-l ajungi. Ce-ai păţit? De ce plângi? Hai, măgar bătrân! Dacă mai zăboveşti, pierzi barca.
Launce: Ce-mi pasă mie dacă se pierde o barcă pescărească, când stau lângă mine cu cel mai ticălos scăpat de la înec din câţi a pescuit vreodată inima unui om milostiv.
Panthino: Ce ticălos zici c-ai pescuit?
Launce: Pe ăsta pe care-l ţin atârnat de undiţă. Pe Crab, cânele meu.
Panthino: Lasă, omule, pălăvrăgeala, ţi-am spus că pierzi fluxul, şi dacă pierzi fluxul, pierzi călătoria, şi dacă pierzi călătoria îţi pierzi stăpânul, şi dacă-ţi pierzi stăpânul îţi pierzi slujba. De ce-mi pui mâna la gură?
Launce:
Ca să nu-ţi pierzi limba.
Panthino:
Unde să-mi pierd limba?
Launce:
în jurul tău.
Panthino:
în turul tău!?
Launce: N-am decât să pierd şi fluxul, şi călătoria, şi stăpânul, şi slujba, şi javra! Şi află dumneata că dacă seacă apa, o umplu la loc cu lacrimile mele, dacă vântul nu mai bate, dau drumul la suspine şi umflu toate pânzele corăbiei.
Panthino: Hai, omule-odată; m-au trimis să te chem.
Launce:
Păi cheamă-mă cât vrei.
Panthino:
Vrei să vii, ori ba?
Launce:
Am zis eu că nu vreau? Haidem.
(Ies.)


Scena 4

Milan. O încăpere în palatul ducelui.
Intră Valentin, Silvia, Thurio şi Speed.

Silvia:
Supusul meu!
Valentin:
Stăpână?
Speed: Stăpâne, sir Thurio se uită la dumneavoastră cam pieziş.
Valentin: Ei, băiete, din dragoste.
Speed: Nu prea arată că-i sar ochii după domnia ta.
Valentin: Atunci nu după mine, ci după doamna şi stăpâna mea.
Speed:
N-ar strica să-i tragi una.
Silvia:
Prea trist eşti azi, sir Valentin, de ce?
Valentin:
E o părere, doar, stăpână dragă.
Thurio:
Şi poţi părea ce nu eşti?
Valentin:
Se prea poate.
Thurio:
Eşti prin urmare-un prefăcut.
Valentin:
Şi dumneata nu mai puţin.
Thurio:
Ce par a fi şi nu sunt?
Valentin:
Om cu cap.
Thurio:
Mă rog, cu ce probezi că-s la din contra?
Valentin:
Probează chiar prostia dumitale.
Thurio:
Mă rog frumos şi unde-o vezi matale?
Valentin:
O porţi fălos de tot pe sub surtuc.
Thurio:
E o tunică cu dublură fină.
Valentin:
Perfect, atuncea şi prostia-i dublă.
Thurio:
Ce, cum?
Silvia:
Sir Thurio, nu te supăra!
Cum te-ai schimbat la faţă, vai de mine!
Valentin:
Aşa-s cameleonii, scumpă doamnă.
Thurio:
Cameleonii se hrănesc cu aer,
Dar ştiu eu unul gata să-ţi ia sânge.
Valentin:
Ce-aţi spus, stimate domn?
Thurio:
Am spus, şi gata.
Valentin:
Mereu eşti gata făr’ să fi-nceput.
Silvia:
Frumos duel de vorbe, domnii mei,
Şi salvă după salvă vă admir.
Valentin:
Da, doamnă, datorită dumitale.
Silvia:
Nu te-nţeleg, supusul meu…
Valentin:
Anume,
Din ochii dumitale luând săgeţi,
Se umflă, signor Thurio, în pene,
Şi face pe arcaşul iscusit.
Thurio:
Să nu-ţi închipui, domnul meu, că poţi
Cu duhul dumitale să-mi ţii piept!
Mă tem că prea curând te-ai cheltui…
Valentin:
C-un sac de vorbe goale mi te lauzi.
De-ai fi la fel de darnic cu valeţii,
Nu i-ai purta în zdrenţe, cum îi porţi;
Pesemne, tot cu vorbe ţi-i plăteşti…
Silvia:
Ajunge, domnii mei, că vine tata.
(Intră ducele.)
Ducele:
Ei, fata mea, te văd asediată!
Iubite Valentin, ţi-aduc veşti bune.
Ce-ai zice de-un răvaş de la părinţi,
Adus de un prieten bun de-al dumitale!
Valentin:
Maria ta, sunt recunoscător
Acelui mesager de bucurie.
Ducele:
Cunoşti pe don Antonio, din Verona?…
Valentin:
Desigur, doamne. E un om ales,
Un nobil dintre cei mai respectaţi,
Şi meritând din plin această stimă.
Ducele:
Şi n-are el un fiu?
Valentin:
Ba da, aidoma cu dânsul, doamne,
E cinstea şi mândria lui de tată.
Ducele:
L-ai cunoscut?
Valentin:
Cum mă cunosc pe mine;
De mici copii am fost nedespărţiţi;
Doar că, pe când eu, leneş, nu ţinteam
S-ating desăvârşirea îngerească
La care anii tineri năzuiesc,
Sir Proteus – căci astfel se numeşte –
Şi-a folosit cu sârg acele zile.
Deşi e foarte tânăr, chibzuieşte
Ca un bătrân trecut prin multe-n viaţă;
şi-ntr-un cuvânt – n-am laude destule
Să-i zugrăvească-nalta vrednicie –
Desăvârşit la minte şi la trup,
E-un nobil fără de cusur în toate.
Ducele:
Ei, bată-l zău, de-i chiar aşa, e demn
De dragostea unei împărătese,
Parcă-i făcut să-mi fie sfetnic mare.
Ei bine, acest nobil a sosit
La curtea mea, adus de-nalţi prieteni,
Cu gândul să rămân-o vreme-aici.
E-o veste, cred, ce te va bucura.
Valentin:
Nimic nu mi-am dorit mai mult vreodată.
Ducele:
Să fie deci primit cum se cuvine.
Silvia, vezi; şi dumneata, sir Thurio,
De Valentin nu mă mai îndoiesc,
Vreau să se simtă bine printre noi.
Eu plec şi vi-l trimit îndată.
(iese.)
Valentin:
E-acel de care povesteam, stăpână,
C-ar fi venit, de nu l-ar fi-ncuiat,
Cu lacăt de cleştar, doi ochi de fată.
Silvia:
îl vor fi dezlegat, atunci, de vrajă,
în schimbul unui legământ…
Valentin:
Eu cred
Că-l ţine încă-n lanţul ei vrăjit.
Silvia:
Atunci e orb de dor. Cum de-a ajuns
Să afle drumul pân’ la dumneata?
Valentin:
Iubirea are douăzeci de ochi.
Thurio:
Se zice că-ndeobşte este oarbă.
Valentin:
Pentru amanţi ca Thurio, desigur;
închide ochii ca să nu-i mai vadă.
Silvia:
Vai, domnilor, sfârşiţi o dată sfada.
Soseşte gentilomul aşteptat.
(Intră Proteus.)
Valentin:
O, dragul meu Proteus, bun venit.
O dată cu urarea, scumpă doamnă,
Primiţi-l ca pe-un oaspe osebit.
Silvia:
Valoarea lui îi merită primirea,
De-i el acel de care ne vorbeai.
Valentin:
Acela e; vă cer favoare-naltă
Să vă slujească-alăturea de mine.
Silvia:
Favoarea de-a-l primi-ntre noi va fi,
Cred, mai curând, favoare pentru mine.
Proteus:
O, nu; nu-s vrednic eu de privilegiul
De-a vă opri privirea-asupra mea!
Valentin:
Să nu vorbim acum de vrednicie.
Iubită doamnă, luaţi-l slujitor.
Proteus:
Să vă slujesc va fi mândria mea.
Silvia:
Şi-această slujbă fi-va răsplătită.
Nevrednica-ţi stăpână te primeşte.
Proteus:
Cine-ar mai spune asta l-aş ucide.
Silvia:
Că te primesc?
Proteus:
Că-aţi fi nevrednică!
(Intră un servitor.)
Servitorul:
Doamnă, stăpânul vrea să vă vorbească.
Silvia:
Sunt, la poruncă, îndată.
(Iese servitorul.)
Hai, sir Thurio,
Cu mine vino. Iarăşi, bun venit,
Nou slujitor! Vă las să staţi de vorbă,
De cele de pe-acasă; mai târziu,
Vom fi cu toţii iarăşi laolaltă.
Proteus:
La ordinele voastre amândoi.
(Ies Silvia, Thurio şi Speed.)
Valentin:
Şi-acum, Proteus, spune-mi ce-i pe-acasă?
Proteus:
Ai tăi sunt bine toţi şi te doresc.
Valentin:
Şi-ai tăi?
Proteus:
De-asemeni, bine.
Valentin:
Cu iubirea
Cum îţi mai merge?
Proteus:
De ce vrei să ştii?
Odinioară nu-ţi păsa de-amoruri.
Valentin:
Da, dar Proteus, viaţa-mi s-a schimbat
Şi nepăsarea azi mi-o ispăşesc:
În chinurile Dragostei mă zbat,
La post şi plâns amar mă pedepseşte,
Cu lacrimi noaptea, ziua cu oftaturi,
Ca răzbunare, somnul mi-a răpit,
Punându-mă durerea să-mi veghez.
O, drag Proteus! Dragostea-i tiranul
Ce m-a smerit atât, încât îţi spun
Că nu-i mai grea pedeapsă ca a ei,
Cum nu e nici mai mare fericire
Decât a-i fi supus. Nu mai vorbesc
Decât despre iubire şi-al ei nume
îmi ţine loc de masă şi de somn.
Proteus:
Destul, am înţeles de cine-i vorba,
Nu-i dânsa Zeul pe care-l slujeşti?
Valentin:
Ea e; nu-i ca un înger preacurat?
Proteus:
Ba-i o făptură foarte pământească.
Valentin:
Nu e divină?
Proteus:
Nu vreau să o flatez.
Valentin:
Ba mie-mi place să te-aud c-o lauzi.
Proteus:
Asemenea pilule-amare, odată,
Când sufeream, mi-administrai şi tu.
Valentin:
Atunci mărturiseşte că-i divină,
Că-i cea dintâi dintre femei, domniţă
A tot ce-i fiinţă vie pe pământ.
Proteus:
Afară de-a mea dragă.
Valentin:
Afar’ de nimeni,
De nu vrei, poate, să-mi jigneşti iubirea.
Proteus:
N-am totuşi dreptul s-o prefer pe-a mea?
Valentin:
Sunt cel dintâi să-ţi sprijin preferinţa:
O vom cinsti cu cea mai-naltă slavă.
Ea va purta a doamnei mele trenă,
Ca lutul mizer să nu-i poată-atinge
Veşmântul c-un sărut hoţesc, şi-apoi,
Trufaş, să nu mai vrea să dea flori verii,
Lăsând pe lume veşnice zăpezi.
Proteus:
Ei, Valentin, ce-i vorbăria asta?
Valentin:
Mă iartă, dragul meu, orice cuvinte
Nu spun nimic din câte se pot spune,
Căci nu-i pe lume alta mai frumoasă,
E singura…
Proteus:
Atuncea las-o aşa,
Tot singură să fie.
Valentin:
Cum se poate?
E doar a mea, comoara vieţii mele,
Cu ea sunt mai bogat ca un ocean
în care tot nisipu-ar fi din perle,
Apa nectar, iar stâncile de aur,
Tu iartă-mă că nu te iau în seamă,
Vezi bine doar cât sunt de zăpăcit,
Am un rival: e gogomanu-acela;
Dar ducele l-ar vrea, fiindcă-i bogat.
Acuma o-nsoţeşte; fug şi eu:
Tu ştii cât de geloasă e iubirea.
Proteus:
Dar ea pe tine te iubeşte?
Valentin:
Sigur,
Ne-am logodit, ba chiar am hotărât
Şi ziua cununiei; o răpesc,
Chiar din iatac, pe-o scară de frânghie.
Şi-apoi gonim pe calea fericirii.
E totul pus la cale. Drag Proteus,
Hai în odaia mea să stăm de vorbă,
Să-mi dai şi tu o mână de-ajutor.
Proteus:
Ia-o-nainte. Vin eu mai târziu.
Cobor întâi în port să-mi iau bagajul,
Pe urmă viu la tine să te-ajut.
Valentin:
Te rog să vii degrabă!
Proteus:
Negreşit.
(Iese Valentin.)
Aşa cum o căldură-alungă o alta,
Şi-un cui pe-un altul scoate, tot aşa,
Simt că iubirea-mi veche asfinţeşte
Acuma dinaintea celei noi.
Să fie oare numai o părere,
De vină-i lauda lui Valentin?
E-o amăgire, doar, minunea asta
Ce-mi tulbură simţirea vinovată?
Frumoasă e, dar o iubesc pe Iulia,
Şi ea frumoasă; da, odinioară,
Nimic din tot ce-a fost nu mai rămâne,
Tot s-a topit, precum un chip de ceară.
Ma simt parcă străin de Valentin.
Mi-e dragă mult prea mult iubita lui,
Ca să-mi mai fie şi el drag, de-aceea.
Cum voi iubi-o încă mai târziu,
Dac-o iubesc atât din prima clipă?
Doar chipul i-am văzut, ca-ntr-un portret,
Şi parcă mi-a răpit lumina minţii.
Dar când minunea-ntreagă, mai de-aproape,
O voi privi, mă va orbi de tot.
Voi face tot ce pot să mă feresc;
Iar dacă nu, orice, s-o cuceresc!
(Iese.)

Scena 5

Milan. O uliţă.
Intră Speed şi Launce.

Speed: Launce, pe cinstea mea, bine-ai venit la Milan!
Launce: Nu jura pe ce n-ai, băieţaş; şi nici bine-ai venit, nu se spune aşa. Eu socotesc că un ins nu e dus de-a binelea decât la spânzurătoare şi nu e bine venit într-un loc, până nu i se face cinste c-un rând şi cârciumăriţa-i şopteşte „bun venit!”
Speed: Fie şi-aşa, zăpăcilă, fă-te-ncoace, că te duc eu într-un locşor, unde pentru-n rând de cinci parale ţi se urează de cinci mii de ori „bun venit”. Ia spune, haimana, cum s-a despărţit stăpânu-tău de doamna Iulia?
Launce: Păi după ce şi-au smuls părul din cap de părere de rău, s-au despărţit râzând.
Speed: Ce face, îl ia de bărbat?
Launce: Nu.
Speed: Atunci cum? O ia el pe ea?
Launce: Nici aşa.
Speed: Atunci gata, s-au rupt?
Launce: Nici. Că-s mai întregi ca un peşte netăiat pe din două.
Speed: Ooof, atunci cum stau?
Launce: Păi cum să stea? Bine, când unul, când altul, sau şi-unul şi-altul.
Speed: Eşti un măgar; nu mă susţii de fel.
Launce: Ba tu eşti un dobitoc, că nu pricepi ce-ţi spun. Până şi băţul ăsta înţelege.
Speed: Ce spui?
Launce: Ce-am spus şi ce vezi; ia te uită, nici nu m-aplec bine spre el şi mă şi susţine.
Speed: Te ţine-n sus, adică.
Launce: Mă ţine-n sus, mă susţine, tot un drac; chestia e că mă-nţelege.
Speed: Spune-mi, mă omule, se iau, ori ba?
Launce: întreabă şi tu potaia. Dacă zice da, e da. Dacă zice ba, e ba. Dacă dă din coadă fără să zică nici da, nici ba, înseamnă că-i aşa şi-aşa.
Speed: Prin urmare, tot se iau.
Launce: Nu divulg secrete. Eu umblu cu parabole, pentru cine le pricepe.
Speed: Am priceput. Ascultă, Launce, ce zici de stăpânul meu care e amorezat lulea?
Launce: Aşa a fost o viaţă-ntreagă.
Speed: Lulea?
Launce: Nu, belea; n-ai spus tu aşa?
Speed: Ce-ai zis, c-am spus eu, măgar corcit?
Launce: Nu de tine, prostule, ci de stăpânu-tău.
Speed: Am spus că stăpânul meu e amorezat foc; că i s-au aprins călcâiele.
Launce: Şi eu îţi spun că puţin îmi pasă de ce-i arde lui, că mie mi s-a aprins beregata şi i-aş arde o bere. Dacă vii cu mine la udătură, bine-de bine; iar de nu, înseamnă că eşti orice liftă, dar numai un creştin cinstit nu eşti.
Speed: De ce?
Launce: Fiindcă nu vii să faci cinste unui creştin cinstit. Hai: vii ori ba?
Speed: Vin, vin, la porunca dumitale.
(Ies.)







Scena 6

Milan. O încăpere în palatul ducelui.
Intră Proteus.

Proteus:
De-o părăsesc pe Iulia, sunt sperjur,
Dac-o-ndrăgesc pe Silvia, de-asemeni;
înşel un prieten, sunt cu-atât mai rău;
Şi-aceeaşi forţă care m-a-mboldit
La jurământ mă-mpinge să mi-l calc:
Iubirea m-a-ndemnat, tot ea mă-ndeamnă,
O, amăgire dulce, tu Iubire,
Pe mine, amăgitul, mă învaţă
Cum să-mi îndreptăţesc acest păcat.
O stea scânteietoare am iubit,
Ador acum dumnezeiescul soare!
Un jurământ pripit se calcă lesne;
Şi-i cam sărac cu duhu-acela care
Nu poate-alege răul de mai bine.
Vai, limbă otrăvită! „rău” numeşti
Pe-aceea căreia, de mii de ori,
Din inimă-i jurai că n-are seamăn.
N-ar trebui să uit; dar asta fac:
Uitând ce mi-a fost drag, eu tot iubesc!
O pierd pe Iulia şi pe Valentin;
Dar dacă-i ţiu pe ei, mă pierd pe mine,
Şi dacă-i pierd, prin ei mă regăsesc.
Pe mine-n locul luat de Valentin
Şi-n locul Iuliei, pe Silvia,
îmi sunt mai drag ca un prieten bun,
Căci dragostea de sine-i mult mai scumpă.
Iar Silvia – iau martor cerul care
I-a dat mândreţe – e pe lângă Iulia,
O zână lângă-o etiopiană.
Nu voi să ştiu că Iulia e vie,
Ci doar că-i moartă dragostea cu ea.
De-acuma Valentin îmi e duşman,
Fiind alesul Silviei. Nu pot
Să mă slujesc pe mine cu credinţă,
Decât dacă-l trădez pe Valentin.
în noaptea asta, în iatacu-i sfânt,
Se caţără, cu-o scară de frânghie;
Eu, ca sfătuitor şi ca rival,
La tatăl ei mă duc să-i dau de veste
C-au pus la cale-n mare taină fuga.
Pe Valentin el îl va surghiuni,
Ţintind să-şi deie fata după Thurio,
Cu Valentin plecat, găsesc eu calea
Să scap de-acest nătâng de Thurio.
Iubire, aripi dă-mi, să izbutesc,
Cum mi-ai dat minte, planul să-mi urzesc.
(Iese.)






Scena 7

Verona. O încăpere în casa Iuliei.
Intră Iulia şi Lucetta.

Iulia:
Lucetta, dragă fată, dă-mi un sfat,
Ajută-mă, te rog, că şi-n iubire,
Tu eşti tăbliţa-n care orice gând
De-al meu e-nscris cu slove-adânci şi limpezi.
învaţă-mă s-ajung la Proteus
Dar să nu-mi calc mândria mea de fată.
Lucetta:
Pân’ la Milan e cale grea şi lungă.
Iulia:
Un credincios hagiu nu şovăieşte
Să bată ţări şi mări cu pasu-i slab;
Cu-atâta mai puţin aceea cărei
Iubirea i-a dat aripi, şi când zboru-i
Se-ndreaptă către cel iubit, spre dragul
Ce-n lume n-are seamăn, Proteus.
Lucetta:
Mai bine-aşteaptă totuşi să se-ntoarcă.
Iulia:
Dar nu-nţelegi că ochii lui sunt hrana
Vieţii mele? Milă n-ai, când ştii
Că mă usuc de dor, de-atâta vreme;
O, de-ai cunoaşte patima iubirii,
Ai încerca mai bine să faci focul
Cu gheaţă şi zăpadă, mai curând,
Decât să vrei să potoleşti cu vorbe
Văpaia dragostei.
Lucetta:
Nici n-am de gând.
Aş vrea numai să ştii că focul ăsta
Mă tem că arde fără socoteală.
Iulia:
Cu cât încerci să-l stingi, cu-atâta creşte.
Când pârâiaşul cristalin de munte
Coboară şopotind la vale, iute,
E de ajuns o stâncă să-ntâlnească
Şi fierbe, mânios; dar dacă albia
E netedă şi primitoare, trece,
Cântând şi sărutând smălţatul prund,
Şi fiecare trestie din calea-i
Cu meandre line, până la ocean.
Deci lasă-mă să plec, nu-mi pune piedici;
Şi am să fiu cuminte ca pârăul,
Cu fiecare pas tot mai voioasă
Până ce voi ajunge la iubit;
Şi-acolo mă voi odihni-mpăcată,
Ca sufletul primit în paradis.
Lucetta:
Dar pentru drumul ăsta cum te-mbraci?
Iulia:
Nu femeieşte; vreau să mă feresc
De certuri cu obraznicii bărbaţi;
Bună Lucetta, cată de mă-mbracă
Să par cumva un paj de casă mare.
Lucetta:
Atuncea părul trebuie să vi-l tai.
Iulia:
Am să mi-l strâng în bucle de iubire,
Legate des, cu fire de mătase;
Puţină fantezie tinerească
Stă bine tinereţii, când nu-i strică.
Lucetta:
Dar ce model de pantaloni vă place?
Iulia:
Ei, ce ştiu eu? Întreabă un bărbat:
Mylord, cum preferaţi să vă fac fusta?
Fă-i cum ţi-o place ţie, draga mea.
Lucetta:
Să-i facem cu perniţă, cum se poartă,
în faţă, sus pe pulpă, mi se pare.
Iulia:
Nu, asta nu, aş fi văzută rău.
Lucetta:
Un domn distins nu dă un cap de aţă
Pe-un pantalon, de n-are garnitură;
O folosiţi ca pernă pentru ace!
Iulia:
Lucetta, dacă mă iubeşti, mă-mbracă
Oricum te taie capul, dar decent.
Dar lumea ce-o să zică, dacă află
De-acest voiaj al meu, aşa, deodată?
Mă tem, ce spui, să nu mă fac de râs!
Lucetta:
La gura lumii dacă te gândeşti,
Mai bine stai acasă.
Iulia:
Asta nu.
Lucetta:
Atuncea lasă lumea să vorbească
Şi la iubit te du. Ajunge dacă
Proteus fi-va bucuros că vii.
Deşi cam frică mi-e că nu va fi.
Iulia:
O, despre asta n-am de ce mă teme:
Căci mii de jurăminte, mări de lacrimi
Şi clipe de iubire infinită
îmi stau chezaşi de buna lui primire.
Lucetta:
Şi tot pe-atâtea păcăleli sunt toate.
Iulia:
Mişeii doar se folosesc de ele
în scopuri mişeleşti, dar lui Proteus
O neclintită stea i-e călăuză.
Cuvântul lui e zapis cu pecete,
Iar legământul, vorbă de oracol.
Iubirea lui e credincioasă; gândul,
Neprihănit; iar lacrimile lui
Purced din inima cea mai curată
Şi mai presus de orişice minciună,
Precum e ceru-albastru, de pământ!
Lucetta:
Dea Domnul să se-arate-aşa şi-n faptă.
Iulia:
De mă iubeşti, nu-l mai nedreptăţi,
Punându-i adevărul la-ndoială.
Numai aceia ce-l iubesc mi-s dragi.
Şi-acum să mergem în odaia mea
Să strângem câte sunt de trebuinţă
în lunga mea călătorie. Îţi las
La dispoziţie tot ce-mi aparţine:
Pământ, avere, cinste, nume, tot.
În schimb un singur lucru-ţi cer, să faci
Aşa încât să plec cât mai curând.
Să nu-mi răspunzi nimic; fă tot degrabă!
Nu-ngădui nicio clipă de zăbavă.
(Ies.)

Actul III

Scena 1

Milan. O anticameră în palatul ducelui.
Intră ducele, Thurio şi Proteus.

Ducele:
Sir Thurio, ne lasă, te rog, singuri
Câteva clipe. Avem a ne vorbi.
(Iese Thurio.)
Acum, Proteus, spune-mi ce doreşti.
Proteus:
Slăvit stăpân, ce vreau a da-n vileag,
Legea prieteniei mă îndeamnă
Să tăinuiesc; dar chibzuind ce bun
Aţi fost cu mine, cel de tot nevrednic,
Credinţa nu-mi dă pace să nu spun
Ce n-aş fi spus pentru nimic în lume.
Mărite prinţ, să ştii că Valentin
în noaptea asta vrea să-ţi fure fata:
Sunt dintre cei ce taina o cunosc.
Cum ştiu, aţi hotărât s-o daţi lui Thurio,
Pe care dânsa nu-l vrea; dar de-ar fi
Răpită, fuga asta v-ar aduce
Atâtea supărări, încât mi-am zis
Că sunt dator să-mpiedic un prieten
De la o faptă rea, decât să tac,
Ca să vă cruţ de-această grea năpastă
Ce v-ar împinge poate în mormânt.
Ducele:
îţi mulţumesc, Proteus, pentru grija
Ce-mi porţi. Şi-ntreaga mea recunoştinţă
O meriţi pentru cinstea ta, de-a pururi.
Adesea i-am surprins vorbind furiş
De-a lor iubire, când credeau că dorm,
Şi m-am gândit să-l scot din preajma ei,
Ba chiar voiam să nu-l mai ţin la Curte.
Dar teama de-a nu merge prea departe
în grija-mi părintească, pe nedrept
Năpăstuind un om, m-a-mpiedicat.
M-am arătat cu-atât mai bun cu el
Cu cât doream să aflu vreo dovadă,
Aşa cum mi-ai adus-o tu acum.
Dar cum prinsesem firul dinainte,
Căci lesne-i să suceşti un cap de fată,
Am dus-o-n turn, acolo doarme noaptea,
Iar cheia de la turn o ţin la mine.
De-acolo n-are cum să mi-o mai fure.
Proteus:
Slăvite duce, dânşii-au pus la cale
Să urce el, cu-o scară de frânghie,
La dânsa în iatac şi s-o pogoare
De-acolo jos; şi-anume-n astă-seară;
Pe-aici va trece-ndată şi-l veţi prinde,
Dar vă conjur, nu-i spuneţi cum de ştiţi,
Căci nu din ură pentru el v-am spus-o,
Ci numai din iubirea ce vi-o port.
Ducele:
îţi dau cuvântul meu, că niciodată
Nu va afla că mi-ai fi spus ceva.
Proteus:
Adio, doamne. Vine Valentin.
(Iese. Intră Valentin.)
Ducele:
Dar unde te grăbeşti, sir Valentin?
Valentin:
Mărite doamne, pleacă un mesager
Cu câteva scrisori către prieteni
Şi vreau să i le dau.
Ducele:
Ceva de seamă?
Valentin:
Ce-i mai de seamă-n ele povesteşte
De traiul meu cel fericit la Curte.
Ducele:
O, poat’ s-aştepte-atunci; mai stai cu mine;
Vreau să discut cu tine nişte treburi
Ce-mi stau la inimă; e un secret.
Probabil ştii c-am hotărât pe Silvia
Cu-al nostru prieten Thurio s-o mărit.
Valentin:
De bună seamă, doamne, şi sunt sigur
Că nu va fi partidă mai bogată
Şi mai înaltă, şi-apoi acest nobil
E înzestrat cu însuşiri alese,
Menite să cinstească legătura
Cu mândra voastră fată. Aţi izbutit
S-o-nduplecaţi să-l ia?
Ducele:
Nu. Crede-mă:
E rea, posacă şi-ncăpăţânată,
E urâcioasă, neascultătoare,
De mine, tatăl ei, nici nu se teme,
Nici dragoste de fiică nu-mi arată.
Trufia ei, îţi spun, m-a depărtat;
De unde mă gândeam, ca bătrâneţea
Să-mi fie luminată de iubirea-i
Ascultătoare, de copil, acum,
M-am hotărât să-mi iau nevastă iarăşi,
Şi s-o mărit pe Silvia cu cine
Va mai voi s-o ia; doar frumuseţea
Să-i fie zestre, dacă pentru ea
Nici eu şi nici avutul meu n-au preţ.
Valentin:
Iar eu cu ce vă pot fi de folos?
Ducele:
E-aici o mândră doamnă din Verona,
Pe care o iubesc de mult, dar ea,
La stăruinţa-mi vârstnică, e rece.
Aş vrea de-acum încolo să-mi fii dascăl,
Căci am uitat cum se mai face curte
Şi moda s-a schimbat cam mult de-atunci,
Cum aş putea să fac, să fiu privit
Cu drag de ochii ei cei luminoşi?
Valentin:
S-o cuceriţi cu daruri, dacă vorba
N-ajunge. Adeseori un giuvaer
Convinge, în muţenia lui, femeia,
Mai mult decât o ploaie de cuvinte.
Ducele:
Dar mi-a respins un dar ce i-am trimis.
Valentin:
De multe ori femeile resping
Chiar lucrul ce le place. Trimiteţi-i
Un altul şi nu părăsiţi partida.
Un nu sporeşte dragostea pe urmă.
Dacă se-ncruntă, n-o face din ură,
Ci ca să fie şi mai mult dorită;
Dacă te-alungă ea, nu-i ca să pleci,
Că, singure, le-apucă nebunia.
Nu da-ndărăt nicicând, orice ţi-ar spune,
De-ţi spune du-te, nu înseamnă ieşi!
Cântaţi-o-n vorbe dulci; de-i cumva neagră
Să-i lăudaţi albeaţa îngerească.
Bărbatul are limbă, să vorbească,
Şi nu-i bărbat acela ce nu poate
Să-ncânte-o biată minte femeiască.
Ducele:
Dar mi se pare că-i făgăduită
De rude unui tânăr gentilom
Şi-atât de strâns ţinută-i ziua-ntreagă,
Departe de-alţi bărbaţi, că nu se poate.
Valentin:
Atunci voi merge noaptea s-o găsesc.
Ducele:
Dar porţile sunt bine ferecate
Şi cheile, cu luare-aminte ascunse,
încât nu-i chip nici noaptea s-o ajungi.
Valentin:
Dar n-am putea escalada fereastra?
Ducele:
Iatacul ei e la un cat de sus,
Iar zidul prea abrupt, ca să se poată,
Fără primejdia vieţii.
Valentin:
Ei bine, atunci
O scară de frânghie împletită
Ajunge, şi-o pereche de crampoane,
Să urci pe turnul însuşi al lui Hero
Dacă-i decis Leandru să-ndrăznească.
Ducele:
Atunci, ca gentilom de neam, te rog,
Să-mi afli negreşit această scară.
Valentin:
Vă rog să-mi spuneţi numai când doriţi?
Ducele:
în noaptea asta chiar. Iubirea este
Ca un copil nerăbdător şi dornic
De tot ce poate-avea.
Valentin:
La ceasul şapte
Vă voi aduce scara.
Ducele:
Stai. Aş vrea
Să merg acolo singur. Cum o duc?
Valentin:
Nu-i grea de fel, mylord, se poate duce
Ascunsă sub o mantie mai lungă.
Ducele:
O mantie cum este-a ta, e bună?
Valentin:
De bună seamă.
Ducele:
Lasă-mă să văd
De mi se potriveşte, ca lungime.
Valentin:
Oricare poate fi la fel de bună.
Ducele:
Mă-ntreb cum mi-ar şedea-mbrăcat aşa.
îngăduie-mi, te rog, s-o-ncerc pe-a ta.
(Îi trage mantia de pe umeri.)
Ce-i cu scrisoarea: „Ţie, Silvia!”
Şi iată şi maşinăria, gata.
De data asta, am să-i rup pecetea:
„Când noaptea cade, gândurile-mi toate
La tine, Silvia, le trimit, cu drag,
Sunt sclavi, dar vezi, stăpânul lor nu poate
Cu ele-o dată să-ţi răsară-n prag.
Sunt olăcarii mei şi se răsfaţă
Pe sânul tău curat, în timp ce eu,
Nefericit stăpân ce le dă viaţă,
Blestem favoarea lor şi chinul meu.
Şi mă blestem că singur i-am trimis
Să şadă-n locul meu din paradis.”
Dar ce-i aici?
„În noaptea asta, te voi libera.”
Şi iată şi frânghia cu povestea.
Cum îndrăzneşti, odraslă de Merops
Să mâi, ca Phaeton, cerescul car,
Ca lumii să-i dai foc, din nebunie?
La stele vrei s-ajungi, să le culegi,
Că le-ai văzut sclipind, deasupra ta?
Să pleci, om nechemat şi sclav obraznic!
Să-ţi sameni printre-ai tăi surâsul fals,
Şi fii încredinţat, că doar răbdarea-mi
Şi nu valoarea ta m-a-mpiedicat
Cu viaţă să te las să pleci de-aici!
Nu-mi mulţumi de câte ţi-am tot dat,
Ce-ţi dau acum e mai presus de toate.
Dar de mai zăboveşti pe-aceste òcini,
Mai mult decât răgazu-ngăduit
Pe cer! Mânia-mi deszăgăzuită
Va-nfrânge dragostea ce v-am purtat,
Şi Silviei şi ţie, vreodată!
Te du, să nu încerci să mă îndupleci
Dacă mai ţii la viaţă, pleacă, piei!
(Iese.)
Valentin:
De ce nu moartea, decât chinul viu?
Decât exil, din mine. Şi ea-s eu;
A fi de ea departe-i şi de mine,
E un surghiun de moarte! Nu-i lumină
Pe lume fără ea. Nici bucurie,
De nu-i cu Silvia împărtăşită!
Va fi de-ajuns să ştiu că e aici,
O umbră-a fericirii să-mi ajungă?
Când noaptea se pogoară şi ea nu e,
Mai cântă undeva privighetori?
Când nu-i o zi iubita lângă mine,
Mai o pe lume ziuă? E substanţa,
Şi scopul vieţii mele, doar prin ea,
Sunt eu şi luminat, şi-ntreg, şi viu!
De mă supun sentinţei ducelui,
De moarte tot nu scap! Dacă rămân,
M-aşteaptă moartea. Deci, să fug de viaţă.
(Intră Proteus şi Launce.)
Proteus: Dă fuga, băiete; aleargă şi caută-l neapărat.
Launce: Hei, care eşti acolo, hei!
Proteus: Vezi ceva?
Launce: Pe-ăla de-l căutăm. N-are-n cap niciun fir de păr care să nu fie al lui Valentin.
Proteus: Valentin?
Valentin: Nu.
Proteus: Dar cine, duhul lui?
Valentin: Nici el.
Proteus: Dar cine?
Valentin: Nimeni şi nimic.
Launce: Nimic nu vorbeşte. Stăpâne, mă laşi să-l lovesc?
Proteus: Pe cine?
Launce: Pe nimeni şi nimic.
Proteus: Stai, ticălosule!
Launce: De ce, stăpâne? Dacă lovesc pe nimeni, nu-i nimic. Nu, zău, te rog.
Proteus: Am spus că nu-ţi dau voie, caraghiosule. Valentin, dragă prietene, o vorbă!
Valentin:
Urechea nu-mi mai prinde vorbe bune,
Atâtea veşti de moarte-au copleşit-o.
Proteus:
Atunci le voi înmormânta-n tăcere,
Şi veştile pe care ţi le-aduc
Atâta sunt de triste şi de grele.
Valentin: E Silvia moartă?
Proteus: Nu e, Valentin.
Valentin:
Deci Valentin e mort şi pentru Silvia.
M-a renegat şi ea?
Proteus:
Nu, Valentin.
Valentin:
Nu-i Valentin, dacă m-a părăsit.
Ce veşti mi-aduci?
Launce: Sir, s-a dat o proclamaţie că sunteţi leşinat.
Proteus:
Eşti exilat, amice, asta-i vestea,
De-acum încolo ne vei părăsi,
Pe bunul tău prieten şi pe Silvia.
Valentin:
Nu-i o durere nouă pentru mine,
Şi creşte încă, până mă sugrumă.
Dar Silvia ştie de surghiunul meu?
Proteus:
Da, da, şi-a dat prinos sentinţei tale,
– Asupra cărei nu se mai revine –
O mare de fierbinţi mărgăritare,
Ce li se zice lacrimi, prosternată
Prea crudului părinte, la picioare,
Umilă şi mai palidă ca ceara,
Frângându-şi mâinile. Dar în zadar
Nici gemetele, nici îngenuncherea,
Nici lacrimile-i de argint, nici ruga,
Nu l-au putut îndupleca pe duce.
Dar Valentin, dacă te prind, eşti mort.
De-altminteri rugăminţile-i fierbinţi
Mai rău l-au mâniat, şi-a poruncit
Să fie-nchisă-n temniţă, spunând
C-o va lăsa acolo.
Valentin:
Nu-mi mai spune
Niciun cuvânt, decât dacă cunoşti
Vreunul care poate lua viaţa.
Pe-acela mi-l şopteşte la ureche
Să curme-n veci nemărginitu-mi chin.
Proteus:
Nu mai jeli când răul n-are leac
Şi-ncearcă leac mai bine pentru jale.
Balsamul suferinţelor e vremea.
Tu, stând aici, nu-ţi poţi vedea iubita.
Şi rişti să-ţi pierzi şi viaţa. Dar speranţa
E cârja-ndrăgostitului, porneşte
Cu ea la drum şi află-ţi mângâierea.
Oriunde-ai fi, mereu ai să-i poţi scrie
Pe-adresa mea, iar eu voi fi poştaşul
Ce-i va lăsa scrisorile la sân.
Acum în van te mai frămânţi. Hai, vino,
Te duc până la porţile cetăţii
Şi mai-nainte de-a ne despărţi
Vom fi şi pus la cale pe-ndelete,
Tot ce se leagă de iubirea ta.
De dragul ei, dacă la tine nu ţii,
Nu te lăsa-n primejdie şi să mergem!
Valentin:
Te rog, de-mi vezi valetul, Launce, grăbeşte-l;
Voi fi la Poarta… de la miazănoapte.
Proteus:
Ei, fugi de-l cată! Haidem, Valentin!
Valentin:
Scumpa mea Silvia! Biete Valentin!
(Ies Valentin şi Proteus.)
Launce: Vedeţi, dumneavoastră, eu sunt cam prostănac; dar nici atât de prost ca să nu văd că stăpânul meu e niţeluş cam pungaş; mă rog, sau pungaş sadea, dacă vreţi, totuna-i. Nu s-a născut încă ăla să-i povestesc eu, ca prostul, cum şi de cine m-am amorezat. Pentru că, asta e, sunt amorezat. Dar e un secret pe care nu mi-l poate smulge nicio herghelie de cai. Nici numele femeii iubite, pentru că este o femeie, şi ce femeie! Nu spun. Dar însă este lăptăreasă. Nu-i fată, pentru că i-a plăcut să se joace, dar e fată, pentru că e fată-n casă la unul care-i plăteşte simbrie. Are mai multe însuşiri decât un câine flocos, ceea ce pentru o biată creştină e mai mult decât se poate. (Scoale o hârtie.) Ăsta-i catalogul. Puntul unu: Ştie să caute şi s-aducă. Nici calul nu-i în stare de-asta, fiindcă chiar dacă te aduce în spinare, nu te şi caută. Deci face mai mult ca o gloabă oarecare. Puntul doi: Poate să mulgă. Asta-i o virtute tare dulce la o fată, când are mâinile curate.
(Intră Speed.)
Speed: Hei, signor Launce. Ce mai veste-poveste! Ţi s-au înecat corăbiile?
Launce: N-am nicio veste de poveste, iar corăbii, numai stăpânul meu are una, care însă merge pe mare.
Speed: Asta-i boala ta, să-ntorci vorba omului! Te-ntrebam ce veşti citeşti din pomelnicul pe care-l ai în mână?
Launce: Cele mai negre din câte-ai pomenit.
Speed: Negre? Cum, omule?
Launce: Negre ca cerneala.
Speed: Lasă-mă să le citesc şi eu.
Launce: Fugi de-acolo, prostule, ce, tu ştii carte?
Speed: Ba bine că nu.
Launce: Stai, să te pun la probă. Ia spune, pe tine cine te-a făcut?
Speed: Ei, feciorul bunicului, meştere.
Launce: Păi vezi că nu ştii, haimana analfabetă. Te-a făcut feciorul bunică-tii. Vezi? N-ai carte!
Speed: Ba da, prostule. Uite, dă-mi lista, ca să vezi.
Launce: Fie, şi să te-ajute sfântul Nicolae.
Speed: Puntul unu: ştie să mulgă.
Launce: Oho, şi încă cum!
Speed: Doi: ştie să facă bere şi rachiu!
Launce: Binecuvântată să fie!
Speed: Ştie să coasă!
Launce: Ştie să-mpungă, care va să zică!…
Speed: Ştie să-mpletească ciorapi…
Launce: Ce-i mai trebuiesc ăluia de-o ia ciorapi să se-ncalţe, că e încălţat de la-nceput.
Speed: Alt punt: să spele şi să frece…
Launce: E bine, că nu mai trebuie s-o spele şi s-o frece altul.
Speed: Ştie să ţeasă…
Launce: Meserie bănoasă; mi-a pus Dumnezeu mâna-n cap.
Speed: Alt punct. Are şi alte însuşiri care nu se mai declară aici…
Launce: Aceia trebuie să fie copiii din flori, că numai ei nu se declară.
Speed: Acum urmează cusururile…
Launce: Fiecare cu ale lui.
Speed: Imprimis. A nu fi pupată pe nemâncate, din cauza răsuflării mirositoare.
Launce: Asta înseamnă c-o să dea mese multe, ca să nu se bage de seamă. Dă-i drumul.
Speed: Are gura dulce.
Launce: Aha, asta o compensează pe-ailaltă…
Speed: Vorbeşte când doarme…
Launce: Asta-nseamnă că n-adoarme când vorbeşte…
Speed: Mai departe. Vorbeşte prea rar.
Launce: Prostule, vorba rară e rară la femei; şterge-o, rogu-te, de la rele şi adaugă-o, întâia, la cusururile bune.
Speed: E cam… săltăreaţă…
Launce: Asta e de la Eva citire. N-ai ce-i face.
Speed: N-are dinţi.
Launce: Nu face nimic. Mie-mi place coaja de la pâine.
Speed: E nărăvaşă.
Launce: Dacă n-are dinţi să muşte, nu face nimic.
Speed: Mai departe. Cam trage la măsea.
Launce: Dacă băuturica-i bună n-am de ce să-i bag vină. În locul ei la fel aş face. Lucrurile bune trebuiesc lăudate.
Speed: E prea darnică la-njurături.
Launce: Dacă e prea darnică am să veghez să-i fie mereu punga goală, iar slobodă la gură nu prea poate să fie, dacă şade scris că de-abia vorbeşte, adicătelea rar. Restul n-are importanţă. Dă-i drumul.
Speed: Mai departe. Are mai mult păr decât minte, mai multe păcate decât păr şi mai mulţi bani decât păcate.
Launce: Stai încet, că o iau fără s-o posed la-nţeles. La paragraful ăsta, primele două mi-au convenit, dar pe urmă m-am poticnit. Mai zi-i o dată.
Speed: Puntu unu: are mai mult păr decât minte.
Launce: Mai mult păr decât minte. Foarte bine. Capacul acoperă oala. Deci capacul e mai mare decât oala. Părul acoperă mintea. Deci trebuie să fie mai mult păr decât minte. Mai departe.
Speed: Doi: mai multe păcate decât fire de păr.
Launce: Vai de păcatele mele! Îmi pare rău, dar nu e nimic de făcut.
Speed: Şi mai mulţi bani decât păcate.
Launce: Asta o răscumpără de toate păcatele. S-a făcut. O iau.
Speed: Va să zică, atunci…
Launce: Atunci, află că… că stăpânu-tău te-aşteaptă la Poarta de la miazănoapte.
Speed: Pe mine?
Launce: Pe tine, da, şi ce te miri? Cine eşti tu? A aşteptat el oameni mult mai bine decât tine.
Speed: Şi trebuie să mă duc acolo?
Launce: Pas alergător. Ai întârziat şi încă destul, că nu cred să-l mai găseşti.
Speed: De ce nu mi-ai spus imediat? Lua-te-ar ciuma cu scrisorile tale de amor.
(Iese.)
Launce: Are să-l scarmene, că mi-a citit scrisoarea! Caraghiosul ăsta fără maniere care-şi vâră nasul în secretele mele… Dau fuga după el să fiu de faţă şi să râd când i-o trage perdaful!
(Iese.)



Scena 2

Milan. În palatul ducelui.
Intră ducele şi Thurio.

Ducele:
Nobile Thurio, n-ai de ce te teme,
Te va iubi. Acum când Valentin
A fost înlăturat din calea ei…
Thurio:
Ba, dimpotrivă, de când e-n exil,
Silvia nici nu vrea să mă mai vadă,
Iar când mă vede, ori mă ocoleşte,
Ori mă repede. Zău sunt disperat:
Sunt sigur că nu mă vrea de bărbat.
Ducele:
Iubirea-i ca un chip sculptat în gheaţă:
Un piculeţ de foc şi se topeşte.
Nedemnul Valentin va fi uitat
Mai iute decât crezi.
(Intră Proteus.)
Ce spui, Proteus?
Compatriotul tău sper c-a plecat
îndată ce-a aflat porunca noastră!…
Proteus:
Maria ta, a părăsit Milan-ul.
Ducele:
Plecarea lui a cam îndurerat-o
Pe fiica mea…
Proteus:
Dar n-o să ţină mult!
Ducele:
Aşa cred şi eu. Thurio, însă, nu.
Proteus, am încredere în tine
(Şi tu mi-ai dovedit din plin c-o meriţi),
De-aceea îţi împărtăşesc un gând.
Proteus:
În ziua-n care n-aş mai merita-o
Mai bine să-ncetez de-a mai trăi…
Ducele:
Tu ştii ce mult înseamnă pentru mine
Căsătoria Silviei cu Thurio?
Proteus:
Mărite doamne, ştiu.
Ducele:
Şi ştii, desigur,
Cât de-ncăpăţânată-i fiica mea
Nevrând să se mărite după vrerea-mi?
Proteus:
Mărite doamne, asta mai-nainte,
Pe-atunci, când Valentin îi da târcoale…
Ducele:
Ei află că nimic nu s-a schimbat;
Mă-ntreb ce-i de făcut ca fata asta
Să-l uite mai curând pe Valentin,
Şi pe-acest nobil Thurio să-ndrăgească.
Proteus:
Cred că un mijloc bun ar fi, întâi,
Pe Valentin să-l acuzăm că este
Un mincinos, şi-un laş, şi-un om de rând;
Femeile nu iartă-aceste vicii.
Ducele:
Ba o să spună că minţim, din ură.
Proteus:
Ar spune-o dacă i-ar vorbi un duşman;
Dar dacă-nvinuirea i-ar aduce-o
Un prieten de-al lui Valentin, se schimbă.
Ducele:
Te-nsărcinezi tu să-l vorbeşti de rău?
Proteus:
Spun drept, măria ta, că nu mă-ndur,
Nici nu-i de demnitatea mea s-o fac,
Cu-atât mai mult cu cât îmi e prieten.
Ducele:
Cum nu-i eşti de folos dorind să-l lauzi,
La fel nu-l vatămi de-l vorbeşti de rău,
Deci nu-i niciun păcat în tot ce-ţi cer,
Cu-atât mai mult cu cât te rog, ca prieten.
Proteus:
Sunt copleşit, măria ta, de cinste,
învinuindu-l deci, cum se cuvine,
Silvia va înceta să-l mai iubească;
Dar dacă-i vom zdrobi iubirea veche
Pe signor Thurio tot nu-l îndrăgeşte…
Thurio:
Te rog, atunci ia seama cum îi spui,
Când l-oi vorbi de rău pe Valentin,
Iubirea fetei încercând s-o schimbi,
Preschimb-o pentru mine; aşa cum depeni
Un fir de pe-un mosor şi-l înfăşori
Pe-un alt mosor. Îl ponegreşti pe el,
Şi mă slăbeşti pe mine; e uşor…
Ducele:
Proteus, noi ne bizuim pe tine,
Ştiind, din câte ne-a spus Valentin
Că eşti îndrăgostit de cineva,
Destul de-adânc, să nu te poţi schimba.
Pe-această chezăşie, vei putea
S-o vezi oricând pe Silvia, să-i vorbeşti
Nestingherit. E rea şi dificilă.
Şi melancolică; cu tine însă
De dragul celui dus, va fi mai bună.
Sunt sigur că vei şti cum să-i vorbeşti,
Pe tânărul acela să-l urască,
Iar pe-al meu prieten,
Thurio,să-l  iubească.
Proteus:
Voi face tot ce pot să iasă bine.
Dar dumneata nu eşti isteţ destul,
Sir Thurio; stârneşte-i luarea-aminte
Cu câteva sonete-ndurerate,
Prin ale căror rime mai bogate
Să-i juri de mii de ori că o iubeşti.
Ducele:
Puterea poeziei n-are margini.
Proteus:
Pe-altarul frumuseţii ei – să-i spui
Că inima-ţi jertfeşti şi lacrimile.
Să-i scrii până vei termina cerneala,
întinde-o-atunci cu lacrimi şi compune-i
Câteva stihuri pline de văpaie
Să simtă cât de sincer eşti. Orfeu
Avea la liră strune minunate
Din vine de poeţi, de-aceea cântu-i
Cu atingerea-i de aur înmuia
Şi pietrele şi cel mai dur oţel,
Pe tigrii-i îmblânzea, leviathanii
Ieşeau din fundul mărilor, la ţărm,
Să-i joace după cântec. Şi-apoi, când
I-ai dedicat mai multe elegii,
Pe sub fereastră cântă-i serenade,
Cu alăute însoţindu-ţi plânsul,
Căci noaptea cu tăcerea ei de moarte
Ajută pururi dulcilor suspine.
Numai aşa făcând vei izbuti.
Ducele:
Se vede că ai fost îndrăgostit.
Thurio:
încep în noaptea asta chiar. Proteus,
Drăguţule, sfătuitorul meu,
Să mergem în oraş, să căutăm
Vreo câţiva muzicanţi de neam mai bun,
Căci am sonetul gata pregătit
Şi fac întocmai cum m-ai sfătuit.
Ducele:
Atunci, la lucru, domnilor.
Proteus:
în preajma
Mariei voastre vrem să mai rămânem,
Iar după cină-ndată vom purcede.
Ducele:
Purcedeţi imediat. Vă iert absenţa.
(Ies.)





Actul IV

Scena 1

O pădure între Milan şi Verona.
Intră câţiva proscrişi.

Întâiul proscris:
Tovarăşi, luaţi aminte; un călător!
Al doilea proscris:
Fiţi tari; de-ar fi şi zece, jos cu ei.
(Intră Valentin şi Speed.)
Al treilea proscris:
Opreşte-te şi scoate ce-ai la tine;
De nu, cu sila tot te jefuim.
Speed:
Ne-am ars, stăpâne, sunt bandiţii ăia
Care-au înspăimântat toţi călătorii.
Valentin:
Prieteni…
Întâiul proscris:
Nu, domnule, noi vă suntem duşmani.
Al doilea proscris:
Lăsaţi-l să vorbească.
Al treilea proscris:
Pe barba mea că pare un om de treabă. Vorbeşte.
Valentin:
Aflaţi că bani am prea puţini de dat,
Sunt ca şi voi un oropsit de soartă;
Averea mea e ce vedeţi pe mine,
Dacă mi-o luaţi, chiar nu mai am nimic.
Întâiul proscris: încotro te călătoreşti?
Valentin: La Verona.
Întâiul proscris: Şi-acum de unde vii?
Valentin: De la Milan.
Al treilea proscris: Şi-acolo cât ai stat?
Valentin:
Vreo şaisprezece luni şi-aş mai fi stat
De nu mă alunga amara soartă.
Întâiul proscris:
Ei, nu care cumva te-au surghiunit?
Valentin:
Ba chiar aşa.
Al doilea proscris:
Şi pentru care vină?
Valentin:
O vină-a cărei amintire-mi toarnă
Amărăciune-n suflet. Am ucis
Pe cineva, dar fără-nşelăciune,
în luptă dreaptă. Totuşi mă căiesc…
Întâiul proscris:
Căinţa n-are rost, de-a fost aşa.
Şi numai pentru-atât te surghiuniră?
Valentin:
Atâta doar şi-s mândru de ce-a fost.
Întâiul proscris:
Dar limbi străine ştii?
Valentin:
Din tinereţe
Călătoresc; aşa c-am învăţat,
Altminteri mi-ar îi fost adesea greu.
Al treilea proscris:
Pe stareţul lui Robin Hood, vă jur
Că ăsta-i bun să-l facem şeful nostru!
Întâiul proscris: Să-l facem, domnilor!
Speed: Stăpâne, eu zic să primeşti, zău aşa. Că par nişte hoţi cumsecade…
Valentin: Taci, nătărăule!
Al doilea proscris:
Atât ne spune: ce ai de gând acum?
Valentin:
Mă las în voia soartei nemiloase.
Al treilea proscris:
Să ştii, atunci, că mulţi suntem de neam.
Cu focul tinereţii ce nu ştie
De legiuiri nedrepte, am ieşit
Din rândul celor care rabdă jugul.
Şi eu sunt din Verona, surghiunit,
C-am încercat să fug cu-aleasa-mi dragă,
O rudă-apropiată-a ducelui.
Al doilea proscris:
Iar cu din Mantua am fost proscris,
Că l-am străpuns cu spada pe un nobil.
Întâiul proscris:
La fel şi eu, pentru nimica toată.
Nelegiuiri, când stai să te gândeşti,
Am făptuit. Dar ce s-o mai lungim?
Nu fiindcă ne-am căi ne spovedim,
Ci ca să ştii că nu suntem de rând,
Şi pentru ce sălăşluim prin codri.
Eşti un om zdravăn şi după cum zici
Vorbeşti şi limbi străine. ’N lupta noastră,
Un om ca tine ni-i de trebuinţă.
Al doilea proscris:
Şi tu eşti surghiunit. Numai de-aceea
Ne-am hotărât să-ţi spunem ce ţi-am spus.
În ceata noastră vrei să ne fii cap?
Să-ţi faci din luptă lege şi să duci
O viaţă aspră, în pădurea asta?
Al treilea proscris:
Răspunde, vrei să fii cu noi alături?
Atunci te facem căpitan. Porunca
Ţi-o vom plini întocmai, şi cu toţii
Te vom cinsti ca rege al pădurii.
Întâiul proscris:
Dar dacă te codeşti eşti un om mort.
Al doilea proscris:
N-ai să trăieşti s-apuci să mi te lauzi
Cu-naltul rang pe care l-ai respins.
Valentin:
Primesc să fiu alăturea de voi.
Dar înţeleşi să fim mai dinainte:
Nu-i veţi mai ataca pe cei sărmani,
Sau pe femei, pe cei loviţi de soartă…
Al treilea proscris:
Nicicând noi nu ne-am necinstit astfel!
Şi-acum să mergem, să-i cunoşti pe ceilalţi
Din tabără, şi ei să te cunoască:
Şi tot ce-avem vom împărţi cu tine.
(Ies.)

Scena 2

Milan. În curtea palatului ducelui.
Intră Proteus.

Proteus:
Abia am fost mişel cu Valentin,
Şi tot aşa trebuie să fiu cu Thurio.
Sub masca ajutorului ce-i dau,
Voi izbuti să am întâietate;
Dar Silvia-i prea frumoasă, prea curată,
S-o pot îndupleca cu biete daruri.
Când îi vorbesc de sincera-mi iubire,
îmi scoate-n faţă prietenul trădat;
Când jur pe negrăita-i frumuseţe
îmi reaminteşte că am mai jurat
Credinţă Iuliei, mult iubită-odată.
Dar parcă-n ciuda asprelor reproşuri
Din care cel mai slab ar dispera
Un alt îndrăgostit, ca un căţel,
Cu cât iubirea-mi este mai lovită,
Cu-atâta creşte, mai nestăvilită.
Dar iată, vine Thurio, să mergem
Să-i facem serenade sub balcon.
(Intră Thurio şi muzicanţii.)
Thurio:
Cum de te-ai strecurat aici-nainte,
Sir Proteus?
Proteus:
A, bunule domn Thurio,
Iubirea se strecoară când nu poate
Intra pe poarta mare.
Thurio:
Aş vrea să cred
Că n-ai venit aici ca să iubeşti.
Proteus:
Vai, domnule, ba da. Atunci, de ce?
Thurio:
Pe Silvia?
Proteus:
Da, de dragul dumitale.
Thurio:
îţi mulţumesc. Acuma, domnilor,
Să atacăm cu patos melodia.
(Intră hangiul şi Iulia, care se ţine mai la o parte, Iulia e în haine băieţeşti.)
Hangiul:
Tinere călător, îmi pari cam trist,
Spune-mi, te rog, de ce?
Iulia:
Pentru că, vezi,
Hangiule, n-am de ce să mă bucur.
Hangiul:
Hai să te mai distrăm. Am să te duc
S-asculţi niţică muzică. E-acolo
Şi cavalerul cel pe care-l cauţi.
Iulia:
I-aud si glasul?
Hangiul:
Sigur.
(Cântă muzicanţii.)
Iulia:
Glasul lui
Mi-e cea mai dulce muzică.
Hangiul:
Ascultă!
Iulia:
E şi el printre muzicanţi.
Hangiul:
Da. Sst! Să-l ascultăm!
Cântecul
„Cine-i Silvia? Care fată?
Că păstorii toţi o cântă,
Ce făptură minunată,
Despre care toţi cuvântă?

E frumoasă, e şi bună?
Frumuseţea-i bunătate;
Ochii ei din dar de lună-s
Ale dragostei palate.

Silvia, darurile tale,
Le cântăm cu bucurie,
Pe acest tărâm de jale;
Şi-ţi aducem osanale
Şi cununi de iasomie.”
Hangiul: Ia te uită! Eşti mai posomorât ca adineauri; ce-i cu tine, omule? Nu-ţi place cântecul?
Iulia: Te-nşeli, nu-mi place cântăreţul.
Hangiul: De ce, băiete dragă?
Iulia: Cântă fals, unchiule.
Hangiul: Cum? I-or fi slăbit coardele lăutei.
Iulia: Nu, coardele inimii mele-s de vină; cântă atât de fals, că mi le rupe.
Hangiul: Ai ureche bună.
Iulia: Da, şi-mi face inimă rea; mai bine eram surd.
Hangiul: Lasă, văd că muzica nu te-ncântă.
Iulia: De loc, când e discordantă.
Hangiul: Ascultă ce frumoasă-i variaţia asta.
Iulia: Tocmai variaţia mă-nfurie.
Hangiul: Ai vrea să cânte mereu numai una?
Iulia: Aş vrea să fi cântat numai pentru una! Spune-mi, hangiule, sir Proteus, cavalerul de care vorbim, îi face des asemenea declaraţii acestei nobile doamne?
Hangiul: După câte mi-a povestit Launce, valetul lui, e amorezat de ea până peste urechi.
Iulia: Unde-i Launce?
Hangiul: S-a dus să-şi caute câinele; că mâine, după porunca stăpânului său, trebuie să-l ducă-n dar acestei doamne.
Iulia: Sst! Să ne tragem deoparte. Văd că s-au despărţit şi pleacă.
Proteus:
Sir Thurio, n-ai teamă. Voi pleda
Astfel, încât să-mi lauzi dibăcia.
Thurio:
Şi unde ne-ntâlnim?
Proteus:
Vii la fântână
La Sân Grigore.
Thurio:
Bun. Rămâi cu bine.
(Ies Thurio şi muzicanţii. Silvia apare la fereastră.)
Proteus:
Vă spunem noapte bună, scumpă doamnă.
Silvia:
Iar eu vă mulţumesc pentru concert.
Cine-i acel ce mi-a vorbit?
Proteus:
E, doamnă, unul cărui – dac-aţi şti
Ce vă nutreşte-n inima-i curată –
I-aţi recunoaşte glasul negreşit.
Silvia:
Sir Proteus, de nu-mă-nşel.
Proteus:
Da, doamnă,
Umilul vostru servitor, Proteus.
Silvia:
Şi ce doreşti?
Proteus:
Să fac tot ce doreşti.
Silvia:
Atunci te du acasă, să te culci,
Om ipocrit, mişel şi mincinos!
Atât de uşuratică mă crezi,
Sedusă să mă las de complimente,
Din partea unui vechi înşelător?
La cea iubită du-te să te ierte!
Cât despre mine, jur pe-această albă
Regină-a nopţii, că nu-mi trebuieşti,
Că mă jignesc aceste stăruinţe
Atât de mult încât îmi reproşez
Că vremea-mi pierd, acuma, răspunzându-ţi.
Proteus:
Mărturisesc c-am fost îndrăgostit
De-o altă doamnă; însă a murit.
Iulia (aparte):
Ar fi de-ajuns să spun o vorbă doar,
Să dovedesc că nu-i încă-ngropată.
Silvia:
Aşa de-ar fi; dar Valentin e viu,
Şi ne-ai fost martor la logodnă. Spune,
Nu ţi-e ruşine să-l batjocoreşti?
Proteus:
Am auzit că Valentin e mort.
Silvia:
Atunci sunt moartă şi eu. Vreau să ştii,
Că dragostea-mi s-a-nmormântat cu el.
Proteus:
Iubită doamnă, lasă s-o dezgrop.
Silvia:
La groapa celei care te-a iubit
Te du, s-o chemi şi-acolo fă-ţi mormântul.
Iulia (aparte):
El nici nu vrea s-audă.
Proteus:
Vi-i inima prea-ncrâncenată, doamnă!
Măcar cu-atât să-mi amăgesc iubirea,
Portretul din iatac mi-l dăruiţi,
Cu el să stau de vorbă şi să plâng.
De vreme ce substanţa frumuseţii
Făpturii voastre-i dată altuia,
Din mine numai umbra mai rămâne,
Ce umbra voastră-n veci va adora.
Iulia (aparte):
De-ai fi avut substanţa, o-nşelai,
Să faci din ea o umbră, ca din mine.
Silvia:
Mi-e scârbă să-ţi fiu idol, domnule.
Dar dumitale ţi se potriveşte
Un suflet mincinos, s-adori minciuna
Sau umbra adevărului, trimite
De dimineaţă mâine să ţi-l dau
Şi noapte bună.
Proteus:
Bună cum e noaptea
Acelor ce-s executaţi în zori.
(Proteus şi Silvia, pleacă de la fereastră.)
Iulia: Mergem, hangiule?
Hangiul: Pe mântuirea mea, dormeam buştean.
Iulia: Spune-mi te rog, sir Proteus unde stă?
Hangiul: Păi, la mine. Pe cinstea mea, se crapă de ziuă.
Iulia:
Nu încă, dar e cea mai lungă noapte
Din câte-am petrecut şi cea mai tristă.
(Ies.)

Scena 3

Acelaşi loc.
Intră Eglamour.

Eglamour:
E ceasul convenit cu doamna Silvia,
Să-mi spună ce doreşte de la mine.
Pesemne vrea să-mi dea o-nsărcinare
De mare-nsemnătate. Doamnă, doamnă!
(Silvia apare la fereastră.)
Silvia:
Cine mă cheamă?
Eglamour:
Un smerit prieten,
Ce-aşteaptă să v-asculte doar porunca.
Silvia:
Sir Eglamour, de-o mie de ori bună,
Bună ziua.
Eglamour:
La fel, prea bună doamnă.
Precum mi-aţi dat de ştire, am venit
Devreme, ca să aflu ce vi-i placul,
Şi cum vă pot sluji mai cu folos.
Silvia:
Sir Eglamour, tu eşti un gentilom –
Nu te complimentez, îţi jur că nu –
Viteaz, cu suflet mare, înţelept.
Şi om dintr-o bucată. Ştiţi prea bine
Ce simţăminte-i port lui Valentin
Cel surghiunit şi cum că tatăl meu
Cu sila vrea să mă căsătorească
Cu vanitosul Thurio, ce-mi repugnă.
Ai fost îndrăgostit; şi se mai spune
Că inima ţi-a fost în veci zdrobită
De moartea doamnei tale prea iubite
Şi c-ai jurat să fii neprihănit.
Sir Eglamour, vreau după Valentin
Să plec, la Mantua, unde se pare
Că s-ar afla. E-un drum primejdios
Şi-aş vrea să am tovărăşia ta,
Pe-a cărui cinste şi credinţă eu
Mă bizui. Nu te teme, Eglamour
De-a tatei supărare, ci gândeşte
La patimile mele, de femeie,
Şi că această fugă-a mea e dreaptă:
Fug de-o căsătorie blestemată
Pe care mai târziu aş ispăşi-o
Cu mari nenorociri. Te rog din suflet
– Un suflet plin de-atâta suferinţă,
Cât e nisip în mare – să mă duci
Acolo şi să-mi ţii tovărăşie.
De nu te-nduri, te rog păstrează taina,
Căci voi porni şi singură la drum.
Eglamour:
Mă mişcă pătimirea voastră, doamnă;
Şi ştiu că nu e dreaptă, de aceea
Consimt să vă-nsoţesc şi nu mă tem
De ce va fi cu mine mai târziu,
Căci vă doresc deplină fericire.
Când vreţi să mergeţi?
Silvia:
Chiar în astă-seară!
Eglamour:
Iar locul de-ntâlnire?
Silvia:
La chilia
Fratelui Patrick, duhovnicul meu.
Eglamour:
Vă puteţi bizui pe mine, dragă doamnă. Cu bine.
Silvia:
La revedere, Eglamour. Cu bine.
(Ies.)

Scena 4

Acelaşi loc.
Intră Launce cu, câinele Crab.

Launce: Când un slujitor – fie el şi câine – se poartă cu stăpânu-său ca un câine rău, eh, vezi, e de rău. Te-am crescut din fragedă pruncie, după ce te-am scăpat de la înec, când fraţii şi surorile tale au fost duşi orbi la scăldătoare, şi te-am învăţat atâtea, că toată lumea se minuna. „Ei, aşa câine învăţat mai zic şi eu!…” Tocmai tu?… Va să zică, dumnealui, stăpânul meu, m-a trimis să te duc plocon domnişoarei Silvia. Dar nici n-ajung bine dinaintea domnişoarei, că hup! Sari pe masa ducelui şi înşfaci claponul de pe tipsie… E foarte regretabil, domnul meu, pentru o persoană educată, eşti un câine fără maniere. Grozav aş vrea să am şi eu unul care să tragă ca un câine toate ponoasele. Dacă n-aş fi luat asupra mea toată vina, nu ştiu ce păţeai. Te spânzurau, cum te văd şi mă vezi! Dar poftim, dumnealui se amestecă cu câinii de neam, pe sub mese, tot printre picioarele ducelui. Nici n-apucă dumnealui să se – pardon de expresie – pişe, şi toată odaia mirosea, de trăsnea… „Afară cu potaia!” „Daţi-l afară!…” strigă unul. Altul: „Cu biciul, afară!” Altul: „Să-l spânzure, imediat!” Iar ducele, şi el de colo: „Spânzuraţi javra!” Eu, care-l cunoşteam după miros, am mirosit că de Crab al meu era vorba. Mă duc la ăla care se pusese cu biciul pe el şi-i spun: „Ascultă, frăţioare – zic – ai de gând să baţi câinele ăsta?” „Precum vezi”, zice. „Faci un mare păcat – zic – că eu am făcut, ce crezi c-a făcut el.” Şi ce să vezi, nici n-apuc să termin şi mă scoate-n brânci afară. Eh, câţi stăpâni ar face asta pentru slujitorii lor? De câte ori n-am mâncat eu bătaie şi-am fost pus la butuci pentru gâştele şi plăcintele hălpănite de dumnealui… Da, da, de dumneata, domnule Crab. Nu uit ce poznă mi-ai făcut la doamna Silvia! Nu ţi-am spus de-o mie de ori să faci numai ce fac eu? M-ai pomenit pe mine vreodată ridicând piciorul să stropesc rochia cu volănaşe a vreunei doamne? M-ai văzut pe mine făcând trucuri de-astea?…
(Intră Proteus şi Iulia în haine băieţeşti.)
Proteus:
Şi zici că te numeşti Sebastian?
îmi place cum arăţi şi te primesc
în slujba mea…
Iulia:
Sunt gata la poruncă
Şi vă voi asculta întocmai.
Proteus: Sper.
(Către Launce): Hei, dar ce faci acolo, haimana? Pe unde-mi umbli lela de două zile?
Launce: Păi, am tot fost să duc căţelu-ăla doamnei Silvia.
Proteus: L-ai dus? Ce-a zis de micul giuvaier?
Launce: Măre, că pentr-o javră de-acest soi, îţi foarte mulţumeşte cam în acelaşi soi.
Proteus: Deci l-a primit?
Launce: Păi nu, că nu l-a vrut şi mi l-am adus, cu bine, înapoi.
Proteus:
Ai îndrăznit să-i duci potaia asta,
Ca dar din partea mea?
Launce:
Păi ce să fac?
Pe năpârstocul ăla l-am scăpat,
Şi mi l-au luat hingherii, lua-i-ar dracu,
Aşa că i l-am dus pe Crab al meu:
Dulău colea de zece ori cât ăla;
Un dar mai mare, care va să zică…
Proteus:
Ce nătărău mai eşti, hai şterge-o, du-te
Şi să-mi găseşti căţelul, ori să pieri,
Rob ticălos, care mă faci de râs.
(Iese Launce.)
Sebastian, te iau în slujba mea;
îmi trebuie un om discret, destoinic;
Cu gogomanul ăsta nu e chip
Să mă-nţeleg. Îmi placi: se vede bine
Că eşti de neam şi eşti un suflet bun.
De-aceea te-am ales şi-ţi spun să ştii.
Te rog să-i duci în dar inelul ăsta
Domniţei Silvia. Mult mă mai iubea
Aceea care mi l-a dăruit!…
Iulia:
Se pare că pe ea n-aţi prea iubit-o,
De vă lipsiţi astfel de darul ei.
Sau a murit?
Proteus:
Ba nu, trăieşte.
Iulia:
Ah!
Proteus:
De ce oftezi?
Iulia:
De mila ei!
Proteus:
De ce să-i porţi de grijă?
Iulia:
Aşa, mă tem că v-a iubit prea mult.
Poate cum o iubiţi acum pe Silvia.
Ea duce dorul celui ce-a uitat-o,
Iar el doreşte pe-alta, ce nu-l vrea.
Pesemne-aşa-i în dragoste, te-nşeli!
De-aceea am oftat, aşa-ntr-o doară…
Proteus:
Acuma du-i inelul, şi-un răvaş.
Să i le dai în mână. Acolo şade.
Iubitei mele să-i aduci aminte
Că mi-a făgăduit acel portret
Dumnezeiesc. Pe urmă vii la mine
Să-mi spui cum mi-a primit mesajul. Eu
Aştept răspunsul, trist şi solitar.
(Pleacă Proteus.)
Iulia:
Câte femei ar face ce-mi ceri tu?
O, Proteus, ţi-ai pus la stână lupul
Pândar la mieluşei. Ce proastă sunt!
Şi pentru ce-l căinez? Nu-i el acela
Ce inima ţi-a frânt? Dar o iubeşte
Şi de-aceea nu-i mai sunt eu dragă.
I-e dragă alta, dar nu e iubit.
Şi-mi pare rău de el, fiindcă-l iubesc!
Inelul i l-am dat la despărţire,
Ca mărturie a credinţei mele.
Şi-acuma, pentru el mă duc să cer
Ceea ce n-aş vrea-n veci să dobândească,
Să dăruiesc ce-aş vrea să nu-i primească…
Să-l laud când aş vrea să-l defăimez.
Eu nu pot cu credinţă să-i slujesc,
Fără să-mi calc credinţa de iubită.
Dar tot voi stărui pe lângă ea,
Destul de rece şi nădăjduiesc
Cu voia proniei să nu izbutesc.
(Intră Silvia, cu suita.)
Prea bună doamnă, bună ziua. Nu ştiţi
Unde-aş putea-o afla pe doamna Silvia?
Silvia:
Şi dacă-ntâmplător aş fi chiar eu?
Iulia:
Dac-aţi fi dânsa, v-aş ruga frumos
Să ascultaţi mesajul ce v-aduc.
Silvia:
Din partea cui?
Iulia:
Stăpânul meu Proteus
Vă roagă, dragă doamnă…
Silvia:
Ştiu, portretul.
Iulia:
întocmai, doamnă.
Silvia:
Ursula, du-te şi adu-l.
(I se aduce portretul.)
Acuma mergi şi du-i-l şi să-i spui
Din partea mea că i s-ar potrivi
Mai bine-n casă o anume Iulia,
Acea uitată, decât umbra asta.
Iulia:
Mai am şi o scrisoare, doamnă dragă –
Iertaţi-mă, nu-i asta, am greşit:
Aceasta e scrisoarea dumneavoastră.
Silvia:
Te rog, dă-mi-o s-o văd pe cealaltă.
Iulia:
Nu pot, prea bună doamnă, mă iertaţi.
Silvia:
Atunci păstreaz-o, nici nu vreau s-o văd.
Răvaşe dulci ţesute din minciuni.
Pline de jurăminte ticluite
Ca să le rupă apoi fără milă
Cum rup, de pildă, eu hârtia asta!
Iulia:
Şi-acest inel…
Silvia:
Ruşinea-i şi mai mare pentru dânsul.
L-am auzit de mii de ori spunând
Că i l-a dat la despărţire Iulia.
E profanat de-o mână trădătoare;
Nu voi ca mâna mea părtaş să fie
La necredinţa lui faţă de Iulia.
Iulia:
Vă mulţumeşte.
Silvia:
Ce?
Iulia:
Vă mulţumesc
în locul ei, sărmana doamnă. Mult rău
I-a mai făcut stăpânul meu.
Silvia:
O ştii?
Iulia:
Cum mă cunosc pe mine. De-aceea
De multe ori am plâns de mila ei.
Silvia:
Ea bănuieşte că a părăsit-o?
Iulia:
Da, presupun. Şi suferă nespus.
Silvia:
Cum e, frumoasă?
Iulia:
Parcă mai frumoasă
A fost, pe când era iubită şi ea;
Ca dumneavoastră aş spune, de frumoasă.
De când stăpânul meu a părăsit-o
A alungat oglinzile şi vălul
Care-i păzea de arşiţă obrajii
Şi trandafirii i s-au ofilit,
Iar crinii feţei ei s-au înnegrit.
Aşa că în curând va fi ca mine.
Silvia:
Dar talia cum îi e?
Iulia:
Cam cum e-a mea;
C-adesea la Rusalii, la serbări,
îmi dau băieţii roluri de femeie
Şi mă-mbrăcam în rochii de-ale ei,
Ce-aşa de bine zice că-mi şedeau
De parcă le croise pentru mine!
Deci doamna Iulia-i cam de talia mea.
Ţiu minte c-am făcut-o rău să plângă
O dată, când jucam pe Ariadna
Cea părăsită de necredinciosul
Teseu; c-aşa de sincer lăcrimam
Încât stăpâna mea, adânc mişcată,
Plângea atât de-amar, încât vă jur,
C-am suferit mai mult de jalea ei!
Silvia:
Meriţi să-ţi fie recunoscătoare,
Băiete dragă! Biata, biata fată,
Atât de singură şi dezolată!
Când mă gândesc la ce mi-ai spus îmi vine
Şi mie să bocesc de-amărăciunea-i.
Te rog, de dragul ei, ia punga asta;
Credinţa ta o merită. Cu bine.
Iulia:
De-o veţi cunoaşte, vă va mulţumi.
(Iese Silvia, cu suita.)
Este-o domniţă bună şi frumoasă.
Nădăjduiesc că străduinţa lui
Va fi primită rece; ea nu uită
Iubirea celei ce mi-ar fi stăpână.
Dar vai, cu dragostea nu e de şagă!
Să-i văd portretul, iată, de-aş purta
O coafură ca a ei, aş fi
Nu mai puţin frumoasă. Mi se pare
Că pictorul a şi-nfrumuseţat-o,
De nu cumva mă cred şi eu prea mult.
Ea are părul castaniu; eu galben.
Dar dacă-i place lui, îmi pun perucă,
Ea are ochii verzi ca sticla; şi eu
îi am la fel; iar fruntea mea-i mai-naltă,
De ce ar admira-o, dar, pe dânsa.
Când eu sunt mai frumoasă? Ah, iubirea
E oarbă, zău! Hai, umbră, ia-ţi rivala.
O altă umbră. Chip nesimţitor,
Vei fi stimat, iubit şi sărutat;
Dar dacă ar avea iubirea minte,
În locul tău, eu aş fi adorată!
Cu grijă te voi duce doar de dragul
Modelului, atât de bun cu mine.
Pe jupiter! Altminteri ţi-aş fi scos
Aceşti ochi orbi, să nu ţi-i mai privească,
Să-l fac să-i piară dragostea de tine!
(Iese.)

Actul V

Scena 1

Milan. Un schit.
Intră Eglamour.

Eglamour:
Soarele-ncepe s-aurească cerul
Spre asfinţit, şi ceasul se apropie
Când Silvia, în chilia lui Fra Patrick,
Urmează-a mă-ntâlni. Nu va fi lipsă;
îndrăgostiţii-s oameni punctuali;
De nu cumva vin chiar mai dinainte,
Atât de mult dau pinten nerăbdării.
Soseşte, iat-o!
(Intră Silvia.)
Doamnă, bună seara!
Silvia:
Bună să fie, amin! Hai, Eglamour;
Întâi pe lângă zidul mănăstirii,
Şi vom ieşi pe poarta de din dos;
Mă tem că-s urmărită de iscoade.
Eglamour:
Să n-aveţi teamă, nici trei leghe nu sunt
Pân’ la pădure şi-apoi am scăpat!
(Ies.)

Scena 2

La palatul ducelui.
Intră Thurio, Proteus şi Iulia.

Thurio:
Sir Proteus, ce crede doamna Silvia
De curtea mea?
Proteus:
Signore, mi-a părut
Mai resemnată; totuşi cu rezerve
Despre persoana dumitale.
Thurio:
Zice că am picior cam mare?
Proteus:
Ba dimpotrivă, că e mult prea mic.
Thurio:
Atunci purta-voi cizme, ca să pară
Mai mari…
Iulia (aparte):
Iubirii tot n-ai să-i dai pinteni.
Thurio:
Dar cum arăt la chip îi place?
Proteus:
Nu prea,
îi pari cam mult prea alb…
Thurio:
Ei, asta-i bună,
Când eu sunt tuciuriu. Ah, ştrengăriţa!
Proteus:
Mărgăritaru-i alb, iar în iubire
Bărbatul oacheş e-un mărgăritar…
Iulia (aparte):
E un mărgăritar ce-ţi ia vederea,
Decât să-l vezi, mai bine-nchide ochii!
Thurio:
Dar cum fac conversaţie îi place?
Proteus:
Nu prea; mereu pari pus pe tărăboi.
Thurio:
Şi când vorbesc de-amor cu duh de pace?
Iulia (aparte):
Mai mult îi place când o laşi în pace.
Thurio:
Dar de bravura mea?
Proteus:
Nu se-ndoieşte.
Iulia (aparte):
Nu se-ndoieşte că eşti un fricos.
Thurio:
Şi de familia mea ce spune?
Proteus:
Strămoşii doar, ce ştie cin’ ţi-au fost!
Iulia (aparte):
Din cal fălos, descinde-un răpciugos.
Thurio:
Dar de averea mea?
Proteus:
îi este milă.
Thurio:
De ce?
Iulia (aparte):
C-o stăpâneşte un măgar.
Proteus:
Că e ipotecată.
Iulia:
Ducele!
(Intră ducele.)
Ducele:
Ei bine, sir Proteus, spune, Thurio,
Văzut-aţi pe sir Eglamour cumva?
Thurio:
Eu nu.
Proteus:
Nici eu.
Ducele:
Dar pe-a mea fiică?
Proteus:
Nici.
Ducele:
Atunci aşa-i. Silvia a fugit
După-acel ticălos de Valentin,
Şi Eglamour o întovărăşeşte.
Aşa e. Fra Laurenţiu a văzut-o,
Prin codru, unde dânsul sihăstreşte;
Pe el l-a văzut limpede; pe dânsa,
Fiind mascată, numai a ghicit-o.
De-altminteri a mai spus că se va duce
în astă-seară să se spovedească
La Fra Patrick şi n-a trecut pe-acolo.
Reiese clar că a fugit. Vă rog
Nu pierdeţi nicio clipă; încălecaţi,
Şi ne-ntâlnim la poala muntelui,
Către hotarul Mantuei, pe unde
Vor trece ei. Degrabă, domnilor!
(Iese.)
Thurio:
Ei, asta chiar că-i nemaipomenit,
Să fugă de noroc când l-are în palmă.
Mă duc să mă răzbun pe Eglamour,
Că de ingrata Silvia nu-mi mai pasă.
(Iese.)
Proteus:
Iar eu pornesc mai mult de dragul ei
Decât din ură pentru Eglamour.
(Iese.)
Iulia:
Iar eu iubirii lui să-i stau în drum,
Când la cel drag şi Silvia fuge-acum.
(Iese.)

Scena 3

Pădurea de la hotarele Mantuei.
Intră câţiva proscrişi cu Silvia.

Întâiul proscris:
Haide, vino,
La căpitan te ducem, nu te teme.
Silvia:
Atâtea-am îndurat că de nimica
Nu mă mai tem.
Al doilea proscris:
Hai, duceţi-o pe-aici.
Întâiul proscris:
Dar unde-i gentilomul ce-o-nsoţea?
Al treilea proscris:
Mai iute de picioare, ne-a scăpat,
Dar Moise şi Valeriu-i sunt pe urme.
Tu du-o către marginea pădurii
Despre apus, acolo-i căpitanul
Iar noi, să punem mâna pe fugar.
Poteca e păzită, nu ne scapă.
(Ies toţi afară de întâiul proscris şi Silvia.)
Întâiul proscris:
Hai, trebuie să vă duc la căpitan,
în peşteră. N-ai frică,-i om de treabă
Şi n-o să-şi pună mintea cu-o femeie.
(Ies.)





Scena 4

O altă parte a pădurii.
Intră Valentin.

Valentin:
O! Cât de iute se deprinde omul.
Pustietatea codrului acesta,
De nimenea bătut, îmi pare astăzi
Mai mândru decât marile cetăţi,
însingurat îmi cat aici aleanul,
în cântec jalnic de privighetori,
Atât de potrivit durerii mele
O, tu, ce-ţi ai lăcaş în pieptul meu,
Nu-l mai lăsa pustiu, far’ de stăpân.
Să nu se prăpădească, în ruine,
Clădirea-ntreagă să se năruiască
Şi-n veci să-i piară urma. Silvia,
Cu-a ta prezenţă mă-ntremează! Vino,
Tu, nimfă albă, pe păstor să-l mângâi.
(Se aude larmă.)
Azi iar răsună codrul tot de larmă?
Cetaşii mei îşi fac voinţa lege.
Au prins vreun călător nenorocos.
Mi-s dragi şi-mi pare că li-s drag şi eu,
Dar greu îi mai strunesc de la păcat.
Stai, cine vine-acolo? Să m-ascund!
(Se dă într-o parte. Intră Proteus, Silvia şi Iulia.)
Proteus:
Doamnă, serviciul ce vi l-am făcut
– Deşi vă lasă rece tot ce fac –
Riscându-mi viaţa ca să vă salvez
Şi cinstea şi iubirea, de la silă,
Ar merita răsplata unui zâmbet;
Nu v-aş putea cerşi un preţ mai mic,
Iar o mai mică plată nu există.
Valentin (aparte):
Ce văd şi-aud e parcă dintr-un vis!
îndură-te Iubire şi dă-mi tihnă!
Silvia:
O, cât sunt de nefericită, biata!
Proteus:
Pân’ la venirea mea aţi fost aşa:
Eu fericirea v-am adus-o, doamnă.
Silvia:
Sunt mai nefericită când te-apropii.
Iulia (aparte):
Şi eu, când se apropie de dânsa.
Silvia:
Cădeam mai bine-n gheara unui leu
Cu trupul meu să-şi potolească foamea,
Decât să fiu salvată de Proteus.
O, cerule! Mi-eşti martor că-l iubesc
Pe Valentin, că el e viaţa mea!
La fel de mult – şi nu spun vorbă mare –
Cât îl detest pe-acest mişel Proteus.
Te rog să pleci, nimic să nu-mi mai ceri.
Proteus:
Nu-i faptă de primejdie-n lumea asta,
Punându-mi viaţa-n joc, să nu fiu gata,
S-o fac pentru-n surâs al dumitale!
E blestemul acelor ce iubesc,
Cei îndrăgiţi de ei, să nu-i iubească!
Silvia:
De ce Proteus n-ar iubi pe-aceea
Pe care-ar trebui să o iubească?
Doar Iulia e marea ta iubire,
Şi i-ai jurat de mii de ori credinţă,
Senin îţi calci acuma jurământul;
Ai două vorbe-n loc de una, sau
Nici n-ai cuvânt, să-l calci, şi-ar fi mai bine
Decât să ai mai multe decât unul.
Ţi l-ai trădat pe cel mai bun prieten.
Proteus:
De prieten nu ţii seama când iubeşti.
Silvia:
Doar Proteus nu ţine.
Proteus:
Ei bine, atunci,
Cu vorba bună dacă nu te-ndupleci
Am să te fac cu sila să cedezi,
Cum sunt deprinşi soldaţii, soldăţeşte,
Iubindu-te şi fără de iubire…
Silvia:
O, cerule!
Proteus:
… Doar după pofta mea.
Valentin (înaintând):
Nemernice, de ea să nu te-atingi;
Prieten trădător!
Proteus:
Vai, Valentin!
Valentin:
Necredincios şi ticălos prieten
(Aşa-i un prieten astăzi) – trădător!
Mi-ai înşelat nădejdile, văzut-am
Cu ochii mei, altminteri nu credeam.
Acum nu mai cutez să spun că am
Şi eu pe lumea asta un prieten,
în cine să mă-ncred, când mâna-mi dreaptă
E putredă, din piept? Îmi pare rău,
Proteus, că te pierd pe totdeauna.
Şi lumea-ntreagă-mi va părea străină.
E prea adâncă rana! Crude vremi,
Când cel mai rău duşman ţi-e azi un prieten.
Proteus:
Mă copleşeşte vina şi ruşinea,
Iartă-mă, Valentin. Căinţa asta
Să-mi fie ispăşire. ’Mi pare rău
Şi crede-mă că suferinţa mea
E tot atât de grea, pe cât mi-e vina.
Valentin:
Atunci sunt mulţumit. Şi înc-o dată
Te socotesc cinstit. Acela care
Căinţa n-o socoate ispăşire
Nu-i nici din cer şi nici de pe pământ;
Pe-acest tărâm aduce iertăciunea
Şi chiar mânia cerului o-nmoaie,
Iar spre a-ţi dovedi buna-mi credinţă
îţi dăruiesc tot ce-i al meu din Silvia.
Iulia:
Oh, nefericita de mine!
(Leşină.)
Proteus:
Ia uită-te la el!
Valentin:
Ce-i, băiete? Ce ai? Ce-ai păţit?
Deschide ochii; vorbeşte…
Iulia:
Vai, domnule, stăpânul meu mi-a dat
Acest inel, să-l duc domniţei Silvia,
Şi eu, neluând aminte, am uitat!
Proteus:
Unde-i inelul?
Iulia:
Iată-l, e acesta.
(îi dă un inel.)
Proteus:
Cum? Lasă-mă să-l văd. E chiar inelul
Pe care i l-am dăruit eu Iuliei.
Iulia:
Iertaţi-mă, m-am înşelat, stăpâne,
Acesta e inelul pentru doamna.
(Îi dă celălalt inel.)
Proteus:
De unde ai inelu-acesta tu?
Eu la plecare Iuliei i l-am dat.
Iulia:
Iar ea mi l-a dat mie. Iulia însăşi
Mi l-a adus aici.
Proteus:
Cum? Iulia… tu?
Iulia:
Da, chiar aceea care te-a crezut,
Săpându-şi legământul tău în suflet;
De câte ori, minţind-o, ai rănit-o!
O, Proteus! Tu trebuie să roşeşti,
Că umblu-aşa-mbrăcată! Mi-i ruşine
C-a trebuit să fac o mascaradă;
Dar din iubire luat-am acest port.
Căci, orişicum, mai bine-ţi schimbi veşmântul,
Decât să-ţi schimbi, ca alţii, jurământul.
Proteus:
Decât să-ţi schimbi, ca mine, jurământul.
Aşa e. Dacă omu-ar fi statornic
Ar fi desăvârşit; căci o greşeală
Aduce alte sute de păcate;
Ce necinstită-i nestatornicia!
Când te privesc cu ochii de-altădată
Eşti, decât Silvia, mult mai minunată.
Valentin:
Hai, daţi-mi mâinile-amândoi, mă bucur
Că pot să vi le strâng, pe veci unite!
Era păcat să fim rivali noi doi.
Proteus:
Fii martor, Cer, că-i tot ce mi-am dorit.
Iulia:
Asemenea şi eu.
(Intră proscrişii cu ducele şi Thurio.)
Proscrisul:
Frumoasă pradă!
Valentin:
Opriţi, opriţi, vă spun: e ducele!
Măria voastră, bine aţi venit
La Valentin, la omul surghiunit.
Ducele:
Sir Valentin!
Thurio:
Şi Silvia e-aici,
Şi Silvia e-a mea!
Valentin:
înapoi, Thurio,
Că te pândeşte moartea. Te fereşte,
Mânia să-mi cunoşti. Să nu mai spui
Că Silvia-i a ta, c-apoi Milan-ul
Nu te va mai vedea. E-aici, priveşte-o,
Şi-ncearcă s-o atingi cu-o răsuflare.
Thurio:
Sir Valentin, te-asigur, dimpotrivă,
De ea nu-mi pasă. Şi e-o nebunie
Să-şi puie omul viaţa pentru-o fată
Ce nu-l iubeşte. Ia-o, ţi-o cedez.
Ducele:
Ce secătură jalnică şi goală!
Să facă pentru ea atâta zarvă,
Ca să se lase păgubaş îndată
Ce-a dat de greu. Pe rangul meu înalt,
Ţi-aplaud cutezanţa, Valentin;
Eşti vrednic şi de-o fată de-mpărat.
Îţi iert orice şi te rechem la curte.
Te învestesc, ca binemeritată,
Cu-o cinste-n statul meu, oricât de-naltă,
Vei vrea să-mi ceri. Nobile Valentin,
Pe Silvia ţi-o dau; ţi-ai câştigat-o.
Valentin:
Mărite duce, mulţumesc de dar.
Dar voi să cer din parte-mi o favoare,
De dragul fiicei voastre prea iubite.
Ducele:
Doar spune, şi favoarea-i acordată!
Valentin:
Aceşti tovarăşi dragi ai mei, proscrişi,
Scoşi în afara legii, ca şi mine,
Sunt oameni de ispravă şi onoare.
îi iartă, ridicându-le surghiunul.
Au ispăşit destul, s-au cuminţit.
Şi-s demni să-ţi fie oameni de credinţă.
Ducele:
Mă dau bătut; îi iert ca şi pe tine.
Dispune tu de ei: îi ştii mai bine!
Şi-acum să mergem să ne veselim
La un ospăţ de nuntă ca-n poveste.
Valentin:
Să mergem dar; şi fiindcă de poveşti
Venit-a vorba, îmi permit, alteţă,
Să vă stârnesc un zâmbet de mirare:
Priviţi-l pe acest paj! Ei, cum vă pare?
Ducele:
Un paj cuminte… ştie să roşească…
Valentin:
Mai mult decât se cere unui paj…
Ducele:
Nu te-nţeleg, ce vrei să spui?
Valentin:
Pe drum
Am să vă povestesc o întâmplare.
Proteus, ispăşirea ta va fi
S-asculţi povestea ta cu de-amănuntul.
Apoi, în ziua nunţii noastre, poate
Să mai sărbătorim o altă nuntă,
Cu-acelaşi chef şi-aceeaşi fericire!
(Ies.)




























Cei Doi Tineri din Verona

Comentarii

Amintită ca prima comedie shakespeariană pe lista din 1598 a lui Francis Meres, piesa a fost probabil scrisă între 1591-1595 (Halliday restrânge datarea la 1594-1595); nu se ştie când anume a fost reprezentată înainte de perioada Restauraţiei. Nu a fost tipărită în timpul vieţii lui Shakespeare; iar textul inclus în canonul din 1623 este extrem de defectuos din numeroase puncte de vedere (greşeli de tipar, inconsecvenţe, nefinisări, absurdităţi – Valentin ajunge de la Milan la Verona pe calea mării etc.), unii cercetători punând accentul pe imaturitatea scriitorului sau pe graba cu care a redactat, alţii susţinând că, de fapt, textul este asamblat din fragmente puse cap la cap pe baza unor copii) (A. Quiller-Couch, John Dover Wilson). Ceea ce Gerhart Hauptmann spunea despre Hamlet se poate aplica şi Celor doi tineri din Verona şi anume că textul ne-a parvenit mutilat pentru că s-au folosit ediţii-pirat, stenografiate pe ascuns în timpul reprezentaţiilor. Hauptmann îşi motivează afirmaţia citind din prologul piesei If You Know Not Me, You Know No Bodie de Thomas Heywood:
„(la teatru) unii au creat intriga stenografiind-o; apoi au dat-o la tipar; aproape niciun cuvânt nu era cel adevărat”.
Subiectul piesei e inspirat din povestea lui Felix şi a Philiomenei din romanul în proză Diana enamorada (1542) al lui Jorge de Montemayor, roman tradus în engleză de Bartholomew Yonge (1582) şi, probabil, dintr-o piesă jucată la curtea regală în 1585, Felix şi Philiomena, al cărei text nu s-a păstrat. Ca de obicei în cazul împrumuturilor din afara graniţelor Angliei, Shakespeare anglicizează: atât acţiunea de inspiraţie spaniolă, cât şi scena italiană în care se desfăşoară aceasta. Printre altele, pădurea unde ajunge Valentin după ce a fost izgonit din Milan aminteşte stăruitor de codrul Sherwood cu eroii săi folclorici Robin Hood şi „grăsunul său călugăr” (menţionaţi în IV, 1, 36).
Ţinând seama de imperfecţiunile textului, se pune, legitim, întrebarea dacă piesa este mai mult decât un simplu document, lingvistic şi de trunchiată biografie spirituală, dacă merită să fie pusă în scenă şi dacă poate constitui obiectul unor judecăţi de valoare.
Succesul reprezentaţiei de la Drury Lane din 1762 se poate explica şi prin numeroase intervenţii în text; dar cel al unor reprezentări din ultimul secol (e adevărat, pe continent, nu în Anglia) pledează în favoarea textului din 1623, nemodificat.
Cât despre critica literară, aceasta s-a ocupat de textul shakespearian cu neaşteptat zel şi cu regretabile divergenţe fundamentale.
Dintre aprecierile negative să semnalăm ideea că piesa „nu a făcut mai mult decât să înfăţişeze o scenă şi să creeze un decor” că există mari lacune în compoziţie, desfăşurarea acţiunii şi realizarea artistică (Friedrich Bodenstedt), că personajele sunt simple marionete (Louis Gillet), că finalul nu arată interes pentru problemele psihologice (Morozov), că „finalul cârpit… reprezintă probabil o tentativă de a reteza scurt o încâlceală de nedescurcat”, că „ultima scenă este intolerabilă” iar piesa e „o lucrare ce dezamăgeşte” (M.R. Ridley).
Pe de altă parte, Hazlitt găseşte în piesă „pasaje extrem de poetice”, numeroasele concetii nu sunt „slabe”, Mark van Doren subliniază „simetriile muzicale”, Ifor Evans „limbajul simţirii” şi „valoarea asociativă continuă a unei singure comparaţii”, H.B. Charlton excelenta caracterizare a Juliei şi a lui Launce, M.R. Ridley „acţiunea care se desfăşoară destul de abil” şi „maşinăria care se învârteşte fără să scârţâie prea mult”, după A.A. Anikst, piesa e un „studiu genial”, iar Stauffer justifică anumite scăderi astfel:
„Pentru prima oară Shakespeare a găsit tonul exact al comediei sale caracteristice, transpunând spiritul romanţios într-o dragoste atât de sinceră şi puternică încât aceasta poate motiva abaterile catastrofale ale intrigii, precum şi râsetele şi obscenităţile personajelor inferioare”.
într-adevăr, în această primă comedie romantică sau „sentimentală” (Louis Gillet) a lui Shakespeare dragostea joacă un rol esenţial. Este dragostea cavalerească şi platonică din literatura medievală, iar piesa:
„... ilustrează o manieră literară şi un cod moral; acţiunile se desfăşoară după o etichetă convenţională şi sunt determinate de un anumit crez; şi orice trăsătură a ei, ca fond şi sentiment, se inspiră din atitudinea romantică a bărbatului faţă de femeie. Fundalul pe care ea se manifestă este o lume astfel întocmită ca obligaţiile şi sancţiunile doctrinelor sale să poată fi aplicate cât mai bine. Cursul întregii piese e determinat de valorile pe care o asemenea doctrină le conferă dragostei dintre bărbat şi femeie”.
Or, alături de „dragostea romantică dintre bărbat şi femeie”, prietenia sau „dragostea dintre prieteni” e un leit-motiv la fel de important: întocmai ca în Sonete, care s-ar părea că trebuie să fie incluse printre sursele „tematice”.
Atât dragostea dintre bărbat şi femeie cât şi cea dintre prieteni sunt privite din perspectiva comandamentului moral, caracteristic shakespearian, al statorniciei – înfăţişat concret prin intrigă şi comportamentul personajelor (încă un „exemplum”) şi abstract într-o maximă finală cu caracter de proverb:
„Proteus: O, Doamne! dacă bărbatul (poate şi cu conotaţia: omul)/Ar fi statornic, ar fi desăvârşit”. (V, 4, 109-110).
Cuvintele acestea sunt rostite de eroul „nestatornic”, opus celorlalţi, ilustrând subliniat şi divorţul dintre realitate şi aparenţă.
Traversi consideră dichotomia ca fundamentală:
„Tema centrală a piesei este, ca primul dintre numeroase prilejuri, diferenţa dintre aparenţă şi realitate, dintre ceea ce pare şi ceea ce este… Valentin, care începe a repudia dragostea romantică în persoana prietenului său Proteus… sfârşeşte prin a-i cădea pradă; Proteus, care la începutul piesei se declară închinător al patimii gingaşe, a cărui inimă e bolnavă de gânduri, sfârşeşte prin abandonarea obiectului pasiunii sale şi prin trădarea prietenului la nevoie (el recurge la) cele mai exagerate expresii ale idealismului romantic. Pe acestea le foloseşte, cât se poate de tipic, pentru a o câştiga pe Silvia, prefăcându-se că-l sfătuieşte pe bătrânul Sir Thurio cum să-şi realizeze propria pretenţie absurdă… (III, 2)…
întocmai după cum comportarea şi comentariile lui Valentin şi Proteus aruncă lumină asupra a ceea ce este subiectiv sau fals în atitudinile lor, tot astfel şi proza comică a servitorilor oferă o judecată realistă asupra comportării stăpânilor… Când Julia vorbeşte despre desăvârşirea divină a lui Proteus şi despre sine ca despre un pelerin credincios şi sincer… chiar în clipa când el caută să o trădeze, camerista Lucetta e perfect conştientă că vorbeşte dincolo de hotarele raţiunii (II, 7) şi se poate afirma că, în ciuda stângăciilor şi imperfecţiunilor, piesa urmăreşte tocmai să restabilească aceste hotare, să elibereze ataşamentele omeneşti valabile de exces şi găunoşie, readucându-le la o concepţie sănătoasă şi echilibrată despre viaţă, etc”.
Opoziţia realitate-aparenţă, cu multiplele ei faţete, poate fi încadrată, în procedeul cuprinzător al antitezei, pe care o întâlnim la tot pasul (aceasta dincolo de opoziţiile amintite până acum sau de cele dintr-o zonă exterioară cum ar fi „realismul” din Îmblânzirea îndărătnicei şi „romantismul” din Cei doi tineri din Verona, „dragostea platonică” din aceasta din urmă şi „dragostea erotică” din Venus şi Adonis sau Troilus şi Cresida etc.):
•  prezenţa realismului dar şi a unor motive ideale;
•  personaje şi trăsături de caracter antitetice: Valentin (integru, sincer, încrezător, statornic atât în prietenie cât şi în dragoste; anticipând pe Lysander din Visul unei nopţi de vară, Orlando din Cum vă place etc.) – Proteus („proteic”, nestatornic, făţarnic, trădător, sofist, trăieşte numai cu prezentul; anticipând pe Angelo din Măsură pentru măsură sau Bertram (din Totu-i bine când sfârşeşie bine); Julia (comparabilă cu Valentin; gingaşă, fragilă; fiică de nobili obişnuiţi; anticipând pe Rosalinda, din Cum vă place, Viola din A douăsprezecea noapte, Imogena din Cymbeline) – Silvia (hotărâtă, curajoasă, încrezătoare în sine; prinţesă; anticipând pe Portia din Neguţătorul din Veneţia); Speed („bufonul viclean”, „iute”, „îşi foloseşte prostia ca pe un paravan dindărătul căruia îşi azvârle vorbele de duh”; contrastat şi cu „încetul” Valentin, stăpânul său; anticipând pe Feste din A douăsprezecea noapte) – Launce („nerodul de care râd toţi, un nătărău de englez, nestingherit de nicio sclipire a minţii”; contrastat şi cu stăpânul, Proteus; anticipând pe Bottom din Visul unei nopţi de vară şi Launcelot Gobbo din Neguţătorul din Veneţia; remarcabil prin umanitate în scenele cu câinele Crab);
•  prezenţa marcată a antonimelor, uneori ca acumulări, de exemplu:
„Valentin: Să fii cuprins de dragoste, când dispreţul se cumpără cu oftaturi;/Privirile dispreţuitoare cu suspine dureroase; o bucurie trecătoare, de o clipă/Cu douăzeci de nopţi de veghe, tânjitoare, nesfârşite; /Dacă, din fericire, e câştigată, poate că este un câştig nefericit;/Dacă e pierdută, atunci câştigi chinuri grozave…” (I, 1, 29-33).
Reconsiderată în ansamblu, aşadar, comedia caracteristic shakespeariană Cei doi tineri din Verona evocă imaginea unui careu rebusist din care lipsesc multe definiţii, nu însă şi definiţiile fundamentale pentru un careu iernatic. Comparaţia nu mi se pare prea forţată, mai ales având în vedere şi importanţa calamburului în economia piesei, tematic şi el prin aceea că este în general grupat în jurul terminologiei muzicale: note (notă), burden (refren), sharp (diez), flat (bemol), bass (bas), string (coardă), change (schimbare) – după cum a observat Mark van Doren. Iar caracterul tematic al calamburului ne aminteşte de „metaforele dezvoltate” din Sonete, întărind ideea că tema dragostei şi a prieteniei din piesă este tributară acestora. De altfel „propria sursă de inspiraţie” a lui Shakespeare se vădeşte şi în limbajul de „sonetişti elisabetani” care este bine reprezentat în comedie, uneori prin adjective compuse din sonetele lui Shakespeare – deşi Ifor Evans trimite la Edmund Spenser:
„Adjectivele compuse, atât de frecvente în Crăiasa zânelor şi folosite aici de Shakespeare cu mai multă generozitate decât în oricare altă piesă: «O sweet-suggesting Love» (II, 6, 7) (O, dragoste aducătoare de gânduri dulci), «with twenty thousaud soul-confirming oaths» (II, 6, 16) (cu douăzeci de mii de jurăminte ce adeveresc sufletul) şi «a true-devoted pilgrim is not weary» (II, 7, 9) (Un pelerin credincios şi sincer nu oboseşte)”.
Leon D. Leviţchi






















ZADARNICELE CHINURI ALE DRAGOSTEI
Love’s Labour’s Lost, 1598

Persoanele

Ferdinand, regele Navarrei
Berowne, Longaville, Dumaine, nobili de la Curtea regelui Navarrei
Boyet, Mercadé, nobili din suita prinţesei moştenitoare a tronului Franţei
Don Adriano de Armado, un spaniol fanfaron
Sir Nathaniel, preot
Holofernes, învăţător
Dull, zapciu
Costard, cioban
Moth, pajul lui Armado
Un pădurar
Prinţesa moştenitoare a tronului Franţei
Rosaline, Maria, Katharine, doamne din suita prinţesei
Jaquenetta, o fată de ţară
Nobili, curteni, muzicanţi, etc.

Acţiunea se petrece în Navarra.









Actul I

Scena 1

Navarra, parcul palatului regal.
Intră regele, Berowne, Longaville şi Dumaine.

Regele:
Un bun de toţi vânat în viaţă: faima,
în bronz şi-n pietre de mormânt săpată,
Ne-o mângâia nemângâierea morţii,
Când babiţei flămânde care-i Timpul
Cu tifla dându-i, suflul viu din noi
Ne-o cumpăra o cinste ce-ar fi-n stare
Tăişul coasei crude să-i bontească,
Moştenitori făcându-ne veciei.
Hai, deci, biruitori viteji, – căci sunteţi,
Luptând din greu cu însăşi vrerea voastră
Şi cu puhoiul poftelor lumeşti, –
Acest edict din urmă să ni-l ţinem:
Navarra fi-va lumii-ntregi spre pildă
Iar curtea noastră-un soi de-Academie
Contemplativ dedată paşnic artei.
Voi trei, Berowne, Dumaine şi Longaville
Juratu-mi-aţi: trei ani să fiţi cu mine
’Mpreună buni şcolari, ţinând drept pravili
Ce-i înşirat pe sulul ăstui zapis.
Ce-aţi spus s-a prins: acuma iscăliţi;
Şi-aceeaşi mână să vă necinstească
De v-aţi călca măcar cu-o iotă spusa.
De vreţi ce-aţi spus aici cu jurământ,
Semnaţi-l. Şi vă ţineţi de cuvânt!
Longaville:
Sunt hotărât: trei ani nu-s o vecie.
Cât trupu-mi va posti, banchet dau minţii.
Cei graşi sunt slabi de cap. Mâncarea multă
Dobânzi dă cărnii; duhului, – bancrută.
Dumaine:
Dumaine, mărite Doamne,-l ştii; e schivnic.
El josnicul desfăt al ăstei lumi
îl lasă pentru sclavii josniciei.
De-averi, de fast, de-amoruri, mă lipsesc
Ca filosof, cu voi, vreau să trăiesc.
Berowne:
Eu, tot ce pot e să-ntăresc, mărite,
Ce-au spus şi ei, căci am jurat de-asemeni
Trei ani să stau aici cu nasu-n carte.
Dar noi am mai jurat la fel, de pildă,
Să nu dăm ochi trei ani cu vreo femeie,
(Şi vreau să sper că-n zapis nu-i scris asta);
O zi pe săptămână-n post s-o trecem,
Şi-n rest să nu mâncăm mai mult de-o dată
Pe zi, şi sper că nu-i nici asta scris:
Trei ceasuri doar de somn s-avem pe noapte,
Şi ochii-n gene să nu dăm nici ziua;
Pe când eu noaptea am tabiet s-o dorm,
Şi jumătate zi s-o fac tot noapte.
Dar sper că nu-i nici asta scris aici.
Prea greu canon ar fi să-ţi iei ce-ţi iei:
Post, veghe, studiu, lipsă de femei!
Regele:
Când juri să le-nconjuri, ţii jurământul.
Berowne:
Îngăduieşte-mi să-mi retrag cuvântul
Jurând doar să rămân trei ani, stăpâne,
Cu tine, să deprind înţelepciune.
Longaville:
Şi asta ai jurat, şi înc-o sumă!
Berowne:
Ca să spun drept, sir, am jurat în glumă!
Ce ţel are cititul, vreau să-mi spui?
Regele:
Ce ţel? Să ştii ce de ştiut nici nu-i!
Berowne:
Ce-i neştiut, să prinzi cu judecata?
Regele:
Da, studiului aceasta i-e răsplata.
Berowne:
Bun, fie! Jur să caut în citit
Tot lucru-ascuns, de care-aş fi oprit.
De pildă: să-mi dau seama cum poţi trage
Un chef, când cheful cade sub oprelişti,
Sau cum să văd femeia ce m-atrage
Când nu mi-e-ngăduită-ntre privelişti.
Mai jur să cat, când prea-i greu jurământul
Şi ai obraz, cum faci să-ţi calci cuvântul.
De-i asta ce câştigi citind până te saturi,
Să-nveţi ce stă ascuns sub mii de pături,
Puneţi-mă să jur, că nu mă dau în lături!
Regele:
Cu astea-mpiedici mersul mai departe
Al minţii, trase-nspre plăceri deşarte.
Berowne:
Orice-i plăcut, deşertăciunea-l paşte.
Dar chinu-i mai deşert când chin doar naşte:
Aşa, de pildă, când orbeşti storcând
Lumini de adevăr din buchi haine,
Căci adevărul n-a orbit nicicând
Lumini de ochi prea dornici de lumine.
Şi pân’ s-aflaţi că-n bezne-s vii luminile,
Lumina vi se-ntunecă de-a-binele.
Studiaţi mai bine cum v-aţi încânta
Privirile, privind priviri senine
Ce, dacă v-au orbit, vă vor reda
Slujind drept ghid, răpitele lumine.
Căci studiul e ca soarele slăvit
Ce ochi să-l scurme prea adânc nu-ndură.
Puţin câştig au cei care-au trudit
Din cărţi străine-a scoate-nvăţătură.
Ei, naşi tereştri luminilor cereşti
Ce-au pus un nume fiecărei stele.
N-au alt folos din nopţi sărbătoreşti
Decât toţi plimbăreţii pe sub ele.
Când prea ştii mult, ştii numai veşti de lume,
Şi orice naş a dat cândva un nume.
Regele:
Citit mai eşti, când e să-njuri cititul!
Dumaine:
Ochi la ţanc să-mpiedice ochitul!
Longaville:
Când grâu pliveşti, e pentru pir plivitul!
Berowne:
Bobocii ies când s-a-ncheiat clocitul.
Dumaine:
Ce scoţi de-aici?
Berowne:
Orice, la vremea sa.
Dumaine:
Ţi-i tâlcul sec!
Berowne:
Dar rima, e ceva!
Regele:
Berowne e-ngheţul, lacom de-a cosi
Gelos, pe-ntâii feţi ai primăverii.
Berowne:
De ce-ar începe vara-a se făli
Cât păsările n-au temei cântării?
De-un şeptelici de ce m-aş bucura?
Nu mi-s mai dragi în iarnă trandafirii
Mai mult decât în mai un fulg de nea!
Şi, orice lucru, când i-e datul firii.
Şi vouă, studiul vi-i târziu acuşi:
Nu urci pe casă ca să-ncerci la uşi!
Regele:
Bun! Du-te acasă, Berowne, şi cu bine!
Berowne:
Nu, doamne, am jurat să stau cu tine!
Şi chiar de-am spus de ignoranţă mult
Mai mult decât spui tu despre ştiinţă,
De ce mi-am poruncit în scris ascult
Şi zi de zi trei ani fac pocăinţă.
Dă-mi zapisul şi mie să-l citesc:
Sub aspra-i lege, vreau să iscălesc.
Regele:
Aceste vorbe cinstea-ţi mântuiesc!
Berowne (citind): „Item că nicio femeie n-are voie să se apropie până la mai puţin de o milă de curtea mea”… – S-a dat crainicilor să strige asta?
Longaville:
încă de acum patru zile.
Berowne: Să vedem pedeapsa. (Citeşte): „… sub pedeapsa de a i se tăia limba”… Cui i-a dat prin gând o pedeapsă ca asta?
Longaville:
Pe cinstea mea, eu am născocit-o!
Berowne:
Şi de ce, scumpe lord?
Longaville:
Să le-nspăimânte cazna asta grea.
Berowne:
Ce grea năpastă paşte dragostea!
(Citeşte): „Ipac – dacă vreun bărbat va fi văzut stând de vorbă cu o femeie înlăuntrul acestui răstimp de trei ani, va avea să îndure acea obştească ruşinare la care-l va osândi hotărârea restului Curţii”.
Acest articol, Doamne,-l vei călca
Tu însuţi. Căci, cum ştii, trimisă vine
A regelui frânc fată, frumoasă ca o stea,
Ambasador al graţiei, să ceară de la tine
Cedarea Aquitaniei pe veci
Bătrânului schilod ce-i este tată.
Deci vorbă-n van e spusa ăstei legi,
Sau vine-n van încântătoarea fată!
Regele:
Ce spuneţi, lorzi? Nu-mi aminteam de fel!
Berowne:
Când creşti în zel, nu-i greu să-ţi uiţi de ţel!
Cât timp cu zel studiezi să-mpaci dorinţa,
Uiţi să-mplineşti ce-ţi cere trebuinţa.
Şi când ajungi să ai tot ce-ai râvnit,
Câştigu-i fort în flăcări cucerit.
Regele:
N-am încotro: tai aste alineate;
Venirea ei e o necesitate.
Berowne:
Necesitatea-n ăşti trei ani ne-o-mpinge
Să fim sperjuri de mii de ori, v-am spus.
Căci ce-i născut în om nu poţi învinge
Doar prin voinţă, ci prin har de sus.
De-mi calc vreun legământ, răspunde ea:
Necesitatea însăşi mi-o cerea!
Aşa că aste legi le pot subscrie.
(Iscăleşte.)
Şi-acel ce le-o-ncălca doar o clipită,
Ruşinea lui să ţin’-o veşnicie;
Şi mie mi-e ce-i ş-altora ispită!
Şi-s sigur, deşi par a mă scârbi,
Că fi-voi cel din urmă-n a le nesocoti.
Dar nu-i pe-aici nimic să ne desfete?
Regele:
Ba, cum de nu! Ştii, Curtea noastră dete
Chef s-o cunoască unui velit între obraze,
Un spaniol cu moda acestei largi planete
în capu-i sec ce fabrică tot fraze,
Şi-i îmbătat de vorba lui deşartă
Ca de-o fermecătoare armonie.
Un om ce pentru-a linguşirii artă
Arbitru-n rău şi-n bine-i pus să fie!
Armado-i zis, ăst fiu al fanteziei.
Şi-n ceasuri când ţi-e drag să hodineşti,
El ne-o turna cu flori de stil poveşti
Din mândra Spanie-a cavaleriei.
De vă desfată, nu ştiu, oameni buni.
Da-mi place să-l ascult spunând minciuni,
Şi vreau să-mi fac din el un menestrel.
Berowne:
Armado-i om vestit cum altul nu-i,
E omul modei, vorbei noi şi şui.
Longaville:
El şi Costard păstorul ne-or distra
Şi anii grei de studiu ne-or scurta.
(Intră Dull cu o scrisoare şi Costard.)
Dull: Care din voi e regele-n persoană?
Berowne: Acesta-i, vere: ce doreşti?
Dull: Eu însumi reprezint persoana regelui, de vreme ce-s zapciul măriei sale: dar mi-ar plăcea să-i văd propria persoană în carne şi oase.
Berowne: Iată-l, acesta-i!
Dull: Signor Arm… Arm… vă este prea plecată slugă. E vorba de nişte mârşăvii care se petrec. Scrisoarea aceasta vă va spune mai pe larg.
Costard: Sir, conţinutul acestei scrisori e în legătură cu mine.
Regele: O scrisoare de la Armado magnificul.
Berowne: Oricât i-ar fi subiectul de mărunt, eu îmi pun nădejdea-n Dumnezeu să ne dezvăluie taine de preţ.
Longaville: Speranţe mari puse-n lucruri mărunte! Înarmează-ne Doamne, cu răbdare!
Berowne: Ca să o ascultăm? Ori ca să ne putem ţine râsul?
Longaville: Ca s-o ascultăm tăcând mâlc, sir, şi ca să râdem cuviincios; sau ca să ne putem abţine şi de la una şi de la alta.
Berowne: Prea bine, sir. Dar asta-i după cum o fi ghiersul scrisorii şi după cum ne-o da ghiersul ghies să trecem pragul veseliei.
Costard: Chestiunea este despre mine, sir, în legătură cu Jaquenetta. Faptul pomenit e că am fost prins asupra faptului.
Berowne: De fapt, care-i faptul?
Costard: Faptul este chipul următor, sir, fiind, de toate, trei: am fost văzut cu dânsa la conac, stând cu ea într-un chip, chipurile, gata s-o urmez în parc; lucruri care, puse cap la cap, sunt în fapt în chipul următor: Ce să mai spun, stăpâne, despre fapt – este faptul unui bărbat stând de vorbă cu o femeie, iar cât despre chip, într-un chip oarecare!
Berowne: Şi despre urmări, ce ai de spus?
Costard: Ceea ce urmează să urmeze după ce voi fi învăţat minte: ocroteşte-l, Doamne, pe cel drept!
Regele: Veţi da acestei scrisori cuvenita ascultare?
Berowne: întocmai ca şi cum am asculta un oracol.
Costard: La fel de orbeşte dă omul ascultare cărnii.
Regele (citeşte): „Mărite-al nostru ales, viceregent al firmamentului întregii lumi, singur stăpân neatârnat al Navarrei, zeu pământean al sufletului meu şi dătător de hrană trupului meu Domn…”
Costard: Nici vorbă de Costard, până una-alta!...
Regele (citind): „Lucrurile stau aşa”…
Costard: Or fi ele aşa, dar dacă spune el că stau aşa, căci el nu-i, la drept vorbind, decât un biet „aşa”…
Regele: Linişte!
Costard: Vie pentru mine liniştea, şi pentru orice alt suflet ce nu se-mpacă de fel cu zurbaua…
Regele: Nicio vorbă!
Costard: … din tainele aproapelui, mă rog plecat!
Regele (citind): „Lucrurile stau aşa: luat cu asalt de cea mai cenuşie dintre melancolii, eu îmi supun humoarea asta neagră şi apăsătoare celei mai cuprinzătoare şi salutare terapeutici: aceea a atmosferei tale dătătoare de viaţă; şi fiind nobil eu însumi, m-am dedat preumblării pe jos. Pe la ce ceas? În jurul orei şase, când dobitoacele pasc mai avan şi păsările piscuie mai cu foc, iar oamenii îşi află loc în jurul hranei aceleia ce se numeşte cină; şi cu asta, destul despre timpul plimbării. Acuma, despre loc: locul, vreau să spun pe unde mă plimbam, e cunoscut sub denumirea de parc al tău. Acum, despre punct: punctul, vreau să zic, unde mi-a fost sortit să dau peste acel cum nu se poate mai obscen şi mai potrivnic firii lucrurilor fapt, care face să se reverse din pana mea imaculată ca neaua cerneala de abanos pe care-o ai sub ochi, o vezi, o distingi, o priveşti tu; iar în ce priveşte locul faptului – este situat între nord – nord-estul şi estul colţului de vest al grădinii tale atât de straniu încâlcită. Acolo l-am văzut pe acel cioban atât de puţin la minte, acel josnic obiect al zâmbetului tău…”
Costard: Eu?
Regele (citind): „… sufletul acela analfabet şi ignorant…”
Costard: De mine-i vorba?
Regele (citind): „… acel vasal lipsit de orice preţ…”
Costard: Tot eu să fiu?
Regele (citind): „... care, pe câte-mi aduc eu aminte, poartă numele de Costard…”
Costard: Aha, eu!
Regele: „… împărechiat şi împreunat, împotriva statornicitului şi crăinicitului edict al Mariei Tale şi a canonului abstinenţei, cu… cu… O! Cu… dar e un calvar pentru mine să spun cu cine…”
Costard: Cu o codană…
Regele (citind): „… cu o fiică a bunicii noastre Eva, o femelă; sau, pentru a-ţi mai uşura Mariei Tale înţelegerea, o femeie. Pe el l-am trimis în persoană – aşa cum îmi porunceşte datoria pe care-am preţuit-o întotdeauna mai presus de orice – să ţi se înfăţişeze spre a-şi primi răsplata pedepsei, prin mijlocirea ofiţerului Luminăţiei Tale, Anthony Dull, om cu nume bun, cu bună purtare, de bune moravuri şi foarte respectat…”
Dull: Eu, dacă-mi daţi voie: eu sunt Anthony Dull.
Regele (citind): „Cât despre Jaquenetta – acesta-i numele fragilei cupe pe care-am surprins-o cu sus-zisul mogârlan – o păzesc ca pe o cupă de preţ ce este, de mânia legii Tale, şi sunt gata s-o aduc, la cel mai mic semn al Luminăţiei Tale, peşcheş la judecată. Al Mariei Tale în întregime pătruns de dorinţa devotată şi arzătoare de a-şi împlini datoria,
Don Adriano Armado.”
Berowne: Nu-i aşa de nostim cum mă aşteptam, dar e cel mai bun lucru pe care l-am auzit în viaţa mea.
Regele: Da, cel mai bun dintre cele mai rele. Ei, fârtate, ce ai de spus la toate astea?
Costard: Sire, recunosc codana.
Regele: Ai auzit proclamaţia?
Costard: Mărturisesc pe de-a-ntregul că am auzit-o, dar numai în parte că am luat-o în seamă.
Regele: S-a hotărât prin ea un an de temniţă, pentru cine-i prins cu o femeiuşcă.
Costard: N-am fost prins cu vreuna din alea, sire: am fost prins cu o don’şoară.
Regele: Totuna-i: era scris acolo „o domnişoară”.
Costard: Nu era nicio don’şoară, sire; era o fecioară.
Regele: Tot nu schimbă nimic; căci era scris şi „o fecioară”.
Costard: Dacă-i aşa, îi tăgăduiesc fecioria; era o simplă fetişcană.
Regele: Fetişcana asta n-o să-ţi poată aduce nicio mulţumire.
Costard: Ba, fetişcana poate să mă mulţumească, sire.
Regele: Domnule, ascultă-ţi osânda pe care o rostesc: vei posti o săptămână încheiată, numai cu apă şi tărâţe.
Costard: M-aş ruga mai curând timp de-o lună încheiată numai cu carne de berbec şi cu budincă.
Regele:
Iar Don Armado-ţi va sluji de paznic.
Lord Berowne, vei veghea să ispăşească,
Iar noi să mergem, domnilor, să-ncepem
Ce-am juruit cu-atâta străşnicie.
(Ies.)
Berowne:
Pun capul rămăşag pe-o pălărie
Că pravilele astea n-au trai lung!
Hai, ticălosule!
Costard: Eu sufăr pentru adevăr, sir: căci adevăru-adevărat e c-am fost prins cu Jaquenetta, iar Jaquenetta e o fată adevărată. Aşa că pot să-mi iau adio de la amarul pocal al bunei-stări. Necazul s-ar putea să-mi surâdă-ntr-o zi din nou! Până atunci, fă-ţi loc de-a dreapta mea, mâhnire!
(Ies.)






Scena 2

Un alt colţ al parcului.
Intră Armado şi Moth.

Armado: Băiete, ce semn să fie când un mare om de spirit cade pradă melancoliei?
Moth: Semn mare, señiore, căci începe să arate trist.
Armado: Cum asta? Tristeţea e doar totuna cu melancolia, dragul meu infante.
Moth: Nu, nu! O, Doamne. Nu, señiore!
Armado: Cum poţi tu deosebi tristeţea de melancolie, fragedul meu paj?
Moth: Printr-o demonstraţie cu totul simplă, aţosul meu señior.
Armado: De ce señior aţos? De ce aţos señior?
Moth: De ce paj fraged? De ce fraged paj?
Armado: Am rostit asta „paj fraged”, ca pe un epiteton adecvat, în corelaţie cu anii tăi tineri, pe care-i putem denumi pe drept „fragezi”.
Moth: Şi eu am rostit „señior aţos”, ca pe un titlu adecvat vârstei înaintate a domniei voastre, pe care o putem denumi pe drept „aţoasă”.
Armado: Drăgălaş, şi cât se poate de nimerit!
Moth: Cum înţelegi asta, señiore? Drăgălaş eu, şi nimerite spusele mele? Sau eu nimerit, şi spusele mele drăgălaşe?
Armado: Drăgălaş tu, fiindcă eşti mic.
Moth: De o drăgălăşenie mai mică, fiindcă sunt mic. Dar din ce pricină nimerite?
Armado: Nimerite din pricină că-s iuţi.
Moth: Spuneţi toate acestea ca să mă lăudaţi, maestre?
Armado: Ca să te laud pe merit.
Moth: Aş putea lăuda un ţipar cu aceeaşi laudă.
Armado: Cum aşa? Ţiparul e şi el ingenios?
Moth: Ţiparul e şi el iute.
Armado: Eu am spus de tine doar că eşti iute în răspunsuri! Mă faci să-mi sară muştarul!
Moth: Atunci, înseamnă că v-am dat răspunsul cuvenit, sir.
Armado: Nu-mi plac vorbele potrivite.
Moth (aparte): Mai bine-ar spune de-a-ndoaselea: că potrivnicii nu-l plac pe el când vorbeşte.
Armado: Am făgăduit să studiez trei ani, cu ducele împreună.
Moth: O poţi face într-o oră, señiore.
Armado: E cu neputinţă!
Moth: Cât face unu luat de trei ori?
Armado: Nu-s tare defel la socoteli: asta se potriveşte mai bine cu o minte de tejghetar.
Moth: Dumneavoastră sunteţi un gentilom şi un jucător, sir.
Armado: Mărturisesc că sunt şi una şi alta: căci ambele fac parte din lustrul omului şlefuit.
Moth: Atunci, sunt sigur că ştiţi cât se numără un doi plus un as?
Armado: Se numără unu cu doi.
Moth: Ceea ce omul de rând numeşte în chip vulgar „trei”.
Armado: Adevărat!
Moth: Ei, ce ziceţi, señiore? E un lucru atât de greu de studiat? Uite că treiul l-am şi studiat, până să n-apuci a clipi de trei ori din ochi. Şi cât de uşor e să numeri anii până zici trei, şi să studiezi trei ani în două vorbe, ţi-o poate spune şi calul care dansează.
Armado: Splendidă coţcărie!
Moth (aparte): Ca să-ţi dovedească ţie că eşti un zero!
Armado: îţi voi mărturisi acum ceva: sunt îndrăgostit. Şi, cum e nedemn de un soldat să iubească, iubesc o femeie nedemnă. Dacă trăgând spada împotriva humoarei acestei afecţiuni m-aş putea elibera din mreaja ei vrednică de dispreţ, l-aş face prizonier pe cavalerul Dor, şi l-aş plăti drept preţ de răscumpărare vreunui curtean francez, pentru o reverenţă de modă nouă. Socot umilitor să suspini şi mi se pare că s-ar cuveni să abjurăm de la cultul lui Cupidon. Spune-mi vorbe de mângâiere, pajule! Ce oameni mari au fost îndrăgostiţi?
Moth: Hercule, maestre!
Armado: Prea dulcele meu Hercule! Şi alte celebrităţi, băiete dragă, citează-mi şi alţii! Şi bagă de seamă, scumpul meu copil, să fie tot oameni de mare nume şi cu bune purtări.
Moth: Samson, maestre! Om cu mai bune purtări nu se poate; grozave purtări! N-a purtat el porţile cetăţii în spinare, în tocmai ca un hamal? Şi era îndrăgostit, lulea!
Armado: O, binefăcutule Samson! Binelegatule Samson! Voi căuta să te întrec în mânuitul spadei, aşa cum tu m-ai întrecut în căratul porţilor! Şi eu sunt îndrăgostit, ca şi tine! De cine era îndrăgostit Samson, dragul meu Moth?
Moth: De o damă, maestre.
Armado: O damă de ce maslă?
Moth: De toate patru maslele, sau de trei, ori numai de două din ele; sau poate chiar numai de una din patru.
Armado: Vreau să-mi spui precis: de ce maslă?
Moth: De verde, señiore. De verdele apei de mare.
Armado: E şi asta printre cele patru masle?
Moth: Pe câte ştiu din citite, sir; şi e cea mai de preţ din toate.
Armado: Verdele, într-adevăr, e culoarea îndrăgostiţilor; dar să ai o iubită de culoarea asta… îmi vine să cred că Samson nu prea avea motive de aşa ceva. De bună seamă că a îndrăgit-o pentru spiritul ei.
Moth: Aşa a şi fost, de bună seamă, sir: căci avea un spirit foarte verde.
Armado: Iubita mea e de cel mai imaculat alb… şi roşu!
Moth: Cele mai puţin imaculate gânduri se ascund de obicei, maestre, sub asemenea culori.
Armado: Precizează, precizează, prichindelule firoscos!
Moth: Minte a tatei şi limbă a mamei, veniţi-mi într-ajutor!
Armado: Dulce invocaţie de copil; ce drăgălaşă şi patetică invocaţie!
Moth:
De-i albă şi roşie în obrăjori
Păcatul nicicând nu-i vei şti,
Căci însuşi păcatul îi scoate bujori
Şi teama o poate albi.
Deci dacă i-e frică sau arde-n păcat,
Pe chipul ei, n-ai s-o descoşi.
Căci mărul obrazului ei bucălat
Din naştere alb e şi roş.
Primejdioasă poezioară, stăpâne; împotriva pricinilor albimii şi roşeţii obrazului!
Armado: N-o fi asta cumva, băiete, balada cu Regele şi Cerşetoarea?
Moth: Lumea era îndeajuns de păcătoasă ca să născocească o asemenea baladă cam cu vreo trei veacuri mai devreme. Dar, pe câte-mi dau eu cu socoteala, în ziua de azi n-ar mai putea fi scornită; sau, de-ar fi să fie, nici de scris nu s-ar mai putea vreodată scrie, nici de cântat nu s-ar mai putea cânta.
Armado: Am de gând să-mi însemn în scris subiectul ei, pentru ca să-mi pot ilustra printr-un precedent celebru călcarea jurământului. Băiete, o iubesc pe această fată de ţară, pe care-am prins-o, în parc, stând cu târtiţa aia cugetătoare de Costard; ea e vrednică de iubirea mea, sunt sigur.
Moth (aparte): Merită să fie biciuită şi să aibă parte de-un ibovnic mai acătării decât stăpânul meu.
Armado: Cântă, copile! Sufletul mi-e greu de-atâta iubire.
Moth: Mare minune, când iubeşti o femeie uşoară!
Armado: Ţi-am spus să cânţi.
Moth: Aşteptaţi până i-om vedea trecuţi pe ăştia.
(Intră Dull, Costard, Jaquenetta.)
Dull: Señiore, voinţa ducelui este să-l ţineţi pe Costard din scurt; şi trebuie să nu-i daţi prilej nici de desfătări, nici de chinuri, dar să postească musai trei zile pe săptămână. Cât despre damicela asta, trebuie să-i fac de planton în parc toată ziua. Are voie să fie doar femeie de zi, nu de noapte. Rămâneţi cu bine.
Armado: Mă dau de gol roşind tot, fato!
Jaquenetta: Omule!
Armado: Am să te vizitez la tine-acasă.
Jaquenetta: Tot ce se poate!
Armado: Ştiu unde e!
Jaquenetta: Doamne, că savant mai eşti!
Armado: Am să-ţi spun nişte minunăţii…
Jaquenetta: Cu mutra asta?
Armado: Te iubesc!
Jaquenetta: Mi-ai mai spus-o.
Armado: Deci, cu bună vremea!
Jaquenetta: De-ar da Domnul vreme bună după ce treci dumneata!
Dull: Haide, drumul, Jaquenetto! Înainte, marş!
(Dull şi Jaquenetta ies.)
Armado: Mogârlane, ai să ţii post negru pentru păcatele tale, până te-o ierta Dumnezeu!
Costard: Prea bine, sir. Dar nădăjduiesc că atunci când am să ţiu post, n-am să-l ţiu pe stomacul gol.
Armado: Vei fi plătit cu străşnicie.
Costard: Legătura de recunoştinţă ce mă leagă de domnia voastră este mai strânsă decât cea a oamenilor dumneavoastră, pentru că ei sunt prea slab plătiţi.
Armado: Luaţi-l de aici pe mogârlanul ăsta! Să nu-i mai aud gura.
Moth: Haida, bandit de drumul mare ce eşti, mişcă!
Costard: Nu mă canoni închizându-mă, sir. Mă poţi popri de la dulce fără să mă ţii la post de dulcea libertate.
Moth: Nicidecum, fârtate! Ori e de dulce, ori e de post. Postul tău e la popreală!
Costard: Bine!… Dar dacă mai ajung să văd vreodată zilele vesele ca acelea de tristeţe pe care le-am trăit cândva, are să vadă el, cineva…
Moth: Ce-are să vadă cineva?
Costard: Nu, nimic, jupâne Moth, nimic alt decât ceea ce are să aibă sub ochi. Nu-i obiceiul întemniţaţilor să-şi pună frâu limbii; aşadar, n-am să crâcnesc o vorbă. Slavă Domnului, am şi eu răbdarea la fel de scurtă ca oricare altul, şi prin urmare pot fi liniştit!
(Ies Moth şi Costard.)
Armado: Mi-e dragă ţărna, care e cu adevărat murdară, acolo unde încălţămintea ei, şi mai murdară, călăuzită de piciorul său, care-i culmea murdăriei, o atinge. Voi fi sperjur – ceea ce e o gravă dovadă de falsitate – dacă o iubesc. Şi cum ar putea fi asta o dragoste adevărată, dacă îşi are obârşia în falsitate? Dragostea e un duh al casei. Dragostea e un demon: nu-i înger mai slab de înger decât dragostea. Nu degeaba până şi Samson a căzut întru ispită – şi era coşcogeamite găliganul! Nu degeaba până şi Solomon i-a căzut în mreje – şi doar ăla cap avea, nu glumă! Săgeata lui Cupidon e mult prea puternică pe lângă ghioaga lui Hercule şi, prin urmare, cu atât mai tare va fi pusă alături de spada unui spaniol.
Cel dintâi şi cel de-al doilea dintre motivele de duel n-or să-mi fie de niciun folos. Un „passado” îl lasă rece, la un „duello” nici nu se uită. Are nefericirea să i se spună „copilul Cupidon”, dar se poate mândri că supune oameni în toată firea. Adio, vitejie! Rugineşte nestingherită, spadă! Rămâi mută, tobă a izbânzilor. Căci stăpânul vostru e îndrăgostit. Da: iubeşte! Vino-mi într-ajutor, tu, cine ştie ce zeu inspirat al rimei! Fiindcă, de bună seamă, în curând voi scrie sonete. Ai cuvântul, spirit al meu! Scrie, pană! Căci dacă-i vorba să scriu, voi compune tomuri întregi, in-folio.
(Iese.)

Actul II

Scena 1

Alt colţ al parcului.
Intră prinţesa Franţei, Rosaline, Maria, Katharine,
Boyet, señiori şi alţi curteni din suită.

Boyet:
Adună-ţi, doamnă, duhul de zi mare,
Şi nu uita că-ţi dete craiul-tată
Solie grea, şi către cine-ţi dete!
Tu, nestemată-n preţuirea lumii,
Vei negocia cu cel ce-a moştenit
Desăvârşirea câtă-n om încape,
Neasemuitul rege al Navarrei.
Pretextul cu nimic nu-i mai prejos
De Aquitania, zestre de regină.
Azi risipeşte-ţi farmecele-ntocmai
Ca şi natura care ţi le-a dat
Când a lăsat flămândă-o lume-ntreagă,
Şi darnică ţi le-a menit pe toate.
Prinţesa:
Domnule Boyet, boiul meu, cât este,
De vorba-ţi înflorită n-a dus lipsă.
Frumosul, ochiu-l judecă şi-alege
Ne-mpins de niciun strigăt de telal.
Nu mă fălesc pe sfert eu, că mă lauzi,
Cât arzi tu să te-arăţi mintos şi hâtru
Că-ţi cheltui mintea, proslăvindu-mi boiul.
Şi-acum, dând sfaturi sfetnicului: Boyet,
Cum bine ştii, din zvon se-ncheagă faima,
Şi regele Navarrei juruit-a
La Curtea lui femeie să nu calce
Cât nu-şi încheie studiul de trei ani.
Şi-astfel, de-aceea, până-a nu-i călca
Opritul prag al porţii, ni se pare
Cu cale să-i ştim vrerea. Deci ne-ncredem
în mintea-ţi trează şi te-nsărcinăm:
Fii purtătorul nostru de cuvânt.
Să-i spui că fiica regelui din Franţa
Ar vrea pe loc răspuns dacă primeşte
Să lămurească-n doi chestiuni de stat.
Grăbeşte, spune-i! Noi vom aştepta,
Jălbari umili, înaltă vrerea sa.
Boyet:
De-nsărcinare mândru, volnic plec.
Prinţesa:
Cei mândri, volnici cum eşti tu, se-ntrec.
(Boyet iese.)
Şi cine-s, dragi señiori, cei ce jurară
Ortaci să-i fie regelui virtuţii?
Întâiul lord:
Lord Longaville e unul.
Prinţesa:
îl cunoaşteţi?
Maria:
îl ştiu, stăpână, eu. La cununia
Señiorului de Perigord cu fata
Lui Iacob Falcombridge, ce s-a serbat
Pe sol normand, – cu Longaville ochi dat-am.
E preţuit ca om de mare merit,
Călit în lupte, iscusit în arte.
Nimic nu-l tulbură din ce-ar fi-n stare.
Tot ce-i pătează strălucirea vieţii
– De poate strălucirea fi pătată –
E spiritu-i tăios, unit cu vrerea-i
Necruţătoare pentru cine-l paşte
Norocul să se-ntâmple sub tăişu-i.
Prinţesa:
Vreun nobil fanfaron şi vesel, poate?
Maria:
Mai vesel, zice-se, nici nu se poate.
Prinţesa:
Sunt minţi ce-s verzi doar cât rămân necoapte.
Cine-s ceilalţi?
Katharine:
Dumaine, un tânăr nobil plin de haruri,
Iubit de toţi cei ce iubesc virtutea,
Mai bun să facă rău decât să-l ştie,
Cu duh destul, drept bun s-arate răul
Şi chip frumos, să-l ierţi de nu-i simţi duhul.
La ducele-Alenţon l-am întâlnit
Cândva, şi oricât l-aş vorbi de bine,
Tot mai prejos de preţu-i mi-ar fi spusa.
Rosaline:
C-un alt robit al cărţilor venise,
Ce, dacă-i drept ce-am auzit, îşi zice Berowne.
În viaţa mea nu mi-a fost dat
Să stau de vorbă c-un bărbat mai vesel
Păzind tot timpul pragul cuviinţei.
I-s ochii harnici cercetaşi ai minţii,
Căci orice fleac de care dau întâi
E pentru-a doua bun prilej de glumă,
Pe care limba-i, iscusit tălmaci,
O-mbracă-n vorbe hâtre ce potriva-i,
Încât urechi bătrâne-şi uită treaba
Şi-auzul tânăr e vrăjit cu totul,
Atât de viu şi dulce-i sună ghiersul.
Prinţesa:
Domniţelor, n-ăţi fi – ferească Sfântul! –
îndrăgostite, că-l împodobiţi
Cu-atâta har şi dar pe fiecare?
Întâiul lord:
Se-ntoarce Boyet!
(Intră Boyet.)
Prinţesa:
Cum a fost, señiore?
Boyet:
Navarra zvon avu că eşti pe-aproape,
Şi regele, cu fraţii lui de cruce,
Se pregătea să-ţi iasă-n cale, doamnă,
Chiar până s-ajung eu. Aflat-am însă
C-ar fi mai bucuros în câmp să mânem
Ca cei veniţi să-i dea asalt cetăţii,
Decât să-şi calce jurământul straşnic,
Poftindu-te-n palatul lui pustiu.
Dar iată-l, vine.
(Doamnele îşi pun măşti.. Intră regele, Longaville, Dumaine, Berowne şi însoţitori.)
Regele:
Frumoasă doamnă, bun venit la Curtea-mi!
Prinţesa:
„Frumos” eu-n compliment ce ţi se-ntoarce.
De bun venit, n-am încă nicio ştire.
Iar Curtea are pragul mult prea-nalt
Să poată fi a Voastră. Bun venitul
în câmp pustiu prea-i jos să-mi sune mie!
Regele:
Afla-vei, doamnă, bun venit la Curtea-mi!
Prinţesa:
Doresc să-l aflu. Du-mă, deci, la Curte!
Regele:
O clipă, doamnă: un jurământ mă leagă…
Prinţesa:
Ajute-ţi Precista! Îl vei călca!
Regele:
În ruptul capului, domniţă, nu-l calc.
Prinţesa:
De voie-l vei călca, nu de nevoie.
Regele:
Maria ta nu ştii ce jurământ e!
Prinţesa:
De-ai şti cât ştiu, n-ai fi naiv, ci doctor!
Pe când ştiinţa-ţi dă de gol ce nu ştii.
Am zvon că te-ai sortit singurătăţii:
Păcat de moarte-ar fi şi să respecţi
Un jurământ, ca şi să-l calci.
Mă iartă: sumeţitu-m-am prea tare!
Să dăscălesc un dascăl nu-mi stă bine.
Citiţi mai bine ce m-aduce-aicea
Şi grabnic să-mi răspundeţi vă-nduraţi.
(Îi dă o hârtie regelui.)
Regele:
Cât pot mai grabnic, a-ţi răspunde vreau.
Prinţesa:
Da, cât mai iute, rămas bun să-mi iau,
Să nu te văd sperjur dacă mai stau.
Berowne:
Cândva-n Brabant, noi doi n-om fi dansat?
Rosaline:
Cândva-n Brabant, noi doi n-om fi dansat?
Berowne:
Eu ştiu că da.
Rosaline:
Cât de prisos e-atunci să mai întrebi!
Berowne:
Grăbită eşti!
Rosaline:
A cui e vina? Cu-ntrebări mă-mpinteni.
Berowne:
Ţi-e mintea iute. Pune-i frâu, că-ţi crapă.
Rosaline:
Întâi şi-azvârle călăreţu-n apă.
Berowne:
Ce ceas din zi să fie oare?
Rosaline:
Ceasul
De care-ntreabă orice nătărău.
Berowne:
Norocul măştii că-i pe obrazul tău.
Rosaline:
Noroc de-obraji, că nu-s descoperiţi!
Berowne:
Să-ţi facă Domnul parte de iubiţi!
Rosaline:
Amin. Şi printre ei să nu te numeri.
Berowne:
Atuncea-mi iau picioarele pe umeri!
Regele:
Aicea, doamnă, tatăl vostru scrie
Că a plătit o sută mii de galbeni
Ce nu-s decât pe jumătate suma
Cât tatăl meu i-a dat pentru războaie.
Dar, cică el sau eu, – şi nici poveste! –
Primirăm banii, rămânând de plată
O altă sută mii ducaţi, drept care
Zălog ne-a dat o parte-a Aquitaniei,
Deşi nu face galbenii stricaţi.
Deci, dacă tatăl vostru vrea să-ntoarcă
O jumătate din ce-avea de plată,
Noi renunţăm la toată Aquitania
Şi buni amici de-apururi îi rămânem.
Dar asta, parcă, nici prin gând nu-i trece,
Căci el, aicea, spune că ne-a dat
O sută mii ducaţi, şi nu ne cere
Să i-o primim noi, suta lui de galbeni
Şi să-şi păstreze-n drepturi Aquitania,
Ce-am vrea mai bine să i-o-napoiem,
Ca să ne dea-ndărăt el banii tatii,
în loc de-o Aquitanie ciuntită.
Prinţesă, de n-ar fi să fie jalba
Atât de fără cap, mândreţea-ţi, poate,
Fura-mi-ar inima, sucindu-mi capul.
Aşa că mergi în pace-acasă-n Franţa!
Prinţesa:
Faci tatălui meu, regele, dosadă
Şi bunul lui renume i-l atingi
Negând c-aţi fi primit o sumă care
V-a fost plătită până-ntr-o para!
Regele:
Vă spun că nici din auzite n-o ştiu.
De-mi daţi dovezi, pe loc vă-ntorc toţi banii,
Sau Aquitania.
Prinţesa:
De cuvânt te ţinem!
Boyet, poţi să-i arăţi acum înscrisul
Semnat de ofiţeri numiţi anume
De Carol, tatăl său.
Regele:
Da, fă-mi plăcerea!
Boyet:
Îngăduie, Maria Ta. Lăcriţa
Cu-nscrisul şi-alte probe n-a sosit.
Dar mâine, vă vor sta la îndemână.
Regele:
De-ajuns mi-o fi. Întrevederea asta
Supune-mi-va dovezilor părerea;
Dar între timp, primeşte să-mi fii oaspe
Cinstindu-mă făr’ a-mi ştirbi, prinţesă,
Din cinstea ce-a slăbit-o frumuseţea-ţi.
Nu-mi vei putea, alteţă, trece pragul,
Dar, în afara lui, vei fi primită
Aşa încât să ancorezi în pieptu-mi
De nu-ţi pot face-un port din casa mea.
Mă ierte gându-ţi bun. Rămâi cu bine.
Vom reveni să te vedem. Pe mâine!
Prinţesa:
Mergi sănătos, şi fie ce-ai voit!
Regele:
Îţi vreau ce-ţi vrei tu însăţi, însutit!
(Ies regele şi însoţitorii.)
Berowne: Domniţă, am de gând să te recomand inimii mele.
Rosaline: Vă rog să faceţi prezentările: voi fi încântată s-o cunosc.
Berowne: Aş vrea s-auzi cum geme.
Rosaline: Nebunul e bolnav?
Berowne: La inimă! E grav.
Rosaline: Vai, pune-i lipitori!
Berowne: I-or fi într-ajutor?
Rosaline: Cât mă pricep la medicină, da!
Berowne: Vrei s-o străpungi, deci, cu privirea ta?
Rosaline: No point. Cu poanta cuţitului meu!
Berowne: Te ţină Dumnezeu!
Rosaline: Şi ţie facă-ţi traiul scurt.
Berowne: Nu mai pot sta, s-ascult!
(Se retrage.)
Dumaine: Señior, vă rog o vorbă: această doamnă cine-i?
Boyet: Ducesa d’Alençon. O cheamă Katharine.
Dumaine: Mândră femeie! Vă salut, monsieur!
(Pleacă.)
Longaville: O vorbă, vă conjur! Cea-n alb cine-o fi oare?
Boyet: Văzută la lumină, a fi femeie pare.
Longaville: Lumină-i în lumină! Dar numele-i pot şti?
Boyet: Şi-l ţine pentru dânsa. De-ntrebi, o poţi jigni.
Longaville: Vă rog, sir, a cui fiică-i?
Boyet: Cât ştiu, a mamei sale.
Longaville: Să-ţi ţie Domnul părul bărbii tale.
Boyet:
Señior, nu fi jignit.
E de-a lui Falcombridge moştenitoare.
Longaville:
Mânia mi-a pierit:
E-o fată-ncântătoare!
Boyet:
De! Orişice se poate sub ăst soare!
(Iese Longaville.)
Berowne:
Acea cu glugă cine-i?
Boyet:
Mis’ pare, Rosaline.
Berowne:
Are bărbat, ori ba?
Boyet:
Cum vrea: şi-aşa, şi-aşa!
Berowne:
Rămâi cu bine, sir. Ştii că ai haz?
Boyet:
Ia-ţi bun-venitul ţie, gazdă; dă-mi mie, oaspe, bun rămas.
(Iese Berowne. Doamnele îşi scot măştile.)
Maria:
Acesta e hazliul lord Berowne: cel din urmă.
La el glumă-i orice cuvânt.
Boyet:
Şi cuvântul şi-l ia tot în glumă.
Prinţesa:
N-ar fi fost rău să-l prindeţi voi, să spună vorbe serioase.
Boyet:
Mult chef aveam să-l prind; voia să mă descoase.
Maria:
Vă provocaţi ca doi batali focoşi.
Boyet:
Ne provocăm ca două prove-n bătălie.
Batal, mioara mea, m-aş face doar ca să-ţi pasc buzele ţie!
Maria:
Păşune eu, şi tu batal; când are să se curme-o dată?
Boyet:
Când ai să fii de mine păşunată!
Maria:
Ba ia-ţi nădejdea, te poftesc,
Că nu mi-s buzele izlaz obştesc
Ci-s despărţite din devălmăşie.
Boyet:
Şi-s date-n stăpânire, cui?
Maria:
Plăcerilor hazardului şi mie!
Prinţesa:
Cei hâtri caută hârjoana. Cei nobili, însă, cad la pace.
Decât civil, războiul minţii, cu mult mai mult, vă spun, mi-ar place
Purtat cu hârţogarii stăpânului Navarrei.
Boyet:
De nu mă-nşală ochiul, – ce foarte rar mă minte, –
Citind de-a dreptu-n inimi ce nu-i spus în cuvinte,
E regele Navarrei atins, ori – cum se spune!
Prinţesa:
Atins de ce?
Boyet:
De ceea ce voi ziceţi, amanţii, că-i pasiune!
Prinţesa:
De unde ştii?
Boyet:
Cum? Când tot ce-i în el simţământ s-a retras
în palatul din ochi ce dorinţei dă glas?
Când în inima lui o agată-ţi gravează
Şi-i atât de trufaş chipul tău că-l păstrează?
Limba lui, vrând tot vorbe ce atrag să rostească
Poticnită de zel, dă prin ochi să vorbească.
Patru simţuri într-unul: doar în văz şi-au cuibar.
Gustă mândre mândreţi cu privirile, doar!…
Căci în ochi şi-a închis tot ce-i simţ pământesc,
Ca-n cristalul curat giuvaerul regesc,
Ce cu-atât mai de preţ e sub sticlă-ngheţat
Şi te-mbie când treci să-l culegi, cumpărat.
Faţa regelui scrisă-i ca marginea paginii,
Şi toţi ochii în ochi îi văd vraja imaginii.
Pun zălog Aquitania şi tot mândru-i avut,
Doar să-i dai, de hatâru-mi, un singur sărut!
Prinţesa:
Veniţi voi toate-n cort. Boyet e prea dispus…
Boyet:
Dispus să spună-n vorbe ce ochii lui i-au spus.
Eu n-am făcut decât să-i fac din ochi o gură,
împrumutându-i limba ce nu te minte, jură.
Rosaline:
Bătrân mijlocitor, dibaci în vorbe!
Maria:
I-e Cupido nepot de fiică, şi-i dă bunicului de veste.
Rosaline:
Cu mama seamănă deci Venus, că tată-său urât mai este.
Boyet:
Auziţi, ursitoarele mele?
Maria:
Nu.
Boyet:
Cum aşa? Dar vedeţi?
Rosaline:
Da, văd calea pe unde s-o ştergem!
Boyet:
Mult prea aspre cu mine sunteţi!
(Ies.)

Actul III

Scena 1

Alt colţ al parcului.
Intră Armado şi Moth.

Armado: Copile, cântă; auzul mi-l înflăcărează!
Moth (cântând): Tra-la-la-la!
Armado: Ce melodie suavă! Pleacă frăgezime a anilor! Ia cheia asta, dă-i slobozenie bădăranului din temniţă; adu-l aici în graba mare. Trebuie să-l folosesc spre a duce o scrisoare dragostei mele.
Moth: Spune, maestre, vrei să-ţi cucereşti dragostea cu un cântec franţuzesc?
Armado: Cum adică? Să-i cânt pe franţuzeşte?
Moth: Nu, desăvârşitul meu maestru! Ci numai să şuieri din vârful limbii o gigă, să-i baţi măsura cu piciorul şi s-o înviorezi şi mai şi, dându-ţi ochii peste cap. Mai cânţi o notă, mai oftezi o notă… câteodată din adâncul beregatei, ca şi cum, tot cântându-ţi dragostea, ai fi înghiţit-o de-a binelea; alteori pe nas ca şi cum ai fi sorbit-o, tot adulmecând-o. Să-ţi tragi pălăria ca un oblon peste galantarul ochilor; să-ţi ţii braţele-n cruce pe pântecul supt, ca un iepure-n frigare, sau cu mâinile-n buzunare, cum stăteau ăi din portretele din vechime. Şi nu cumva să cânţi prea multă vreme acelaşi cântec. O frântură de ici, alta de colea. Numai aşa le poţi pune la pământ de admiraţie pe fetişcane (mai ales că-s destul de grăbite să fie puse la pământ), şi te fac să fii un om de seamă – iei seama la ce-ţi spun? – fiindcă grozav le mai place să fie luate-n seamă!
Armado: Trebuie să te fi costat, nu glumă, să afli toate astea!
Moth: Cum dai paraua, cum pricepi zurbaua!
Armado: Vai, vai!
Moth (cântă): „S-au dus caii de bâlci de altădată.”
Armado: Iubitei mele-i spui tu cal de bâlci?
Moth: Cum să-i spun aşa, maestre? Calul de bâlci e doar un mânz, pe când iubita domniei tale e-un bidiviu focos. Dar de ce mă-ntrebi? Nu cumva ai uitat cum ţi-arată iubita?
Armado: Cât pe-aci s-o uit!
Moth: Ce şcolar fără tragere de inimă! Învaţ-o pe dinafară.
Armado: Pe dinafară? De ce nu şi pe dinăuntru?
Moth: Ba şi pe de margine! O să-ţi dovedesc de ce în toate trei chipurile.
Armado: Ce-i de dovedit aici?
Moth: C-am să fiu bărbat în toată firea, dacă trăiesc, şi asta numai cu ajutorul lui „pe dinafară, pe dinăuntru şi pe de margine”, delaolaltă. Pe dinafară o iubeşti, fiindcă inima ta n-are loc în inima ei; pe dinăuntru, fiindcă înăuntrul inimii tale e fiinţa ei; şi pe de margine, fiindcă în miezul chestiei n-ai să poţi intra niciodată.
Armado: Mărturisesc că sunt de acord cu toate trei.
Moth (aparte): De trei ori pe-atâta de-ai mărturisi şi tot la nimic nu ţi-ar fi de folos!
Armado: Fugi de-l adu pe bădăran, trebuie să-mi ducă o scrisoare.
Moth: Nici că se putea solie mai potrivită. Un cal ajuns ambasador al unui măgar.
Armado: Ia te uită! Cum? Ce vrei să spui?
Moth: Că ar trebui să-l trimiţi pe măgar de-a călare pe bidiviul dumitale, fiindcă aşa, pe picioarele lui, umblă ca un melc. Plec să-l aduc.
Armado: N-ai drum lung! Pleacă!
Moth: O să zbor uşor ca plumbul.
Armado:
Ce-ţi vine-n minte, prichindel isteţ?
Nu-i plumbu-ntre metale mai greoi?
Moth:
Minime, sir, mai bine deloc răspunde-voi.
Armado:
îţi spun că e greoi.
Moth:
Spunând aceasta sunteţi prea vioi.
Greoi e oare plumbul ţâşnind din ţeava flintei?
Armado:
înmiresmat fum al retoricii!
Eu, după el, sunt tun, şi el ghiulea-i!
Te-arunc înspre cioban!
Moth:
Zbor; foc, ce stai?
(Iese.)
Armado:
Isteţ infante plin de gingăşie!
Cerească boltă, ţie-ţi închin suspinul, ţie!
Tristeţii te supune, sublimă vitejie!
Dar mi se-ntoarce solul.
(Intră Moth şi Costard.)
Moth:
Costard şi-a rupt o coastă, sir! Minune!
Armado:
Enigmă? Sau şaradă? Envoy? Răspunde! Spune!
Costard: Ce egmă, ce sărată, ce anvoa? Nu-mi pune sare-n rană. Ce-i aia anvoa? Vreo alifie? Nu-mi trebuie niciun anvoa. Daţi-mi mai bine o foaie de pătlagină. Atâta-ţi cer, señior, pătlagină.
Armado: Pe sublima virtute! Nu-mi pot opri râsul! În neghiobia ta, mi-alungi plictisul. Plămânii mi se umflă, răsuflarea lui se preface în hohote de râs. O, voi, stele, iertaţi-mă! Nărodul ăsta ia un envoy drept unsoare şi ia unsoarea drept envoy.
Moth:
Spun altfel înţelepţii? Envoy nu-i o unsoare?
Armado:
Nu, paje! Envoy este un apolog ascuns,
Ce dă-nţeles cuvintelor cu tâlc de nepătruns.
De pildă, iată:
„Vulpoiul, maimuţa, bondarul cu ei,
Nu erau cu soţ, fiind numai trei.”
Asta-i doar morala. Acum să-ţi spun envoy-ul.
Moth:
Lasă-l pe seama mea. Mai spune-o dat’ morala!
Armado:
Vulpoiul, maimuţa, bondarul cu ei,
Nu erau cu soţ, fiind numai trei.
Moth:
Până când gâscanul, clătinând din moţ,
A zbughit pe uşă, şi-au ajuns cu soţ.
Acum încep eu cu morala dumitale şi-mi răspunzi dumneata cu envoy- ul.
Vulpoiul, maimuţa, bondarul cu ei,
Nu erau cu soţ, fiind numai trei.
Armado:
Până când gâscanul, clătinând din moţ,
A zbughit pe uşă, şi-au ajuns cu soţ.
Moth:
Halal envoy: se termină cu „gâscă”. Mai vrei ceva?
Costard:
Un băiat cumpărase la târg o gâscă frumoasă şi grasă,
Nici vorbă, señiore, ca gâsca, şi-afacerea-i foarte frumoasă;
Să faci o afacere-n târg ne-nşelat e ca-n zaruri când joci.
Anvoa-ul la fel e de gras, cât de graşi sunt ai gâştei boboci.
Armado:
Destul! Cum începuse toată povestea asta?
Moth:
Am spus că bietul Costard şi-a rupt (minune!) coasta.
Cerutu-mi-ai pe urmă envoy-ul.
Costard:
Aşa-i! Pătlagină cerui; mi-ai dat morală
Băiatul un anvoa grisan şi tu o gâscă
Şi târgul s-a făcut.
Armado: Dar spune-mi, cum se face că-şi rupse Costard coasta?
Moth: Am să te fac să vezi.
Costard:
Moth dragă, nu te doare pe tine. O să spun eu anvoa-ul.
Săracul Costard, uite cum l-a lovit năpasta.
Căzu urcând pe scară şi-şi rupse, bietul, coasta.
Armado: Ajunge! Să lăsăm tema asta!
Costard: Când m-o lăsa şi pe mine teama durerii din coastă!
Armado: Ascultă, ticălosule: te eliberez, ţi-o spun franc…
Costard: Atunci însoară-mă cu o franţuşcă. Am cam mirosit eu asta: dă-i cu anvoa-ul, dă-i cu gâsca…
Armado: Pe sufletul meu sacru! Am vrut să spun că te pun în libertate, slobozindu-ţi făptura din închisoare. Erai deţinut, închis, întemniţat, pus la popreală, încuiat.
Costard: Adevărat. Eram încuiat. Şi acum vrei să-mi dai o curăţenie, ca să mă slobozi?
Armado: îţi dau slobozenie. O să te scot de la gros, cerându-ţi în schimb să mă răsplăteşti doar cu-atâta: să duci această însemnărică (îi dă o scrisoare) acelei fete de ţară care poartă numele de Jaquenetta. Iată şi remuneraţia faptei tale. (îi dă bani.) Pentru că nimic nu mă unge la inima mea señiorială decât să le ung mâna celor care-s ţinuţi la mâna mea. Moth, vino după mine!
(Iese.)
Moth: Concluzia premisei tale. Señior Costard, rămâi cu bine!
Costard: Tu, boţ de om! Drag prichindel! Eşti o comoară pentru mine!
(Iese Moth.)
Acum să văd ce-i cu remuneraţia. Remuneraţie, aha! Aşa s-or fi spunând pe latineşte trei bănuţi. Trei bănuţi, remuneraţie! „Cât costă funduliţa asta? – Uin gologan! – Nici gând. Îţi dau pe ea o remuneraţie!” Atât, şi o iei! Remuneraţie! E-un cuvânt mai strălucitor chiar decât coroana Franţei. N-am să mă mai duc niciodată la târguieli fără remuneraţie.
(Intră Berowne.)
Berowne: Prietenul meu Costard! Ce bine că te văd!
Costard: Vă rog, sir, câte eşarfe de culoarea garoafei se pot cumpăra cu o remuneraţie?
Berowne: Ce-i o remuneraţie?
Costard: Adică… trei bănuţi.
Berowne: De trei bănuţi mătase.
Costard: Fiţi binecuvântat.
Berowne:
Ştai, Costard! Am nevoie de ajutorul tău.
De vrei de-acum încolo să-ţi fiu sprijin,
Să faci ce-ţi cer eu, bunule cioban.
Costard:
Şi când o s-ai nevoie?
Berowne:
În astă după-amiază.
Costard:
Prea bine. Fac ce-mi ceri. Cu bine, sir!
Berowne:
Stai. Nu ştii încă despre ce e vorba.
Costard:
Voi şti atunci când o s-o fac.
Berowne:
Cum, necioplite! Mai întâi s-o ştii.
Costard:
Vin la-nălţimea ta chiar mâine-n zori.
Berowne:
Azi după prânz de tine am nevoie:
Prinţesa trece-n parc, la vânătoare,
Şi în alai va fi şi-o mândră doamnă
Al cărei nume miere-aduce limbii
Când i-l rosteşti; o cheamă Rosaline.
Tu afl-o şi în dalba-i mână pune
Răvaşul ăsta-nchis. Ia-ţi plata. Du-te!
(îi dă bani.)
Costard: Plata! O, sfântă plată! Mai bună decât remuneraţia! Mai bună cu unsprezece gologani jum’ate. Dulce plată! Sir, îţi fac treaba. Remuneraţie! Plată!
(Iese.)
Berowne:
De necrezut! Iubesc! Eu, ce-am prigonit iubirea!
Batjocoream duioasele suspine
Şi, gâde crâncen, le pândeam în noapte,
Iar ţâncului neîntrecut în fală
De niciun muritor, i-eram vrăjmaş.
Orb, zvânturatic, năzuros, făţarnic,
Copil-bătrân, pitic-uriaş, prinţ-Cupid.
Domn al cântării dragostei şi-al lenei
Crai peste geamăt şi suspin, şi rege
Slujit de hoinăreală şi cârtire
Temut satrap peste nădragi şi fuste,
Mai mare-al trepăduşilor. Vai mie!
O, inimă! Ce măscărici ajuns-am!
Să lupt în oastea-i! Ba, să-i port şi stema!
Cum? Eu iubesc!? Eu jinduiesc o soaţă!?
Femeie! Unui ceas nemţesc te-asameni
întruna dat la dres, mereu stricat,
Şi care niciodată nu arată
Adevăratul timp, oricât îl tragi.
Am fost sperjur, nevrednic sunt de milă.
Şi cea mai uşuratică din toate
Să-mi fie dragă! O, făptură dalbă,
Catifelate gene, ochi ca smoala…
Pe ceruri! Ar putea să-l păcălească
Chiar şi pe Argus, paznic de i-ar fi.
Ei să-i închin oftatul meu şi veghea,
Şi rugi să-nalţ! Ce boală grea-mi trimite
Ăst Cupidon, că i-am dispreţuit
Atotputernica nimicnicie!
Plâng, gem, suspin, iubesc fără prihană.
Eu, o domniţă, alţii vreo codană.
(Iese.)

Actul IV

Scena 1

Intră prinţesa, Rosaline, Maria, Katharine,
Boyet, nobili din suită, un pădurar.

Prinţesa:
E regele, cel ce-a trecut în goană
Dând pinteni calului, pe povârniş?
Boyet:
Nu ştiu, dar socotesc că n-a fost el.
Prinţesa:
Oricine-a fost, spre culmi părea că tinde!
Señiori, noi astăzi vom primi răspunsul
Şi sâmbătă ne vom întoarce-n Franţa.
Unde-i tufişul, spune, pădurare,
Din care ne-om juca de-a ucigaşii?
Pădurarul:
De-aici, de-aproape, din desişul ăsta,
Veţi face o frumoasă vânătoare.
Prinţesa:
Să mulţumesc deci frumuseţii mele
Că ai rostit „frumoasă vânătoare”?
Pădurarul:
Iertaţi-mă, dar n-am vrut să spun asta!
Prinţesa:
Cum? După ce mă lauzi, vorba-ţi iei?
Mândria-mi curmi; durerii-i dai temei.
Sunt slută?
Pădurarul:
Ba frumoasă!
Prinţesa:
Ţine-ţi firea!
Frum’seţii nu-i slujeşte linguşirea,
Că mi-ai spus drept, na, ţine,-oglinda mea!
(îi dă bani.)
Scump mai plătim în viaţă vorba grea.
Pădurarul:
Al frumuseţii har l-aţi moştenit.
Prinţesa:
Virtutea, frumuseţea mi-a păzit
Eres născut cu vremea noastr-o dată:
Când dă, o mână hâdă-i lăudată.
Daţi arcul: Mila-mi ucigaş o fi.
De-oi trage bine, rău voi făptui;
De voi greşi, pe milă vina-oi pune;
Nu s-o ştirbi prea bunul meu renume.
De-oi nimeri mi-or spune iscusită,
Nu dor de-ucis – a laudei ispită
Mânatu-mi-a săgeata;-n lume-ades
Omorul din trufie a purces.
O viaţă-ntreagă inima se-ntartă
Să dobândească fala cea deşartă.
Şi eu, pe-altarul crâncenei trufii
O ciută, dragă mie, voi jertfi!
Boyet:
N-o chinuie aceeaşi sete, oare,
Pe o nevastă rea, gâlcevitoare,
De-a-şi stăpâni stăpânul?
Prinţesa:
Ba da; şi lauda prejos rămâne
Când lăudăm asemenea stăpâne.
Boyet:
Dar vine cineva din ceata rigăi.
(Intră Costard.)
Costard: Vă aibă Domnul în pază pe toţi! Rogu-vă, cine-i capul?
Prinţesa: Poţi să-ţi dai seama dacă tuturor celorlalţi le lipseşte capul.
Costard: Care-i cea mai mare şi mai sus-pusă dintre doamne?
Prinţesa:
Cea mai grasă şi mai înaltă.
Costard:
Mai grasă şi mai-naltă?… Aşa-i! Ce-i drept e drept,
Dar de-aţi fi fost măruntă cum este mintea mea
Cu betele oricăreia de-aicea aţi putea
Mijlocul să vă-ncingeţi. Cap sunteţi, cum v-arată chiar trupul!
Prinţesa:
Dar vorbeşte! Ce vrei cu noi, o dată!
Costard:
Pentru o doamnă Rosaline, am o scrisoare de la lord Berowne.
Prinţesa:
Scrisoare?! Dă-o-ncoace! El mi-e prieten bun.
Stai, solule, deoparte. Ştii, Boyet, să despici!
Claponul ăsta taie-l!
Boyet:
Fac cum zici!
Scrisoarea a greşit când a venit aici:
E pentru Jaquenetta.
Prinţesa:
Dar jur c-o vom citi. Retează-i beregata de ceară.
Haide, zi!
Boyet (citeşte): „Pe ceruri! Că eşti frumoasă e o afirmaţie mai mult decât infailibilă. Că eşti frumuşică e cât se poate de adevărat. Nimic nu e mai adevărat decât că eşti drăgălaşă, cu mult mai frumoasă decât frumuseţea, cu mult mai drăgălaşă decât drăgălăşenia, cu mult mai adevărată decât adevărul însuşi! Arată-ţi compasiunea pentru al tău eroic vasal! Măreţul şi prea ilustrul rege Cophetua îşi coborî ochii asupra pernicioasei şi neîndoielnicei cerşetoare Zenelophon. El a fost acela care ar fi putut rosti pe bună dreptate: «Veni, vidi, vici!» Vorbe care, anatomizate în limba vulgară (o, josnică şi umilă limbă, vulgară!), videlicet – a venit, a văzut, a învins! A venit, una. A văzut, două. A învins, trei. Cine a venit? Regele. De ce a venit? Ca să vadă. De ce să vadă? Ca să învingă. Spre cine s-a îndreptat el? Spre cerşetoare. Pe cine a văzut? Pe cerşetoare. Pe cine a învins? Pe cerşetoare. Concluzia e victoria. În folosul cui? În folosul Regelui. Înfrânta s-a îmbogăţit. În folosul cui? În folosul cerşetoarei. Catastrofa care a urmat a fost; o ceremonie nupţială, în folosul cui? În folosul Regelui? Nu. În folosul ambelor părţi într-una sau al ambilor din cei doi într-o singură parte. Eu sunt Regele, pentru că aşa cere comparaţia. Tu eşti cerşetoarea, fiindcă aşa cere condiţia ta joasă. Să-ţi poruncesc iubire? Aş putea. Să-ţi iau cu sila iubirea? Pot. Să-ţi infuzez iubire? Doresc. Ce vei primi în schimbul zdrenţelor tale slinoase? Straie frumoase. În schimbul pauperităţii? Proprietăţi. În schimbul tău? Pe mine. Astfel, aşteptându-ţi răspunsul, îmi profanez buzele lipindu-le de picioarele tale, ochii de icoana ta şi inima de toate mădularele tale. Al tău, în cea mai drăgăstoasă dorinţă de a te sluji, don Adriano de Armado”.
Mioară, zburzi zglobie prin păşune;
N-auzi cum rage leul din Nemeea?
Cuminte, la picioare-i te supune?
De-o fi sătul, te iartă-n clipa-aceea,
Dar împotrivă, suflete, de-i stai,
Din blana ta va să-şi croiască strai!
Prinţesa:
Ce pupăză mai are o pană-aşa bălţată?
Ce lucru fără noimă! Ai mai văzut vreodată?
Boyet:
Am mai citit asemenea buchi, mi-aduc aminte.
Prinţesa:
Taci, că-i cu buche! Mintea ta nu minte.
Boyet:
Armado, spaniolul, e-un spectru, o stafie,
Un nou stupid Monarcho, prilej de veselie
Mult îndrăgit de rege şi de-ai lui.
Prinţesa (lui Costard):
Ia stai:
De unde ai scrisoarea?
Costard:
De la stăpân, ce mai?
Prinţesa:
Cine-o trimite, cui, deci?
Costard:
Stăpânul, la stăpâna!
Prinţesa:
Care stăpân şi către ce stăpână?
Costard:
Mi-o dete lord Berowne, stăpân de drept divin.
Şi-i pentru-o doamnă francă pe nume Rosaline.
Prinţesa:
Ai cam greşit adresa. Să mergem, draga mea,
Răvaşul tău primi-l-vei pesemne altcândva.
(Iese prinţesa cu suita sa.)
Boyet:
Dar cine-i vânătorul?
Rosaline:
Din vorba-mi vrei să-nveţi?
Boyet:
Da, steaua mea…
Rosaline:
Ţintaşul cu tolbă şi săgeţi.
Bine ţintit.
Boyet:
Prinţesa hăituieşte un cerb cornaci; ţi-o spun:
Purta-vei, după nuntă, lungi coarne; capul pun!
Bine ţintit!
Rosaline:
Atuncea, vânătorul sunt eu!
Boyet:
Cerb cin’ să fie?
Rosaline:
De, după coarne, cinstea ţi se cuvine ţie!
Bine ţintit, aşa e?
Maria:
Te-a cam atins în frunte, Boyet. Ce-i cauţi sfadă?
Boyet:
Că ea-i mai jos atinsă nu crezi că am dovadă?
Rosaline: Ai chef să-ţi trag una cu o romanţă veche, care avea barbă pe vremea când regele Pépin al Franţei era de-abia copil? Să ştii că n-o să greşesc ţinta.
Boyet: O să-ţi răspund cu una la fel de bătrână, care avea barbă pe când regina Guinevra a Bretaniei era de-abia codăniţă.
Rosaline (cântă):
Tu n-ai să tragi, să tragi, să tragi,
Tu n-ai să tragi, drăguţul meu.
Boyet (cântă):
De n-oi putea să trag, să trag,
Să tragă altul, dacă nu eu.
(Ies Rosaline şi Katharine.)
Costard:
Tii! Amândoi, pe cinste, ochit-au dintr-o dată!
Maria:
De două ori ochită! Ce ţintă minunată!
Boyet:
Tot ţintă! Iarăşi ţintă! De ţintă doar vorbiţi!
Să-i bateţi cui la mijloc, în semn c-o nimeriţi.
Maria:
Prea-ţi ţii departe braţul! Să poţi cum oi fi vrând?
Costard:
De nu te-apropii, semnul nu-l nimereşti nicicând.
Boyet:
De-mi ţin departe braţul, tu prea pe-aproape-l ţii!
Costard:
Atuncea, drept în mijloc săgeata va lovi.
Maria:
Vi-s gurile spurcate. Ajungă-vă mascara!
Costard:
La cui ţi-a rupt ea cuiul, la bile-ţi speli ocara.
Boyet:
De carambol mi-e teamă. Ciovică, bună seara.
Costard:
Ce măscărici! Paiaţă! Bătu-l-ar Dumnezeu!
Ce-au râs de el cu hohot şi doamnele şi eu!
Vulgar e duhul, Doamne, când trage chibzuit,
La locul cu pricina, obscen şi potrivit.
Aşa-i şi cu Armado, să vezi ce om subţire.
Vorbind cu-o doamnă, mâna şi-o pupă în neştire
Sau când îi dă vreo doamnă să-i poarte evantaiul
Şi pajul! Câtă minte în trupu-i puţintel!
Nici gâzele nu-s parcă mai vesele ca el.
Hola! Hola!
(Se aud strigăte. Costard iese alergând.)

Scena 2

Un alt colţ al parcului.
Intră Holofernes, sir Nathaniel şi Dull.

Sir nathaniel: Adevăr grăiesc, o prea cuviincioasă vânătoare, şi săvârşită ca o mărturie a unui cuget curat.
Holofernes: Cerbul era, după câte ştiţi, sanguis – însângerat; copt ca un măr zemos suspendat ca un cercel de urechea elementului numit coelo – cerul, bolta, firmamentul. Şi iată-l acum căzând ca un măr pădureţ pe suprafaţa terrei – pământul, ţărâna, solul.
Sir Nathaniel: Cu adevărat, maestre Holofernes, epitetele voastre sunt iscusit orânduite, cel puţin tot aşa cum ar fi făcut un savant. Da, vă asigur, domnule, era un ţap de prima mână.
Holofernes: Sir Nathaniel – haud credo.
Dull: Da’ de unde! Nu era un haud credo; era un ied ceva mai mărişor.
Holofernes: O, cea mai barbară intonaţiune cu putinţă! Ba încă un soi de insinuaţiune in via – cum s-ar spune pe cale de explicaţiune; facere, cum se spune, o replicaţiune sau mai curând ostentare – să-şi arate, cum s-ar spune, înclinaţiunea, după firea sa necultivată, neliterată, needucată, nepolisată, necrescută sau, mai curând, neinstruită, sau, şi mai curând, neînvăţată. Să confunde haud credo cu un cerb!
Dull:
Am spus că cerbul nu era un haud credo, ci doar un ied.
Holofernes:
Prostie dată îndoit în pârg! Bis coctus!
O, monstru Ignoranţa! Ţi-e chipu-atât de slut!
Sir Nathaniel:
Din vinul rar al cărţii, nicicând el n-a băut.
Hârtie nu mâncat-a niciodată şi, de băut, n-a băut cerneală. Cugetul său nu e împodobit cu vreun chip. E o jivină simţitoare numai în părţile ei josnice.
Neroditoare buruiană, ai fost anume răsădită
Ca noi, cei cu simţiri alese, s-avem prilej de mulţămită.
Văzând ce sterp rămâne duhu-ţi şi-al nostru câtă roadă poartă,
Precât de rău simţi-m-aş dacă aş fi un prost… un gură spartă
Tot astfel s-ar simţi neghiobul, cărarea şcolii dacă-ar bate.
Dar omne bene zic. Un dascăl rostea odată cu dreptate
„Chiar cel ce nu iubeşte vântul, să-ndure poate vijelia”.
Dull:
Ia spuneţi: cine-avea o lună, atunci când s-a născut Cain,
Cinci săptămâni având acum… ba poate chiar şi mai puţin?
Holofernes:
Dictynna, dragă Dull, Dictynna.
Dull:
Dictynna? Ce-i Dictynna?
Sir Nathaniel:
Diana, Phoebe, Luna, cum s-ar spune.
Holofernes:
Luna-mplinea o lună, fiind cu-Adam de-o seamă.
Şi după un veac, ea lună – el centenar se cheamă.
Poţi numele să schimbi; aluzia rămâne.
Dull:
De fapt aşa-i, mofluzia rămâne.
Holofernes: Fortifice-ţi Dumnezeu capacitatea înţelegerii. Am spus că poţi să schimbi numele, aluzia rămâne.
Dull: Şi eu am spus că dacă schimbi numele, confuzia rămâne, pentru că luna n-are niciodată mai mult de-o lună. Şi v-am spus înainte că prinţesa a omorât un ied.
Holofernes: Sir Nathaniel, doriţi să ascultaţi un epitaf improvizat asupra morţii cerbului? Pentru a linişti humoarea acestui ignorant, am numit cerbul pe care l-a vânat prinţesa – ied.
Sir Nathaniel: Perge, maestre scump; şi astfel zăgăzui-vei neghiobia.
Holofernes:
O să presar aliteraţii, mărturisindu-mi dibăcia,
Divina doamnă dăruie durere, dulăilor dând drumul;
Fugi firavă fiară; fremătară feriga şi făgetul;
„E cerb de ciurdă” cineva chitise. Şi-aşa e de schimbi unu (Adică I) în C (adic-o sută), de schimbi apoi cu-ncetul
Pe D (cinci sute, cum s-ar spune) în R şi-n B… şi astfel, iată,
Un IED intrat-a în tufişuri, un CERB ieşit-a-ndată.
Sir Nathaniel: Ce har deosebit!
Dull: Dacă harul e o harpă, atunci lasă-l să-şi zdrăngănească harul ca să le măgulească pe harpiile alea.
Holofernes: E un dar pe care-l stăpânesc. Simplu, simplu de tot. Un spirit nebunatic, extravagant, plin de forme poetice, de figuri, subiecte, obiecte, idei, aprehensiuni, moţiuni, revoluţiuni, totul încastrat în ventricolul memoriei, nutrit în pântecele piei mater, şi adus pe lume odată cu coacerea ocaziei. Dar acest dar nu e plăcut decât atunci când e şi ascuţit; şi eu sunt foarte recunoscător pentru asta.
Sir Nathaniel: Sir, eu înalţ mulţumire Domnului că mi-a dat putinţa să vă cunosc. Şi enoriaşii mei la fel. Fiindcă fiii lor primesc lumina învăţăturii voastre, iar fiicele lor nu au decât de folosit de pe urma învăţăturii voastre. Sunteţi un enoriaş foarte merituos, un bun mădular al comunităţii.
Holofernes: Mehercle! Dacă fiii lor sunt isteţi din fire, n-am de ce să le mai bag eu în cap învăţătura. Dacă fetele lor sunt vrednice, am de gând să le-o introduc. Dar vir sopit qui pauca loquitur. Iată un suflet feminin care ne salută.
(Intră Jaquenetta şi Costard.)
Jaquenetta: Dumnezeu să te ajute să începi cu bine ziua de azi, domnule părinte!
Holofernes: Să încep? Quasi să dau cep. Dacă e să i se dea cuiva cep, care din noi doi să fie mai potrivit?
Costard: Pe toţi dracii, domnule părinte; ăl de aduce mai mult a butie!
Holofernes: De fapt, cauza lucrurilor cere ca unei buţi să i se dea cep. Iată cum sălăşluieşte spiritul într-un bulgăre de ţărână, focul într-un bolovan! Un mărgăritar e prea mult pentru un porc! Amuzant! Foarte frumos!
Jaquenetta: Domnule părinte, fii te rog bun şi citeşte-mi scrisoarea asta. Mi-a adus-o Costard de la don Armado.
Holofernes: Fauste, precar gelida quando pecus omne sub umbra ruminat etcaetera. Ah, bătrâne mantovan! Aş putea spune despre tine ceea ce spune călătorul despre Veneţia:
„… Vinegia, Vinegia,
Chi non te vede, non te pregia.”
Bătrân mantovan, bătrân mantovan! Cel care nu te înţelege nu te iubeşte; ut, re, sol, la, mi, fa! Cu rugămintea de-a fi iertat, explicaţi-mi care-i conţinutul. Sau, mai curând, cum se exprimă Horaţiu în al său… Dar, pe sufletul meu, sunt versuri!
Sir Nathaniel: Da, maestre, şi încă foarte savante.
Holofernes: S-ascult o stanţă, o strofă sau un stih. Lege, domine.
Sir Nathaniel (citeşte):
„Iubirii cum să-i jur? Să mint ea mă sili:
Credinţa va să-mi ţină, frumuseţii de-o voi da;
Pe mine m-am minţit; dar credincios ţi-oi fi;
Stejar mi-e gândul, dar răchită-n faţa ta,
Vechi slove-ai buchisit şi-n ochii tăi le-ai strâns
Desfătul minunat ce-n ei se desluşeşte;
Ştiinţa de e ţel, te ştiu… şi mi-e de-ajuns.
O, cât e de-nţelept un grai ce te slăveşte!
Cei ce te văd şi nu-s vrăjiţi sunt prea nătângi;
Că eu am fost vrăjit, de slavă vrednic sunt;
Porţi fulgerul lui Zeus în ochi, şi-n glas îi strângi.
Grozavul tunet: dar le schimbi în jar şi cânt.
Cerească precum eşti, să-mi ierţi că-ţi preamăresc
Frumuseţea ta din slăvi în graiu-mi pământesc.”
Holofernes: N-ai ţinut seama de apostrofe şi astfel ai pierdut din vedere accentul. Îngăduie-mi să supravizez această canţonetă. Numai cantitatea e respectată. Cât priveşte eleganţa, facilitatea, cadenţa de aur a poeziei, caret. Ovidius Naso era omul potrivit pentru aşa ceva. Într-adevăr, vei zice: de ce tocmai Naso? Pentru că numai el putea intui mirosurile florilor odorifiante ale fanteziei, miresmele invenţiunii. Imitari nu înseamnă nimic. Câinele îşi imită stăpânul, maimuţa – paznicul, calul înzorzonat cu panglici – cavalerul. Dar, vergină damicelă, scrisoarea vi se adresa?
Jaquenetta: Da, domnule! E de la unu musiu Berowne, unul dintre señiorii ăia veniţi cu regina străină.
Holofernes: Vreau să-mi trec ochii pe deasupra subscripţiei. Scrie: „Mâinii albe ca zăpada a prea frumoasei doamne Rosaline”. Vreau să mă mai uit o dată la intelectul scrisorii, pentru a descoperi denominaţia părţii care se adresează părţii subscrise. „Pe veci în slujba Señioriei Voastre – Berowne.”
Sir Nathaniel, acest Berowne e unul din cei care au depus jurământ alături de rege. Iată deci că a modelat o slovă scrisă pentru una din însoţitoarele reginei venite din alte zări, slovă care şi-a greşit destinaţia fie în mod accidental, fie ca o consecinţă a progresiunii. Dă fuga şi te du, copila mea, să depui această misivă în mâinile auguste ale Suveranului! Asta poate să-l intereseze. Nu mai zăbovi cu complimentele. Vă iert de astă dată de aceste obligaţii. Adio.
Jaquenetta: Dragă Costard, hai şi tu cu mine. Domnule părinte, cerul să te aibă-n pază.
Costard: Cum de nu? Merg cu tine, fata tatii! Cum să nu merg?
(Ies Costard şi Jaquenetta.)
Sir Nathaniel: Maestre, aţi săvârşit lucrul acesta ca un cuget cu frică de Dumnezeu. E o faptă cucernică. Şi precum au grăit un părinte al bisericii…
Holofernes: Vă rog, maestre, nu rostiţi cuvântul părinte. Mi-e teamă întotdeauna de aparenţele prea aparente! Dar, ca să revenim la versuri: v-au plăcut cumva, sir Nathaniel?
Sir Nathaniel: Desăvârşită operă a unei pene măiastre!
Holofernes: Voi cina astăzi la părintele unui discipol de-al meu. Dacă, înainte de ospăţ, v-ar bucura să vă gratific masa cu un prilej de mulţumire, voi putea, graţie privilegiului de care mă bucur din partea părinţilor sus-zisului elev, să vă pregătesc un ben venuto. Acolo vă voi demonstra că versurile nu sunt câtuşi de puţin savante, neposedând darul poeziei şi fiind lipsite de spirit şi de invenţie. Vă implor, acordaţi-mi cinstea de a fi laolaltă cu domnia voastră.
Sir Nathaniel: Foarte bucuros. Căci strângerea-n delaolaltă, spune Scriptura, e fericirea vieţii.
Holofernes: Nu încape dubiu, dacă astfel conchide textul infailibil al Scripturii.
(Lui Dull): Domnule, vă invit şi pe domnia voastră. Nu mă refuzaţi. Pauca verba. Înainte! Preanobilii gentilomi petrec. Să mergem să ne luăm şi noi picul nostru de recreaţiune!
(Ies.)





Scena 3

Un alt colţ al parcului.
Intră Berowne, singur, cu o hârtie în mână.

Berowne: Regele umblă să vâneze cerbul; eu mă vânez pe mine însumi. El hăituieşte sălbăticiunea, eu sunt hăituit de simţăminte care mă sfâşie; sfâşie… Urât cuvânt! Departe de mine, tristeţe! Aşa se zice că ar fi spus un nebun. Dacă am spus-o şi eu, înseamnă că sunt nebun. Straşnică dovadă, n-am ce zice! Pe Dumnezeul meu, dragostea e la fel de nebună ca şi Aiax, care ucidea oi! Mă ucide. Deci, sunt oaie. Straşnică dovadă, iar împotriva mea! Nu vreau să iubesc. Să mă spânzuri, dacă vreau. Pe cinstea mea, nu vreau defel! Dacă n-ar fi ochii ei, jur pe lumina ochilor mei că dacă n-ar fi ochii ei n-aş iubi-o. Da, ochii ei! Ia te uită!? Eu nu fac alt nimic pe lumea asta decât să mint de o bucată de vreme. Şi mint, nu glumă, jur că mint! Pe ceruri! Sunt îndrăgostit! De o bucată de vreme dragostea m-a învăţat să scriu în versuri şi să fiu melancolic. Şi iată aici o probă de versuri… şi alta de melancolie. Bun! A şi primit unul din sonetele mele. Măscăriciul l-a dus, nebunul l-a scris şi doamna l-a citit! Dragul de el măscărici, şi mai dragul de el, nebunul! Mult prea dragă doamnă!
Şi mă jur pe lumea-ntreagă că deloc nu mi-ar păsa,
Dacă şi cei trei tovarăşi pentru-o fată-ar suspina.
Dar vine unul iată cu-o hârtie:
Dă-i Doamne, tot suspine-amare. Amin!
(Se suie într-un copac. Intră regele cu o hârtie în mână.)
Regele:
Vai mie!
Berowne (aparte): Pe ceruri, e săgetat şi el! Dă-i înainte, dulce Cupidon! L-ai lovit cu săgeata-ţi cu pene chiar sub sânul stâng. Ce taine mi-o fi dat să mai aflu?
Regele (citeşte):
„Măritul soare nu v-a dat nicicând
Mai dulci săruturi, rozelor, nici vouă,
Ca ochii ei, ce raza-şi pleacă, blând,
Pe-obrazul meu, scăldat de noapte-n rouă.
Nici scânteierea lunei n-are seamăn
Când prinde peste ape să pogoare,
Cu chipul tău ce-şi află altul geamăn
în lacrima-mi ce-atât de-adânc mă doare.
Şi-n lacrimile-mi, slava ta sporeşte
Că peste chinul meu ai biruit.
Deci plânsul meu fierbinte îl priveşte
Şi sufletul sărman şi obidit.
De nu iubeşti mă lasă deci să plâng
Şi-n lacrimile-mi chipul să-ţi răsfrâng.
E pe potriva ta vreo alta oare?
Că nu-i pe lume gând să te măsoare.”
Durerea-mi, cum s-o ştie? Las hârtia!…
Frunziş, adăposteşte-mi nebunia!
Cine vine?
(Se ascunde într-un tufiş. Intră Longaville cu o hârtie în mână.)
(aparte):
Cum Longaville? Ascultă, deci, ureche!
Berowne (aparte):
înc-un nebun menit a-ţi fi pereche…
Longaville:
Vai mie, sunt sperjur!
Berowne (aparte):
Şi vii ca un sperjur, cu-osânda-ţi scrisă!
Regele (aparte):
întru ruşine soţ: Şi el iubeşte!
Berowne (aparte):
C-un alt beţiv beţivul se-nsoţeşte!
Longaville:
Sunt cel dintâi ce-şi calcă-un jurământ?
Berowne (aparte):
Fii liniştit: ca tine doi mai sunt,
Tu împlineşti treimea, ugolniţă-adunării!
Un Tyburn al iubirii, pe proşti dându-i pierzării.
Longaville:
Mă tem, Maria mea, că n-oi putea
Cu aste versuri a te-nduioşa!
Le-oi rupe, deci. În proză va să scriu.
Berowne (aparte):
Cu stihuri ţese Àmor cel zglobiu
Nădragii rupţi. Nu i-i mai rupe.
Longaville:
Totuşi…
(Citeşte):
„Retorica din ochii tăi, cerească,
Nu ca să-mi calc cuvântul m-a-ndemnat?
Şi-n stare cine-i să se-mpotrivească?
Nu mă certa prin tine c-am trădat.
Femeie-i cea pe care am minţit-o;
Zeiţă eşti: nu te-am putut minţi;
Cuvântu-i ţărnă, tu eşti cer, iubito.
Tămadă deznădejdii o să-mi fii.
Cuvântul mi-e suflare, abur doar,
Tu, soare, peste ţarnă urci lumina.
Cuvântu-l sorbi în trupul tău de jar.
De-l calc, înseamnă doar a ta că-i vina.
Şi de-i a mea, mai prost ca proştii sunt
Să nu-mi dau pentru rai un biet cuvânt.”
Berowne (aparte):
Când faci din carne – zee, ştiu că eşti tu, iubire,
Din gâsculiţă – zână… O, cruntă amăgire!
Ajută-ne, Tu, Doamne! Am rătăcit cărarea!
Longaville:
Hei, vine cineva! Ascunsul ţi-e scăparea!
(Se ascunde.)
Berowne (aparte):
V-aţi ascuns, v-aţi ascuns! Joacă de copii!
Ca un zeu într-un nor m-am pitit aci!
Târnele nebunilor toate le-oi chiti.
Mai vine-un sac la moară: Dumaine pe-acolo mişcă!
(Intră Dumaine.)
Ce nostim lucru! Patru cocoşi puşi pe-o morişcă…
Dumaine:
O, tu divină, Kate!
Berowne (aparte):
Terestru caraghios!
Dumaine:
Pe ceruri! O minune-i în ochi de muritor!
Berowne (aparte):
Ba pe pământ! Trupească-i… şi minţi îngrozitor!
Dumaine:
Ca ambra-i părul ei! Mai minunat!
Berowne (aparte):
Un corb cu fulgi de ambră? Cam ciudat…
Dumaine:
E dreaptă ca un cedru.
Berowne (aparte):
Să fim drepţi.
Parcă să nască umăru-i te-aştepţi.
Dumaine:
Şi e frumoasă ca o dimineaţă.
Berowne (aparte):
Da… dar ca una-nvăluită-n ceaţă.
Dumaine:
De s-ar plini dorinţa mea fierbinte!
Longaville (aparte):
Şi-a mea…
Regele (aparte):
O, şi a mea, Ceresc Părinte!
Berowne (aparte):
Amin. Şi-a mea. Nu-i un cuvânt de duh?
Dumaine:
S-o uit aş vrea… Da-ncet, ca un năduh.
în inimă-amintirea ei se strânge.
Berowne (aparte):
Are năduh? Să-şi lase iute sânge
Şi să-l adune-ntr-un pocal, pe dată.
Dumaine:
Hai să-mi citesc deci oda încă-o dată.
Berowne (aparte):
Deci înc-o dată mi se va vădi
Iubirea-n câte limbi poate grăi.
Dumaine (citeşte):
„într-o zi, o zi de mai,
Dragostea trecu pe plai.
Şi-a zărit zglobiul duh
Zburând vesel în văzduh.
Printre frunze, alintat,
Vântu-ncet s-a furişat.
Tânărul, bolnav de moarte,
A chemat vântul să-l poarte.
«Suflă,-i spuse, aprig vânt
Să-mi aduci izbânzi curând
Dar, vai! Mâna mea jurase
între spini să mi te lase.
Jurământul vlagă n-are
Dorul tânăr e mai tare.
Pentru tine mi-am călcat
Jurământul; nu-i păcat.
Şi lui Zeus – când te văzu –
Neam de-arap Hera-i păru:
El şi-ar da şi nemurirea
Doar să-şi capete iubirea».
Voi însoţi-o, când o voi trimite,
Cu încă-un semn al inimii rănite.”
Vai, craiul, Longaville, Berowne, de-ar şti
Iubirea ce-i! Păcatul mi-ar păli
Şi fruntea-mi de sperjur ar fi spălată
Dac-ar avea şi ei în frunte-o pată!
Longaville (înaintând):
Dumaine, iubirea nu ţi-e milostivă:
Vrea chinului tovarăşi pe potrivă.
Poţi să păleşti; eu unul aş roşi
Astfel de râvne lumea de mi-ar şti.
Regele (înaintând):
Roseşte-atunci! Nu eşti cu el de-un fel?
Pe tine te-osândeşte de-l cerţi pe el.
Lui Longaville Maria nu-i e dragă?
Nu i-a-nchinat în stih iubirea-ntreagă?
Am stat ascuns aici; v-am auzit
Şi pentru voi obrazul mi-a roşit.
„O, Zeus!” unul; „Vai!” cel’lalt suspină,
„Ochi de cleştar…” „Ţi-e părul o lumină...”
(Lui Longaville):
Voiai să-ţi vinzi credinţa pe-un biet rai!
(Lui Dumaine):
Pentru iubirea-ţi, să-l prefaci, voiai,
Pe Zeus în sperjur. Cum v-aţi vândut
Cuvântul dat zălog la început!
Berowne ce-ar spune? V-ar dispreţui,
Ar râde,-ar face haz, ar ţopăi!
Pe tot bănetul lumii! Zău, n-aş vrea
Să ştie-atâtea şi pe seama mea!
Berowne:
Vin să te biciui deci, făţărnicie!
(Se dă jos din copac.)
Măria Ta, mă iartă, mă rog Ţie.
Ţi-s gândurile, crezi, neprihănite,
De mustri-aceste gâze-ndrăgostite?
Tu nu iubeşti… Şi ochii-ţi nu-s oglindă,
Iar lacrimile lor n-ai vrea să prindă
Un chip al nu ştiu cui… De ură vrednic
E cel ce haineşte: un netrebnic!
Doar trubadurii dragostea o cântă!
Nu vi-e ruşine? Nu vă înspăimântă
Că dragostei tustrei i-urmaţi alaiul?
În ochii lui văzut-ai doar tu paiul.
Şi riga-n ochii tăi un bob de mei.
Eu bârna v-o descopăr la tustrei.
La ce comedii n-am fost martor! Fremăt,
Suspin, oftat, durere, vaier, geamăt!
Şi mi-a fost dat să-ndur, de-abia pot spune,
Să văd un crai schimbat în bărzăune.
Pe Hercule nu-l văd bătând sfârleze
Şi Solomon o gigă să danseze,
Pe Nestor vrând un ţânc să-l hârjonească,
De fleacuri, Timon să se hlizească,
Dumaine, durerea-ţi unde cuib îşi face?
Dar chinu-ţi crâncen, Longaville, sărace?
Dar al Măriei Sale? Tot în piept?
Beţi ceai de tei!
Regele:
Glumeşti amar, nedrept,
în ochii tăi trădatu-ne-am noi, oare?
Berowne:
Voi m-aţi trădat, de-i vorba de trădare.
Şi cinstea mea păcat a socotit
Că e să-mi calc cuvântul zălogit.
Trădat sunt eu, că m-am legat fârtat
Cu zăpăciţi ca voi, buni de legat.
Voi mă vedeţi pe mine stihuind?
Gemând pentru-o codană? Sau râvnind
Un strai mai spilcuit? Slăvind în vers
Ochi, braţe, plete, sâni, picioare, mers,
Şold, coapsă, pulpe, portul ei cochet,
O gleznă, un genunchi?
Regele:
Stai mai încet.
Doar hoţu-aleargă-aşa, ca un năuc.
Berowne:
Fug de iubire. Voi iubiţi. Mă duc.
(Intră Jaquenetta şi Costard.)
Jaquenetta:
Pe rege ţină-l Domnu’…
Regele:
Ce-ai adus?
Costard:
Ceva trădare!
Regele:
Cum? Trădare-ai spus?
Ce vrei să spui?
Costard:
Păi mai nimic…
Regele:
Ei, drace!
Şi tu şi ea plecaţi, atunci, în pace!
Jaquenetta:
Slăvite, rogu-vă, citiţi scrisoarea.
Noi ne-ndoim; el zice că-i trădarea.
Regele:
Berowne, citeşte-o.
(îi dă scrisoarea Jaquenettei.)
De la cine-o ai?
Jaquenetta:
De la Costard.
Regele (lui Costard):
Tu de la cine-o ai?
Costard:
De la don Andramadio.
(Berowne rupe scrisoarea.)
Regele:
Ei! Ce-i? Ce te-apucă? Ce s-a-ntâmplat?
Berowne:
Un fleac, stăpâne, nu fi îngrijat…
Longaville:
S-o ascultăm, că prea l-a-nfiorat.
Dumaine (adunând bucăţile rupte ale scrisorii):
E scrisul lui Berowne… şi semnătura…
Berowne (lui Costard):
Morţiş vrea să mă facă de râs! Ah, corcitura!…
(Regelui):
Sunt vinovat, stăpâne! Mărturisesc păcatul!
Regele:
Ce?
Berowne:
Că întregii eu însumi, cu-o latură, pătratul.
El, tu, Măria Voastră, şi-acum, la urmă, eu.
Tâlhari de inimi. Vrednici de chinul cel mai greu,
V-aş spune şi mai multe de-am fi doar noi.
Aştept…
Dumaine:
Suntem cu soţ.
Berowne:
Da, patru suntem acum, ce-i drept.
Dar mieluşeii ăştia?
Regele:
Plecaţi! Lipsiţi! La stână!
Costard:
Cei drepţi să plece dară! Sperjurii să rămână!
(Ies Costard şi Jaquenetta.)
Berowne:
Prieteni dragi, ne leagă-o taină sfântă…
Când humă eşti, credinţa cum s-o ţii?
De-a pururi marea cerul îl frământă
Şi sângele nu-l poţi zăgăzui.
Cum rostul vieţii tot nu-l desluşim,
Firesc era ca toţi sperjuri să fim.
Regele:
Răvaşul tău mărturisea iubire?
Berowne:
Mai poate lucrul ăsta să vă mire?
Pe Rosaline de-o vezi, te-nchini, orbit,
Precum o piele-roşie se-nchină
Când scapără în zări, spre răsărit,
Întâia rază sfântă de lumină.
Ce ochi de vultur crezi c-ar cuteza
Spre ceru-nalt al frunţii ei să cate
Şi strălucirea-i nu l-ar fulgera?
Regele:
Ce zel deşart ţi-ntartă vorba, frate?
Luceafăr e iubita mea, ţi-o spun;
A ta-i o stea ce-abia se vede-n zare.
Berowne:
Deci ochii nu mi-s ochi, eu nu-s Berowne,
Doar pentru ea strălucitorul soare
Nu-şi schimbă-n noapte veşnică lucirea…
Pe chipul ei se-adună ca-ntr-un zbor
întreaga măreţie-a lumii. Firea
I-a dat tot ce doreşte-aprinsul dor.
Nu vreau grai încărcat şi înflorit!
Retorică boită! Marchitanii
Să-şi laude cu glas umflat, dogit,
Mădemul lor… Deşartele strădanii
De-a o slăvi pe ea o pângăresc
Zbârcitul pustnic ce-a-mplinit un veac
Găseşte-n ochii ei un har ceresc
Şi-n reazim cârjele i se prefac.
Ea-i soare ce preschimbă pe pământ
în flăcări totul.
Regele:
Abanos i-e faţa.
Berowne:
Zici abanos? O, tu, copac prea sfânt!
Din tine de mi-ar fi sculptată soaţa
Aş şti ce-i fericirea… Pot să jur
Pe Biblie că nu e frumuseţe
Din chipu-i negru, fără înconjur.
Minunea frumuseţii să n-o-nveţe.
Regele:
Ţi-e fără noimă vorba! Negru-nseamnă
Iad, noapte, temniţă… Ca să gândesc
La frumuseţe, cerul doar mă-ndeamnă.
Berowne:
Ispita-i drac cu chipul îngeresc.
Fruntea iubitei de-i întunecată
E c-a văzut cum miile de dresuri
Şi falsul păr pe-ndrăgostiţi îmbată.
Ea s-a născut să sfarme vechi eresuri.
Culorile fireşti vor fi la preţ
Şi negrul frumuseţe s-o chema;
Iar roşul, covârşit de-atât dispreţ,
S-o înnegri, să samene cu ea.
Dumaine:
De-aceea-s şi homarii negri, poate.
Longaville:
Şi feţi-frumoşi sunt cărbunarii toţi.
Regele:
Negresele sunt zâne fermecate.
Dumaine:
Şi bezna, tu lumină o socoţi.
Berowne:
Acele ce vi-s dragi se tem de ploaie,
Să nu le spele frumuseţea-ntreagă.
Regele:
Chiar una ce-a uitat de mult de baie
Ar fi mai albă şi mi-ar fi mai dragă.
Berowne:
Mi-e dragă până-n ziua de apoi.
Regele:
Că-i drac de-Apocalips ai vrut să spui.
Dumaine:
Şi nici măcar nu-i marfă mai de soi.
Longaville:
Ciubota mea e faţa dragei lui.
Berowne:
Prundiş pe uliţi dacă ţi-ar fi ochii,
Piciorul ei gingaş nu l-ar călca.
Dumaine:
Ce colţuri tăinuite-n fald de rochii
Prundişul ar putea atunci vedea!
Regele:
Cu toţi suntem o apă. Lăsaţi sfada!
Berowne:
Deci am căzut cu toţi în grea ispită.
Regele:
Să contenim… Berowne, ne fă dovada
Că dragostea ne este legiuită.
Dumaine:
Fii milostiv! Păcatul mi-l dezmiardă!
Longaville:
Vezi, poate afli-un tainic meşteşug
Ca sufletu-n infern să nu ne ardă!
Dumaine:
Pentru trădări ai leacuri?
Berowne:
Din belşug!
Oşteni ai dragostei, luaţi aminte:
Vă amintiţi ce-am fost jurat cândva?
Deasupra cărţii să veghem întruna,
Să ţinem post, femei să nu vedem…
Trădam crăiasca vârstă-a tinereţii:
Căci trupul tânăr poţi să-l ţii la post?
Răbdarea poartă-n ea cumplite boli.
Când am jurat, señiore, să-nvăţăm,
Batjocorit-am slova înţeleaptă.
Cum să visezi să cugeţi, încercând
Să afli înţelesu-nvăţăturii,
Când n-ai în preajmă gingaş chip de fată?
Din ochii fetelor am învăţat
Că ei sunt singurele-academii
În care arde focul prometeic.
Istovitoarea muncă-ntemniţează
Pe veci cutezătorul duh în trup,
Aşa cum drumul lung îl istoveşte
Pe călătorul sprinten şi-n putere.
Jurând că la femei nu vom privi,
Nu luăm nici rostul ochilor în seamă,
Şi nici învăţătura ce jurasem.
Căci unde dacă nu în ochii limpezi,
Poţi frumuseţea să o desluşeşti?
Ştiinţa-i parte a făpturii noastre,
De noi nu se desparte, deci, nicicând.
Când ne-oglindim în ochii unei doamne,
în luciul lor şi ea se oglindeşte.
Noi ne-am legat, prieteni, să-nvăţăm,
Trădând astfel adevărata carte.
Ce gând iscat din plumbul cărţii, oare,
A-naripat vreodat’ al vostru stih
Aşa precum cuvântul dăruit
De ochii minunaţi ai dragei noastre?
Alte ştiinţe stăpânesc gândirea,
Dar îşi găsesc doar sterpi învăţăcei;
Dă rod sărac prea îndelunga trudă;
Ci dragostea, citită-n ochii dragi,
Nu vieţuieşte-ntemniţată-n creier;
Mişcarea celor patru elemente
O poartă, cu a ghidului iuţeală,
Dând simţurilor îndoită vlagă
Să poată-atinge ţeluri mai înalte.
Şi agerimea ochilor sporeşte,
Pe lângă ea un vultur pare orb…
Auzul dragostei mai ascuţit e
Decât al hoţilor de drumul mare.
Atingerea-i mai gingaşă, mai dulce,
Decât a coarnelor subţiri de melc,
Şi gusturile ei sunt mai alese
Decât ale lui Bachus. E Hercule
în merii Hesperidelor urcând.
Şireată ca un sfinx. Un cântec dulce
Pornit din struna harfei lui Apollo
Pe care el din păru-i şi-a-mpletit-o.
Când glăsuieşte ea, toţi zeii tac
Ca să-i asculte minunatul glas;
Poeţii-şi moaie pana lor măiastră
în lacrimile ei; şi-atuncea versul
Sădeşte-n piepturi de tirani blândeţea.
Din ochii fetelor am învăţat,
Că-n ei doar arde focul prometeic,
Şi ei sunt singurele-a academii.
Şcolarii lor sunt omenirea-ntreagă
Şi doar prin ele-atingi desăvârşirea.
Pentru înţelepciunea ce-o iubim,
Pentru iubirea care ne iubeşte,
Pentru bărbaţi, ce-au zămislit femeia,
Pentru femeie ce pe om născut-a,
Tot ce-am aflat, uităm: ne-aflăm pe noi,
De nu vrem să ne pierdem noi, păstrându-l.
Credinţa vrea astfel: să fim sperjuri,
Căci mila împlineşte sfânta lege
Iar mila şi iubirea sunt totuna.
Regele:
Pe sfântul Cupidon! La luptă deci!
Berowne:
Stindardele-nainte! Pe vrăjmaşi!
Daţi iureş! Însă fiţi cu luare-aminte:
Feriţi-vă în luptă de-al lor soare.
Longaville:
Nu mai vorbiţi în pilde! Vreţi întruna
Ocol să dăm acestor franţuzoaice?
Regele:
Ba să le luăm cu-asalt; să chibzuim
Cum le-am putea aduce să petreacă!
Berowne:
Prin parc le vom conduce pân’ la corturi,
Apoi, de mână, lua-va fiecare
Pe draga lui. În astă-după-amiază,
Dacă răgazul scurt ne-o-ngădui,
Scorni-vom o petrecere hazlie.
Voioase jocuri, cânturi triumfale,
Iubirii să-i presare flori în cale.
Regele:
Să mergem! Timpul curge-n veci. Şi clipa
Nebunii doar o pierd, iubind risipa.
Berowne:
Allons! Neghina grâu n-a dat nicicând.
Dreptatea-n veci a fost al soartei faur.
Femeile-osândesc sperjurul gând.
Cu-aramă, greu vom cumpăra noi aur!
(Ies.)

Actul V

Scena 1

Acelaşi loc.
Intră Holofernes, sir Nathaniel şi Dull.

Holofernes: Salis quod sufficit.
Sir Nathaniel: Domnul fie cu dumneata, domnul meu; anecdotele spuse de dumneata la masă au fost pipărate şi pline de sentenţiozitate; glumeţe fără grosolănie, spirituale fără afectare, cutezătoare dar nu neruşinate, savante fără înfumurare, ciudate fără să fie eretice. Am stat de vorbă într-o quondam zi cu unul din apropiaţii regelui, care se intitulează, fiind chemat şi numindu-se don Adriano de Armado.
Holofernes: Novi hominem tanquam te: fire trufaşă, de o retorică mai mult decât convingătoare, cu limba ascuţită şi cu ochi plini de ambiţie, cu o maiestate făcută din ţinută, în genere cu un comportament plin de deşertăciune, ridicol şi thrasonic. E mult prea pus la punct, mult prea înzorzonat, mult prea original, mult prea curios, cum s-ar zice, mult prea exotic, dacă-l pot defini astfel.
Sir Nathaniel: Un epitet cu totul neobişnuit şi ales.
(îşi scoate carneţelul.)
Holofernes: îşi toarce firul verbozităţii cu mult mai multă subţirime decât lanţul argumentaţiei. Nu le pot suferi pe iazmele astea fanatice, pe indivizii ăştia care se izolează de restul omenirii, cârcotaşi la culme, pe aceşti călăi ai vorbirii cuviincioase care spun „dupe mine” în loc de „după mine”, „al mieu” în loc de „al meu”, şi „ai miei” – m, i, e, i, de parcă ar vorbi despre oi, berbeci şi progeniturile lor ovine – în loc de ai mei – m, e, i, care pronunţă vit-zel în loc de viţel, iar megieşului îi spun med-jièş, iar când e vorba să rostească „alături”, spun a-lei-tor. La ei „antic” vocatur „en-tique”, pe nas! Asta-i abominabil – sau, cum ar spune ei – „ab-bhomminabil”! Mă scot din minţi! Mă fac să-nnebunesc: ne inteligis, domine? – îmi infuzionează insanitatea mentală. Mă fac să fiu frenetic, lunatic!
Sir Nathaniel: Laus Deo, bone intelligo.
Holofernes: Bone? Spui bone în loc de bene? Poceşti vorba latinească întocmai ca un prisician.
Sir Nathaniel: Videsne quid venit?
Holofernes: Video et gaudeo.
(Intră Armado, Moth şi Costard.)
Armado: Halal!
Holofernes: Quare halal şi nu haleală?
Armado: Oameni ai păcii, bun găsit!
Holofernes: Prea belicosule señior, salutare!
Moth (aparte către Costard): Ăştia trebuie să fi fost vreodată la un mare banchet al limbilor, şi se vede treaba c-au şparlit rămăşiţele!
Costard: Ehei, cât amar de vreme nu s-au hrănit ăştia numai din lădiţele de gunoi ale vocabularului! Mă mir doar că stăpân-tu nu te-a mâncat până acum, luându-te drept o vocabulă! Fiindcă nu eşti, din creştet până-n tălpi, de fel mai lung decât un cuvânt ca honorificabilitudinitatibus; tu poţi fi dat pe gât mai lesne decât un pocal de grog.
Moth: Tăcere. Începe să pârâie!
Armado (lui Holofernes): Monsieur, nu sunteţi dumneavoastră grămăticul?
Moth: Ba cum de nu! Îi dăscăleşte pe copii la az-buche! Cum se citeşte, maestre, „o-i, oi”, cu două coame sau cu două perechi de coarne?
Holofernes: Oi, pueritia, cu corniţe moi!
Moth: Ba boi, juncan râncău şi prost, ciunt de-un corn! Aţi văzut cât de învăţat e! Ce ziceţi?
Holofernes: Quis, quis? Tu, consună nepronunciabilă!
Moth: Ba vocală; una din cele cinci, dacă le repeţi dumneata, care te-ncurci la a treia! Sau chiar la a cincea, dacă le repet eu!
Holofernes: Le repet: A, E, I, O…
Moth: O-a-i-e, oaie! Ultimele două sunt concluzia şi începutul tuturor lucrurilor: O-U, ou!
Armado: Ha, ha, bravo! Pe valurile sărate ale Mediteranei! Splendid „touché”! Splendidă poantă! Snip, snap, încleştaţi în săbii! Asta-mi desfată intelectul! Halal vorbă de duh! Halal poantă!
Moth: Dată în dar de un copil unui bătrân, care-a dat în mintea copiilor.
Holofernes: Ce poantă? Ce poantă?
Moth: Ascuţişul coarnelor!
Holofernes: Te ciorovăieşti ca un copil! Cară-te şi-ţi fluieră cântecelul!
Moth: Dă-mi cornul tău pentru asta! Şi-am să-ţi trâmbiţez cu el infamia, circum, circa! O trâmbiţă făcută din cornul unui încornorat!
Costard: Să am eu pe lumea asta măcar o para, ţi-aş da-o să-ţi cumperi turtă-dulce: „Na, ţine, asta-i remuneraţia pe care mi-a dat-o stăpână-tu!” Ia-o, punguţă cu doi bani a vorbelor de duh, ou de porumbel al înţelepciunii! Of, de-ar fi vrut Dumnezeu să fii tu copilul meu din flori! Ce tată fericit ar fi făcut din mine! Fugi de-aici: eşti doldora de duh, adumbrem; cum s-ar zice, şi noaptea scaperi, până-n vârful degetelor!
Holofernes: Oh, ce iz de latinească proastă! Adumbrem, în loc de ad unguem!
Armado: Om al artelor, preambula! Nu mai vrem să mai avem de-a face cu barbarii! Nu faci dumneata educaţia, tineretului, la şcoala de pe vârful muntelui?
Holofernes: Mons, colină!
Armado: Cum ţi-e mai pe plac; alege, dacă vrei, mamelonul.
Holofernes: Aşa şi fac, sans question!
Armado: Cea mai vie plăcere şi dorinţă a Regelui, sir, este să o felicite pe prinţesă în pavilionul ei, la acea oră posterioară a zilei, pe care vulgul necioplit o numeşte „după-prânz”.
Holofernes: Ora posterioară a zilei, mărinimosule señior, este o expresie logică, nimerită şi tocmai bună pentru „după-amiază”; cuvântul e foarte ales, adecvat şi dulce la auz, vă asigur, sir, vă asigur!
Armado: Regele, señior, este un gentilom nobil şi bun prieten al meu, vă asigur, un foarte bun prieten al meu! Pe ce se-ntemeiază această legătură dintre noi e altă problemă, „Te implor, lasă deoparte protocolul! Uită că eşti curtean! Te implor, pune-ţi pălăria în cap!” Iată ce-mi spune, printre alte lucruri, foarte importante şi foarte serioase, de mare însemnătate, într-adevăr, dar care nu şi-ar avea locul spuse aici, aşa că, să le lăsăm şi pe astea deoparte! Pentru că, trebuie să-ţi spun, mă complac să-l las din vreme-n vreme pe Maiestatea Sa să se sprijine pe umărul meu, jur! Iar regalul său deget, mă complac să-l las a se juca adeseori cu excrescenţele mele bărbăteşti, id est cu acest mustaccio! Pe-ntregul Univers, nu-ţi spun poveşti! Măriei sale îi face plăcere să acorde anumite onoruri speciale lui Armado, soldatul, omul care-a călătorit şi care-a văzut lumea-n lung şi-n lat! Dar să lăsăm şi asta deoparte! Adevărul adevărat, pe lângă toate acestea, este că suveranul ar dori – dar, scumpul meu, te rog în genunchi să nu sufli o vorbă – ar dori să-i prezint eu prinţesei, acestei dulci pisicuţe, ceva spectacol graţios, fie tablou vivant, fie pantomimă, fie paradă grotescă, fie, în sfârşit, foc de artificii. Aşa că, având cunoştinţă că parohul şi însăşi scumpa domniei tale făptură vă pricepeţi să stârniţi acest fel de neasemuite bucurii prin manifestaţiuni, cum s-ar zice, festive, mi-am spus că n-ar fi rău să vă pun în curent şi să vă cer concursul.
Holofernes: Señiore, vom reprezenta înaintea prinţesei Cei nouă eroi. Sir Nathaniel, e vorba de un divertisment la modă, de o plăcută pierdere de vreme, de un spectacol care, în partea posterioară a acestei zilei, va fi dat cu concursul nostru, din porunca regelui şi a acestui prea elegant, ilustru şi cultivat gentilom, în faţa prinţesei. Susţin că nouă nimic nu ne lipsea mai vădit acum decât să jucăm Cei nouă eroi.
Sir Nathaniel: Şi unde vrei să găseşti oameni destul de eroici pentru a-i interpreta?
Holofernes: Rolul lui Joshua îl vei interpreta chiar domnia ta. Eu însumi, sau acest galant señior vom juca pe Iuda Macabeul. Pe bădăranul ăsta îl vom pune să facă pe Pompei cel Mare, că tot are el membre şi încheieturi uriaşe; pajul pe Hercule…
Armado: S-avem iertare, sir: greşeală! Câtimea lui nu-i îndestulătoare nici pentru degetul lui Hercule. Nu-i nici măcar cât măciulia ghioagei lui…
Holofernes: Pot cere un moment de ascultare? Îl va juca pe Hercule-copil: intrarea şi ieşirea lui în scenă vor consta din sugrumarea unui şarpe! Este pentru mine un prilej să scriu o apologie pe care s-o rostesc pe scenă!
Moth: Straşnică idee! În chipul ăsta, dacă se va găsi cumva între spectatori cineva care să fluiere, dumneata n-ai decât să-mi strigi: „Prea bine, Hercule! Acum sugrumă şarpele!” Şi-n felul ăsta, preschimbi o insultă într-un ropot de aplauze, lucru pe care puţini oameni pe lume se pricep să-l facă!
Armado: Şi cine-i joacă pe ceilalţi eroi?
Holofernes: Voi juca eu pe trei din ei!
Moth: O, întreit eroic gentilom!
Armado: Pot să vă spun ceva?
Holofernes: Ascultăm.
Armado: Trebuie să mai avem, de rezervă, studiată pentru orice întâmplare, şi o paradă antică! Urmaţi-mă, vă rog!
Holofernes: Via, Dull, om cumsecade ce eşti! N-ai scos o vorbă, tot timpul!
Dull: N-am priceput o iotă din ce-aţi spus.
Holofernes: Allons! Vom avea nevoie de tine!
Dull: Le joc un tanţ, sau altă aia; sau le trag din tamburină o cântare, să joace toţi eroii, prinşi şirag.
Holofernes: Hai, înainte, prea cinstite Dull! Cu noi, la joc!
(Ies.)

Scena 2

Acelaşi loc: în faţa cortului prinţesei.
Intră prinţesa, Katharine, Rosaline şi Maria.

Prinţesa:
Suratelor, plecăm de-aici bogate
De-avem întruna parte de-aşa daruri!
M-a-mprejmuit c-un zid de diamante!
Priviţi ce-mi dete-ndrăgostitul Rege.
Rosaline:
Şi… n-ai primit nimic cu darul ăsta?
Prinţesa:
Nimic! Ba da! Iubirea lui în stihuri,
Cât poate-ncape-o foaie de hârtie
Mărunt umplută, şi pe dos şi-n margini,
Şi cu pecetea-n ceară a lui Cupid.
Rosaline:
Hrănit cu ceară, poate-o creşte zeul,
Că-i tot sugaci de vreo cinci mii de ani!
Katharine:
Şi-i scorpie bătrână, spânzuratul!
Rosaline:
Tu nu te-mpaci cu el: ţi-ucise sora.
Katharine:
Mâhnită, tristă, sumbră mi-a făcut-o
Pân-a ucis-o; să fi fost ca tine,
Năstruşnică şi zgâtie, vioaie,
Murea de-abia când se vedea bunică,
Cum ai s-ajungi, cu firea ta uşoară!
Rosaline:
Ce tâlc mai greu dai vorbei de „uşoară”?
Katharine:
Ai fire-uşoară-n greaua-ţi frumuseţe.
Rosaline:
Tâlc sumbru. N-am, să-l scot, lumini destule.
Katharine:
îţi stingi lumina, tot pufnind de furii,
Aşa că fraza-mi va rămâne-n beznă.
Rosaline:
Tot ce faci tu-i pe-ascuns şi pe-ntuneric.
Katharine:
Tu, inimă uşoară,-n văzul lumii!
Rosaline:
E drept, nu-s grea ca tine – sunt uşoară.
Katharine:
M-ai cântărit? Nu-mi porţi destul de grijă!
Rosaline:
Să port de grij’ purtării ne-ngrijite?
Prinţesa:
Mintoase ambele! Bun schimb de săbii!
Dar, Rosaline, şi tu primişi un dar.
Ce dar e? De la cine?
Rosaline:
Să vă spun:
De-aş fi frumoasă ca prinţesa noastră
Ar fi şi darul mai bogat. Priviţi-l!
Da, versuri! Mi-a trimis Berowne. Nu-s şchioape.
De-ar fi la fel de dreaptă spusa lor,
Aş fi cea mai frumoasă zână-n lume.
M-asemuie cu douăzeci de mii
Minuni, şi-n slove-mi zugrăveşte chipul.
Prinţesa:
îţi seamănă?
Rosaline:
Da, numele meu scris. Dar nu şi lauda.
Prinţesa:
Frumos ca stil! Stilată încheiere.
Katharine:
Frumoasă ca un „B” într-un caiet!
Rosaline:
Fereşte-ţi pana! N-am să mor datoare,
Tu, roşia mea slovă-ncepătoare:
Păcat că ai pe-obraji atâţia „O”.
Prinţesa:
Dar-ar vărsatu-n limba femeii veninoase!
De la Dumaine cel chipeş, Katharine, tu ce-ai primit?
Katharine:
Mănuşa asta, doamnă.
Prinţesa:
Perechea şi-a oprit?
Katharine:
Ba nu. Şi mai mult încă: peste ele,
Mii versuri, soli ai dragostei fidele,
Lung tălmăcindu-i prefăcătoria,
Copilăriei pure, parodia!
Maria:
Mie-mi trimise Longaville scrisoare
De-o poştă, şi-ăst şir de mărgăritare.
Prinţesa:
Socot că ţi-ar fi fost mult mai pe plac
Scrisoare scurtă, şi mai lung şirag.
Maria:
Aşa-i. Mi-aş fi făcut din el metanii,
Unindu-mi palmele-n prelungi litanii.
Prinţesa:
Cuminţi amante: amanţii şi-i dejoc.
Rosaline:
Nebuni ce-s, cumpărând bătăi de joc.
Pe Berowne, până plec, îl pun pe foc.
O săptămână doar să am ’nainte,
Mă prind că-l văd milog, cerşind cuvinte,
Vânând prilejuri şi pândind o clipă
Când să-şi pornească-a rimelor risipă,
Rob toanei mele, dornic zor-nevoie
Prin linguşiri de care eu râd, să-mi intre-n voie!
Vreau – cobe – să-i strămut din matcă viaţa.
Să-i fiu ursita; mie, el, paiaţa.
Prinţesa:
Mai rob ca el, nu-i om robit pe lume
Un înţelept nebun, o nebunie
Savantă, are-ntr-ajutor gândirea
Şi spiritul, ce-mbracă rătăcirea.
Rosaline:
Nu fierbe-n tineri sângele, cât fierbe
Mânia-n minţi când omul mintea-şi pierde.
Maria:
în cei nebuni, nu-i chiar aşa nebună
Sminteala, ca-n cuminţii ce prind trăsnăi să spună.
Căci ăstora tot ghidul li-i s-arate
Cu spirit că li-s minţile zăltate!
Prinţesa:
Se-ntoarce Boyet. Pare-nveselit.
(Intră Boyet.)
Boyet:
Unde-i prinţesa? Râd de m-am topit!
Prinţesa:
Ce veste, Boyet?
Boyet:
Doamna mea, la arme!
La arme, fetelor! Cetatea să v-o darme
Şi pacea, pun la cale un atac,
Armaţi cu fraze ce surprind şi plac!
Unite, fiţi în gardă şi cruciţi-i!
Sau, de vi-i frică, bir daţi cu fugiţii.
Prinţesa:
Sfânt Denis, tună-n Cùpido! Şi cine,
Iscoado, la asalt cu fraze vine?
Hai, povesteşte!
Boyet:
La umbra deasă-a unui sicomor
Voiam să trag un pui de somnişor,
Când, tulburându-mi mult râvnita pace,
Văzui venind pe câmp spre mine-ncoace
Pe rege cu fârtaţii. Înţelept,
Mă tupilez într-un tufiş, şi-aştept
S-aud ce-aveţi acuma s-ascultaţi:
Veni-vor în curând aici, mascaţi.
Drept sol şi-au luat un paj, mic dar nu prost,
Punându-l să înveţe pe de rost
Şi vorbele, şi-accentul, şi mişcarea:
„Tu asta spui şi asta ţi-e purtarea!”…
Şi cum tot mai aveau o îndoială
Că de te vede-l prinde vreo sfială,
– „Te du – îi spuse regele – să vezi
Un înger. Dar să nu te-nfricoşezi!
Vorbeşte-i fără teamă!” Iară pajul:
– „De-un demon, da, mi-ar fi pierit curajul!
Dar înger? N-am de ce!” L-au lăudat
Şi-au râs, făcându-l şi mai îngâmfat.
Frecându-şi cotul, unul se jura
Că-i cel mai bun discurs din viaţa sa.
Plesnind din deşte,-al doilea sări:
– „O facem! Via! Hai! Fie ce-o fi!”
Al treilea striga de zor: „E bine!”
Al patrulea, sărind, căzu pe vine.
Cu toţii se trântiră la pământ,
Cu-atâta poftă-n hohote râzând,
Încât, în zelul lor să facă haz,
Le şurloiră lacrimi pe obraz.
Prinţesa:
Cum spui? Cum spui? Veni-vor să ne vadă?
Boyet:
Da, şi-mbrăcaţi ca pentru mascaradă,
în moscoviţi sau ruşi, pe câte-mi pare!
Vor flecări, dansând cu fiecare,
Şi-apoi iubirea toţi au să-şi declare,
Iubitei, cunoscându-şi-o aparte
Pe giuvaerul ce i-au dat să poarte.
Prinţesa:
Aşa vor ei, berbanţii? Bine! Fi-va!
Ne vom masca de-asemeni, pe potriva
Măştilor lor. Şi unul n-o putea
Să-şi vadă draga fără de perdea!
Tu, Rosaline, de-ţi pui acest şirag
Te-o crede riga îngerul lui drag.
I-al, scumpa mea, şi dă-mi pe-al tău să-l pun.
Drept Rosaline o să mă ia Berowne.
Fă schimb de daruri, Katharine, cu Maria,
Să le-ncurcăm, prin schimb, peţitoria.
Rosaline:
Hai! Şi să le purtăm în văzul lor.
Katharine:
Dar care-i ţelul schimbului, prinţesă?
Prinţesa:
Am chef să-i fac obrazul să le crape.
Ei caută să-şi bată joc de noi.
Să-mi bat de-a lor batjocură joc, voi!
Crezându-se cu-aleasa, or să-şi spună
Simţirile, şi-i vom avea la mână.
La cel dintâi prilej, când i-om zări
Fără de măşti, îi vom hiritisi.
Rosaline:
Dar de dansat, de ne-or pofti, dansăm?
Prinţesa:
Nici moarte din picioare nu mişcăm!
Nici de scrisori nu le vom mulţumi.
Le-ntoarcem spatele când ne-or vorbi.
Boyet:
Dispreţul pe ibovnici îi turbează
Vor crede că memoria-i trădează.
Prinţesa:
Cu-atât mai mult! Şi-i lucru ne-ndoios
C-or da-ndărăt, din rând de-i unul scos.
Dejoc pe jucător. Vreţi joc mai bun?
Al lor e-al nost’! Şi-a noastre ne rămân.
Aşa vom face: renghiul le-om juca
Şi cu ruşinea-n cârcă vor pleca!
(Răsună undeva trompete.)
Boyet:
Trompetele! Mascaţi-vă: mascaţii!
(Doamnele-şi pun măştile. Intră regele, Berowne, Longaville şi Dumaine, îmbrăcaţi ca nişte ruşi, Moth, muzicanţi, suită.)
Moth:
Salut, splendori bogate ale lumii!
Boyet:
Nu mai bogate ca taftaua măştii!
Moth:
Colecţie de splendide domniţe,
(Doamnele se întorc cu spatele.)
Ce-n veci întors-aţi… dosul… către oameni.
Berowne (de lângă Moth):
Ochii, bădărane, n-auzi? Ochii!
Moth:
Ce-n veci întors-aţi ochii către oameni
Ne faceţi…
Boyet:
Vă facem vânt!
Moth:
Ne faceţi, deci, favorul, zâne blânde,
Să nu priviţi…
Berowne (de lângă Moth):
Să ne priviţi, tâmpitule!
Moth:
Să ne priviţi cu ochii ca două pete-n soare!
…ca două pete-n soare!…
Boyet:
Cu epitetul ăsta le şi-nfurii.
Zi, deci, „cu două fete, să se-nsoare!”
Moth:
Dar ele nici habar n-au! Şi mă-ncurci!
Berowne:
Dibaci de ăştia-mi eşti? Te cară, hapleo!
(Moth iese.)
Rosaline:
Ce-i cu străinii? Boyet, vezi ce vor!
De ne ştiu limba, să ne spună vreunul
Ce au de gând.
Boyet:
Ce vreţi de la prinţesă?
Berowne:
Doar pace, şi-un răgaz de stat la sfat.
Rosaline:
Ce-au zis că vor?
Boyet:
Doar pace şi-un răgaz de stat la sfat.
Rosaline:
Păi, asta au: aşa că pot să plece!
Boyet:
Zice c-aveţi şi că puteţi pleca!
Regele:
Am vânturat atâtea mii de leghe,
Pe iarbă-n danţ pe ea s-o pot s-o vântur.
Boyet:
Zic c-au bătut atâtea mii de leghe
Cu voi să poată bate-un danţ pe iarbă.
Rosaline:
Nu-i limpede. Întreabă-i: cam câţi paşi
Sunt într-o leghe? De-au călcat atâtea,
Pot spune cam câţi paşi măsoară una.
Boyet:
De-aţi măsurat un drum de mii de leghe
Venind aici, prinţesa porunceşte
Să-i spuneţi cam câţi paşi măsoară una!
Berowne:
Am măsurat cu paşi trudiţi, să-i spui.
Boyet:
A auzit şi ea.
Rosaline:
Câţi paşi trudiţi,
Din câte leghe-aţi vânturat s-ajungeţi,
Aţi socotit în truda unei leghe?
Berowne:
Nu socotim ce trudă ne costaţi,
Atât de necuprinsă ni-i iubirea,
Încât dovezi vă dăm, nenumărate!
Doar zorii feţei voastre să-i zărim,
Şi ne-nchinăm ca negrii goi la soare!
Rosaline:
Mi-e soare faţa? Lună-i! Şi-ncă-n nor!
Regele:
Ce nor ferice: stă pe obrăjor!
Binevoiţi, tu, lună, şi voi astre,
Să v-oglindiţi în lacrimile noastre!
Rosaline:
Ce jalbă! Nu ceri alt mai bun de plată,
Ca raza lunii-n baltă înecată?
Regele:
Ne acordaţi atunci un dans? Simbrie
Pe drept pretindem. Nu-i cerşetorie!
Rosaline:
Să cânte lăutarii!
(Muzica începe.)
Trist răsună!
Nu, nu dansez! Mă schimb, ca orice lună!
Regele:
Cum nu dansezi? Spui una, cugeţi două!
Rosaline:
Din lună plină cum eram, sunt nouă.
Regele:
Tot lună eşti, şi eu sunt tot lunatic!
Ce muzică! De ritmu-i s-ascultăm!
Rosaline:
Grija urechii.
Regele:
Tălpii s-o lăsăm.
Rosaline:
Străini fiind, aduşi de vânt, vă dăm
De milă mâna. Însă nu dansăm.
Regele:
De ce, atunci, daţi mâna?
Rosaline:
De adio!
Te pleci şi pleci. Măsura vom sfârşi-o.
Regele:
Doar câteva măsuri! Ce rea sunteţi!
Rosaline:
Mai mult nu facem pe-aşa ieftin preţ.
Regele:
Urcaţi-l singure: cât costă plăcuta voastră societate?
Rosaline:
Suntem plătite, de plecaţi.
Regele:
Ei, asta, chiar că nu se poate.
Rosaline:
Deci, stăm necumpărate. Atunci rămâi cu bine.
De două ori spun măştii, şi-o dată pentru tine.
Regele:
De nu vrei să dansezi, măcar să stai cu mine.
Rosaline:
Dar între patru ochi!
Regele:
Cu-atât mai bine!
(Se retrag mai la o parte, vorbind.)
Berowne:
Domniţă cu mâini albe! O vorbă, dacă vrei.
Prinţesa:
Ştiu: miere, lapte, zahăr; dar sunt trei.
Berowne:
Le îndoim, de-ţi plac: dulci şi mustoase,
Rom, hidromel, malvazie: şase-şase!
Duzina dată-n două, de dulciuri.
Prinţesa:
Sunt sporite.
De-alt dulce: dulce-adio! Dai zaruri măsluite!
Berowne:
O vorbă-n taină!
Prinţesa:
Dulce de nu sună…
Berowne:
Tu fierea-mi verşi.
Prinţesa:
Amară ţi-e vorba.
Berowne:
Deci e bună!
(Vorbesc aparte.)
Dumaine:
Binevoiţi o vorbă cu mine a schimba?
Maria:
Rosteşte-o!
Dumaine:
Bună doamnă!
Maria:
„Bun domn”, dacă-i aşa.
Na, am schimbat o vorbă!
Dumaine:
în taină să vă spun,
De mă-nvoiţi, doar una, şi-mi şi iau rămas bun!
(Vorbesc aparte.)
Katharine:
Cum, fără limbă masca ţi-e pictată?
Longaville:
Ştiu pentru ce-ntrebaţi, domniţa mea.
Katharine:
Să-mi spui atunci şi mie, te-aş ruga.
Longaville:
Aveţi sub masc-o limbă bifurcată,
Şi vreţi să-mprumutaţi din ea niţel.
Katharine:
Niţel sau şniţel? Limba-i de viţel?
Longaville:
Viţel tu? Vai!
Katharine:
Ba tu viţel, fârtate!
Longaville:
Hai să-mpărţim viţelul!
Katharine:
Să-ţi fiu eu jumătate?
Mai bine-nţarcă-l, poate-ajunge bou!
Longaville:
între batjocuri cum te-ncurci de rău!
Vrei să-mi pui coarne, sfânto între doamne?
Maria:
Nu vrei? Mori deci viţel, cât timp n-ai coarne.
Longaville:
De-ţi spun o vorbă-n taină, pot să mor.
Maria:
încet când mugi, c-ajungi la abator!
(Vorbesc aparte.)
Boyet:
Tăioase limbi au aste dulci limbute,
Ca nevăzutul briciului tăiş,
Ce firele de păr, chiar nevăzute,
Le taie şi ce spui îţi iau pieptiş,
Scăpând gândirii. Gluma iute zboară
Ca glonţul, ca săgeata de uşoară.
Rosaline:
Destulă’ vorbă, fetelor. Tăceţi!
Berowne:
Ne-au omorât cu-atâta orb dispreţ!
Regele:
Vă las cu bine; sunteţi necioplite.
Prinţesa:
Duzini de-„adio”, sloiuri moscovite!
(Ies regele, señiorii, muzicanţii şi suita.)
Prinţesa:
Ce trist arat-a-nţelepciunii forţe!
Boyet:
S-au stins de suflul vostru-aceste torţe!
Rosaline:
Cam rotofei li-i duhul: gros şi gras.
Prinţesa:
Săraci cu duhu-n regi înveşmântaţi!
Se spânzură? Se-azvârl la noapte-n iaz?
Sau ni s-arată iarăşi, nemascaţi?
Berowne era pierdut, să-i plângi de milă!
Rosaline:
O, toţi erau de plâns! Mi-a fost şi silă!
Cerşea, plângând, o vorbă, bietul rege.
Prinţesa:
Berowne jura, torcând ca un cotoi.
Maria:
Dumaine şi spada lui mă luau drept lege.
Dar i-am lăsat în teacă pe-amândoi.
Katharine:
Pe Longaville în simţuri să-şi revie
L-am ajutat. Ghiciţi, ce-i sunt?
Prinţesa:
Leac, poate?
Katharine:
Întocmai: leac! Mi-a spus că-s apă vie.
Prinţesa:
Fugi, du-te la spiţer!
Rosaline:
Ce minţi netoate!
Sub glugi de oaie, alţii-s mai cu cap.
Ştiţi, regele-i de mine-ndrăgostit.
Prinţesa:
Berowne e-al meu: juratu-mi-a-n genunchi.
Katharine:
Şi Longaville mi-a fost drept sclav ursit.
Maria:
Dumaine e pentru mine ca scoarţa pentru trunchi.
Boyet:
Domniţă, mândre doamne, fiţi în gardă.
Se vor întoarce-ndată, negreşit,
Sub chipul lor. Prilejul n-o să-l piardă
Să-şi spele cinstea cel ce-a fost jignit.
Prinţesa:
Se-ntorc, spui?
Boyet:
Da, se-ntorc, se-ntorc, vezi bine.
Mânaţi de dor, schilozi de-aşa bătaie.
Schimbaţi deci darul iar, şi când vă vine
Alesul, vă deschideţi ca de ploaie.
Prinţesa:
Deschideţi? Cum, deschise? Vorbeşte clar! Te joci?
Boyet:
Femeile mascate-s ca rozele-n boboci.
Dar fără măşti, damascuri şi-arată, delicate.
Sunt îngeri scoşi din nouri, sunt roze desfoiate.
Prinţesa:
Vorbe-n doi peri? Ajunge! Cum, deci, să ne găsească
De vin sub chipul lor să ne peţească?
Rosaline:
Domniţă, dacă sfaturi pot fi date,
Să-i luăm în râs cum i-am mai luat, mascate.
Ne jeluim că nişte nepoftiţi
Veniră-aci-mbrăcaţi în moscoviţi,
Şi ne-ntrebăm ce scop putea avea
Atât de jalnic în vileag să-şi dea
Bădărănia şi caraghioslâcul,
Şi cum de le-a venit, tocmai cu noi, bâzdâcul.
Boyet:
Domniţelor, pe meterez! Se-ntorc.
Prinţesa:
Fugiţi ca ciutele la mine-n cort!
(Ies prinţesa, Rosaline, Katharine, Maria, şi intră regele, Berowne, Longaville şi Dumaine, în hainele lor de toate zilele.)
Regele:
Domnul cu tine, sir! Prinţesa unde-i?
Boyet:
E-n cortul ei. Vrea Maiestatea Voastră
Să-mi dea o-nsărcinare pentru dânsa?
Regele:
Cer audienţă! Vreau o vorbă a-i spune!
Boyet:
Vă va primi cu drag, mă prind, stăpâne.
(Iese.)
Berowne:
E-un ins ce prinde-n plisc un bob de duh,
Ca un hulub, şi drumu-i dă-n văzduh.
Ţelal de spirit, mămular de treabă,
îl vinde-n bâlci şi-n pieţe, la tarabă.
Şi noi, ce cu toptanu-l dăm în dar,
N-avem, ca el, măcar un galantar.
Galant, pe ace-n insectar înfipte
Stau Evele lui duse-întru ispite.
Fripturi să taie, „rrrh” să spună ştie,
Şi-şi pupă singur mâna, de-atâta curtenie.
Monsieur e o maimuţă-a formei pure
Ce-n grai galant e meşter să şi-njure.
Din cap, subţire, cântă; şi din cap,
Îşi pescuieşte-un spirit la proţap
Şi-ţi dă atacul. Scara, când coboară,
îi pupă talpa. Doamnele se-omoară
După surâsul lui de crizantemă
Cu dinţii albi… ca osul de balenă,
De vrei în pace duhu-ţi să se culce,
Dă-i ce-i al lui: „zi-i Boyet, limbă dulce”.
Regele:
Din suflet, ăstei limbi i-urez puşchea.
Pe Moth, când să recite, nu el îl încurca?
(Intră prinţesa, precedată de Boyet; apoi Rosaline, Maria şi Katharine.)
Berowne:
Vin! O, ceremonial, ce-ai fost cândva,
Când nu nebunul ăsta te-mplinea!?
Regele:
Domniţă, salve-n astă dalbă zi!
Prinţesa:
O zi cu salve-i neagră, cred, de fum!
Regele:
Ce spun, mai bine poţi a oblici!
Prinţesa:
Urează-mi mai cu rost. Te-ascult acum!
Regele:
Veneam să-ţi spun că acoperământul
Ce am al vostru-i. La palat vă chem.
Prinţesa:
De stăm în câmp, măcar nu-ţi calci cuvântul;
Nici eu, nici cerul pe sperjuri nu-i vrem.
Regele:
Când ochii tăi virtute au să-mi ceară
Să-mi uit de legământ, ce-s vinovat?
Prinţesa:
Virtute-i zici? Zi-i baremi viciu. Doară
Virtutea-n veci pe-alături n-a călcat!
Pe cinstea-mi de fecioară, mai curat
Ca albul crin neprihănit, îţi jur
Că oaspe-n casă nu-ţi voi fi vreodată,
De-ar fi să-mi ploaie flăcări primprejur!
Atât de mult, să nu-ţi atrag, mă tem,
Făcându-te să fii sperjur, blestem!
Regele:
În câmp pustiu, aici vreţi să mai staţi?
În cort? Fără de nimeni? Mi-e ruşine!
Prinţesa:
Vă înşelaţi. Vă jur că vă-nşelaţi!
N-a fost pustiu şi ne-am distrat chiar bine.
Un pâlc de ruşi abia ne-au părăsit.
Regele:
Cum, doamnă? Ruşi spuneţi?
Prinţesa:
întocmai, sire.
Frumoşi, zvelţi, tineri, nobili! Ne-au peţit.
Rosaline:
Drept spune-i, doamnă. Nu lua-n seamă, sire:
Stăpână mea, cum ştiţi că-i azi la modă,
Din politeţe le înalţă-o odă.
Într-adevăr, noi patru am rămas
Cu patru ruşi mascaţi, aici, un ceas.
Şi-au tot sporovăit. Dar, să spun drept,
Niciunul n-a vorbit mai înţelept.
N-aş vrea să-i cred nebuni! Dar s-ar putea:
Când s-însetaţi, nebunii vor să bea!
Berowne:
Ce seacă glumă! Voi, făpturi duhlii,
Şi pe-nţelepţi îi ştiţi înnebuni;
Ce ochi, privind în soare, nu-i orbit?
Aşa-i puterea voastră.-Asemuit
Cu voi, bogatul e un sărăntoc,
Şi cel mai hâtru om e-un dobitoc!
Rosaline:
Deci eşti bogat şi hâtru! Aşa-mi pari mie.
Berowne:
Ba sunt un sec, plin doar de sărăcie!
Rosaline:
De-ţi vrei avutul îndărăt întors,
N-aştepţi din gura mea cuvântul stors.
Berowne:
Al tău sunt, scumpa mea, cu tot ce am.
Rosaline:
Cu tot cu secul plin?
Berowne:
Mai ieftin n-am!
Rosaline:
Ce mască-aveai, de nu-i cu supărare?
Berowne:
Când? Unde? Care mască? Ce-ntrebare!
Rosaline:
Acum, aici, o mască ce, vreun ceas,
Făcu s-arate chipeş ascunsul hâd obraz.
Regele:
Ne-au dat de gol! Acum să vezi ce-or să ne râdă!
Dumaine:
Mai bine spuneam totul, şi zicem c-a fost glumă.
Prinţesa:
Pari uluit, stăpâne. De ce te-ai întristat?
Rosaline:
Săriţi! Ţineţi-i fruntea! Leşină. E ca varul.
Când vii din Moscova, faci rău de mare!
Berowne:
Scurg aştrii plăgi pe tivga trădătoare…
Ce cap de bronz le-ar şti răbda-ndelung?
Hai, doamnă, zvârle-ţi lancea împotrivă-mi.
Ucide-mă cu vorbe ce străpung,
Dispreţ arată-mi. Vorba-ţi corosivă-mi
încerce neştiinţa şi-n bucăţi
Mă sfârtece-n răspunsuri ascuţite!
În viaţa mea n-am să mai viu ca să-ţi
Propun un dans, în haine moscovite!
Nici cu discursuri n-am să mă mai laud
Mai mult decât cu-o lecţie de şcolar,
Şi nici în versuri şchioape n-am să caut,
Mascat, iubitei dorul să-mi declar.
Taftaua frazei, vorba de mătase,
Hiperbole de pluş, ghiers cu lipici,
Ca muştele de vară, verzi, lucioase,
Sclipeau frumos, pe trup lăsând băşici.
Azi le reneg! Pe alba ta mănuşe
Jur (mâna-ţi şi mai albă-i, cerul ştie!)
Că de-azi încolo, dorurile-mi spuse
Vor fi în „da” de-abale şi-n „nu”-uri de dimie.
Şi ca să-ncep, iubirea mea îţi jură
Că-n tine-o pun întreagă, şi fără crăpătură.
Rosaline:
Te rog! Şi fără „fără”…
Berowne:
Da, am rămas c-un tic,
Din boala mea cea veche. Dar lasă, nu-i nimic.
Mă vindec eu cu-ncetul. Mai bine, pe tustrei
Ai scri ca-n lazarete: „Ducă-se pe pustii”,
Căci sunt ciumaţi tustrei, fără-ndoială,
Şi ochii voştri i-au băgat în boală.
Au drac în trup. Şi n-aţi scăpat nici voi;
Văd scris pe feţe cruci de usturoi!
Prinţesa:
De le-au înscris pe noi, sunt vindecaţi!
Berowne:
Au renunţat! Degeaba, nu-i scăpaţi!
Rosaline:
E cu putinţă? Când să se împace,
Ei pierd procesul? Asta nu se face.
Berowne:
Nici eu nu vreau cu tine s-am de-a face.
Rosaline:
Nici eu n-aş vrea, de-aş face ce-aş voi.
Berowne:
Vorbeşti de-a surda; mintea-mi osteni.
Regele:
învaţă-ne, domniţă, ispăşirea
Greşalei noastre!
Prinţesa:
’Ntâi mărturisirea:
N-aţi fost aici acum un ceas mascaţi?
Regele:
Am fost, domniţă!
Prinţesa:
Ce făceaţi, ştiaţi?
Regele:
Ştiam, domniţă!
Prinţesa:
Aicea când stăteai,
Iubitei la ureche, ce-i şopteai?
Regele:
Că o iubesc ca un ieşit din minţi!
Prinţesa:
Şi, de ce te-ncearcă, vorba nu-ţi dezminţi?
Regele:
Pe cinstea mea de Rege, nu!
Prinţesa:
Taci, taci!
Sperjur ce eşti, ce juri nu-i greu să calci.
Regele:
Să-mi porţi dispreţ de-l calc, sporindu-mi vina.
Prinţesa:
Atunci să-ţi ţii cuvântul. Rosalina
Ce ţi-a şoptit îndrăgostitul rus?
Rosaline:
Jura că mă iubeşte mai presus
Decât lumina ochilor. Jura
Că moare de alean de nu l-oi lua!
Prinţesa:
Cristos cu tine! Nobilul bărbat
Va împlini pe loc tot ce-a jurat.
Regele:
Cum asta, doamnă? Pe ce am mai sfânt:
Nu ştiu să-i fi făcut vreun jurământ.
Rosaline:
Ba da, pe ceruri!… Şi mi-ai dat un dar,
Acesta, ca-ntărire. Ia-ţi-l, dar!
Regele:
Prinţesei i l-am dat, spre-a-mi fi nevastă.
Am cunoscut-o, căci purta această
Bijuterie.
Prinţesa:
Sire, mă iartă, o purta
Pe asta! Scump lord Berowne, mă iată, sunt a ta.
Sau poate-ţi vrei mai bine zălogul înapoi?
Berowne:
Niciuna şi nici alta. Ne-i pierde pe-amândoi.
Văd păcăleala. Voi aţi complotat;
Aflând ce-aveam de gând, ne-aţi dejucat,
Şi-aţi râs de noi cum râzi când vezi irozii.
Vreun şugubăţ, vreun scurt de minţi, ca plozii,
Vreo gură spartă, vreun zevzec ca Dick
Zbârcit de râs, găsi un şiretlic
Domniţele ce-ar şti să le desfete;
Le-a spus ce-aveam de gând. Şi una-şi dete
Zălogul celeilalte, prin schimbul ăstor semne
Pe noi să le dăm semne să ne-ndemne
De dragoste, sperjuri din nou fiind;
întâi cu voie,-acuma neştiind.
Ei, asta-i tot!
(Lui Boyet):
Ai fost tu, deci, în stare
Din joacă să ne mâni înspre trădare?
Iubitei mele-i ştii şi talpa-n joc.
Râzi tâmp când îţi azvârle vreo ocheadă.
Nu te ţii tu-ntre ea, la dans, şi foc,
Cu dairaua-n mâini, de mascaradă?
Pe paj tot nu-l prostişi. Poţi părul să ţi-l smulgi.
Când ai să mori, o fustă îţi va servi de giulgi
Te uiţi pieziş? De ochiul tău tăios
Rănit sunt ca de-o spadă!
Boyet:
Ce voios
Duel a fost, ce-ntrecere, ce cursă!
Berowne:
Poftim, e tot la curse! Scuteşte-mă. Sunt scos
Din luptă.
(Intră Costard.)
Spirit pur, bine-ai veniţi
Nedreptei lupte pune-i tu sfârşit!
Costard:
Ei, sir, să ştie doar ar vrea
De pot cei trei eroi intra, ori ba!
Berowne:
Cum? Sunt doar trei?
Costard:
Sir, vă pot spune vouă:
Trei roluri fiecare vom juca.
Berowne:
Şi trei ori trei fac nouă!
Costard:
Nu, sir! Nu-i chiar aşa. Eu cred că nu greşim.
Nu ne prostiţi. V-asigur că ştim şi noi ce ştim!
Cred că de trei ori trei, sir…
Berowne:
Oricât fac, dar nu nouă!
Costard: Nu mă-ndrepta, sir! Ştim şi noi până la cât ne putem înălţa!
Berowne: Pe Jupiter! De când sunt, eu am rămas tot în credinţa că de trei ori trei fac nouă!
Costard: O, Doamne, sir, mare păcat şi-ar face cine te-ar pune să-ţi câştigi viaţa cu socotelile.
Berowne:
Atunci, spune-mi tu; cât fac?
Costard: Doamne, stăpâne! Rolurile singure, actorii adică, au să vă arate cât se poate spune că fac. Cât despre mine, eu va trebui, pe cât spun ei, să joc doar pe un singur om, pe un biet om: pe marele Pompon, sir.
Berowne:
Eşti şi tu unul dintre eroi?
Costard: Le-a plăcut lor să-mi socotească eroismul vrednic de al marelui Pompon. În ce mă priveşte, habar n-am cât a fost el de viteaz, dar trebuie să mă prefac c-aş fi el!
Berowne:
Du-te şi spune-le să fie gata.
Regele:
Berowne, ne fac de râs. Mai bine-alungă-i!
Berowne:
De râs ne-am şi făcut, îmi pare. Şi se brodeşte, ce să spui,
S-avem comedianţi mai proşti ca Regele şi trupa lui.
Regele:
îţi spun să nu-i îngădui.
Prinţesa:
Măria Ta, fă-mi mie hatârul, doar acum.
Adesea-ţi place jocul doar fiindcă nu ştii cum
Când râvnă pui să placă o piesă, şi ea cade,
E râvna ta de vină, sau cel ce-acasă şade
Scriind-o. Căci greşelile actorilor au haz,
Iar roluri mari născute-s cu moartea pe obraz.
Berowne:
Leit ne-a zugrăvit păţania, Sire!
(Intră Armado.)
Armado: Unsule-al cerurilor, solicit din partea crăiescului şi prea îndrăgitului tău suflu doar atâta sforţare, cât să rosteşti un buchet de cuvinte.
Prinţesa: Omul acesta nu-i şi el robul lui Dumnezeu?
Berowne: De ce-ntrebaţi?
Prinţesa: Vorbeşte de parcă nu-l făcu tot Domnul!
Armado: Eu unul şi-acelaşi, frumosul, dulcele meu ca mierea suveran; căci, jur pe orice, învăţătorul şcolii de-aici e mult, mult prea vanitos; mult, mult prea vanitos! Dar noi jucăm, cum se spune, într-un noroc: à la fortuna della guerra! Vă doresc pacea minţii, înalt prea-împărăteasca mea pereche!
Regele: Vom avea, pare-se, de-a face cu o foarte bună distribuţie a eroilor. El îl joacă pe Hector al Troiei; ciobanul – pe marele Pompei. Parohul nostru, pe Alexandru Machedon; pajul lui Armado, pe Hercule, şi pedagogul pe Iuda Macabeul. Şi dacă pe-aceşti patru bravi eroi, în partea-ntâi îi veţi aplauda, schimbându-şi hainele pe loc, alţi cinci în actul doi vă vor înfăţişa.
Berowne:
Sunt cinci în prima parte.
Regele:
Te-nşeli! Nici pe departe!…
Berowne:
Pedantul, fanfaronul, popa, nebunul, pajul: cinci în păr.
Mai aruncaţi o dată zarul şi lumea-ntreagă-ntr-adevăr
N-o să găseasc-acestor cinci, alţi cinci pereche acătării.
Regele:
Cu pânza-ntinsă, iată vasul plutind pe valurile mării.
(Intră Costard, în armură, în rolul lui Pompei.)
Costard:
Eu sunt Pompei…
Boyet:
Minţi, nu eşti de fel!
Costard:
Eu sunt Pompei…
Boyet:
în piele de viţel.
Berowne:
Grozavă zeflemea, bătrân glumeţ:
Să ştii c-avem să ne-mprietenim!
Costard:
Eu sunt Pompei, Pompei Măreţul, Pompei supranumit cel Tare…
Dumaine:
Cel Mare!
Costard:
Da, cel Mare, sir, aşa e!
Eu sunt Pompei supranumit cel Mare,
Ce-adesea pe câmpia luptei vârâi toţi duşmanii-n răcoare,
Şi care ajung din întâmplare de-a lungul coastei pân-aice,
Vrând să-mi închin aceste arme prea mândrelor a Franţei fiice,
Şi dacă spui acum, prinţesă, „Mulţam Pompei”, eu am sfârşit.
Prinţesa: Mulţam frumos, ’măreţule Pompei!
Costard: Nu merit atâta cinste! Dar cred c-am fost cu totul desăvârşit. N-am greşit decât într-un loc, puţin, la „cel Mare”.
Berowne: Pun pălăria mea pe-un gologan, de nu va fi Pompei eroul zilei.
(Intră sir Nathaniel costumat ca Alexandru.)
Nathaniel:
Pe când trăiam pe astă lume, deşi eram un copilandru,
Din răsărit la asfinţit, din miazăzi la miazănoapte,
Imperiul meu se întindea; poţi şti din herb că-s Alexandru.
Boyet:
Dar nasul te cam dă de gol, că-i prea bocârn, de papă-lapte.
Miroase nasul tău un „nu”? Tu ce miroşi prilejuri de mari fapte.
Prinţesa:
Cuceritorul lumii s-a-ncurcat! Zi-i înainte, bunule-Alexandru.
Nathaniel:
Pe când trăiam pe astă lume, deşi eram un copilandru…
Boyet:
Aşa-i! Deci, fără greş, eşti Alexandru.
Berowne:
Pompei cel Mare!
Costard:
Sluga voastră, Costard.
Berowne:
Ia-l iute pe cuceritor şi dă-l în brânci pe Alexandru.
Costard (lui Nathaniel): Vai, domnule, l-ai detronat pe Alexandru, cuceritorul lumii! Pentru asta or să te dezbrace de haina pictată, iar leul dumitale, care ţine-n mână securea stând pe un scaun găurit, or să ţi-l ia să i-l dea lui Ajax. El are să fie cel de al nouălea erou. Auzi colo: un cuceritor care se teme să vorbească! Intră-n pământ de ruşine, Alexandre!
(Nathaniel se retrage.)
Nu vă fie cu bănat, ăsta nu-i decât un biet nebun cumsecade, om de treabă altminteri, dar ce vreţi, prea se fleşcăieşte cu una cu două! E un vecin încântător, ce-i drept e drept, şi un minunat jucător de popice. Dar să joace rolul lui Alexandru – durere! Aţi putea vedea şi dumneavoastră – nu-i prea nimerit, nici la-nălţime! Dar n-a intrat în sac tagma eroilor, şi cei care vin vă vor vorbi în cu totul alt chip.
Prinţesa: Stai mai deoparte, bunule Pompei.
(Intră Holofernes îmbrăcat ca Iuda şi Moth ca Hercule.)
Holofernes:
Ăst prichindel pe Hercule îl face,
A cărui ghioagă-ucise pe Cerber, cruntul canus.
Fiind el prunc, puşti, ţânc fiind, pitcoace,
A sugrumat doi şerpi cu propria sa manus.
Quoniam, el v-apare-aici minor;
Ergo, vin eu să-i fiu elogiator.
(Către Moth):
Fii demn când pleci, şi cară-te!
(Moth iese.)
Iuda sunt eu…
Dumaine:
O, Iudă!
Holofernes:
Nu iscarioteanul, sir!
Iuda sunt eu, cel zis şi Macabeul!
Dumaine:
Un Iuda Macabeul tuns chilug
E-o Iudă-n lege!
Berowne:
Un trădător care sărută! Cum ai ajuns să fii o Iudă?
Holofernes:
Iuda sunt eu…
Dumaine:
Ruşine ţie, Iudo!
Holofernes:
Ce vreţi să spuneţi, domnule?
Boyet:
Să meargă să se spânzure-astă Iudă!
Holofernes:
Întâi s-o faceţi dumneavoastră, sir!
Sunteţi cel mai în vârstă dintre socii.
Berowne:
Bine-a răspuns; căci Iuda s-a spânzurat de-un soc.
Holofernes:
Pe-obraz nu-mi veţi citi vreo-ncurcătură!
Berowne:
Nu, fiindcă n-ai obraz!
Holofernes:
Dar ăsta ce-i?
Boyet:
Un gât de cobză!
Dumaine:
O gămălie de ac!
Berowne:
Un cap de mort pe un inel!
Longaville:
Un fost cap, şters, de pe-o monedă veche!
Boyet:
E garda săbiei lui Iuliu Cezar!
Dumaine:
Un chip de os sculptat pe o pudrieră.
Berowne:
Profilul lui Sân-George pe-o agrafă!
Dumaine:
Pe-o fibulă de plumb!
Berowne:
Da, prinsă-n pălăria vreunui Trage-Dinţi!
Şi-acuma zi-i! Ţi-oi fi venit în fire.
Holofernes:
Ba, m-aţi făcut să-mi pierd cu totul firea.
Berowne:
Fals! Ţi-am dat firi mai multe!
Holofernes:
Ca să-mi tăiaţi în patru firul firii
Şi ca să mă-nfieraţi, luat fir cu fir!
Berowne:
Făceai pe leul! N-aveam altă cale.
Boyet:
Acum, când eşti plouat, te poţi căra!
Nu ştii c-o Iudă-i udă? Ce mai stai?
Dumaine:
Aşteaptă să-l uscăm un pic la nume!
Berowne:
Aşteapt-un ce! Ce Iudă! Pleacă, ciudă!
Holofernes:
Ce faceţi nu-i nici nobil, nici drept şi nici frumos.
Boyet:
Lumină pentru Iuda! Să nu pice pe jos…
Prinţesa:
Vai, bietul Macabeu, ce scărmăneală!
(Intru Armado în costumul lui Hector.)
Berowne:
Intră-n pământ, Achile! E Hector înarmat.
Dumaine:
Când mi s-a-ntors batjocura la vatră,
Am chef şi eu s-o fac niţel de oaie.
Regele:
Hector n-a fost decât un biet troian,
Pe când acesta pare-ntroienit.
Boyet:
Să fie ăsta Hector?
Dumaine:
Nu cred să fi fost Hector atât de voinic.
Longaville:
Prea are lung picior, să fie Hector!
Dumaine:
Prea-i gros în pulpe, bineînţeles!…
Boyet:
Să-l sfătuim să se mai închircească…
Berowne:
Nu poate fi el Hector!
Dumaine:
E ori Proteu, ori pictor portretist.
Prea face feţe-feţe…
Armado:
Armipotentul Marte cu lancea neînfrântă
I-a dat în dar lui Hector…
Dumaine:
… un boţ de poleială…
Berowne:
O lămâie!
Longaville:
Bătută-n cuişoare!
Dumaine:
Ba cam stoarsă!…
Armado:
Armipotentul Marte cu lancea neînfrântă
I-a dat în dar lui Hector ce Troia moştenea,
Atâta vânjoşenie cât să se ia la trântă
Din zori şi până-n noapte, cu oricine voia.
Eu sunt această floare!
Dumaine:
Ăst mirt!
Longaville:
Ăst porumbel!
Armado:
Lord Longaville, puneţi-vă frâu gurii.
Longaville: Mai curând să-i dau frâu liber, zi, ca să se poată ţine după Hector!
Dumaine:
Mai cu seamă că Hector e-un ogar!
Armado:
Prea dulcele războinic e oale şi ulcele!
Puii mei dragi, nu ciuguliţi schelete:
Pe când avea un suflet, om era!…
… Dar să-mi urmez mai bine rolul meu!
(Prinţesei):
Alteţă, acordă-mi simţul auzului tău franc.
(Berowne păşeşte înainte şi stă de vorbă cu Costard pe şoptite.)
Prinţesa:
Vorbeşte, Hector! Ne desfeţi vorbind.
Armado:
Ador pantoful scumpei voastre Graţii...
Boyet (aparte, lui Dumaine):
O iubeşte cu piciorul!
Dumaine (aparte lui Boyet):
Dacă n-o poate iubi cu stânjenul…
Armado:
„Tu, Hector, mai presus de Hannibal”…
Costard:
A luat-o razna râu din rol. Ei, vere!
Ştii că şi ea a luat-o razna rău?
E într-a doua lună…
Armado: Despre ce vorbeşti?
Costard: La, dracu, tu stai aici şi-l joci pe troianul cel dezgheţat, şi biata fată se duce pe copcă! E însărcinată. Copilul a şi-nceput să-i facă pe fanfaronul în burtă; e doar copilul tău!
Armado: Intenţionezi să mă infamonizezi în ochii potentaţilor? Te omor!
Costard: Atunci, Hector va fi biciuit pentru că a sedus-o pe Jaquenetta lăsând-o borţoasă, şi va fi spânzurat pentru că l-a ucis pe Pompei!
Dumaine: Nemaivăzut Pompei!
Boyet: Faimos Pompei!
Berowne:
Mai mare decât marele, măreţul,
Magnificul Titan, Pompei Uriaşul.
Dumaine: Hector tremură tot!
Berowne: Pompei pare mânios! Hai, Ates! Nu te lăsa Ates! Aţâţă-i, Drace! Asmute-i, Drace.
Dumaine: Hector îl va provoca!
Berowne: Da, dacă are ceva mai mult sânge omenesc în pântece, decât e nevoie ca să se ospăteze un purice!
Armado: Pre steaua Miază-nopţii! Te provoc!
Costard: Ce, crezi c-am să mă bat eu pe-ntuneric, ca orbeţii? Vreau să te văd făcut bucăţi, bucăţele. Am să te ciopârţesc ziua-n amiaza mare, cu spada. Dă-mi numai răgazul să mă-narmez.
Dumaine: Loc, faceţi loc pentru eroii înfierbântaţi!
Costard: Şi ce-i dacă-s înfierbântat? Mă bat numai în cămaşă!
Dumaine: Dârz Pompei!
Moth: Maestre, dă-mi voie să te dezbumb! Nu vezi că Pompei şi-a suflecat şi mânecile cămăşii ca să lupte? Ce ai de ghid? Vrei să-ţi pierzi renumele?
Armado:
Gentilomi şi ostaşi, mă iertaţi!
Eu, numai în cămaşă nu mă bat.
Dumaine:
Dar nu poţi da-ndărăt! Pompei te-a provocat.
Armado:
Ba şi pot, şi vreau, deopotrivă, scumpi señiori.
Berowne:
Pe ce te-ntemeiezi?
Armado:
Sa vă spun drept, eu n-am de fel cămaşă.
Port lâna chiar pe piele, drept canon.
Boyet:
Aşa-i! La Roma-n hagealâc când fost-a
I-au dat canon să nu mai poarte rufe.
Şi m-aş jura că n-a purtat decât
O cârpă luată de la Jaquenetta
Pe care-o ţine veşnic, strâns la piept,
Ca pe un talisman de mare preţ.
(Intră un sol: monsieur Mercadé).
Mercadé:
Vă ţină Domnul, doamnă!
Prinţesa:
Mercadé!
Bine-ai venit! De ce ne curmi serbarea?
Mercadé:
îmi pare rău, domniţă. Vin cu-o ştire
Ce limba-mi înfioară. Tatăl vostru,
Al Franţei rege-i…
Prinţesa:
Mort! Pe viaţa mea!
Mercadé:
E mort! Am spus ce limba-mi apăsa!…
Berowne:
Plecaţi, eroi, se-nnourează scena!
Armado: Dinspre partea mea, sir, răsuflu şi eu mai în voie. Mi-am văzut ceasul rău pe gaura cheii. Şi am de gând să mă port ca un ostaş ce sunt!
(Eroii ies.)
Regele:
Cum se mai simte maiestatea voastră?
Prinţesa:
Boyet, să strângi ce-avem. Plecăm la noapte.
Regele:
Nu, doamnă! Vă implor să mai rămâneţi!
Prinţesa (lui Boyet):
Strângi totul, zic!
Vă mulţumesc, señiori,
De toată grija voastră. Respectaţi-mi
Durerea proaspătă ce-o port în suflet,
Şi-nţelepciunea voastră să mă ierte,
Uitând ce libertăţi ne-ngăduirăm,
De-am depăşit, în focul glumei, graniţi
Ce înşişi ni le-am pus. A fost de vină
Doar gentileţea voastră. Rămas bun,
Viteaz señior. O inimă cernită
Nu rabdă fraze. De-am ajuns prea iute
La mulţumiri c-aţi fost cum mi-am dorit,
Iertaţi-mă!
Regele:
Iuţi, paşii vremii schimbă
Tot lucrul pe măsura grabei sale,
Şi-adeseori clipita hotărăşte
Cât lungi răstimpuri nu şi-au dat verdictul.
Deşi cernita frunte-a unei fiice
Oprelişte-i surâsului iubirii,
Peţirea s-ar lupta s-alunge doliul,
Căci, cât iubirea-i cea care cuvântă,
Nu rabdă norii doliului s-o-ntoarcă
Din drum. Să-ţi plângi prietenii pierduţi
Nu-i câtuşi de puţin mai de folos
Decât să fii voios că-ţi afli alţii.
Prinţesa:
Nu Vă pricep. Mă doare îndoit!
Regele:
Ce inimi spun, – urechi, chiar triste, prind:
Prin pilda asta să-l pricepi pe Rege!
De dragul tău, eu vreme irosit-am
Şi vorba mi-am călcat. Frumoase doamne,
Voi ne-aţi schimbat, pe plac, tiparul firii,
De-a-ndoaselea decât am fi dorit.
Şi ce vi s-a părut în noi de râs
E dragostea, de ciudăţenii plină,
Zburdalnică şi zgâtie, ca pruncii
Din ochi născută şi sticlind ca ochii
De năluciri, de-alcătuiri ciudate,
Schimbându-şi câmpul tot mereu, ca ochiul
Plimbat de la un lucru la alt lucru.
De-am pus pestriţa haină de paiaţă
A dragostei şi dacă-n ochii voştri
Credinţa şi-omenia nu-s pierdute,
Aceşti cereşti ochi, martori ai greşelii,
Ne-au îndemnat s-o facem. Aşadar,
Iubirea noastră-a voastră de-i, greşeala
A voastră-i deopotrivă. De ne-am fost
Ieri nouă trădători, mâini fi-vom veşnic
închinătorii voştri. Astfel, trădarea,
Purificându-se, va fi virtute.
Prinţesa:
Primindu-vă scrisorile-nfocate
Şi darurile, crainici ai iubirii,
Soborul nostru fecioresc le dete
însemnătatea jocurilor Curţii:
Huzur galant, ca să-ţi mai treci din vreme!
Rost mai adânc părându-ne să n-aibă,
Noi le-am primit, şi dragostea. V-am luat-o
întocmai cum părea a fi: în glumă
Dumaine:
Răvaşele spuneau cu mult mai mult!
Longaville:
Privirile la fel.
Rosaline:
Noi n-am luat seamă!
Regele:
Acum, în ceasu-al unsprezecelea,
Iubirea voastră daţi-ne.
Prinţesa:
Nu-i vreme!
Prea-n scurt aţi vrea să zălogim vecia.
Măriei Tale dulce Ţi-e păcatul
Cuvântului călcat, şi prins-ai gust;
De vrei să faci de dragul meu ceva
– Deşi nu văd ce pricină-ar fi asta –
Cum ce-ai juca n-aş crede, mergi pe dată
în umbra unui schit uitat de lume.
Departe de plăcerile lumeşti,
Şi-aşteaptă până-n ziua când pe boltă
Douăsprezece zodii s-or roti.
Şi dacă sihăstria n-o să schimbe
Ce-a hotărât fierbintele Tău sânge,
Canon şi post de nu Ţi-or veşteji
Plăpânda floare-a dragostei ce-mi porţi,
Şi da-va flori surate din tulpina-i,
Atunci, când anul fi-va să se-ncheie,
Peţeşte-mă cu zestrea schimniciei!
Şi mâna de fecioară, ce Ţi-o strânge
Pe-a Ta, a Ta va fi! Dar până-atunci,
într-un castel cernit mă voi închide
Şi lacrimi de durere voi vărsa
Slăvind memoria tatălui meu mort.
De nu primeşti, despartă-se-aste mâini,
Şi inimile uite-şi de stăpâni!
Regele:
De m-aş codi o clipă-n faţa sorţii
Ce-mi dai, şi-aş vrea huzurul, cu dulceaţa-i,
închidă-mi ochii mâna rece-a morţii!
În pieptul tău inima mea-i, şi viaţa-i!
Berowne:
Cu mine cum rămâne, steaua mea?
Rosaline:
Canon să-ţi dau, că prea ţi-e greu păcatul
Sperjurului şi al nesocotinţei!
Deci, dacă ţii să-mi dobândeşti iertarea,
Un an din viaţă cheltui-vei, dând
Bolnavilor ce zac ajutorare!…
Dumaine:
Şi tu ce faci cu mine, steaua mea?
Katharine:
Tu, femeiuşco? Barbă mare, neagră,
Noroc şi cinste, asta ţi-aş ura!…
Dumaine:
Pot spune: „mulţumesc, nevastă dragă?”
Katharine:
încet, sir, voi fi surdă-un an şi-o zi
Spânatici peţitori de-ar fi să-mi vină.
Cu Regele-n alai şi tu să-mi vii.
De am iubire, poate-ţi dau puţină.
Dumaine:
Şi pân-atunci, voi fi tot sluga ta!
Katharine:
Iar vrei să-ţi calci cuvântul? Nu jura.
Longaville:
Maria, tu ce spui?
Maria:
Că peste-un an
Schimb doliul pe-un fidel şi bun curtean.
Longaville:
Răbdare am, dar vremea-mi pare lungă!
Maria:
Ca tine, că nu-s mulţi să mi te-ajungă.
Berowne:
Pe gânduri, doamnă? Rogu-te, priveşte-mi
Prin geamurile sufletului: ochii
Cât de umili aşteaptă să-mi răspunzi.
Orice-mi vei cere, să-ţi slujesc sunt gata!
Rosaline:
Nu te ştiam, lord Berowne. Auzeam
Vorbindu-se de tine. Gura lumii
Bârfea că eşti un zeflemesitor
Dibaci să te rănească greu cu vorba
Şi gata să-ţi azvârle-n orice clipă
Săgeata otrăvitului său duh.
Ca să pliveşti din cuget iarba rea
Şi să mă cucereşti – de ţii să faci
Ceva ce, de n-ai face, m-ai şi pierde –
Un an întreg, dar zi cu zi, întruna,
Să cercetezi pe cei lipsiţi de grai,
Şi celor care gem să caţi, prin duhu-ţi
Isteţ, să le-aduci zâmbetul pe buze!
Berowne:
În beregata horcăindă-a morţii
Eu să trezesc un hohot? Nu se poate!
Când tragi să mori, nu eşti defel voios.
Rosaline:
Aşa-ţi vei pune prag zeflemisirii,
Al cărei preţ e că se miră proştii
Şi gura-şi cască la nebunul hâtru,
Căci preţul glumei mai puţin e-n limba
Ce-o spune, ca-n urechea ce-o ascultă.
Deci, dac-auzul celor care zac
Şi-s asurziţi de propriul lor geamăt
Ţi-ascultă flecăreala, dă-i-nainte,
Căci eu te iau, cu-acest cusur cu tot!
Dar dacă nu te-ascultă, părăseşte-l!
Şi eu voi fi scutită de urmări,
Şi veselă de vindecarea ta.
Berowne:
Douăsprezece luni! Fie ce-o fi!
Un an, într-un spital, voi tot glumi!
Prinţesa (regelui):
Da, dulce-al meu stăpân! Şi-acum, adio!
Regele:
Nu, doamnă! Vă-ntovărăşim pe cale!
Berowne:
Peţitul nostru n-are dulci finale:
Pe Jill, Jack n-a luat-o. Şi cât pe-aci să fie,
Prin graţia ăstor doamne, iubirea comedie!
Regele:
Señiori!… Doar peste-un an, ne-a spus oracolul,
Se-ncheie piesa!
Berowne:
Prea e lung spectacolul!
(Intră Armado.)
Armado:
Măria Ta, îngăduie-mi…
Prinţesa:
Nu-i Hector?
Dumaine:
Eroul de la Troia! El e!
Armado:
… O mână să-ţi sărut de rămas bun.
Prin jurământ mă leagă Jaquenetta
Să mân, trei ani în cap, la plug, plăvanii,
De dragul ei! Dar dulce Maiestate,
Nu vrei s-auzi ce dialog compus-au
Cei doi savanţi, spre lauda ciuvicăi
Şi-a cucului? Era menit să-ncheie
Spectacolul ce-am dat mai adineauri!
Regele:
Hai, cheamă-i repede! Îi ascultăm.
Armado:
Hai, apropiaţi-vă!
(Intră Holofernes, sir Nathaniel, Moth, Costard şi alţii.)
De partea asta
E Hiesm, Iarna. De cealaltă, Ver,
Sau Primăvara; una prin ciuvică,
Prin cuc a doua e înfăţişată.
începe, Ver!
(Cântecul):
Primăvara:
„Când lăcrămioare, toporaşi
Şi ciuboţica cucului
Cu galbenii ei năsturaşi
Smălţează iarba câmpului,
Un cuc în fiecare pom
îşi bate joc de bietul om.
Cu-cu!
O, cucu, singur cuc şi blestemat!
Cum îţi râzi tu de omul însurat!
Când ciobănaşii zic voios din trişcă
Şi ciocârlia pe plugar îl scoală,
Când soţ îşi află tot ce-n lume mişcă
Şi fetele-şi spăl fustele de vară,
Un cuc atunci din fiecare pom
îşi bate joc de bietul, bietul om.
Cu-cu!
O, cucu, singur cuc, fii blestemat!
Cum îţi râzi tu de omul însurat!”
Iarna:
„Când ţurţurii ţi-atârnă de uluci
Şi-şi suflă-n palme-ntr-una Dick, văcarul,
Când Tom tot cară-n casă la butuci
Şi-i laptele-ngheţat ca şi şiştarul,
Când drumu-i rău şi sângele-ţi îngheaţă,
Din noapte-ţi cântă o ciuvică-n faţă:
Ciu-vic!
Ciu-vic! Ce notă veselă, voioasă,
Când mestecă-n tingire Joan cea grasă!

Când suflă viscolul turbat
Şi tusea-ţi cere-o ţuică fiartă,
Când nasu-i roşu şi crăpat
Şi gerul, pasărea n-o iartă,
Când merele se coc în oală,
Ciuvica şi din morţi te scoală.
Ciu-vic!
Ciu-vic! Ce notă veselă, voioasă,
Când mestecă-n tingire Joan cea grasă!”
Armado: Cuvintele lui Mercur par stridente, după cântecele lui Apollo. Luaţi-o pe-aici. Noi pe dincoace!
(Ies.)


























Zadarnicele Chinuri ale Dragostei

Comentarii

Publicată în 1598 într-o ediţie in-cuarto în care numele lui Shakespeare este pentru prima oară amintit ca autor, piesa apare pe lista lui Francis Meres (din acelaşi an), alături de Love’s Labour’s Won („Răsplătitele chinuri ale dragostei”?). După John Dover Wilson, ar fi fost jucată în 1593-1594 în casa contelui Southampton, dar primul document cert este aceeaşi ediţie in-cuarto din 1598, a cărei copertă interioară specifică: „Jucată anul trecut, de Crăciun, în faţa înălţimii Sale. Corectată şi adăugită”. Cu privire la data când a fost scrisă, în ultima vreme se insistă asupra anilor 1594-1595, spre deosebire de ipoteze mai vechi care se opreau la ani anteriori (mergând până la 1588 sau 1589), cu rezultatul că o seamă de cercetători au socotit-o drept prima comedie shakespeariană şi au discutat întregul grup de comedii din prima perioadă prin această optică. În funcţie de numeroase aluzii la evenimente contemporane (răscoalele londoneze împotriva străinilor – 1586; 1593; 1595; căderea în dizgraţie a lui Sir Walter Ralegh – 1592; schimbul de pamflete între Gabriel Harvey şi Thomas Nashe – 1592 şi 1593 etc.), de numele unor personaje contemporane („regele Navarrei” – viitorul rege Henric al IV-lea al Franţei, Berowne – ducele de Biron, Longaville – ducele de Longueville, Moth – la Mothe, ambasadorul Franţei la Londra etc.), precum şi de particularităţile stilistice ale comediei, balanţa oscilează într-o parte sau alta (nu însă dincolo de 1595).
Titlul în original al piesei este Love’s Labour’s Lost şi s-a tradus în limba română prin Zadarnicele chinuri ale dragostei (comparabil cu traducerile din alte limbi, de exemplu în germană Verlorene Liebesmüh – la Tieck Liebesleid und Lust), deşi ne putem întreba dacă ideea de „inutilitate a suferinţelor/chinurilor prilejuite de dragoste” este foarte clară, sau, mai apropiat de spiritul textului, dacă ideea de „zadarnică/inutilă împotrivire faţă de sentimentul (firesc) de dragoste” se deduce sau poate fi dedusă din Zadarnicele chinuri ale dragostei. Nici titlul englez nu este mai clar. Dimpotrivă, mi se pare mai ascuns (posibil să le fi spus mult mai mult elisabetanilor), pentru că este şi conotativ: lost labour (şi astăzi) înseamnă „trudă/osteneală zadarnică”, iar a lavour of Iove, „muncă făcută bucuros/cu plăcere/nesilit”, în această perspectivă, titlul ar putea să însemne şi „chinuri inutile, la care te supui singur” etc., mai ales că ar fi în consonanţă şi cu versul rostit de Berowne încă la începutul piesei: „O, these are barren tasks, too hard to keep” (Vai, acestea sunt chinuri sterpe (nerodnice) inutile, prea greu de îndurat) (I, 1, 47). Pe de altă parte, polisemantismul titlului e însoţit de aliteraţie şi de ’s, folosit cu două funcţii morfologice – o dată ca genitiv şi o dată ca formă contrasă din is (Love’s Labour’s Lost – the labour of Love is lost), ambele anticipând în felul acesta jocurile de cuvinte din comedie, mai numeroase ca în oricare altă piesă shakespeariană (250 e cifra indicată de Ifor Evans). Astfel interpretat, titlul sugerează antinomia fundamentală a unei comedii care a fost scrisă „pentru un auditoriu de curte mai curând decât pentru unul popular” (F.E. Halliday) şi anume antinomia dintre „natură”/naturaleţe şi artificiu/artificial/artificialitate, în ultimă instanţă tot un aspect al dichotomiei „a fi” – „a părea” (v. şi Studiul introductiv din vol. I, cap. III, punctul 2.) Colegul meu Virgil Ştefănescu-Drăgăneşti este de părere că Love din titlul piesei ar trebui interpretat ca personificare a dragostei, ca sinonim al lui „Cnpidon”. Ca în piesa Cei doi tineri din Verona, în poemul Venus şi Adonis (versurile 123, 243, 246 etc.) sau în Sonetul 137, cuvântul Love înseamnă „zeul iubirii”, de altfel ca şi în piesa de care ne ocupăm, într-o replică a lui Boyet: „Love doth approach disguised,/Armed in arguments” (Cupidon se apropie travestit,/înarmat cu argumente), (V, 2, 83-84).
„Natura”, respectiv natura/firea omenească are o serie de îndatoriri şi de drepturi „fireşti”. Întocmai ca şi inspiratorul său, Shakespeare, Berowne nu se poate împăca deloc cu asceza: după ce a jurat împreună cu Dumaine şi Longaville ca vreme de trei ani să ducă, alături de rege, o viaţă retrasă de studiu şi abstinenţă, el aminteşte de alte „prevederi aspre” care, speră el, nu vor fi trecute în „zapis”: să nu vadă vreo femeie, să postească o zi pe săptămână şi să mănânce o singură dată pe zi, să doarmă numai trei ceasuri pe noapte… Implicit, prin însuşi faptul că şi ceilalţi semnatari ai documentului socotesc necesar să se lege prin jurământ, ei îşi dau seama că vor lupta împotriva firii, sau, cum spune Moulton:
„… era o situaţie nefirească în ceea ce priveşte relaţiile dintre ei…; în consecinţă, ei încearcă să-şi ascundă abaterile unii faţă de ceilalţi, dar sunt demascaţi. Într-o superbă scenă comică, cei patru sosesc într-un loc retras din parc, unul după altul, ca să poată recita în voie sonetul de dragoste pe care fiecare l-a compus pentru iubita lui, crezând că este singurul vinovat; şi, pe rând, fiecare se ascunde atunci când îşi vede tovarăşul venind în acelaşi scop şi speră să-l surprindă pe acesta călcându-şi jurământul în timp ce el va rămânea nedescoperit. Ultimul care soseşte este surprins astfel de cel de al treilea, când, deodată, al doilea sare din ascunziş ca să-i ceară socoteală celui de al treilea, apoi, la rândul său, primul îl demască pe al doilea. Dar nici nu apucă el bine să se bucure de triumful său asupra celorlalţi trei, când sosirea unei scrisori interceptate îl coboară şi pe el la nivelul celorlalţi”.
De-a lungul întregii piese plasarea în ridicol prin demascare este osândirea specifică a „nefirescului”, „un fel de justiţie poetică pedepsind diferite personaje pe măsura exactă a artificialităţii şi a greşelii lor faţă de natural”; iar factorii conştienţi şi activi care traduc în viaţă „justiţia poetică” sunt oamenii normali, „naturali”, în primul rând prinţesa franceză şi însoţitoarele ei de care se îndrăgostesc asceţii:
„Plănuirea unei vieţi de celibatari a fost şi o violare a naturii în ceea ce priveşte sexul frumos; aşa că urmează o altă nemesis a ridicolului, atunci când bărbaţii îşi calcă jurământul, după ce s-au străduit să-i impună rigorile vizitatoarelor prin mijloace atât de simple cum a fost acela de a nu le da voie să intre în palat.
«Prinţesa:
Nimeni nu este atât de temeinic prins
Ca omul deştept care s-a prostit…
Rosaline:
Sângele tânăr nu arde atât de năvalnic
Ca indignarea seriozităţii împotriva uşurătăţii…»
Celibatarii se pot reabilita numai pătrunzând în umorul circumstanţelor care s-au întors în contra lor. În scena trădării faţă de celălalt, după o încercare temerară de a o justifica, ei se supun evidenţei, rugându-l pe Biron să le furnizeze motive pentru linia de conduită ce şi-au impus-o, să-l înşele pe diavol după ce păcatul a fost săvârşit; iar după ce Biron le ţine un logos voit pompos, ei uită de comentarii şi încep să curteze franţuzoaicele. Cum însă nu s-au spălat încă de păcatul făptuit împotriva umorului, ei se hotărăsc să-şi tăinuiască intenţiile îndărătul unei măşti sofisticate – o altă convenţie a epocii care trebuie ţintuită la stâlpul infamiei. Din nefericire, planul lor este întâmplător auzit şi comunicat doamnelor, care se hotărăsc să-l dejoace, întorcându-le solemn spatele în clipa supremă a complimentelor, iar mai târziu, în cursul unei conversaţii oarecare, schimbându-şi măştile între ele astfel ca fiecare curtean să-şi reverse cuvintele admirative în urechea iubitei altuia. Celibatarii îşi recapătă întru totul egalitatea cu vizitatoarele numai atunci când intră în umorul persecutoarelor şi – cei mai grea încercare – îşi bat şi ei joc de spectacolul ratat; după care acţiunea îşi atinge apogeul într-o cascadă neîntreruptă de focuri de artificii”.
În legătură cu dragostea – cuvânt tematic din titlul piesei – nemesis îşi face lucrarea nu numai prin umor, ci şi prin ceea ce l-a generat, prin implacabilitatea şi seriozitatea sentimentului, real şi firesc pentru oameni în fond sănătoşi şi, după cum reiese din text destul declar, instruiţi şi nu lipsiţi de sensibilitate.
Versurile lirice ale îndrăgostiţilor pot fi artificiale ţi declamatorii (fiind în concordanţă cu prescripţiile retoricii elisabetane în ceea ce priveşte poemul erotic), dar multe din ele trădează sentimente sincere şi puternice şi nu sunt mai puţin reuşite prin imagini şi muzicalitate ca unele sonete ale lui Shakespeare sau chiar ca marile efuziuni din Romeo şi Julieta: sonetele din actul IV, unele replici ale lui Berowne, condamnarea de către acesta a ipocriziei îndrăgostiţilor („Acum, iată, ies în faţă ca să biciuiesc făţărnicia”. – IV, 3, 148 etc.), felul în care el zugrăveşte şi preamăreşte dragostea romantică („Pe lângă ochii îndrăgostitului, cei ai vulturului sunt orbi” – IV, 3, 330 etc.) sau proclamă ochii femeii drept „cărţile, artele, academiile/Care exprimă, cuprind şi hrănesc lumea” (IV, 3, 346-347 etc.), pentru a-şi încheia lunga replică cu versurile: „caritatea este împlinirea legii;/Şi cine poate despărţi dragostea de caritate?” (IV, 3, 360-361).
în sfârşit, să menţionăm opoziţia natural-artificial şi nemesis-ul realizate prin exprimare.
Chinurile zadarnice ale dragostei este o comedie prin excelenţă „lingvistică”; lipsită de o intrigă desfăşurată epic, ea „e preocupată aproape în întregime de cuvinte”, totul pe o canava muzicală.
„Tocmai această însuşire muzicală, evidentă atât în construcţie cât şi în limbaj, îi conferă piesei vivacitatea, coerenţa şi sentimentul de eliberare, dar nu vreau să sugerez prin aceasta că efortul este acela al unei frumuseţi pur formale şi artificiale. Dacă e să o comparăm cu o operă, aceasta trebuie să fie una din comediile italiene ale lui Mozart, în care perfecţiunea formei se îmbină cu subtilitatea caracterizării şi umanitatea sentimentului, cu Figaro, sau cu Cosi fan Tutte, atâta vreme judecată greşit de cei cărora le-a scăpat înţelegerea ce complineşte satira la modă a intrigii şi gingăşia ce străbate eleganta linie melodică”.
„Ritmul piesei e la fel de formal ca acela al unui menuet”.
„Ritmul şi imaginile sonetiştilor intră şi ies din vers dansând, de parcă ar dori să le reamintească mereu spectatorilor că modalitatea întregului este cea a pseudo-seriozităţii. În actul al IV-lea Nathaniel citeşte un sonet pe care Armado l-a scris pentru Jacquenette, iar mai târziu, Longaville citeşte un sonet scris de el însuşi. William Jaggard le-a inclus pe amândouă în culegerea pe care în 1599 a publicat-o sub titlul «înflăcăratul pelerin de William Shakespeare»”.
„E mai curând o revistă modernă sau o operetă fără muzică decât o piesă”.
Pe de altă parte, experimentul metric din piesă este extraordinar de variat (pentametri iambici rimaţi – în proporţie de 61% –, sonete, versuri albe, versuri frânte, tetrametri, versuri foarte scurte etc.).
În acest cadru lingvistic-muzical are loc exploatarea la maximum a cuvântului, începând cu sunetul: vocale, consoane, silabe, rime, asonanţe, aliteraţii. Acestea din urmă (prezente, cum am văzut, şi în titlul piesei) apar şi într-o acumulare vădit parodistică:
„The preyful princess pierc’d and prick’d a pretty pleasing pricet” (IV, 2, 55).
Se discută şi litera scrisă:
„Moth: What is a, b, spell’d baekward and with the horn on his head?
Holofernes: Ba, pueritia, with a horn added.
Moth: Ba, most silly sheep, with a horn! – You hear his leaming.
Holofernes: Quis, quis, thou consonant?
Moth: The last of the five vowels, if You repeat them; or the fifth, if I.
Holofernes: I will repeat them: a, e, I –
Moth: The sheep: the other two concludes it – O,U.” (V, 1. 45-53).
(Moth: Ce este a, b, scris de-a-ndoaselea şi are coarne pe cap?
Holofernes: Ba, pueritia, la care se adaugă alfabetul.
Moth: Baa, prostuţă oaie cu alfabet. Auzi-l ce-a învăţat!
Holofernes: Quis, quis? Spune, consoană!
Moth: Ultimele dintre cele cinci vocale (u, pronunţat tu:, deci ca şi ewe „oaie"), dacă le repeţi dumneata (You, de asemenea pronunţat iu:) şi a cincea dacă o rostesc eu (I, pronunţat ai, deci ca şi vocala i).
Holofernes: Să le repet: a, e, I…
Moth: Oaia: cu celelalte două se termină – O,U).
Spumos şi inepuizabil, duelul verbal se serveşte de nenumărate figuri de stil ale retoricii timpului: începând cu calamburul, soraismul, malapropismul, enumerarea etc. şi sfârşind cu diferite forme ale silogismului, inclusiv sofismul.
Miriam Joseph atrage atenţia asupra unui exerciţiu hazliu de logică şi retorică (I, 2, – 1129):
„… care seamănă până la un punct cu lecţia de gramatică din Nevestele vesele din Windsor (IV, 1), deşi e mai subtil şi mai sofisticat. Armado îl laudă pe Moth pentru răspunsurile date, corecte şi prompte. Fără poticneli şi cu repeziciune ei ating subiecte importante: distincţiile dintre cuvinte, demonstraţia, definiţia, argumentul autorităţii. Scurte comentarii punctează desfăşurarea discuţiei: «Mi-ai răspuns cum trebuie… E adevărat… Nu face decât să afirme contrariul… Un epitet potrivit… Foarte frumoasă figură de stil! Ca să arate că eşti o nulitate.» Piesa nu este numai un fundal pentru noua limbă, ci şi pentru tradiţionalele arte ale logicii şi retoricii”.
Dacă la toate acestea adăugăm şi constatarea de ordin stilistic a lui Caroline Spurgeon, ne dăm seama că „duelul verbal” se înscrie organic atât în tema piesei cât şi în lumea de imagini caracteristice:
„… în Zadarnicele chinuri ale dragostei, alături de imaginile din natură şi din lumea animalelor, serie dominantă, după cum se poate constata cu uşurinţă, este cea a războiului şi armelor, subliniindu-se astfel principala preocupare şi principala formă de amuzament a piesei, războiul civil al minţilor (II, 1, 225), întregul fiind, după expresia lui Armado, nimic altceva decât un touché rapid al spiritului – «snip, snap, încleştaţi în săbii!» Principala temă de profunzime, spulberarea şi risipirea ceţii falsului idealism de către lumina experienţei vieţii reale, este înfăţişată printr-o serie de ciocniri spectaculoase, chiar dacă râsul «înjunghie», limba e ascuţită ca «tăişul nevăzut al briciului» şi aruncă proiectile în dreapta şi în stânga – concetti având aripi.
«Mai iuţi decât săgeţile, gloanţele, vântul, gândul şi altele şi mai iuţi», iar cuvintele fiind zugrăvite mereu ca împunsături de spadă, săgeţi, şrapnele sau ca nişte luptători cu lancea la un turnir”.
În planul „comunicării lingvistice”, spectatorii sunt partizanii naturaleţii, Shakespeare, prinţesa şi însoţitoarele ei – în primul rând Rosaline, care, atunci când Berowne îi spune, „My love to thee is sound sans crack or flaw” (Dragostea ce ţi-o port e întreagă, fără spărtură sau crăpătură), îl previne împotriva galicismelor: „Sans sans, I pray You” (V, 2, 415-416) (Fără „sans”, te rog), apoi Moth, Costard (cel care „stâlceşte limba reginei”), Jacquenette şi chiar Dull (în comparaţie cu Armado şi Holofernes); iar atacate sunt vorbirea preţioasă, afectările de tot felul, „academismul”, pseudo-erudiţia. Celibatarii se exprimă eufuistic. Pedantul Holofernes pare a fi o caricatură a lui John Florio (1555?-1625), filolog italian stabilit la Londra la sfârşitul secolului al XVI-lea, ridicol prin pretenţiile sale de erudit, având păreri lingvistice extravagante şi folosind un limbaj fantezist în scrierile sale (de exemplu în traducerea în limba engleză a Eseurilor lui Montaigne, 1603). Don Adriano de Armado e un gongorist pe care Alexandru Olaru îl caracterizează ca oligofrenic:
„Un tip de debil mintal, remarcabil prin comportamentul său caraghios, prin vorbirea să preţioasă, prin infatuarea sa caracterizantă… Regele îl descrie ca un fiu al fanteziei, un fanfaron şi confabulator, bombastic în exprimare… La această descriere Berowne adaugă că Armado e omul modei, al vorbei noi şi şui’, identificând oarecum moda cu prostia. Simţul critic, atribut al inteligenţei, îi lipseşte total lui Armado”.
Preotul, Sir Nathaniel, face paradă de citate.
Chiar dacă personajele din piesă nu sunt „atrăgătoare” (cum se exprimă Henri Fluchfère), curtenilor le lipseşte personalitatea (H.B. Charlton) etc., individualizările sunt făcute cu grijă, întotdeauna prin raportare la tematică (fireşti, nefireşti), la inteligenţă şi chiar la actorie şi receptare a teatrului (actorii proşti şi spectatorii nedisciplinaţi, v. piesa-în-piesă a celor „nouă eroi” de la sfârşitul actului V). Pe de altă parte, multe personaje evoluează, şi încă spre bine, spre „naturaleţe”, de pildă personajul cel mai complex, Berowne, care se leapădă de „sentenţele de tafta” etc. (V, 2, 403 şi urm.) sau „cei doi cărturari” care compun… în versuri de baladă populară un dialog între iarnă şi vară.
Privită în ansamblu, dacă vreme îndelungată comedia a fost socotită o lucrare slabă, ea se bucură astăzi de preţuire:
„Excesul de voie bună şi inventivitate îşi are farmecul lui. Este limpede că Shakespeare s-a amuzat teribil scriind piesa, iar încântarea, avântul, descoperirea vivacităţii propriului său geniu, îi entuziasmează şi pe spectatori”.
Leon D. Leviţchi

„Shakespeare! Adesea te gândesc cu jale,
Prieten blând al sufletului meu;
Isvorul plin al cânturilor tale
Îmi sare-n gând şi le repet mereu.
Atât de crud eşti tu, ş-atât de moale,
Furtună-i azi şi linu-i glasul tău;
Ca Dumnezeu te-arăţi în mii de feţe
Şi-nveţi ce-un ev nu poate să te-nveţe.”
Mihai Eminescu, Cărţile
